
व्यक्तित्व व कृतित्व 
भुवनेश्वर प्रसाद जोशी 


लिफ: (व्यक्तित्व व कृतित्व) 


च्वमि : भुवनेश्वर प्रसाद जोशी 
सम्पादक : तुलसीलाल सिंह 

पिकाकः : नेपालभाषा मंकाःखलः, यल 
द्यःबः : वत्सगोपाल वैद्य 

लेआउट : तेजनारायण महर्जन 

पिहांबःगु : ५०० पाः, न्हापाखुसी 

म्‌ : ३००।- 

सर्वाधिकार : च्वमियाके 

प्रेस : आइडल प्रिन्टिङ्ग प्रेस, लुँखुसि 


आइएसबीएन : ९७८-९९३७-०-९९१०-३ 


पिकाकः पाखें 


पञ्चायत व्यवस्थाया एक भाषा नीतिया विरोधय्‌ भाषिक संघर्षया इवलये 
नेपाल संवत्‌ १०९५ पाखे ब्वाला क्लबया साहित्य संगीत ज्याइव: लय्‌लय्‌ पतिकं 
जुइगु | उगु ज्याइवलय्‌ उद्घोषकया स्यय्‌ जिं नं ज्या यायेगु | ब्वाला क्लबया 
नायः भुवनेश्वर जोशीजुनाप सतिक च्वनाः ज्या याये खन | उबलय्‌ निसें हे 
भाषिक कार्यकर्ताया स्पय्‌ वयूकः व जि नापनापं ज्या यायेगु । 

नेपाल संवत्‌ १११० स नेपालभाषा मंकाः खलः, यलया च्याक्वःगु 
ज्यासना पुचःया निर्वाचन जुल | उगु पुचलय्‌ भुवनेश्वर जोशी नायः अले 
जि दुजलय्‌ निर्वाचित जुल | नापनापं मंकाः खलकय्‌ ज्या याना वना | 
अथेहे ने.सं. १११४ य्‌ गुक्वःगु ज्यासना पुचःया निर्वाचन जुल । निर्वाचनय्‌ 
भुवनेश्वर जोशी नायः पदय्‌ त्याकादिलसा जि साहित्य उपसमितिया कजि 
जुयाः हाकनं वयूकःनाप ज्यासना पुचलय्‌ च्वनाः ज्या याना | 

नेपाल संवत्‌ ११३७ य्‌ जि नायः पदय्‌ निर्वाचित जुइधुंकाः वयूकःयागु 
प्रेरणां नेपालभाषा मंका: खलः यलया ल्याःचाः लेखापरीक्षण याकेगु, तःदं 
तक नं संस्था नवीकरण ज्या ल्यनाच्वंगुयात माःमा:थाय्‌ वना: लेखा परीक्षण 
याका: संस्था नवीकरण यायेगु ज्या याना | नापं मंका: खलः यलया दबू 
छेँया पश्चिम पाखे स्वंगू सटर पिकायेगु व पुलांगु हल्यात माःमा: कथं छाय्‌ 
पिया: ट्वालेट आदिया व्यवस्था यानागु खं सकसिनं स्यूगु हे खं जुल | 
नापं वयूकःयात मंकाः खलःया सल्लाहकारया स्पय्‌ ल्ययागु जुल | उकि 
वयकः थौंकन्हय्‌ नेपाल संवत्‌ ११४१ तक नं नेपालभाषा मंकाः खल: यलया 
सल्लाहकार हे तिनि | सल्लाहकार भाजु भुवनेश्वर जोशीजुया नेपालभाषा 
मंकाः खलः यल व मेमेगु खलः पुचलय्‌ च्वनाः ज्या यानादीगु बारे व वय्‌ 
कःया थीथी पत्रपत्रिकाय्‌ पिहां वयाच्चंगु च्वसुत मुना: थ्व सफू पिथनेत थुगु 
मंका: खलः यलयात भाला बियादीगुलि दुनुगल निसें आभार व्यक्ति याना | 

थथे सफू च्वया: नेपालभाषाया धुकू जायेका यंके फयेमा धका: कामना 
यानाच्चना । 






































ऋषिप्रसाद श्रेष्ठ 
नायः 
नेपालभाषा मंका: खल: यल 


भुवनेश्वरयात लसकुस 


नेपालभाषाया ख्यलय्‌ भुवनेश्वर प्रसाद जोशीया थःगु हे कथंया योगदान 
दु । वयूकः नेपाल संवत्‌ ११०२ निसें नेपालभाषा मंका: खल: यलय्‌ सक्रिय 
जुया: लिपा ने.सं. १११० निसें च्यादंतक नेतृत्व हे यानादिल | नेपालभाषा 
मंका: खलःया नापं नेपालभाषा प्रगतिशील च्वमि गुथि, ब्वाला क्लब, इन्द्रेणी 
सांस्कृतिक समाज आदि थीथी संस्थाय्‌ च्वना: नं नेपालभाषाया उत्थानया 
ज्या यानादिल | वय्‌कल मूलख्यं संगठनया ज्या यानादीसां इलय्‌ब्यलय्‌ 
च्वखं, चिनाखं आदि थीथी विधाया साहित्य रचना नं यानादी | 

















वयूकःया 'सुधार' नांगु चिनाखं ज्वना: नेपालभाषाया साहित्य ख्यलय्‌ 
दुहां झायादीगु खः | पंचायती दमनया इलय्‌ वयूकःया 'प्यका ल्या धू 
सिन्हः जुइ फै मखु, भाषा दमन सह याये फै मखु' बोलया म्ये तसकं 
लोकस्वाःगु खः | तर लिपा वयूकःया च्वसा च्वखंपाखे अप्वः न्ह्यात | वय्‌ 
कःया च्वखं वा च्वसुत कुलां, तिकिझ्याः लुड्याः आदि थीथी साहित्यिक 
पत्रिकाय्‌ पिहां वःगु दु । 








पंचायतया ज्यामछिंगु इल निसें नेपालभाषाया ख्यलय्‌ अतिक सक्रिय 
भुवनेश्वरजु ने. सं. १११७ य्‌ नेपालभाषा मंका: खलः यलया नेतृत्व त्वःतेधुंकाः 
छु ई थःगु लजगाय्‌ जक ई बीगु धकाः पासापिं दथुइ धया: हे भाषा 
ख्यलं तापाक वनादिल | तःदं लिपा वयूकः नेपालभाषाया ख्यलय्‌ हाकनं 
खनेदयेकः भाःगु दु | थथे खनेदयेक वयेगु इवलय्‌ वय्‌कलं थःगु ल्यायूम्ह 
वैशया अमूल्य ई बियादीगु उगु ईयात छक्वः लिफ: स्वयादीगु दु, अले लिफ: 
स्वयादीबलय्‌ थःगु लुमन्तिइ वःगु यक्व खं, यक्व घटना, परिघटनामध्ये 














छकूचा लुमंति मुना: ज्वना: भीगु न्ह्यःने दं झाःगु दु । 


वयूकःया छकूचा लुमंति मुना व उगु इलय्‌ वयूकल रचना यानादीगु 
च्वखं, सृजना यानादीगु काव्य मुना खः छिगु ल्हातिइगु दुगु 'लिफः' | 
स्वयेबलय्‌ थ्व सफू वयूकःया छकूचा लुमंति जक थें च्वनी, तर थ्वयात 
छगू ऐतिहासिक दस्तावेज नं धायेफइ । पंचायतकालया उगु खिउंगु इलय्‌ 
नेवाः भाय्‌, नेवाः संस्कृति सम्पदा म्वाकेत नेवाः समाजं यागु संघर्ष खं निसें 
नेपालभाषा मंका: खलः यलया गठन, मंका: खलक उबलय्‌ याःगु ज्याया 
इतिहास थ्व सफुलि कनाच्चंगु दु । 








सफूया पाण्डुलिपि जिगु ल्हाती लाःगु दु | सफूया न्हापांगु ब्वय्‌ थीथी 
उपशीर्षकय्‌ वयूकःया मचा ई, पंचायत शासनया इलय्‌ यायेमाःगु संघर्ष, 
नेपालभाषा मंकाः खलः यलया गठन, मंका: खलःया दबूछें दनेत यायेमाःगु 
संघर्ष, नेवाः भाय्‌ ल्यंकेगु नितिं जूगु साहित्यिक आन्दोलनया इतिहास 
दुथ्यानाच्वंगु दु । न्हापांगु ब्व ब्वनेबलय्‌ नेपालभाषा ख्यःया संघर्षया 
इतिहासबारे यक्व हे ध्वाथुइकेफइ । मांभाय्‌ नेवा: भासं छुं च्वयेगु, न्ववायेगु 
जक यात धाःसां नं सत्ताया मिखाया धू जुइगु पंचायतकालया खिउंगु इलय्‌ 
नेपालभाषायात ल्यंकातयेगु नितिं उबलय्‌ नेवाः समाजं याःगु संघर्षया बारे 
न्हू पुस्तां यक्व खं थ्व सफू ब्वनाः सिइके फइगु जिं तायेका | 

















निगूगु ब्वय्‌ वयूकलं च्चयादीगु मुक्कं १९पू च्वखं वा च्वसु दु | थुकिया 
रचना ने.सं. १०९७ निसें ११४० तकया ४३ दंया दुने जूगु खनेदु । दकलय्‌ 
पुलांगु रचना 'उपान्यास' च्वखं खः | सरल व स्पष्ट भाषां उपन्यासया 
म्हसीका बियातःगु च्वखं साहित्या ब्वमिपिनिगु लागि तसक ज्यालगे 
जुइगु खनेदु | थथे हे साहित्यया ब्वमिपिंत ज्यालगे जूगु मेगु रचना 
'च्चखं छत्वाः विवेचना’ खः | निपू रचनां छसिकथं उपान्यास व च्वखंया 
सैद्धान्तिक म्हसीका थुइका कायेत ब्वमिपिंत ग्वाहालि याइ | 'उपन्यास' 
च्वखंय्‌ उपन्यासया बारे सैद्धान्तिक खं जक दुसा “च्वखं छत्वाः विवेचना `य्‌ 
सैद्धान्तिक खंया नापं नेपालभाषाया च्वखं च्वमिपिनि बारे नं विवेचना 
दुथ्याना च्चंगु दु | नेपालभाषाया च्वखं बिधा तसक बुलुहुं न्ह्याना च्वंगुलिं 
जुइमा: थ्व यक्व पुलांगु जूसां थौंया मिखां स्वयेबलय्‌ नं थुकी तःम्ह च्वमिपिं 
त्वःफिनाच्चंगु मदु । 





























साहित्यया ब्वमिपिंत उपयोगी मेगु च्वसु 'नेपाःया साहित्य' खः | थुकी 


साम्राज्यवादी साहित्य, सामन्ती साहित्य, पुंजीवादी साहित्य व सर्वहाराबादी 
साहित्यया संक्षिप्त म्हसीका बियातःगु दु । नापं नेपालय्‌ थ्व फुक्क कथंया 
साहित्य समानान्तर कथं न्ह्यानाच्वंगु खं न्ह्यथनातःगु दु । तर गुगु कथंया 
साहित्य पायूछि खः धयागु बारे थःगु बिचाः प्वंकातःगु मदु । यद्यपि भुवनेश्वर 
जोशी छम्ह प्रगतिशील बिचाःयाम्ह च्वमि खः । 











प्रगतिशील च्चमिपिनिगु च्वसा निख्द्देश्य जुइमखु | स्वान्त सुखाय नं 
इमिगु उद्देश्य जुझमखु । समाजय्‌ दुगु अन्याय, अत्याचार, शोषण, विभेद 
न्हंकेगु उमिगु उद्देश्य जुइ । 'लुफि' च्वखं थज्याःगु हे छपु प्रगतिशील च्वसु 
खः । थ्व च्वखंय्‌ समाजय्‌ दुगु शोषण, अन्याय, अत्याचार, शोषण, विभेद 
न्हंकेगु आग्रह कलक दु । तर “उपन्यास' व 'च्वखं छत्वाः विवेचना' थें स्पष्ट 
मजू | गथे वि.सं. २०१९ या निरंकुश संविधानया बारे तछ्याना: च्वयेफुगु 
मदु । थुकिया निगू हुनि जुइफु । छगू च्वमिया थः दुनेया हे बैचारिक द्वन्द्व 
व मेगु राज्यसत्ताया भय | 














राज्यसत्ताया भयपाखें बचय्‌ जुइत च्वमिपिंसं छद्म नां छ्यलेगु नं याइ । 
थ्व सफुलिइ नं छपु च्वसुया रचना छद्मनामं जुयाच्वंगु दु । शान्ति क्षेत्र नेपाल 
छगू चिन्तन' शीर्षकया च्वसुया रचना बिपिनया छद्मनामं जुयाच्चंगु दु । थ्व 
च्वसुइ शान्ति क्षेत्रया घोषणायात देशय्‌ सामन्ती व्यवस्था म्वाकातयेगु छगू 
षडयन्त्र कथं मग्यासे चित्रण यानातःगु दु । सामन्ती व्यवस्थाया निरंकुश 
शासकतसें थःगु शासनया आयु ता:हाकेत बाह्य खतराया बुंख्याचा थनेगु 
ज्या देश विदेशय्‌ थौं नं जुयाच्वंगु हे दनि । 























“शान्ति क्षेत्र नेपाल छगू चिन्तन' छगू राजनैतिक च्वसु धायेफु । अथेहे 
मेगु राजनैतिक विषयया च्वसु खः - 'पासायात पौ' | बर्गशोषण व बर्ग 
संघर्षयात सरल नक्सां ब्याख्या यानातःगु थ्व च्वसु राजनीति शास्त्रया 
ब्वमिपिं व प्रारम्भिक ईया राजनीतिकर्मीपिनिगु लागि ज्याख्यलय्‌ दुगु छपु 
सदाबहार च्वसु खः । 





श्रमजीवी जनताया श्रमया फल शोषकबर्ग लाका नइ, बर्ग संघर्ष जुइ । 
विद्रोहया छगू अभिव्यक्ति हडताल खः । 'हडताल' शीर्षकया च्वखं थज्याःगु 
हडतालया पक्षय्‌ समर्पित च्वसु खः | तर न्ह्याक्व विद्रोह जूसां राज्यसत्ता 
कब्जा मयायेक समाज स्सान्तरणया आज्जुइ थ्यंके फइमखु | तसक 
चिहाकलं च्वयातःगु 'क्रान्ति' च्वखंय्‌ च्वमिं समाज विकासया क्रम नापं थ्व 








खं स्पष्ट यानादीग दु | 

तर विद्रोह यायेगु, राज्य कब्जा यायेगु धयागु अःपुगु मखु | जनता 
मग्वायेकं थ्व सम्भव मजू । गथे च्वमिं थःगु “बाकि वनाच्चंगु वर्तमान' च्वखंय्‌ 
च्चयादीगु दु । थ्व च्वखं नेपाल संवत्‌ ११११ य्‌ रचना जूगु खः । थुकथं 
स्वयेबलय्‌ थौंया इलय्‌ थ्व 'बाकि वनाच्वंगु विगत' जुइमाःगु खः | तर अथे 
जुइफुगु मदुनि | थ्व च्वखंय्‌ न्ह्यथनातःगु शोषण व प्रतिकूल आर्थिक, 
सामाजिक, राजनैतिक अवस्थाया यक्व अवशेष ल्यं हे दनि | उलि जक 
मखु नेपाल संवत्‌ ११०९ य्‌ रचना यानादीगु 'गजू' च्वखंय्‌ न्ह्यथनात :गु 
जातीय, लैङ्गिक भेदभाव नं न्हंगु मदुनि | 

















थ्व सफुलिइ नेपालभाषाया बारे नं निपु च्वसु दु - 'नेपालभाषा छगू 
विवेचना' व “नेपालभाषा छुं ख॑' | भाषा उत्पत्ति व विकासया नापं नेपालय्‌ 
भाषिक विभेदया खं स्वानातःगु थ्व निपुं च्वसु भाषा शास्त्रया प्रारम्भिक 
ज्ञानया लागि ब्वमिपिंत उपयोगी जुइगु खनेदु । 


यलया नेपालभाषा ख्यःया शीर्षस्थ व्यक्तित्व भाषाजवा: धर्मादित्य 
धर्माचार्य नापं भाषाज्योति रेबति रमणानन्द स्यस्यः भाषाज्योति छत्रबहादुर 
कायस्थ व भाषासेवी शंकबहादुर मल्ल याना: प्यम्हेसिया म्हसीका बीगु 
प्यपु (छगू सफूया मन्तुना नाप) च्वसु नं थ्व सफुलिइ दुथ्यानाच्चंगु दु । 
नेपालभाषाया ख्यलय्‌ वयूकःपिनिगु न्हयथनेबहःगु योगदान दु | 











तःद॑या दिपा: लिपा नेपाल संवत्‌ ११३९/११४० य्‌ पिदंगु स्वपु च्वसु 
नं थ्व सफुलिइ दुथ्यानाच्चंगु दु | उकी मध्ये छपु नेवाः सु खः ?' खः | 
थ्व च्चसुइ नेवा: जातीया म्हसीका जक मखु, नेवा: जातीय पहिचानया 
संकटापन्न अवस्था अले थुकिया रक्षाया नितिं धिसिलाःगु संगठनया 
सुथांलाःगु कुतःया आवश्यकता जूगु खं नं न्हयथनात:गु दु । न्हूगु संविधान 
वयाः नं नेवाः लगायत आदिवासी जनजाति, थारू मधेसी आदिया पहिचान 
ल्यनीगु सुनिश्चित जुइमफयाच्वंगु थ्व इलय्‌ थ्व च्वसु तसक सामयिक जू । 
वास्तवय्‌ पहिचान पक्षधर स्रस्तातसें साहित्यय्‌ नं पहिचानया धार निर्माण 
यायेमाः । 














मेगु च्वसु 'छें व यलया छें' खः । थ्व च्वसुइ छें नापं स्वाका: यलया 
प्रसिद्ध कृष्ण देगःया निर्माणया रोचक खं उलातःगु दु । च्वमिया कथं द्यःया 
छें देग: खः | यलया हलिमय्‌ नांदंगु कृष्ण देगलय्‌ नीछगः गजू दु । फुक्क 





गजूया बुट्टा ज्वःमला: | जनश्रुतिकथं जुजु सिद्धिनरसिंह मल्ल थम्हं फुक्क 
गजू दयेके मफया: नीछगू त्वा:यात दयेके बिउगुलि थथे जूगु खः | छु छु 
त्वालं गजू दयेकूगु धयागु खंया छु आधिकारिक तथ्य लूगु मदुनि | तर 
च्वमिं थः बाज्यां कनातःकथंयागु नीछगू त्वा:या धल: बियातःगु दु | थ्व 
फुक्क त्वाःया लिउने 'छें' खंग्वःगु दु | गथे इखाछें । 











दकलय्‌ लिपांगु च्वसु श्रीशान्तिया लुमन्ति' खः । श्रीशान्ति विद्याश्रम 
च्वमिया ब्वनेकुथि नं खः, स्यनेकुथि नं खः | थ्व सफुलिइ यक्व पुलांगु रचना 
दु । थ्व छपु न्हूगु रचना खः । रचनाया ईया ल्याखं न्हू जूसां थ्व च्वसु नं 
लुमन्तिया गाडीइ तया: ब्वमियात दसकौं पुलांगु व इलय्‌ थ्यंकाबी, गुबलय्‌ 
आः थें शिक्षाया व्यापार जुइमखु, विद्या दान उत्तम दानया भावनां मनूतसें 
शिक्षाया विकासय्‌ ग्वाहालि यायेगु याइ । 











थुकथं थ्व सफूया निगूगु ब्व न्हूगु पुलांगु च्वसुया छगू संग्रह खः । 
थुकी अप्वः पुलांगु च्वसु दु, तर पुलां जूसां असान्दर्भिक मखु । अप्वः च्वसु 
चिहाकः जुयाः नं स्पष्ट जू | विषयया ल्याखं थुकी भाषा, साहित्य, जनजाति, 
राजनीति, संस्कृति, नेवाः जाति व पहिचानया मुद्दा आदि थीथी विषय 
दुथ्यानाच्चंगु दु | विधाया मिखां स्वयेबलय्‌ पौ, लुमन्ति, म्हसीका, बस्तुपरक 
व आत्मपरक च्वसु कयूच्यानात:गु खनेदइ । 











भाषा, साहित्य, राजनीति, विशेषत: मार्क्सवादी राजनीतिया प्रारम्भिक 
तहया ब्वंमिपिंत वा थ्व विषयय्‌ रूचि दुपिंत थ्व सफू अप्व: ज्यालगय्‌ जुइ । 





नेपालभाषाया ख्यलय्‌ भुवनेश्वरजुया पुनरागमन जक नं तसकं लसताया 
खं खः, सफू हे पिदनीगु जा झन हे लसताया खं जुल | वयूकःयात 
नेपालभाषा ख्यलय्‌ पुनरागमनय्‌ लसकुस व सफू पिदनीगु लसताय्‌ लसहना 
नापं भिंतुना | 





डा. पुष्पराज राजकर्णिकार 
कुमारीपाटी, यल 
११४१ 


भिंतुना 


अथेहे पीदं पीन्यादं ति न्ह्यः भुवनेश्वर जोशीजुनाप जिगु स्वापू 
दुगु खः | गुगु बखतय्‌ भुवनेश्वर जोशी व बाबुराज जोशी निम्ह जाना: 
छगू आयाम न्ह्याकाच्वंगु, अथे धयागु निम्हेसिया कुतलय्‌ ब्वाला क्लबया 
नामं यलया त्वाःत्वाःपतिं न्ह्यानाच्वंगु साहित्यिक व सांगीतक ज्याइवलय्‌ 
जिमिसं मतिना म्ये, ॥8टां0/ म्ये हाला जुइगु खः | उगु ई धयागु देय्‌या 
तमाम भायृतयूत दमन यानातःगु पंचायत शासन न्हयानाच्चंगु ई ख: | व हे 
दमनया विस्द्धय्‌ भुवनेश्वरं तसक ग्यसुलाःगु सशक्तगु म्यैँ छपु च्वयादिल । 








प्यकालया धू चिन्ह जुइफइमखु 

भाषा दमन सह याये कीस फइमखु 

भ्वयागु स्वा, स्वा जुड फइमखु 

औपचारिकता शुद्ध हि खड़मखु 

थुगु म्ये जिमिसं थायृथासय्‌, त्वाःत्वालयू गांगामय्‌ ब्वाला क्लबया 
नामं हे हाला जुइगु खः । न्ह्यइपुगु खं ला छु धाःसा जिमित थुगु म्ये पाखें 
राजनीतिक चेतना नं मा: खनी धयागु बिचा: ब्वलंकाबिल, बोध याके बिल | 
अले ला छु माल, राजनीतिक बिचा:या धा: क्वबिया: राजनीतिक पाटीइ 
आवद्ध जुया । छुं ई लिपा हे जिपिं “क्षितिज परिवार' धकाः न्हूगु नामं पिलू 
वया | अनंलि लाठीचार्जया सामना यायां क्याम्पस क्याम्पसयू गांगामय्‌ 
अन्यायया विरूद्धय्‌ प्रगतिवादी म्येंत हाला तुं जुयाः । थुकथं पासाया 
प्यकालंया धू सिन्हः जुइ फइमखु म्यँया प्रभावं मचायेक हे राजनीतिक स्यं 
जिमित प्रशिक्षित यानाबिल । 








पासा भुवनेश्वर जोशीयात जिं गुबलें हे ल्वःमंके मफइगु निता खं दु । 
व छु ले धाःसा बाजागाजा छुं हे थाये मस; म्यें नं हाले मसःम्ह, अयूसा 
११/१२ बजे तक जिपिं संगीतकःमिपिं नापं दयाच्वनी । मेगु खं छु धाःसा 
२०४६ साल जनआन्दोलन, मंगलय्‌ जनता यक्व यक्व हे पिहां वयेधुंकल, 
नेतात ग्व जुड ? धका: जनता हालाहल | तर उबलय हे आकाभाकां 
इन्कलाब जिन्दावाद !! धका: जनताया नेतृत्व याना: जुलुस न्ह्याकल पासा 
भुवनेश्वर | पासाया व आँट, साहस व मनोबल व जोश जिगु मिखाय्‌ न्ह्यःने 
दं वइ, न्हयाबलें लुमनाच्चनी | 

















भुवनेश्वरजु साहित्यय्‌ नुगः क्वसाःम्ह व्यक्तित्व खः | सखे थीथी हुनिं 
याना: साहित्य ख्यलं तापानाच्च॑म्ह जुल | आः थुगु सफू पिहां वःगुलि 
साहित्यख्यलय्‌ हाकनं नुगः क्वसाइ जुइ धयागु भलसा कासें हाकनं छक: 
भिंतुना | सुभाय्‌ । 








अमरराज राजोपाध्याय 
गाःबहाल, यल 


भिंतुना 





भाषिक आन्दोलनया निंतिं ४० दं न्ह्यः साहित्य व संगीत मुंज्याय्‌ 
ब्वाला क्लबया माध्यमं श्री भुवनेश्वर जोशीजुलिसे जि सतिना वन । मतिना 
दया वन | वय्‌कःयागु प्रेरणां हे साहित्य ख्यलय्‌ तक्यना वन | बाय हे 
म्वायेक प्यपुना वन | 








सिद्धहस्तम्ह निबन्धकार, इलह्वाःगु कविता च्वयेत सफलम्ह 
व्यक्तित्वलिसे सत्संगया फल जिं म्यैँ च्वया, भजन च्वया, ध्याचू च्वखं लिसें 
निगू प्यंगू नाटक व नेवाः टेलिफिल्म नं च्वया । 

जिं छफुति हे मह्ययेकुसे थौं धाये- श्री भुवनेश्वर जोशीजु जिगु 
साहित्यिक यात्राय्‌ प्रेरणाया श्रोतापिं मधये छम्ह अग्रजम्ह कुशलम्ह हितैषी 
मित्र भाःपिया | 














जितः थौं थें लुमं, वय्‌क:यागु च्वसां न्ह्याःगु ने. सं. ११०० रिखेया म्येया 
छध्व:- 

प्यका लया धु सिन्ड- जुड फइमखु 

भाषा दमन सह याये कीस फइमखु' 

सालीनम्ह भद्रपुर भुवनेश्वर जोशीजुपाखें मेमेगु नं कृतिया आशा 
याये | वयूकःया सदां जय जुइमाः । थ्व हे जिगु भिंतुना । 

पुष्पराज शाक्य 
हरिहरभवन, पूच्च, यल 





सम्पादकया धापू 





पासा भुवनेश्वरप्रसाद जोशी जिमि पुलांम्ह मिलनसार पासा ख: | पेशागत 
रूपं लेखापाल व लेखापरीक्षक खःसां छगू इलय्‌ नेपालभाषा, साहित्य, संगीत, 
राजनीतिइ अत्यन्त सकृय जुयादीम्ह जूगुलि पुलांगु प्रकाशित लेख-रचना 
मुना: पिथने सल्लाह बिया | अनं लिपा थःगु न्हापायागु सकृय जीवनया 
छु अंश जक जूसां प्रकाशनय्‌ हयेत नं सल्लाह बिया | सफू गथे कल्पना 
यानागु खः अथेहे पिदन । 

खतु भुवनेश्वरप्रसाद जोशी खास हे अनुकरणीय महान व्यक्ति ला मखु । 
वय्‌क: राजनीतिक नेता नं मखु, बांलाःम्ह इमान्दार कार्यकर्ता जक खः । 
लेखन क्षेत्रय्‌ नं तःधंम्ह च्वमि नं मखु, तर उगु इलय्‌ सकृय लेखक धाःसा 
अवश्य नं खः | संगीत क्षेत्रय नं वयकः संगीतज्ञ ला मखु, तर कुशल 
व्यवस्थापक धाःसा अवश्य नं खः | भाषिक गतिविधि व भाषा-आन्दोलनय्‌ 
नं वयूकः नेता मखुसां निरन्तर रूपं थःत पानावःम्ह इमान्दार कार्यकर्ता 
अवश्य नं खः । थुपिं फुक्क खंय्‌ भुवनेश्‍वरप्रशाद जोशी थःगु ल्याय्‌म्ह बैंशय्‌ 
जोश-जांगर दुम्ह, इमान्दार, सकृय, व्यवहार-कुशल व समर्पित व्यक्ति खः । 

भुवनेश्वर सामान्य व्यक्ति खया नं वय्‌कःया व्यक्तित्व व कृतित्वबारे 
सफू हे पिथनेमाःगु छायूले सा ? छायूधाःसा, थौकन्हय्‌ राजनीति-ख्यलय्‌ 
सर्वत्र स्वार्थी, ढोंगीत जक दु । इमान्दारीताया अभाव दु । भाषा-ख्यलय्‌ 
नं छु बीगु सिबेंनं छुं कायेत स्वयाच्वंपिनिगु पुचलय्‌ भुवनेश्वरया विगतया 
कृयाकलाप ब्वनेबह जू, उच्च मूल्यांकन यायेबह जू । 

भुवनेश्वरया थुगु कृयाकलापया ई धयागु पंचायतकालया ई खः | उबलय्‌ 
राजनीति, भाषा आदि हरेक क्षेत्र दमन जुयाच्चंगु ई खः | थ्व इलय्‌ हरेक 
चेतनशील मनूतयूके विद्रोहया भावना दनीगु ई खः । युगं भुवनेशवरयात नं 
विद्रोही दयूकाबिल । भुवनेश्वर विद्रोह यात - 

प्यकालंया धू सिन्हः जुइ फैमखु, 

भाषा-दमन सहयाये कीसं फैमखु । 









































- तुलसीलाल सिंह 


नुगः खँ 


जि आः ६८ दंय्‌ च्वनाच्वना | पेशागत रूपं जिगु ज्या लेखापरीक्षण यायेगु 
खः । शारीरिक रूपं उस्त अनुकुल मजूसां थम्हं फु थें ज्या यानाच्वना । थ्व 
इलय्‌ जिगु विगत लुमंका: छक: लिफ: स्वया । जंगलय्‌ सिंहं थः गुगु लं 
जुयाः गथे वयाः धकाः लिफ: स्वइ्गुयात सिंहावलोकन धाइगु जुयाच्वन | 
जिं नं अथेहे छक: पुलांगु थम्हं यानागु ज्या लुमंथें पुत्तुपुइ्काः स्वयेगु कुतः 
याना ।थ्व ज्याय्‌ जितः उत्प्रेरित याःम्ह जिमि पुलांम्ह पासा तुलसीलाल सिंह 
खः । ल्वःमनेधुंकूगु पुलांगु ख॑यात व हे पासां कुतुकुला: जिगु लुमन्तियात 
उलाबिल । खतुं न्हापां ला जिगु पुलांगु च्वसु मुंकाः पिथनेगु सल्लाह ब्यूगु 
खः । लेख-रचना मुंकेगु इवलय्‌ थःगु पुलांगु ज्याया आत्मसंस्मरण च्वयेत 
पासा तुलसीलाल सिंह ग्वाहालि याःगु खः । नापं थ्व च्वज्याय्‌ तेजनारायण 
महर्जनं ग्वाहालि मयाःगु खःसा सायद थ्व सफू पिदनी मखु । 


























लेख-रचना मुंका: सफू पिथनेगु खंय्‌ हौसला ब्यूम्ह मेम्ह पासा शाक्य 
सुरेन खः । शाक्य सुरेन, इश्वरीमैंया श्रेष्ठ, तुलसीलाल सिंह व छत्रबहादुर 
कायस्थपिंसं जिगु लेख-रचना प्रकाशित जूगु पत्रिका नं माला: बिल । थुकिं 
यानाः नं प्रकाशित लेख-रचना मुंकेगु सम्भव जुल | अभ न्हापा-न्हापा 
साहित्य-सम्मेलनय्‌ लेख-रचना ब्वनाः पुरस्कृत जूगु आपालं रचना माले 
मफयाः त्वःफ्यूगु दु । 











सफूया देबः-किपा च्वया: सफूयात बांलाक छायपिया: ग्वाहालि 
यानादीम्ह वरिष्ठ कलाकार दाजु वत्सगोपाल वैद्ययात दुनुगलनिसे सुभाय्‌ । 





सफू टाइप याना: ग्वाहालि यानादीम्ह इश्वरीमैंया श्रेष्ठ व सफू टाइप 
यायेगु लिसें ले-आउट डिजाइन यानादीम्ह तेजनारायण महर्जनयात नं 
दुनुगलनिसें सुभाय्‌ बियाच्वना | 








अन्तय्‌ जिगु थ्व चिकिचाधंगु पिथनेगु ज्याय्‌ सम्पादन यायेगु भाला 
कयादीम्ह तुलसीलाल सिंहयात सुभाय्‌ देछानाच्वना | सफुली दुथ्याःगु 
रचनाबारे थःगु बिचा: प्वंकाद्यूपिं डा. पुष्पराज राजकर्णिकारयात दुनुगलंनिसें 
सुभाय्‌ बियाच्वना | अथेहे पुलांगु खं लुमंकाद्यूम्ह अमरराज शर्मा व 
पुष्पराज शाक्ययात नं सुभाय्‌ बियाच्वना | अथेहे पिकाकःया भाला क्वबिया 
थ्व सफू पिकयादीगुलि नेपालभाषा मंकाः खल: यलयात हनाबना तसें 
सुभाय्‌ देछायाच्वना | 





- भुवनेश्‍वर प्रसाद जोशी 


धलःपौ 





न्हापांगु ब्व (लिफ:) 

निगूगु ब्व (च्वखँ मुना) 
उपन्यास 

तुफि 

पासायात पौ 

नेपालभाषा छगू विवेचना 
शान्ति क्षेत्र नेपाल छगू चिन्तन 
नेपालभाषा - छुं खं 

थौं हडताल 

धर्मादित्य धर्माचार्य म्हसीके 
गजू 

क्रान्ति 

बाकिवनाच्वंगु वर्तमान 
मन्तुना 

भाषाज्योति रेवती रमणानन्द : छगू लुमन्ति 
शङ्करबहादुर व जि 

नेवा: सु खः 

छें व यलया छें 

श्रीशान्तिया लुमन्ति 

नेपाःया साहित्य 

च्वखं छत्वाः विवेचना 
समाजसेवी अमरमान जोशी 





स्वंगूगु ब्व (पद्य रचना) 
म्ये 


मनू + व्यवस्था - लकस + ज्या 
मंका: खलःया म्ये 

स्वपु मुक्तक 

प्यकालंया धू (म्ये) 

करूणामयया भजन 

म्य 

म्य 


प्यंगूगु ब्व (उगुंथुगु) 
रा.से.द. 

गीत 

लिफ: स्वयेधुंका: 

भुवनेश्वर जोशीया पुस्तावारी विवरण 
थीथी किपा 


मचा ई 





विक्रम संवत्‌ २०११ साल मंसिर १५ गते जिगु निंतिं महत्वपूर्ण दिन । 
छायकि थ्व न्हिखुन्ह जि थ्व संसारय्‌, नेपा:या यल जिल्लाया क्वाको त्वालय्‌ 
दैवज्ञ ज्योतिष भक्तप्रसाद जोशीया छय्‌, मोहनप्रसाद जोशी व राममाया 
जोशीया न्हापांम्ह काय जुया: जन्म का: वया | 











विक्रम संवत्‌ २०१६ साल श्री पञ्चमीखुन्हु न्यादं दयेवं यलया 
बखुम्बहालय्‌ च्चंगु श्री शान्ति विद्याश्रमय्‌ आखः ब्वनेत भर्ना जुया | वि.सं. 
२०१८ सालतक अर्थात ३ कक्षा तक उगु विद्यालयय्‌ अध्ययन याना । उबलय्‌ 
उगु विद्यालयय्‌ माध्यमिक तहतक ब्वनेगु मदु । थ्व हे हुनिं वि.सं. २०१९ 
सालय्‌ ४ कक्षाय्‌ यलया मंगःबजाःया लायूकुलिइ च्वंगु त्रिपद्म माध्यमिक 
विद्याश्रमय्‌ भर्ना जुया । थ्व इलय्‌ तक जिगु छेँया आर्थिक अवस्था बांलाः हे 
धायेमाः । थुगु इलय्‌ बाज्या भक्तप्रसाद जोशी व बज्ये चतुरमाया जोशीनापं 
परिवारय्‌ कुल जःपिं ११ म्ह दु । बाज्याया आम्दानी बांलाः हे धायेमाः | 
छेय्‌ जातः स्वयेगु अर्थात्‌ ज्योतिष ज्या दु । 'कान्छा जोशी'या नामं यलय्‌ 
प्रख्यात । न्हिनय्‌ पशुपति मन्दिरय्‌ बहिदार जागिर | जागिर जूसां ध्यबा 
तलब मवइगु, दछिया वा बालि वइगु | उगु बालिमध्ये बछि बालि मिया 
छ्वइगु | थुकथं मिया: वःगु ध्यबां दछियात हे खर्च याइगु | बाज्याया 
तःधिकःम्ह छय्‌, जि,: तसकं यः | न्यादं दुबलय्‌ हे कोट-पाइन्ट अर्थात्‌ 
सूट निजू, स्वजू सुइका बिउगु जितः लुमं | उखेथुखे जात्रापर्वय्‌ जितः सूट 
फिका: नापनापं यंकीगु | बाज्या म्ये हालेमाः, हारमोनियम थायेमाः, गबलें 
तबला थायेमा: | थीथी थासय्‌ थीथी त्वालय्‌ छेय्‌ छेय्‌ जुइगु संगीत जलसाय्‌ 





२१ | भूवनेश्वर प्रसाद जोशी 

















निनि विष्णुमाया, बाज्या भक्तप्रसाद जोशी व कका भोला प्रसाद जोशी 


ब्वति कायेमा: | थज्याःगु जलसा ज्याझ्वलय्‌ जितः नं ब्वना यंकीगु । 


वि.सं. २०२२ सालय्‌ बाज्या मदयेधुंका: जिमिगु परिवारयात तसक 
आर्थिक संकट वल । परिवारय्‌ भिम्ह दु | कमय्‌ याइम्ह अबु, मोहनप्रसाद 
जोशी छम्ह जक । बालि वइगु नं मंत । गतिलाक निछा: नयेगु, विद्यालयय्‌ 
महिना महिनाय्‌ 'फी' तक नं पुले मफइगु जुल | फी पुले मफइगुया हुनिं 
जाँच बीत, जांचया रिजल्ट तक नं काये मखनीगु । 'वीथहेल'य्‌ तयातइगु । 
उकि उगु इलय्‌ जिगु जाँच सिधयेवं दछियंकं मुंका तयागु कापीं भ्वंयागु 
म्हिचाः दयेकेगु । न्याधानी खुधार्नी दतकि मिइ यंकेगु, म्हिचा: मिया: वःगु 
ध्यबां विद्यालयय्‌ फी पुला: रिजल्ट का: वनेगु | थथे उगु इलय्‌ जिगु 
विद्यार्थी जीवन तसक थाकुक न्ह्यात | 


२२ | भूवनेश्वर प्रसाद जोशी 





त्रिपद्म विद्यालयय्‌ कक्षा ६ ब्वनाबलय्‌ । 


स्कूल ब्वनाबलयूतक ब्वनेत माःगु सफू गबलें नं न्याये मनं, अप्वः 
धयाथें पासापिनिगु सफू स्वया: पाठ (होमवर्क) यायेगु । त्रिपद्म विद्याश्रमय्‌ 
ब्वनाबलय्‌ जि ब्वनीम्ह विद्यार्थी जुइमफु । पासापिं नं स्कूलं बिसिउँ वना: म्वः 
ल्हुइत क्वन्ति पुखुलिइ, बागमतिइ वनेगु | गबलें बागमतिइ न्या नं लायेगु, 
बुड पानातःगु सु हया: न्याः छुना: नयेगु । अतिकं न्ह्यइपु ताइगु | छक: 
बागमतिया तुंया तःलय्‌ ल्हाः दुछवया: न्या ज्वनेगु धका: यानागु, सर्प लाना: 
थारा हे न्हुल । ज्वं जक ज्वनाः सालाकया, ताःहाकःम्ह सर्प जुयाच्वन । 
जिगु म्ह छम्हं हे कुचुसे च्वन | ज्वना तयाम्ह सर्प काचाकाचां त्वःताबिया | 
सर्प लखय्‌ सुलुलु ब्वॉयवन | उबलय्‌ बागमतिया लः तसक सफा, फि 
छपौ छपौ दतले सीदु । त्वःनेत तक ज्यू | उबलय्‌ जि नापं लाल कायेत 


२३ | भूवनेश्वर प्रसाद जोशी 


वनीपिं पासापिं अष्टवीर महर्जन, 
तिर्थ बहादुर शाक्य, ध्रुवमान प्रधान, 
मृगेन्द्र प्रधान, प्रकाश प्रधान आदिपिं 
खः | 

वि.सं. २०२६ सालया 
एसएलसी जांच जुइगु जुल । 
जिमिगु विद्यालयया पासा पुचः 
ब्वनीपिं मखु | पासापिं नारायण 
श्रेष्ठ, उदयकृष्णराज जोशी, 
श्यामकृष्ण श्रेष्ठ, तिर्थवीर शाक्य, 
स्द्रमुनी वज्राचार्य | विद्यालयया 
एसएलसीया लागि टेष्ट जाँच 
जुल । पासापिं सुं नं टेष्ट पास 
मजू | जि छम्ह जक बल्लबल्लं 
टेष्ट पास जुल | टेष्ट पास 





त्रिपद्म विद्यालयय्‌ कक्षा ९ ब्वनाबलय्‌ । 


जुइधुंकाः एसएलसी जांच मजूनिगु ई निला ति दु | थ्व इलय्‌ स्कूलय्‌ हे 
कोचिड़ क्लास तल | जि नं उगु क्लासय्‌ च्वना: ब्वनागु । थ्व निलाया दथुइ 
जित: तसक हे सयेकेगु सिइकेगु ह्वःता: चूलात | फुक्क धयाथें गुरूपिंसं 
मनं निसें क्वातुक्क, बांलाक थुइक आख: स्यनादिल | गुकिया कारणं जि 
थेंज्या:म्ह मसःम्ह, मब्वनीम्ह नं थर्ड डिभिजनय्‌ जूसां एसएलसी पास जुल । 
उगु इलय्‌ जिमिगु समूहयात आखः स्यनादीपिं गुरूजनपिं थथे खः | 


हिसाब स्यनादीम्ह - गुरु केशव लाल श्रेष्ठ 

भूगोल स्यनादीम्ह - गुरू शम्भुमान श्रेष्ठ 

विज्ञान स्यनादीम्ह - गुरु दिलबहादुर श्रेष्ठ 

अंग्रेजी प्रथम स्यनादीम्ह - गुरु जीतलाल नकर्मी 
अंग्रेजी द्वितीय स्यनादीम्ह - गुरू रामप्रसाद अमात्य 


थुगु कथं स्कूल-जीवन क्वचाःगुया दुने इलय्‌ब्यलय्‌ साहित्यिक ज्याय्‌ 
ब्वति कया । कविता, च्वखं च्वयेगु | खेलकूद म्हितेगु, टेबुल टेनिस म्हितेगु, 
ताताःहाकःगु १५०० मिटर ब्वाज्याय्‌ ब्वति कायेगु । विद्यार्थी युनियनय्‌ जुइगु 


यायां क्वचाल | 

नेपाल कम्यूनिष्ट पार्टी चौठो महाधिवेशन दुने 


वि.सं. २०३२ साल पाखेया खं खः। देशय्‌ पंचायतराजया 
निरंकुशता, एक भाषा, एक भेष'या नारा बुलन्द जुयाच्चंगु इलय्‌ नेवाःभाय्‌, 
नेवाःजातियात हे दमन जुयाच्चंगु ई । मानव अधिकारया हिमायतीतयूत 
गिद्ध ली थें लिनाच्चंगु ई, मानव अधिकार, प्रजातन्त्रया सः तयेगु हे अपराध 
जुइगु इलय्‌ दलीय ज्याखं फुक्क फुक्क हे बर्जित वा निषेध यानातःगु ई, 
नेपाली भाषाबाहेक मेगु भाय्‌ फुक्कयात चरम दमन जुयाच्चंगु | उकि दुनें 
दुनें भाषिक आन्दोलन न्ह्यानाच्वंगु इलय्‌ जि नं भाषिक आन्दोलनकर्मी 
जुयाः न्ह्यानाच्वनागु ई । बिस्कं बिस्कं पासापिं मुना: नेवाःभायूया ज्याइवः 
यानाच्चनागु इलय्‌ पासा तुलसीलाल सिंहजुं नेपाल कम्युनिष्ट पाटी (चौथो 
महाधिवेशन)या नेतागणं नापलाकाब्यूगु खः | वयूकः नेतात जिगु न्ह्यःने 
तये हयादिल । छन्हु पासापिं बाबुराजा जोशी, सुदर्शन कारंजितयात जिगु 
छेँयू बहनीसिया च्याता: इलय्‌ नेतात नापलायेगु खबर बियादिल । पिने 
हल्ला मजुइकथं जिगु क्वाक्वय्‌ च्वंगु छेया चुक पाखे च्चंगु क्वथाय्‌ मुनेगु 
थाय्‌ क्वःछिना । क्वथाय्‌ मुनेबलय्‌ फ्यतुइत लासा मदु । अयसां सुकू लायाः, 
निपा: चकति तयाः बैठक च्वनेगु थाय्‌ मिलय्‌ याना । 









































उगु बैठकय्‌ वि.सं. २००६ सालय्‌ नीस्वंगु नेपाल कम्युनिष्ट पार्टीया 
न्ह्यलुवाः काइला बा (देवेन्द्रलाल श्रेष्ठ) ललितपुर जिल्लाया कम्युनिष्ट 
नेता तुयुलाल रंजितकारया नापं नेपा: देयूया हे केन्द्रीय नेता रामु दाइ 
(निर्मल लामा)पिँ कायाः जिपिं लिसे (तुलसीलाल सिहं, जि भुवनेश्‍वर जोशी, 
बाबुराजा जोशी व सुदर्शन कारंजित) बैठक संचालन जुल | वयूकःपिंसं 

नेकपा चौमया उद्देश्य, ज्याखं कनादिल । नापं सरकारपाखें बचय्‌ जुयाः 
सुला: सुला: ज्या यायेगु शैली नं कनादिल | थुकथं जि नेकपा चौमया 
दुजःया रुपय्‌ आवद्ध जुया | तुलसीलाल सिंह जिपिं स्वयां न्हापा हे उगु 
पार्टीया दुजः जुया: ज्या सने धुंकूम्ह जुयाच्वन | अथेसां जिमिगु छगू सेल 
स्वनादिल | उकी तुलसीलाल सिंह, बाबुराजा जोशी, सुदर्शन कारंजीत 
व जि भुवनेश्वर जोशी छगू हे सेलय्‌ च्वनाः वि.सं. २०३५ सालय्‌ ज्या 
याना । पार्टीपाखें उजं वःगु ज्याइव: यायेगु, जनमानस नाप स्वापू दइगु 
कथंया ज्याखं यायेगु यानाच्वना | खास याना: साहित्यिक अझ प्रगतिशील 
साहित्यिक ज्याखं न्ह्याकेगु कुतः याना । पार्टीपाखें याइगु आमसभाया 
पोष्टर छापय्‌ यायेगु, इनेगु, तिकेगु व्यवस्था यायेगुया नापं आमसभाय्‌ 
जनताया सहभागी अप्वयेकेगु ज्याखंया नापं सभाय्‌ ब्वति कायेगु, मसाल 
जुलसय्‌ ब्वति कायेगु आदि ज्याखं यानाच्वना । 














वि.सं. २०३५/३६ साल पाखे नेपालभाषाया आन्दोलनया झ्वलय्‌ 
साहित्य, संगीत सम्मेलन प्रत्येक महिना पतिक ब्वाला क्लबपाखें न्ह्याका | 
उगु ज्याइव: यायां प्रगतिशील साहित्यया उत्थानया लागी नेपालभाषाया 
नापनापं नेपाली भासं नं प्रगतिशील साहित्य संगीतया विकास यायेमा: 
धयागु आज्जु ज्वनाः यें जिल्लाया भाजु श्यामदास कुमाः (प्रजापति)जुया 
सक्रियताय्‌ क्षितिज सांस्कृतिक समाज नीस्वन | उगु संस्थाया यल कचा 
नं दयेकेगु क्वःजित | क्षितिजया यल पुचःया नायः जितः हे ल्यल | उगु 
हे ताकय्‌ नेवाःभायूया प्रगतिशील साहित्य विकासया लागी छगु बिस्क 
संगठन माः धयागु वाः चायेकाच्चंपिं पाखें च्वमि गुथिया स्थापना जुल | उगु 
गुथिया केन्द्रीय नायः श्यामदास कुमाः (प्रजापति) हे जुयादिल । नापं उगु 
संस्था तुलसीलाल सिंह, अमीररत्न ताम्राकार, कन्हैयाप्रसाद जोशी, अष्टमुनि 
गुभाजु, सुवर्ण प्वाःस्याः, जि भुवनेश्वर जोशी च्वनाः न्हयाकागु जुल । 




















ई न्ह्यानाच्वन, जिपिं नगरया छगू सेल कमिटीइ च्वना: नेकपा चौमया 
ज्याखं यानाच्चना | पासा तुलसीलाल सिंह च्वय्‌ च्चंगु कमिटीया ज्या 
यायेमाःगुलि जिपिं दुगु कमिटीया बैठकय्‌ वयेगु सालुया वन । नापं पार्टीया 
ज्याखं यक्व दयावल, कमिटीइ पासापिं तनेगु प्रस्ताव वल । न्हूपिं पासापिंत 
बैठकय्‌ सःता । न्हूपिं पासापिं कथं रविन्द्रगोपाल वैद्य, शम्भुराम अमात्य, 
कृष्णशरण चखु, पौरुषधर वज्राचार्य, सागर शाक्य, शेखरलाल अमात्य, वदन 
शर्मा, ईश्वरलाल जोशी वल । पुलांपिं व न्हूपिं यानाः ११ म्हेसिया कमिटी 

राजनैतिक पार्टीतयूगु भूमिका विषययू न्वचु बीगु भवलय्‌ 


गठन जुल । तुलसीलाल सिंह च्वयूया कमिटीइ हे ज्या यानादिल । पार्टीया 
ज्या यानावना । द्वन्दात्मक भौतिकवाद, ऐतिहासिक भौतिकवाद, द्वन्द्ववाद, 
समाज विकासया क्रम नापं नेपाःया क्रान्तिया आधार व लंपुया विषयय्‌ 
अध्ययन, प्रशिक्षण कया: वना । अप्वः याना: प्रशिक्षण बियादीपिं देवेन्द्रलाल 
श्रेष्ठ (काइला बाः), तुयुलाल रन्जितकार व निर्मल लामा (रामुदाई) खः । 
गबलें गबले दिलबहादुर श्रेष्ठ, श्याम श्रेष्ठ, डा. महेश मास्के व पद्म खड्‌ 
कापिं नाप नं बैठकयू छलफल जू | 


यलया स्याटलाइट गां ख्वना, थेचो, वादे, हरिसिद्धि, थसि व लुभुइ 
नं सैद्धान्तिक (कक्षा) तालिम यायेमाल धयागु वा: चायेकाहल | थ्व 
बखतय्‌ जितः सेल कमिटीया नापं नगर कमिटीइ नं ल्यये धुंकल | यलया 
स्याटलाइट गामय्‌ सैद्धान्तिक तालिमया निति भुवनेश्वर जोशी व वदन 
शर्मायात ल्यल । गांगामयू वना: सैद्धान्तिक बैठक संचालन या: वनेत 
भौतिकवाद व समाजविकास क्रमया बारे जिं नोट तयार याना । द्वन्द्ववाद व 
ऐतिहासिक भौतिकवादया नोट वदन शर्मा यानादिल | जिं विपिनया नामं, 
वदन शर्मा वन्धुया नामं गामय्‌ बैठक तया: तालिम संचालन यायेगु याना | 
वैठक अप्वः यानाः बहनीसिया जा नयेधुंकाः ८ बजे लिपा जुइगु | यल गामय्‌ 
तक वनेत पासापिं पौरुषधर वज्राचार्य व सागर शाक्यया मोटरसाइकलय्‌ 
वनेगु याना । थ्व ज्याखं गामय्‌ जक मखु, यलया थीथी त्वालय्‌ च्वंगु 

सेल, कमिटीइ नं संचालन यायेगु जुल | वि.सं. २०४० सालनिसें २०४३ 
या कार्तिकतक ने.क.पा.या डि.सि.एम्‌. जुयाः ज्या याना | २०४३ साल 
मार्ग महिनाय्‌ डि.सि.एस. ल्ययेगु खंय्‌ देवेन्द्रलाल श्रेष्ठ काइंला बा व 
तुयुलाल रन्जितकारया दथुइ कचकच जुल । थ्व इलय्‌ दिलबहादुर श्रेष्ठया 
मध्यस्थताय्‌ जितः डि.सि.एस. अर्थात्‌ जिल्ला समितिया सेक्रेटरी ल्यल । 
थुकथं जिं २०४३ साल निसें २०४५/२०४६ या जनआन्दोलनतक सक्रिय स्यं 
सफलतापूर्वक यल जिल्ला पार्टीयात न्ह्याका | २०४७ सालय्‌ डि.सि.एस. 
पद शशीकुमार श्रेष्ठ (रविन्द्र) यात ल:ल्हाना: थः सेल कमिटीइ जक च्वना: 
ज्या याना । 

संगीतया रसं जाःगु गोलि समान सः क्षितिज 


प्यकालया धू सिन्ह जुड़ फइमखु 
भाषादमन सहयाये फीस फइमखु । 





लेफ्ट राइट लेफ्ट राइट युगया पुकार न्यं 
क्रान्ति निति ल्वायेत थौं ल्यायूम्हपिं तमाम दं । 





च्वय्‌ न्ह्यब्वयागु म्ये थेंज्या ःगु म्ये हाला: त्वाःत्वालय्‌ गांगामय्‌ ज्याइव: 
तयाः क्षितिज सांस्कृतिक परिवार नीस्वनाः, प्रगतिवादी सांस्कृतिक ज्याइवः 
न्ह्याकाः, वि.सं. २०३८ सालय्‌ छगू अभियान हे सुरु जुल । थ्व हे ताकय्‌ यें 
जिल्लाय्‌ मिब्वाला सांस्कृतिक पुचः, ख्वप जिल्लाय्‌ जुनेली सांस्कृतिक पुचः 
न्ह्यःने वल | छगू जिल्लाय्‌ दयेकूगु, हालीगु म्यें मेगु जिल्लाया पासापिंसं 
नं हालेगु प्रवृत्तिया विकास जुल । 











यलय्‌ क्षितिज सांस्कृतिक परिवार स्थापना यायेगु ज्याय्‌ तुलसीलाल 
सिंहपाखें यक्व हे कुतः जूगु जुल | जिगु अध्यक्षताय्‌ वदन शर्मा, शम्भुराम 
अमात्य, रविन्द्रगोपाल वैद्य, सागर शाक्य, पौरषधर वज्राचार्य, अमरराज शर्मा, 
शेखरलाल अमात्य, बाबुराजा जोशी, ईश्वरलाल जोशी, कृष्णशरण चखुं दुगु 
छगू पुचः स्वनाः सांस्कृतिक व साहित्यिक ज्यायात प्रगतिशीलताय्‌ छयलेगु, 
छु नं साहित्य, संगीत व सःयात व्यक्तिगत स्थं प्रचार मयायेगु, मात्र क्षितिज 
सांस्कृतिक परिवारया नामं प्रस्तुति धायेगु जुल । 








प्रगतिशील म्यँ ज्वना: यलया त्वाःत्वालय्‌, थीथी संस्थाया ब्वनाय्‌ 

क्षितिजया म्यँ हालामिर्पि ईश्वर जोशी अमरराज शर्मा महेश शर्मा शम्भु अमात्य व बदन शर्मा 


ब्वति कायेगु, थीथी संस्था, संगठन, गथेकि थीथी विद्यार्थी, महिला, युवा 
संगठनया ज्याझ्वलय्‌ ब्वति कायेगुया नापं नेपाल कम्युनिष्ट पार्टी चौमया 
पाखें संचालन याइगु ज्याझ्वलय्‌ नं क्षितिज परिवारपाखें प्रगतिशीलतां भय्‌ 
बिउगु जागरण म्य प्रस्तुत यायेगु यात | यलया त्वाःत्वालय्‌ जक मखु, 
यलया गांगामय्‌ नं जनताया म्येँ हालेगु यात | उगु इलय्‌ गनं गनं पंचायती 
निरंकुश, तानाशाही सरकार पाखें प्रगतिशील म्यें हालीपिंत ज्वनेगु, कुनेगु 
धयागु नं ख्याच्व: वइगु | गनं गनं मञ्चय्‌ च्वंगु माइक तक लाका यंकीगु | 
अथे जूसां नं क्षितिज परिवारया पासापिंसं हानं हानं क्रान्तिया विगुल पुइथें 
म्ये हालेगु याना वयाच्वन | अक यलया गांगामय्‌ जक मखु, यें, खप व 
बनेपाय्‌, अथेहे टिष्टुङय्‌ तक नं कार्यक्रम ज्वनाः न्ह्यज्यात | जनतायात 
जुरुमुरु दनेत हःपा: कथं ज्याइव: न्ह्यानाच्वन । 


क्षितिज सांस्कृतिक परिवारपाखें शृजना यानातःगु म्येँ आपा: याना: 
नारा कथंया म्ये मजुसे प्रगतिशीलतां भय बिउगु, रचनाया नापं सांगीतिक 
पक्षय्‌ गहनतां जाःगु, कलापूर्ण जुयाच्वंगुया हुनिं थ्व पुचलं हालीगु म्यें 
जनताय्‌ याकनं सम्प्रेशन यायेगु ज्या नुगलय्‌ दिक, नुगलय्‌ थिइक यानाबी | 
छक: ख्वपय्‌ साहित्य सम्मेलनय्‌ ब्वति काःवनाबलय्‌ ख्वपया स्थानीय 
सांस्कृतिक कःमिपिंसं न्ह्यब्वःगु म्येँ तसक प्रगतिशील तसक वैचारिक स्पं 

पोख्त जूसां सांगीतिक कला पक्षया कमजोरीया कारणं मासयात उलि प्रभाव 
याये मफयाच्वंगु इलय्‌ क्षितिजया पासापिंसं 'मनूया दुने तःधं व चिधं, थ्व 
गनं गय्‌ वल' धयागु म्यें प्रस्तुत याःबलय्‌ मासया कालकुल फुक्क हे शान्त 
जुयाः म्येँ न्यनेगुली एकचित्त जुल । थ्व छगू क्षितिज सांस्कृतिक समूहया 
विशेषता खः । 














अखिल भारत नेपाली एकता समाजया ब्वनाय्‌ क्षितिज सांस्कृतिक 
परिवारयात भारतया दिल्ली शहरय्‌ सांस्कृतिक ज्याइवलय्‌ ब्वति कायेत 
सःताहल । उगु ज्याझवलय्‌ ब्वति कायेगु ज्याखंय्‌ ताः लाकेत, सुथां लाक्क 
व्यवस्था यायेगु ज्या तुलसीलाल सिंहजुं यानादीगु खः | उगु कार्यक्रमय्‌ 
ब्वति कायेत तुलसीलाल सिंह, रविन्द्रगोपाल वैद्य, शेखरलाल अमात्य, 
पौरुषधर वज्राचार्य, सागर शाक्य, बाबुराजा जोशी, शम्भुराम अमात्य, 
अमरराज राजोपाध्याय शर्मा व भूवनेश्वर जोशी वनागु जुल | 














काठमाडौं नं सुनौलितक बसं वना । सुनौली नौटनहवां दिल्लीतक 
रेलय्‌ च्वनाः वना । दिल्लीइ जवाहरलाल नेहरू विश्वविद्यालयया सम्पर्क 
स्थलय्‌ वना । अखिल भारत नेपाली एकता समाजया न्हयलुवाःपिं बाबुराम 
भट्टराई, गोविन्द थापापिंसं लसकुस यानादिल । अन नेपाःया नेतापिं खास 
याना: नेपाल कम्युनिष्ट पार्टीया उबलयूया अग्रणी नेतागणपिं निर्मल लामा, 
अमिक शेरचन, मोहन विक्रम सिहं, मोहन वैद्य, सिपि गजुरेल, शेरसिंह 
उपनांया भक्तबहादुर श्रेष्ठ, जयगोविन्द शाह आदि नेतागणपिं नं नापलात | 























कन्हयकुन्हु उगु संस्थाया ज्याइवः देहली विश्वविद्यालयया 
अडिटोरियमय्‌ शुरू जुल | अन नेपाःया थीथी थासं भारतय्‌ थीथी थासय्‌ 
च्वना: ज्या यानाच्चंपिं नेपालीतय्‌गु सहभागी हुलहुल हे दु । उगु कार्यक्रमय्‌ 
भारतया प्रगतिवादी सांस्कृति कःमिया नापं नेपाःया प्रगतिशील सांस्कृतिक 
टोलीत नं नापलात | खास याना: उगु सभाय्‌ नेपालं वेदना परिवार, क्षितिज 
परिवार, जुनेली परिवार, मिब्वाला परिवारया नापं मेगु स्वंगू सांस्कृतिक 
समूह याना: न्हय्‌गू समूहं सांस्कृतिक ज्याइवलय्‌ ब्वति काःगु खः | उगु 
कार्यक्रमय्‌ क्षितिज सांस्कृतिक परिवारपाखें प्रस्तुत याःगु म्य सुन्दर क्षितिज 
हेर्ने ती आंखा छेकेर छेक्दैन, संसार नयां रच्ने ती हात बाँधेर बांधिनन्‌', 
“लेफ्ट राइट, लेफ्ट राइट, युगया पुकार न्यं, क्रान्ति निति ल्वायूत थौं ल्याय्‌ 
म्हपिं तमाम द॑’ धइगु निपुम्यें बांलाक प्रभाव लाकल । थुगु निपु म्येमध्ये 

क्षितिज परिवारपाखें दिल्लीइ ज्याभवः न्हयन्वयेत वनाबलयू छसिकर्थ रवि वैद्य शेखरलाल 
पौरुषधर सागर शाक्यु भुवनेश्वर जोशी बाबुराजा जोशी व शम्भु अमात्य 


न्हापांगु म्ये अमर गिरीं रचना या:गु खःसा मेगु म्ये नेपाली भाषां क. मोहन 
विक्रम सिंह च्वयातःगु रचना श्यामदास प्रजापतिं नेपालभाष्षं अनुवाद याःगु 
खः व नेपालभाष्षया कवि दुर्गालाल श्रेष्ठ परिमार्जन याःगु खः । 





क्षितिज परिवारं प्रस्तुत याःगु भावपूर्ण, कलापूर्ण म्यँयात तसक 
ययेकल | उबलय्‌ स्वकुमिपाखें कमेन्ट वःगु कथं नेवाः भायया म्येँ नं 
थपायूसक जोशपूर्ण, नुगलय्‌ थिइक सम्प्रेशन जू खनि धका: धाःगु न्यनेदु । 
दर्शक दीर्घाय्‌ च्वना: स्वयाच्वंम्ह बामपन्थी नेतां जिमि पासा तुलसीलाल 
सिंहयात प्रतिकृया नयंकल - 'नेवारीमा त गीत जोशिलो हुँदोरहेछ' । उगु 
सम्मेलनया दथुइ बिस्क बिस्क सैद्धान्तिक न्वचु बीगु, थीथी थासय्‌ जुइगु 
खास यानाः: नेपाःया क्रान्तिया लपु सशस्त्र क्रान्ति कि जनसंघर्ष, थ्व खंय्‌ 
वादविवाद जुल । 











नेपाःया थीथी प्रगतिशील सांस्कृतिक समूह दुगु अले थुपिं फुक्क 
अलग अलग कथं न्ह्यज्यानाच्चंगु कारणं सांस्कृतिक समूह गुलि सशक्त 
जुइमाःगु खः, उलि जुइ मफुगु खंयात वा:चायेका: नेपाःया फुक्क प्रगतिशील 
सांस्कृतिक समूहत छगु हे संस्थाय्‌ आवद्ध याना: यंकेमाःगु, अले विभिन्न 
इलाकायात शाखाया रुपय्‌ विकास यायेमाःगु प्रस्ताव वल । उगु प्रस्तावया 

बारे छछफल जुया: अन्तय्‌ मंका: संगठन इसास अर्थात्‌ इन्द्रेणी सांस्कृतिक 
समाजयात राष्ट्रिय स्पं न्ह्याकेगु खं क्वःजित । नेपाः लिहांवनाः याकनं 
हे थुकियात कार्यान्वन यायेत भाजु रायन श्रेष्ठ (नारायण श्रेष्ठ), स्नेह 
सायमि, भुवनेश्वर जोशीपिंत जिम्मा बिल | थुकथं काठमाडौंलय्‌ न्हापालाक 
इसासया तदर्थ समिति स्थापना जूगु खः । 














उगु अखिल-भारत नेपाली एकता समाजया सम्मेलन ताका दिल्लीइ 
तसक हे तांन्वः च्वनेत थाकु, द्यनेत थाकु | च्वनेत क्वथायू थाय्‌ मगा; 
बरन्डाय्‌ द्यनेगु | बरन्डाय्‌ सिमेन्टीइ गा छपु लायाः द्यनेगु । गबलें बरन्डाय्‌ 
नं थाय्‌ मदयाः बरन्डाया पिने च्चंगु घांयूब्वय्‌ हे द्यनेगु | भचा ख्वाउंसे 
च्वंगु घांयूब्वय्‌ द्यनागु, याउंक न्हय: वल । सुथय्‌ न्हापां दनाबलय्‌ द्यनागु 
म्हकिछिया घांयूब्व हे क्वा: । 











कार्यक्रमय्‌ न्वचु आदि ज्या जुयाच्चनी, जिपिं सांस्कृतिक कःमिपिं 
म्ये हाले त्यलकि मञ्चय्‌ दं वनेगु, मेगु इलय्‌ दर्शकदीर्घाय्‌ तुं च्वनेगु । मेगु 
छु ज्या मदु । दिल्लीया ज्याइवः सिधयेकाः भारतया फरिदावादय्‌ नं छगू 
सांस्कृतिक समारोहय्‌ ब्वति कया | करिब प्यपु न्यापु म्ये हाला | तर गबलें 
मजूगु छगू घटना जुल । म्ये हालेत पौस्षधर वज्राचार्य व सागर शाक्य व 
गितार थायेत शम्भरामु अमात्य मञ्चय्‌ दन । म्ये हालेगु सुरू यात, म्ये हाहां 
दथुइतुं म्ये हालेगु दिनाः मञ्चं कुहांवल | छु जूगु धकाः न्यना । म्ये हाहां 
म्येया शब्द ल्वःमन | उबले निसें म्य हालेबलय्‌ रचना नं ज्वनावने माः 
धयागु वाःचाल । 























थ्व विदेशया सांस्कृतिक यात्रा तसक थाकु ताल । भी ख्वाउंथाय्‌ 
च्वंपि, अन तसक तांन्वःगु थाय्‌ | कीगु नयेगु त्वनेगु व अनया नये त्वनेगु 
पायूछि मजूगु | उकि थ्व यात्रा तसक थाकुल | थुलि जक मखु, नेपालं 
दिल्ली वनेगु, लिहां वयेगु यातायात खर्च वा आर्थिक भार थःपिंसं हे व्यहोरे 
यायेमाःगुलि थाकुगु जुल | खतुं थुगु कार्यक्रमया लागि पासापिंके ध्यबा 
त्याना यंकागु, भचा अप्व: हे त्याना यंकागु जुल । छाय्‌कि दिल्लीया कार्यक्रम 
सिधयेकाः जिपिं जयपुर चाःहिउ वना | जयपुर मुस्मांतयूगु बाहुल्य दुगु 
शहर जुयाच्वन | अन भिम्पु, यू, निर आदि पत्थरया व्यापार आपाल जुइगु 
जुयाच्चन | पत्थरया जक नं बिस्कं हातबजार जुइगु नं दु | अथेहे छगू 
पत्थरया हातबजारय्‌ जिमिसं नं त्याना: ज्वना वनागु ध्यबां भिम्पु न्याना | तप 

साइज, अंगू साइज, मुसू साइज 
रिफाइन यानातयेधुंकूगु भिम्पु 
न्याना । नेपालय्‌ लिहां वयाः 
मियाबलय्‌ जिमिगु यातायात खर्च 
चूलात, नापं त्याना यंकागु ध्यबा 
नं पुले फत | 

















थ्व लिपा नेपाली भाषाया 

मुक्कं झिपु म्ये तया: क्यासेट 

क्षितिज क्यासेटया कभर छगू नं पिकया | 'क्षितिज'या 

नां तया: पिकयागु थ्व क्यासेट दयेकेत तसक थाकुल | सरकारं सि हे 

मसिइक ज्याखं यायेमाः | क्यासेट निर्माण यायेत टेक्निकल सामग्रीया 

अभाव नं दु । सुला: सुलाः रिकर्डिङ यायेमाःगु वाध्यता द हे दु | उबलय्‌ 

यलया थपाःहिति त्वालय्‌ च्वंगु काजीरत्न शाक्य व मैत्री शाक्यया छेंय्‌ वय्‌ 

कःपिनिगु हे रिकर्डिङ सामग्री 'स्पूल' उपभोग याना: म्ये रिकर्डिङ यानागु 

जुल । रिकर्डिड जूगु म्येयात साधारण क्यासेटय्‌ दयेकेगु याना । उत्पादित 
क्यासेट 'क्षितिज'या वितरण नं सुला: सुला: हे यायेगु याना | 


थुकथं क्यासेटया माध्यमं गांगामय्‌, देय्‌या कुकुलामय्‌ प्रगतिशील 
म्येया माध्यमं जागरण यायेगु ज्या जूवंगु दु । क्षितिज सांस्कृतिक परिवार, 
इन्द्रेणी सांस्कृतिक समाजया म्यँ हालामि अमरराज शर्मायात निरन्तर 
प्रगतिवादी, जागरण म्ये हालामिया न्ह्यलुवाःया सिरपा: नं बिउगु दु | उगु 
सिरपा: इतुम्बहालय्‌ तःजिगु ज्याझवलय्‌ लःल्हाःगु खः | 


क्षितिज सांस्कृतिक परिवारया म्यें त्वाःत्वालय्‌ जक मखु, नेपाःया 
राजधानीया नुग: खुल्लामञ्चय्‌ तक नं हाला: जनतायात जुरुजुरू थनेगु ज्या 
उगु परिवारया कःमिपिंसं न्ह्याकावन, न्ह्यानाच्वन | 

न्हापां बन्दूक ज्वनाबलय्‌ 





एनसीसी ट्रेनिङ्ग कयाबलय्‌ 


राष्ट्रिय सेवा दल'या मूल नारा राष्ट्रभक्ति व राष्ट्रवादयात मजबूत 
यायेगु खः । 'राष्ट्रिय सेवा दल'या जःतय्‌सं थःस्वयां न्हापा हे अग्रज 
दलतयृत तसक मानय्‌ याइ । नापं अनुजतयूत प्रेमभाव तया: सामूहिक 
हितया ज्याखं याइ । सामूहिक हितया ज्याखंया निर्माण यायां सामूहिक 
जोशं ज्या यायेगु चरीत्र निर्माणयात बः बिबिउं मेहनत व सफलताया त्वाय्‌ 

चिना: विकासया त्वाथ: गयेगु अले आशावादीया निकालंय्‌ उज्वल भविष्यया 
निति "राष्ट्रिय सेवा दल'या जःपिं राष्ट्रिय एकता, राष्ट्रिय स्वतन्त्रता, राष्ट्रिय 
कल्याणकारीताया भलाइ खनीपिं समस्तयात विकासया लपुइ न्ह्यज्याकेगु 
ज्या यानाच्वनी । 





राष्ट्रिय सेवा दल' वि.सं. २०२२ साल कार्तिक महिनाय्‌ स्थापना 
जूगु खः | थ्व परिकल्पना चिनियाँ 'मिलिसिया'पाखें निर्माण जूगु धैगु नं 
न्यनेदु | थुगु संस्थापाखें उपत्यकाया कलेजया विद्यार्थीपिंत देशया छगः 
थां थें ब्वलकेगु कुतः याइ | देशया विकास व प्रगतिया लागि शैक्षिक 
अनुशासित वर्गया यक्व हे ल्हाः दइ । थ्वहे खंयात ध्यानय्‌ तया: सैनिक 
तालिम व अनुशासनया ज्ञान दतकि देशरक्षाया निंतिं राष्ट्रयात आवश्यक 
जुयाच्चंगु इलय्‌ राष्ट्रिय सेवा दलया तःधंगु हे बल दइगु जुल । 














राष्ट्रिय सेवा दलपाखें विद्यार्थीतयूत सक्षम यायेत थीथी तालिमया 
व्यवस्था याइ । गथेकि, : 

१) शारीरिक व्यायाम (पिटि म्हितेगु) : थुगु तालिमं विद्यार्थीतयूत 
शारीरिक ख्पं तन्दुरुष्ट याइ | नापं समूहनाप मिले जुयाच्चनेगु, अनुशासित 
तवर ज्याखं यायेगु सयेकी | 





२) संगीन तालिम : ल्वाभः ज्वनाः पिटी म्हितेगु थुगु तालिमया मू 
आज्जु युद्धया इलय्‌ थःगु शरीरयात शत्रुपाखें बचे याना: थःगु टोलीयात 
शत्रुया आक्रमणपाखें बचय्‌ जुजुं शत्रुतयूत नाश यायेगु कला सयेकेगु खः । 
थ्व ज्यायात शारीरिक तन्दुरूटता व निडर साहस तसक आवश्यक जू | 





३) कवाज म्हितेगु (“ड्रिल' यायेगु) : सैनिक पोशाक, बूट, क्याप पुनाः 
खालि ल्हातं परेड म्हितेगुयात कवाज म्हितेगु धाइ | 'ड्रिल' म्हितेगु सेनाया 
मुख्य अनुशासनया चिं खः | ड्रिल म्हितेबलय्‌ हरेक जवानया मानसिक 
सचेतना व स्फूती क्यनाच्वनी । थुकि नेतृत्वया विकास याइ । आदेश यायेगु, 
आदेश पालना यायेगु जोश वइ । सैनिक कवाज, सैनिक अनुशासन पालन 
यायेगु, याकेगु ज्याय्‌ बःबियाच्चनी । न्ह्यागु ज्या नं धैर्य, लगनशीलता व 
सहनशीलताया नापं अनुशासित जुया: न्ह्यज्यायेत ग्वाहालि याइ । 











४) शस्त्रनाप कवाज म्हितेगु (राइफल ड्रिल) : विश्वय्‌ सिपांहितय्‌त 
सफल यायेत थीथी प्रकारयागु ल्वाभःया आविष्कार यात । उगु हतियारमध्ये 
हरेक सिपाहियाके छगू न छगू हतियार दया हे च्वनी | सैनिक तालिम 

कयाच्वंपिं जवानतयूत राइफल ज्वना: कवाज म्हितेगु (ट्रेनिङ्ग) तालिम 
बिइ । थुकियात राइफल ड्रिल नं धाइ । 


५) नक्साया ज्ञान (म्याप-रिडिङ्ग) : संसारया भौगोलिक नक्सा नापं 
सैनिकतयूगु नक्सा बिस्कया दइ | थुकीयात फौजीनक्सा नं धाइ | खास 
यानाः युद्धया इलय्‌ थ्व फौजीनक्सायात गथे याना: ज्या काइ, गुकथं 
नक्सायात छयला: फौजी कारवाही न्ह्याकी धयागु खं स्यनेगु याइ । 








६) सफा सुग्घर (स्यानिटेशन व हाइजिन) : म्हयात स्वच्छ व 
तन्दुरूस्ती तयातयेफुपिंसं जक न्ह्यागु नं ज्या बांलाक याये फइ । थःगु म्ह, 
थः च्वनेगु थाय्‌, थःम्हं नयेगु नसा फोहर मयासे सफा सुग्घर यायेगु, राष्ट्रिय 
सेवा दल'या ज्याखं यानाच्चनेगु नापं हाइकिङ व सैनिक क्याम्पयात नं 
स्वच्छ याना तयेगु तालिम बिइगु याइ । 











७) लालकायेगु (स्वीमिङ) : लालकायेगु नं छगू कला खः | सैनिक 
प्रशिक्षणया इलय्‌ लखय्‌ दुने, लखं चुइके यंकेत्यन धाःसा, लःपाखें बचय्‌ 
जुइत, बचय्‌ यायेत लालकाये सयेकेगु आवश्यक जुइ | लखं गबलें दुःख 
बी भीसं मस्यू | उकि लखं याइगु विध्वंसपाखें बचय्‌ जुइत लालकायेगु 
तालिम बिइगु याइ । 

८) बक्सिङ्ग : शारीरिक तन्दुरुस्तीया निंतिं बक्सिङ म्हितेगु छगू 
खेल वा कला खः । मेपिनिगु आक्रमणं बचे जुइत, थःगु शरीरयात सुरक्षा 
यायेत थ्व तालिम अति आवश्यक जुइ । नापं थःम्हं आक्रमण यायेत व 
सहनशीलताया प्रदर्शन यायेत थ्व तालिम अतिक आवश्यक जू | 

















९) राइडिङ (सल गयेगु) : सल गयेगु, सल गयाः मेपिं लिसे 
ल्वायेगु, ल्वाभः ज्वना: सल गयाः ल्वायेगु आदिया तालिम सैनिकतयूगु 
उन्नत किसिमया तालिम खः | थ्व तालिमय्‌ सल गयेगु, सलयात बसय्‌ 
तयेगु, सल गगं ल्वाभः छ्यलेगु आदिया तालिम बी | 











वि.सं. २०२६ साल नेपाल कमर्स कलेजया जिपिं छु विद्यार्थीतयूसं 
राष्ट्र सेवा दलया शारीरिक परीक्षणय्‌ भाग कया | करिब १२ म्ह ति 
पास जुल | उगु शारीरिक परीक्षायू जि नं पास जुल । राष्ट्रिय सेवा 
दल'य्‌ जिमिगु समूह न्यागुगु खः | थुगु समूहय्‌ मुक्क ३४९ म्हं ब्वति काःगु 
खः | तालिमया अन्तय्‌ करिब ३१० म्ह जक ब्वति काःपिं दुजः ल्यं जुल । 
नेपाल कमर्स कलेजं वनापिं नेवाःत जि भुवनेश्वर जोशी, शान्तराम श्रेष्ठ, 








३७ | भूवनेश्वर प्रसाद जोशी 





एनसीसी ट्रेनिङ्ग कयाबलय्‌ 


श्यामबहादुर अमात्य, जीवनबहादुर प्रधान खः । 


'राष्ट्रिय सेवा दल'य्‌ तालिमया निति ल्यये धुनेवं जिमित 'खाखी 
ड्रेस' छजु, 'खाखी' रंगया कटु, मोजा, वंचुगु तपुली, छयंगूया बूट, पेटी, ड्रेस 
लाकां, मोजा, पालिस, ब्रस, ब्रुस, बायूच बियाहल | दकलय्‌ न्हापां खाखी 
ड्रेस पुनाः हाकुगु बूथ, वंचुगु तपुलि पुनाः कवाज म्हितेत न्हिनसिया ४:३० 
बजे छें नं पिहां वनाबलय्‌ जित धाथें सिपांहिया अनुभूति जुल । पला: छीगु 
हे धिसिलाःगु थें ताइगु | मंगलबजारनिसें शहीदगेट फुटबल, रंगशालाया 
दथुइ च्चंगु ग्राउन्ड जिमिगु परेड म्हितेगु ख्यः, अन थ्यंक न्यासि हे वनेगु । 


सहायक शिक्षक सह-सेनानी श्री तुलसीबहादुर अधिकारीजुं गथे गथे 
स्यन, अथे अथे यायेगु | कवाज अर्थात्‌ ड्रिल म्हितेगु स्यन । न्हिन्हिं १:३० 
घन्टा ड्रिल म्हिते सिधयेवं कचिगु दुरु छगः सिसि त्वनेत बी | एक पाउया 

छपा: जेरी नयेत बिइ | थुलि नया: लिहां वये, बहनी सने हे फइमखु । बहनी 
जा नयेसातं द्यनेगु । 

गबलें कवाज म्हितकी, गबलें पिटी म्हितकी | गबलें 'अफस्ट्रेकल' 
याकी | यानी १ फीट ति जक खाली दुगु कया 'बार'दुने चुलिया व पुलिया 
सहारां न्ह्या: वनेमाःगु ट्रेनिङ बी | अनौपचारिक भाषा थुकियात 'कोरस' 
धाइ | गबलें ६.५ फिट तजाःगु पःखा: छकलं गयेगु तालिम बी | गबलें 
पःखाः गये मफयाः कुतुं वइगु, घाःपाः नं जुइगु, कया “बार 'दुने चुल्यां, पुलि 
चुयाः न्ह्या: वनेगु तालिम यायेबलय्‌ कथं इवा:इवा: सुया: घाः जुइगु , अहो 
तसक थाकु चाइगु | 














ल्वाभः ज्वनाः ड्रिल यायेगु इलय्‌ ल्वाभः (बन्दूक) सिंहदरबारय्‌ च्वंगु 
ल्वाभः अङ्डाय्‌ वनाः काः वनेमाः | कीसं स्वयेबलय्‌ बन्दूक याउंसे च्वंक 
ज्वना जुइगु थें च्वं | तर अथे मखु खनिसा, सिंहदरबारया ल्वाभःभण्डारंनिसें 
शहीदगेटया कवाज ग्राउण्डतक बन्दूक पाछाया वयेबलय्‌ झ्यातुयाः म्ह छम्हं 
हे चःति चःति जुइ धुंकीगु । मेपिंसं ज्वना जूगु बन्दूक स्वयेबलय्‌ छुं मखु थें 
च्वं, थम्हं हे बन्दूक घाये मालकि तसक थाकु । छन्हु बन्दूक ज्वंका: छाउनी 
यंकल, अन ला गोली कयेकेगु स्यनीगु | अनेक पोजिशन स्यन | जिं नं 
गोली तया: बन्दूक याक्वय्‌ काकाः कयेका, थासय्‌ मलाः | 














गबलें लालकायेगु नं तालिम याइगु | थ्व तालिम बालाजुया 
स्वीमिङ्पुलय्‌ यंकाः बीगु | स्वीमिङ्गपुलय्‌ थ्यंकाः लालकाये सःपिं फुक्क ९ 
फिटय्‌, छुं मसःपिं ३ फीटय्‌ हुं धाल | जि गन वने, गन वने जुल | छाय्‌ 
की मचाबलय्‌ १२-१३ द॑ दुबलय्‌ बागमती, क्वन्ति पुखुली म्वः ल्हुइगु | आः 
सइ ला मसइ ला ? पासापिं धाःसा फुक्क फुक्क हे ९ फीटपाखे वन | जि 
छु याये छु याये जुल | आखिर जि नं ९ फिट पाखे सस्प्रीङडाइभ' मयाःसे 
बिस्तारं लखय्‌ कुहांवना | लालकायेत सना, लाल कायेगु ल्वःममंनि खनि, 
विस्तारं स्वीमिङपुल छचा: चाःहुला | थहांवया, तसक त्यानु चाल । ३ 
फीटपाखे च्चंपिंत लाल कायेगु स्यनाच्चन | ९ फीटपाखे लाःपिं फुक्कसित 
डाइभिङ टावरय्‌ ब्वनायंकल | धमाधम डाइभ याकेगु यात । गुलिं डाइभ हे 
यानाः वल, गुलि इवाम्प्लाङ जक लखय्‌ तिंन्हुया वल । तिन्हुया वये ग्याःपिंत 
लिउनें घ्वानाः, प्यंकाः क्वय्‌ पुखुली लखय्‌ कुर्का हइगु | जितः नं घ्वानाः 
कुर्का हल । टावर कुहां वयेधुन, क्वय्‌ मथ्यंनी । थ्व क्षणिक इलय्‌ जि हावाय्‌ 
ब्वया च्वना, जिगु सासः ल्हायेगु क्रम भंग जुइधुंकल, सास: हःह: पन, जिं छु 

हे मचाल, जब लखय्‌ झ्वाम्प्लाङ्ग सः वल, जिगु हंस लिहां वल । ल्हाः तुति 
संका: विस्तारं लखं थहांवया । थ्व छगू जिगु गज्जबया अनुभव । 

जित: तसक मयःगु धयागु बक्सिङ्ग खः । राष्ट्रिय सेवा दल'य्‌ 
अनिवार्य रुपं बक्सिङ्ग तालिम कायेमाः | अनिवार्य रुपं बक्सिड़ म्हितेमाः | 
बक्सिङ्ग म्हितेबलय्‌ निगू किमिसयागु तौल पुचः छुटय्‌ याइ । छगू 'फेडरल' 
तौल पुचः, मेगु 'हेभी' तौल पुचः | जिमिगु पासा पुचलय्‌ जि छम्ह जक हेभी 
तौल दुनेया पुचलय्‌ लाइगु | उगु पुचलय्‌ तसकं तसक तौल यक्व दुपिं 
दइगु, अले इपिं नाप हे बक्सिङ म्हिते मालीगु | एक मिनेट बक्सिङ रिङ्कय्‌ 
तिके जुइत तसक थाकुइगु | 'हुक', 'पञ्च', 'अपरकट' आदियात छलय्‌ 
याये फःसा तसक बांला: | मखुसा न्हासं हि भ्वाला भ्वाला पिहांवयेकः 
मुक्का नये माले यः । जिं थुकथं यक्व हे हि पिहां वयेक सास्ती नये नं । 




















जिमिगु दल न्यागूगु बायूचया खः | वि.सं. २०२६/०२/३० निसें 
२०२७/०२/३० तकया तालिम दुने न्हय्गू 'हाइकिङ' व निगू सैनिकशिविर 
जुल | 'हाइकिङ' तसक न्ह्याइपु | विभिन्न कासा म्हितेगु, छगू निगू 
तालिम, अले मेमेगु मनोरञ्जन, प्याखं हुलेगु, म्ये हालेगु तर सैनिकशिविर 
धाःसा तसक थाकु, चान्हय्‌ नं तालिम जुइगु । युद्धया इलय्‌ चान्हय्‌ गुकथं 
आक्रमण पाखें बचय्‌ जुइगु, गुकथं आक्रमण यायेगु धयागु कला स्यनी | 
अति आवश्यक सामाग्री दुगु ब्याग, लः दुगु थर्मस, अले बन्दूक न्ह्याबले म्हय्‌ 
हे दयाच्वनी | कम्पासया भरय्‌ नक्साया भरय्‌ थासय्‌ थ्यंके मालाच्चनी | 
व नं इलय्‌ हे थ्यंकेमा: | चान्हय्‌ कम्पास छम्हेसिनं ज्वनी, नापं छम्ह पासां 
पला: ल्या: खायेगु सुरु याइ, जवं खर्व च्वंपिंसं न्हायूपं दिकाः गुखे पाखे छु 
वयाच्चंगु दु धकाः 'चेक' यायां न्हयाइ । 'टिमवर्क' तसक मा: मखुसा अनर्थ 
जुइय: । म्वाःकथंया छुं हे सः पिमकासें न्हयायेमाः | थ्व तालिम १० न्हु तक 
जुइ । थज्याःगु तालिम दछिया निक: जक जुइ | 




















सम्पूर्ण कथं 'एनसिसि' अर्थात्‌ राष्ट्रिय सेवा दल'या तालिमं देशप्रेम, 
अनुशासन व स्वच्छ चरीत्र निर्माण यायेगुलिइ व साहसी, निडर यायेगुलिइ 
आपाल  ग्वाहालि जूगु दु । 

थःगु हे चिनाखें खना: ग्याःम्ह जि 





जि यलया मंगःबजा;, लाय्‌कुलिइ च्वंगु त्रिपद्म हाइस्कूलय्‌ ब्वनागु । 
रत्नध्वज जोशीजुं जिमित ब्वंकीगु । वयूकः छम्ह विद्वान्‌ साहित्यकार नं खः | 
वय्‌कलं नेपालभाषाय्‌ यक्व हे च्वखं, चिनाखं च्वयादीगु दु | वय्‌कलं लयूलय्‌ 
पतिक कक्षाक्वथादुने हे साहित्यसम्मेलन थें हे याइगु । विद्यार्थीपिंत च्वयेत 
प्रोत्साहन यानादी, अले सकसिगु न्ह्य:ने थःथःगु रचना पाठ याकादी | अले 
बांला:पिंत कलम छपु छपु सिरपा: थें बिइगु । 














छन्ह जिं नं चिनाखं च्वया | जित: नं सकसिगु न्ह्यःने रचना पाठ 
याकीगु जुल | उबलय्‌ जि च्यागू कक्षाय्‌ ब्वनाच्वनागु, उमेर किंप्यदं ति दत 
जुइ । चिनाखं पाठ या: वनाम्ह जि तसक ग्यात । थ्व इलय्‌ जिपिं अनेर 
स्ववियुया ज्याझ्वलय्‌ ब्वति काःवनेगु याये धुनागु खः | स्कुलया प्रतिनिधि 
जुया: विद्यार्थी संगठनया ज्याझ्वलय्‌ ब्वति काःवनेगु यानाच्वनागु खः । 








राजनीतिक ज्याइवलय्‌ ब्वति कायेगु बानी दुगुलिं सुयागु न्ह्यःने 
न्ववायेत अपायूसक ग्या:म्ह मखु जि | तर उबलय्‌ चिनाखं ब्वंवनाम्ह जित: 
म्ह हे थुरथुर खा: थें जुल | तर जि सकसियां न्ह्यःने दना: चिनाखं ब्वने 
माल धका: ग्याःम्ह धाःसा मखु । जि ग्याःगु ला थःगु हे चिनाखं खना: खः | 
ग्याग्यां खाखातूगु सल जिं चिनाखं ब्वना- 














लाल हामी इंसान हों 
पक्षपातीको दुश्मन हॉ... 


थ्व चिनाखं आ: जितः पुरा ला मवयेधुंकल, तर अयूसां थ्व चिनाखं 

ब्वनाबलय्‌ ग्याःगु धाःसा जित: लुमं । जि छाय्‌ ग्याःगु धाःसा जिगु कविता 
मेपिनि स्वयां भचा पा: । मेपिनि थें सुख दुःखया, मतिनाया, समाजया 
बारे च्वयातयागु चिनाखं मखु, जिगु चिनाखं भचा क्रान्तिकारी पहः वःगु | 
उबलय्‌ जिपिं भचा भचा विद्यार्थी संगठनय्‌ जुयाच्वनागुलि प्रगतिशील बिचा: 
वयेधुंकूल, उकि जिगु चिनाखं नं भचा प्रगतिशील हे जुल । 














मेमेपिनिगु स्वयां बिस्क हे कथंयागु, क्रान्तिकारी पहयागु चिनाखं 
जूगुलि छु धाइ, छु याइ धका: ग्याःगु ख: | चिनाखं क्रान्तिकारी जूसां 
ब्वनाबलय्‌ धाःसा म्ह थुरथुर खाका: हे ब्वना । चिनाखं ब्वने धुंका: सुनानं छु 
मधाः, अले तिनि भचा मन याउंसे च्वं थें जुल । तर थ्व हे चिनाखं निसें जिगु 
साहित्यिक यात्रा नं न्ह्यात | जि दकलय्‌ न्हापांगु च्वयागु रचना धयागु थ्व 
हे चिनाखं खः । थनं निसें नेवाःभासं, खस नेपाली भासं च्वयेगु सुरु जुल । 

श्री शान्ति पुस्तकालयया नीस्वना 


पञ्चायती व्यवस्थां एक भाषा एक भेष' धयागु नीति ज्वना: 
नेवाः भाय्‌यात क्वत्यलेगु षडयन्त्र यानाच्वंगु इलय्‌ भीगु मांभाय्‌यात 
ल्यंकातयेगु निंतिं उबलय्‌ चायेकातःगु पुस्तकालयतय्‌गु नं यक्व हे 
भूमिका दु | पञ्चायत-कालया उगु इलय्‌ पुस्तकालय चायेकेगु धयागु 
नं छगू कथं अपराध | साहित्यसम्मेलन, संगीतसम्मेलन यायेत तक 
सिडिओ, अञ्चलाधीशयाथाय्‌ वनाः स्वीकृति काःवनेमाः | अज्याःगु 
इलय्‌ नं साहित्यकार छत्रबहादुर कायस्थ, वय्‌क:या दाजु रोहिणीबहादुर 
कायस्थपिंसं थःपिनिगु हे छे बखुंबहालय्‌ पुस्तकालय चायेका तयादीगु 
खः | वयूकःपिंसं चायेकातयादीगु 'साहित्यया मूलुखा'य्‌ जि नं न्ह्याबले 
धयाथें वनाच्चनेगु । वयूकःपिंसं उबलय्‌ 'साहित्यया मूलुखा' नापं अमृत 
पुस्तकालय' नं चायेकातःगु खः | 'साहित्यया मूलुखा' धयागु विशुद्ध 
नेवाःभायूया जक सफू दइगु पुस्तकालय, अले 'अमृत पुस्तकालय'य्‌ नेवाः, 
नेपाली, अंग्रेजी फुक्क कथंया सफू दइगु । 





























वि.सं. २०२२ सालय रेडियो नेपालं नेवाःभायूया समाचार लिकाये 
धुंकाः 'जीवनदब्‌, धयागु ज्याइवः नं लिकाल | थ्व लिपा 'साहित्यया 
मूलुखां' थीथी थासय्‌ वनाः नेवाःभासं साहित्यसम्मेलन नं यायेगु यानाहल | 
न्ह्याबलें धयाथें 'साहित्यया मूलुखा'य्‌ वनेगु बानी याना: पुस्तकालयया 
महत्व छु खः, पुस्तकालय छाय माः धयागु खं भचा भचा थुया वः थें जुल । 
पुस्तकालय्‌ गुकथं चायेकेगु धयागु खं नं भचाभचा सिया वल | उकिसनं 
छत्रबहादुरजुपिंसं यक्व हे प्रोत्साहन बियादिल | अथे जूबलय्‌ जिपिं छथ्वः 
पासापिं मुना: थःपिँसं नं पुस्तकालय चायेकेगु सल्हा जुल | सल्हाकथं जिगु 

श्री शान्ति पुस्तकालयया अध्यक्ष जुयाबलय्‌ । 


छँय्‌ क्वाक्वय्‌ हे श्री शान्ति पुस्तकालय नीस्वना । थुकिया संस्थापक अध्यक्ष 
नं जि हे जुया | थ्व ई धयागु वि.सं. २०२४ साल पाखेया खः | उबलय्‌ 
जिपिं च्यागू तगिमय्‌ हे ब्वनाच्वनागु तिनि | थ्व इल निसें हे संस्थाय्‌ ज्या 
यायेगु नं सुरू जुल । 

जिगु लवाइ खवाइलय वःगु हिउपाः 


श्री शान्ति पुस्तकालय चायेके धुंका: भचा उखे थुखे मेमेगु पुस्तकालयय्‌ 
नं वनेगु सुरु जुल | उबलय्‌ सोभियत संघया राजदूतावास, चिनियाँ 
राजदूतावासं नं ये ततःधंगु लाइब्रेरी (पुस्तकालय) चायेकातःगु खः । जिपिं 
रसियन लाइब्रेरी, चिनियां लाइब्रेरी वनेगु जुयावल । 








रसियन लाइब्रेरी, चिनियाँ लाइब्रेरी वंवं जिमित अन जुइगु थीथी 
ज्याझवलय्‌ नं ब्वना हइगु जुल । अथेहे उमिसं 'थीथी सफू बिया हये, का: 
वा' धायेगु यानाहल । 





लाइब्रेरी वनेगु जुजुं बुलुहुं राजदूतावासय्‌ नं स्वापू दयावल । 
राजदूतावासय्‌ जुइगु ज्याइवलय्‌ नं ब्वना हइगु जुल | उबलय्‌ जिपिं च्यागू 
तगिमय्‌ हे ब्वनाच्वनागु तिनि, मचा हे तिनि धाःसां जिउ | वसः पुनेगु नं 
ढंग मदुनि | उबलय्‌ न्ह्याथेज्याःगु वसः सां जिउ, पुने दःसा गाः | तर 
दूतावासया ज्याइवलय्‌ सःता हःबलय्‌ बांलाक वसः पुनाः वनेमाःगु जुल । 
उमिगु दूतावास तसक सफा जुयाच्चनीगु, ज्या याइपिं निसें अन वइपिं 
पाहांपिं नं सकलें चट्टचिट्ट जुइक वइ । थज्याःगु थासय्‌ वने माःबलय्‌ थःपिं 
नं सफा सुग्घर जुयाः वनेमाःगु हे जुल | अथे जूबलय्‌ वसतय्‌ इस्त्री तयाः 
पुनेगु जुयावल । च्यागू तगिमय्‌ ब्वनाच्चनाम्ह जि वसः पुनेगुलिइ न॑ मेमेपिं 
स्वयां भचा फरक जुयावल | उबलय्‌ निसें भचा जिगु 'लाइफस्टाइल' 
नं पाना वः थें जुल । न्हयाबलें धयाथें इस्त्री तया: ल पुनेगु, चट्ट-चिट्ट 
च्वंक जुइगु जुयावल | उबलय्‌ निसें हे जिगु लवाइखवाइ नं हिला वंगु थें 
जितः ताः । 

ब्वाला क्लबया नीस्वना 





छ| ग हे ॥ 
ब्वाला क्लबया ज:पिं 





वि.सं. २०२७ साल पाखे, जिमि नकतिनि नकतिनि जक एस्‌एल्सी 
क्वचाःगु | जिपिं च्याम्ह-भिम्हति पासापिं दु, नच्चा ल्यायूम्हपिं | सकलें 
धयाथें भिन्यादं-किखुदंया वैंशयापिं | ल्यायम्ह जोशजांगर उतिक दु । 
लक्ष्मीकृष्ण श्रेष्ठ, बदन शर्मा, भरतलाल न्याछयों, शान्तराम श्रेष्ठ, नवराज 
नकःमि, श्यामबहादुर अमात्य, सनमबहादुर अमात्य, शंकरलाल महर्जन 
जिपिं तसक मिले जूपिं पासापि । 

लक्ष्मीकृष्ण श्रेष्ठ अनेरास्ववियुया कार्यक्रम जुइबलय्‌ जि नापं वनेम्ह 
पासा । बदन शर्मा थौंकन्हय्‌ छम्ह नांजाःम्ह संगीतकार खः, वयूक: उबलय्‌ 

निसें हे संगीतय्‌ नुग: क्वसाःम्ह | उबलय्‌ निसें हे गितार थानाजुइम्ह खः । 
भरतलाल थौंकन्हय्‌ 'नेपाली कांग्रेस' यल जिल्लाया सभापतिया दावेदार 
खः । जिपिं अप्वः धयाथें वाम विचारधारायापिं जूसां वयूकः उबलय्‌ निसें हे 
नेपाल विद्यार्थी संघ'य्‌ जुयाच्चंम्ह खः | राजनीतिक बिचारधारा अलग जूसां 
जिपिं उबलय्‌ निसें तसक मिले जू । 

उबलय्‌ जि टेबलटेनिस म्हितेबलय्‌ जिलिसे पार्टनर जुयादीम्ह 
खः पासा शान्तराम श्रेष्ठ | टेबलटेनिसया डबल कासा जुइबलय्‌ जि व 
शान्तराम च्वनेबलय्‌ गुबलें गुबलें वाइ.आर. शाक्य व शम्भु बाराही थेंज्याःपिं 
राष्ट्रिय कासामिपिंत हे बुकेगु | नवराज नकर्मी शिक्षण पेशाय्‌ दु, अथेहे 
श्यामबहादुर व सनमबहादुर निम्हं इन्जिनियर जुयादिल, शंकरलाल नेपाल 
बैंकया जागिरे जुयादिल | वयूकः नेपाल बैंकया महाप्रबन्धकया पिए जुयाः 
रिटायर्ड जुयादीम्ह खः | उबलय्‌ जिपिं 'कम्बाइन स्टडी' यायेगु | थथे 
'कम्बाइन स्टडी'या इवलय्‌ जिमि छगू थज्याःगु क्लब नीस्वनेगु खं जुल, 
गुकि साहित्यिक-सांगीतिक जक मखु खेलकूद सम्बन्धि गतिविधि नं याइ । 
उबलयूया ल्यायूम्ह जोशजांगर, खं जुजुं हे क्लब नीस्वनेगु हे क्वःजित । 
न्हापा त्वालय्‌ हे जक सक्रिय जुयाच्चनापिं जिमिसं थ्व क्लबयात यलब्यापी 


हे यायेगु क्वःछिना | नां छु तयेगु ले धयाबलयू सकसिनं 'ब्वाला क्लब' 


> 






































( ब्वाला 


धकाः तयेगु सहमति जुल । ' अर्थात्‌ च्यानाच्चंगु मिया ब्वाला | 
जिमिके उबलय्‌ जोशजांगर यक्व दु । 





पासा बदन शर्माया पट्को त्वालय्‌ च्चंगु छेंय्‌ क्लब नीस्वना । क्लबया 
न्हापांम्ह अध्यक्ष लक्ष्मीकृष्ण श्रेष्ठ जुयादिल | क्लब नीस्वनेवं न्हापां जिमिगु 
ध्यान कासापाखे हे वन | भलिबल धेंधेंबल्लाखय्‌ ब्वति कायेगु, रोडरनिङय' 
ब्वति कायेगु जुल | उलि जक मखु, बैकुण्ठ मानन्धर, रघुवन्तपिं थेंज्याःपिं 
राष्ट्रिय कासामितयूत सःता: रोडरनिङ'या ग्वसा: ग्वयेगु हे ज्या जुल | 
उबलय्‌ मंगलबजारंनिसें गोदावरीतक ताःताःहाकःगु ब्वाज्या यायेगु | थथे 
जूगु कारण छु धायेबलय्‌ उबलय्‌ अप्वः पासापिं खेलकूदपाखे लगे जुयाच्वंपिं 
जुल । क्लबय्‌ कासा म्हितीपिं मेमेपिं पासापिं नं दुहां वयेगु सुरु जुल । अथे 
जूबलय्‌ क्लबय्‌ कासा हे हावी जुयावल । 

जिरो इन्च पञ्च 


श्री शान्ति पुस्तकालय व ब्वाला क्लब चायेकेधुंका: चिनियाँ लाइब्रेरी, 
चिनियाँ दूतावासलिसे जिमिगु बांला:गु स्वापु दयावल । चिनियाँ लाइब्रेरीइ 
उबलय्‌ चीनया रेडआर्मी' छम्ह वयाच्वंगु पा: लात | उबलय्‌ ब्वाला क्लब 
नीस्वनेधुंकाः जिमिगु ध्यान कासापाखे जक वनाच्वंगु ई | व 'रेडआर्मी' 
नापला:बलय्‌ जिमि चिनियाँ 'कुंगफु' सयूके मास्तिवल । तर नेपालय्‌ धाःसा 
'कूगुफू' प्रतिबन्धित कासा । नेपालय्‌ 'कुंगफु' म्हिते मजिउ, सुनांनं थज्याःगु 
सयेकूगु, म्हितूगु सिल धाःसा ज्वना यंकाः झ्यारखानाय्‌ कुने तक यंकीगु 
खतरा दु । 

















थज्याःगु खतरा दुसां जिमि नुगः धाःसा 'कुंगफु' पाखे वना हे च्वन । 
अले जिमिसं उम्ह रेडआर्मीयात कुंगफु स्यनाब्यु धया । व नं स्यनेत तयार 
जुल । स्यनेगु धयां जक मजिल, खतरा नं उलि हे दु | सरकारं मसिइक 
स्यनेमाःगु जुल । 





अथे जूबलय्‌ मेपिंसं काचाक मखनीथाय्‌ निब: चुक दुहां वनेमाःथाय्‌ 
स्यनेगु सुरु याना । नीम्ह नीनिम्हंसित उबलय्‌ 'कुंगफु' स्यन | जिमिसं नं 
स्यने धकाः स्वया, तर गन स्यने फइ धका: | जिमिके 'कुगफु' सयकेगु 
धैर्यता हे मदु | छम्ह निम्हेसिनं धाःसा बांलाक हे सयेकल | थथे बांलाक 
सयेकूपिंमध्ये शेखर प्रधान, रविन्द्रगोपाल बैद्य, शम्भुराम अमात्यपिं खः | 








जिमिसं धाःसा छगू निगू ट्रिक जक सयेका | उकीमध्ये छगू ट्रिक 
जिन्दगीइ लव: हे मनी मखु | व छु धाःसा- जिरो इण्च पञ्च' | 

वि.स २०२७ स कुङ्ग फु ट्रेनिङ्ग कयाबलय्‌ 





सुंनाप ल्वापु जुल धाःसा वा सुयातं दाये माल धाःसा दकलय्‌ न्हापां 
छु याइ ? ल्हा: म्हू चिनी, अले ल्हाःयात लिउने थ्यंक यंका: यांकया: दाइ । 
तर जिरो इण्च पञ्च' धयागु अज्याःगु मखु, थ्व ला छक्वल हे दाया छवयेगु 
खः । ल्वापु जुइबलय्‌ मेपिं यांकया: दायेत स्वयाच्वंतले 'जिरो इण्च पञ्च' 
सःम्हेसिनं दायेधुंकी | ल्हाः यांमकासे छक्वलं 'जिरो इण्च पञ्च' नकूसां 
उकीया चोट धाःसा तसक हे लाइ | छक्वल दा:सां शक्तिशाली जुइ । 














मेपिंसं दाये मलाक शक्तिशाली प्रहार यायेगु थ्व 'जिरो इण्च पञ्च' 
नकेबलय्‌ तागत पिकायेगु छगू ट्रिक दु । व ट्रिक गज्याःगु धाःसा थ्व पञ्च 
नकेबलय्‌ तुतिया ग्वालीं निसें हे बल पिकायेमा: । 'कुंगफु' प्रहार यायेबलय्‌ 
'हर्स स्टायूण्ड' धयागु छगू दु । हर्स स्टायूण्ड'य्‌ पालि चुयाः, ग्वालि चुयाः, 
ग्वालि निसें बल पिकयाः प्रहार यायेगु जुइ । 'जिरो इण्च पञ्च' नकेबलय्‌ 
धाःसा ग्वालि निसें हे बल पिकायेमाः | अले जक छक्वल दाःसां शक्तिशाली 
बल पिहां वइगु जुयाच्वन | उबलय्‌ 'कुंगफु' स्यंबलय्‌ थज्याः थज्याःगु यक्व 
ट्रिक स्यंगु खः | जिं सयेकागु थ्व ट्रिक छगू धाःसा जि गुबलें ल्वःमंके मफु । 

त्वाःत्वालय्‌ साहित्यसम्मेलन 





ने.सं ११०१ यू ब्वाला क्लबया वार्षिक समारोहय्‌ म्ये हालादीपिं बदन शर्मा कृष्णगोपाल । 


जुजु महेन्द्रं लादे यानातःगु एक भाषा, एक भेष'या नीतिया व 
अवस्थाय्‌ नेपालभाषायात, भीगु मांभायूयात भचा गतिशील यानातःगु धयागु 
उबलय्‌ त्वाःत्वालय्‌ जुइगु साहित्यसम्मेलन, संगीतसम्मेलनं हे खः | राज्य 
संचालनय्‌ खस नेपाली छगू भाय्‌ बाहेक मेगु भायू चले मयाकेगु, मेगु भाय्‌ 
ल्हानाच्चंपिंत नं दुरूत्साहित यायेगु ज्या राज्यसत्तां हे यानाच्चंगु व इलय्‌ 
भीगु मांभाय्‌ नेवा: भाययात संरक्षण यायेगु दायित्व नं झीगु हे ब्वहलय्‌ 
वल | २००७ सालय्‌ प्रजातन्त्र वयेधुंकाः रेडियो नेपालय्‌ बियावयाच्चंगु 

नेवाः भायया समाचार व नेवाःभाय्‌या ज्याइव: 'जीवनदबू' तक पञ्चायती 
व्यवस्थां चिडका बिइधुंका: स्वनिगलय्‌ छगूकथं भाषिक आन्दोलन हे सुरु 
जुल । नेवाःम्यें हायेकीगु, नेपालभाषाया साहित्य न्यंकीगु 'जीवनदबू' ज्याइव: 
चिइकाबीवं उकिया विरोध स्वस्प त्वाःत्वालय्‌ साहित्यसम्मेलन याना: बाखं, 
च्वखं, चिनाखं न्यंकेगु जुल, त्वाःत्वालय्‌ संगीतसम्मेलन यानाः नेवाःम्ये 
हायेकेगु जुल । त्वाःत्वालय्‌ जुइगु थज्याःगु ज्याइवलं मनूतय्‌त भाषिक 
चेतना नं बिया यंकल, लिसें भाषिक आन्दोलनय्‌ तिब: बीगु, हःपा: बीगु ज्या 
नं थज्याःगु सम्मेलनं यात । 

ब्वाला क्लब नं थथे हे साहित्यिक, सांगीतिक ज्याइव: यायेगु ता: 
तया: नीस्वनागु खः | तर नच्चाल्यायूम्हपिं जिपिं भचा कासाय्‌ हे भुलय्‌ 
जुयाच्वन । तर स्वला प्यला दुबलय्‌ हे जिमित कासा जक मखु साहित्य, 
संगीतया गतिविधि नं यायेमा: धयाथें जुयावल । क्लब नीस्वनागु खुला ति 
दुबलय्‌ लक्ष्मीकृष्णं अध्यक्ष त्वःता: जितः हे अध्यक्ष दयेकाबिल | कासाय्‌ 
जक भुलय्‌ जुयाच्वनापिं जिमिगु ध्यान थःगु भाय्‌, साहित्यपाखे वन | 

जि नायः जुइवं लय्‌लय्‌ पतिकं साहित्य सम्मेलन यायेगु क्वःछिना । 
त्वाःत्वालय्‌ वनाः साहित्यसम्मेलन या:वनेगु निंतिं थीथी त्वाःबहाःयापिं नाप 
खंल्हाबल्हा याना । 

उबलय्‌ थीथी त्वालय्‌ च्वंपिंत छिकपिंसं दबू छगूया जक ग्वसाः 
ग्वयाब्यु, जिमिसं मेगु माःगु फुक्क व्यवस्था याये धायेगु | मञ्च छगू 
दयेकाबिल कि माइक नं जिमिसं हे हये, साहित्य ब्वनीपिं, म्ये हालीपिं नं 
जिमिसं हे हये, प्याखं हुलीपिं नं जिमिसं हे हये धायेगु | जिमिसं इनाप 
यानाकथं त्वाःबहाःयापिंसं दबूया ग्वसाः ग्वयाबिइ, जिमिसं साहित्यिक, 
सांस्कृतिक ज्याइव: याः वनेगु । 

उबलय्‌ तसक दंक ज्याइव: यायेगु | सछि दां दतकि माइक 
स्पीकर कायेत गा: | उबलय्‌ भिंछेंबहालय्‌ भजन याइथाय्‌ माइक स्पीकर 
कया हयेगु | सछि दां बिलकि गाः | साहित्यकार, संगीतकारपिं अप्वः 
धयाथें जिमिसं म्हस्यू | जि व बाबुराजा जोशी वयूकःपिनि छेयछेंय वनाः 
ज्याझवलय्‌ ब्वति कायेमाल धका: चिठ्ठी इउंवनेगु | गुबलें गुबलें मदनकृष्ण 
श्रेष्ठ थेंज्याःपिं कलाकारपिंत नं दबुलिइ थने हयेगु | वयूकः उबलय हे 
'हिट' जुइधुंकूम्हं खः | मदनकृष्ण श्रेष्ठ कायादीबलय्‌ वयूकःया पा: दकलय्‌ 
लिपालाक जक जुइ | वयूकःयात न्यनेगु निति म्वःम्वः मनूत बहनी थ्यंक 
हे पियाच्चनी | 

क्लबया गुक्व:गु साहित्य संगीत यँज्या । 





क? 


| २ है 
ने.स॑ ११०१ स ब्वाला क्लब 


साहित्य सम्मेलन यायेगु सुरु जूगु स्वदंया दुने ब्वाला क्लबं भिंच्यागू 
थज्याःगु ज्याइव: याना । न्हापांगु दंय्‌ न्यागू ज्याइव: यायेगु । न्यागू ज्याइव: 
क्वचायेवं खुगूगु ज्याइव: सिरपा: समारोहकथं न्ह्याकेगु जुल | थुबलय्‌ 
न्हापाया न्यागू ज्याइवलय्‌ पाठ जूगु रचना ल्यया: सिरपा: बीगु, अथेहे 
उबलय्‌ हागगु म्यँमध्येय्‌ बांलाःगु रचना, संगीत व गायनय्‌ सिरपा: बीगु | 

सिरपा: बीगु निंतिं ल्ययेगु ज्या नं तसक थाकु धायेमा: । थौंकन्हय्‌ 
थें न्हापा प्रविधिया विकास मजूनि । फुक्क रचना मुंका: निर्णायकपिंथाय्‌ 
बीयंकेगु । अथेहे ज्याइवलय्‌ हाःगु म्येँ रेकर्ड यानातःगु क्यासेट नं बीयंकेगु । 
न्यागू न्यागू ज्याइवलय्‌ पाठ याःगु रचना छक्वल ब्वनेगु, छक्वल म्ये न्यनेगु 
धयागु अःपुगु ज्या मखु | निर्णायकपिंसं तसक धैर्य तया: स्वन्हु प्यन्हु बिका: 
रचना स्वयादी, म्यें न्यनादी । प्यन्हु न्यान्ह तक रचना स्वया, म्यें नयनाः 
बाखनय्‌ सुयात, चिनाखंय्‌ सुयात, निबन्धय्‌ सुयात सिरपा: बीगु धका: ल्यया 
हइ, अथेहे म्यँय्‌ संगीतय्‌ सुयात, रचनाय्‌ सुयात, सलय्‌ सुयात सिरपा: बीगु 
धका: क्वःछिनाहइ्‌ । 

थथे यानाः स्वदंदुने किन्यागू व सिरपा: समारोह दंय्‌ छगू छगू यानाः 
स्वंगू सहित स्वद॑या दुने किच्यागू साहित्य-संगीत सम्मेलन याना | 

मदनकृष्ण व साउण्ड सिष्टम थुवाःया ल्वापु 


थ्व खं सायद वि.सं. २०३०-३१ सालपाखे जुइमा: | उबलय्‌ 
मदनकृष्ण श्रेष्ठ त्वाःत्वालय्‌ जुइगु ज्याइवलय्‌ तसक लोकहवायेधुंकल । 
वयूक:या ख्यालिखं न्यनेत, ख्याल: स्वयेत, म्ये न्यनेत मनूत चान्हय्‌ लिबाक 
जूसां पियाच्वनी । ब्वाला क्लबं थीथी त्वालय्‌ सांस्कृतिक ज्याइव: यायेबलय्‌ 
इलय्‌ ब्यलय्‌ वयूकःयात नं हयेगु जुयावल । नेवाःतय्‌ ज्याइवलय्‌ अप्वः 
धयाथें मदनकृष्ण हे वइ । 








उबलय्‌ थज्याःगु सांस्कृतिक ज्याइव: यायेबलय्‌ सकस्यां धयाथें 
गाःबहाःया सुन्दरगोपाल न्याछ्यों-सूर्यगोपाल न्याछ्योंया जनरल साउण्ड 
सिस्टम' काःवनी | थथे माइक स्पीकर ज्वनावइबलय्‌ वयूकःपिं हे वया: मिले 
यानाबी | मदनकृष्णया यक्व ज्याझवलय्‌ नं वयूकःपिनिगु हे साउण्ड सिष्टम 
छ्यलीगु जुयाच्चन | उबलय्‌ भिडियो कायेगु धयागु चलन मदु । ज्याइवः फुक्क 
धयाथें क्यासेट चक्काय्‌ रेकर्ड जुइ । थथे रेकर्ड यायेगु ज्या साउण्ड सिस्टम 
स्वइपिंसं हे याइ । मदनकृष्णपिंसं थीथी थासय्‌ न्ह्यब्वःगु प्रहसन, ख्यालि खं, 
म्ये नं साउन्ड सिष्टम मिले याइपिंसं रेकर्ड यानातःगु जुयाच्चन । थथे रेकर्ड 
यानात:गु मुंका जनरल साउण्ड सिष्टम'या थुवाः सुन्दरगोपाल न्याछ्यों- 
सूर्यगोपाल न्याछ्यों भाजुं मदनकृष्णयाके न्यं हे मन्य॑से क्यासेट पिकयाबिल । 
थ्व क्यासेट तसक चुल | उबलय्‌ मदनकृष्ण धायेवं हे गा; क्यासेट न्याइपिं 
ग्वा: ग्वा: | न्याछ्योंजुं यक्व हे क्यासेट मिल, उबलय्‌ द्वलद्वः धयाथें हे 
वयूकलं कमय्‌ यात जुइमाः । 























न्यं हे मन्यंसे थथे क्यासेट पिकाःगुलिं मदनकृष्ण व साउण्ड 


८५३ | भूवनेश्वर प्रसाद जोशी 





सिस्टमया थुवा: दथुइ ल्वापु हे जुल | उबलय्‌ रोयल्टी धयागुया चलन 
नं मदु | क्यासेट मिया: न्याछ्योंजुं ला यक्व कमे यानादिल, तर मेहनत 
यानादीम्ह मदनकृष्ण छु नं कायेमखन | अथे जूबलय्‌ मदनकृष्णपिंसं 
न्याछ्योंजुया साउण्ड सिस्टम छयलीगु ज्याइवलय्‌ ब्वति हे मकायेगु 
यानाहल । छगू कथं जनरल साउण्ड सिस्टम'या माइक, स्पिकर थःपिनिगु 
ज्याझवलय्‌ प्रतिबन्ध हे तयाबिल | 

















छकः: ब्वाला क्लबं सांस्कृतिक ज्याइव: यानावयागु निगूगु द॑या न्यागूगु 
ज्याइव: क्वचायेकाः सिरपा: बीगु ज्याइवलय्‌ मदनकृष्णयात ब्वनातयागु, 
वयूकलं नं अन थःगु ज्याइवः न्हयब्वइगु जुल । न्ह्याबलें थें दकलय्‌ लिपा 
वयूकःया ज्याइव: क्वःछिना तया | थ्व इलय्‌ तक मदनकृष्णया 'जनरल 
साउण्ड सिष्टम'या थुवाःलिसे ल्वापु जुइधुंकल, अले वय्‌कलं न्याछ्योंया 
साउण्ड सिस्टमय्‌ प्रतिबन्ध तयेधुंकल | तर जिमिसं धाःसा उबलय्‌ नं 
न्याछ्योंयाथाय्‌ हे साउण्ड सिस्टम कयाहया | जिमिसं थ्व इलय्‌ तक 
वयूकःपिनि दथुइ थपाय्‌सक ल्वापु जुइधुंकूगु मस्यू | ज्याइवः यानाच्वंच्वं 
हे सिल | 'जनरल साउण्ड सिस्टम' धयागु सिल धायेवं ला मदनकृष्ण 
ज्याझवलय्‌ हे वइमखु | मदनकृष्ण वइ धकाः प्रचार प्रसार यानातयेधुन । 
वयूकःया ज्याइवः स्वयेत म्वःम्वः मनूत मुनाच्चंगु दु । बर्बाद हे जुइन धयाथें 
जुल । न्ह्यागुसां उपाय ला याये हे माल । 





























मदनकृष्णं दकलय्‌ लिपा ज्याइव: याइगु, अथे जूगुलिं जिमिके 
भचा ई दत । काचाकाचां मेगु माइक व स्पीकर माला हया | मेपिनिगु 
फुक्क ज्याइव: ला 'जनरल साउण्ड सिस्टम'पाखें हे याना, दकलय्‌ लिपा 
मदनकृष्ण दबुलिइ वःबलय्‌ माइक व स्पीकर हे हिलाबिल | अथे जूबलय्‌ 
मदनकृष्णयात नं मछिं मजुल, वयूकल न्हयइपुक हे ज्याइव: यानादिल । 
थुखे न्याछयों भाजु धाःसा जिपिं खना: तंम्वल | जिमिसं मदनकृष्णया साथ 
बिउगु धयाथें लिपांनिसें छिमिगु ज्याझवलय्‌ माइक हे बीमखु धका: हाल | 
ब्वालां याना वयाच्चंगु ज्याइवः न्हयाबलें याउंक, न्ह्यइपुक सौहार्दपूर्ण रूपं हे 
क्वचाइगु, थ्व पालय्‌ धाःसा जिमित नं भचा तनाव हे जुल । 

नेपालभाषा मंका: खल: यलया नीस्वना 





नेपालभाषायात राज्यं यानाच्वंगु दमनविरुद्ध स्वनिगःया त्वाःत्वालय्‌ 
गुनुहुँ मिच्याना वयाच्वंगु ई | उबलय्‌ ये, यल, ख्वपय्‌ त्वाःत्वालय्‌ साहित्यसम्मे 
लन जुइगु, अले थ्व हे साहित्यसम्मेलनपाखें राज्यं यानाच्वंगु दमनविरूद्ध 
सः थ्वयेकीगु । त्वाःत्वालय्‌ खलः, पुचः, पुस्तकालय, वाचनालयपाखें याइगु 
साहित्यसम्मेलनं नेवा:भायू, नेवाःसंस्कृति, सम्पदायात राज्यं यानाच्वंगु विभे 
दकारी व्यवहारयात कया: सः ला थ्वयाच्वन, तर थ्व सः उलि बुलन्द जुयाः 
पिहांवये मफयाच्वन । अथे जूगुलि विरोधया सः थ्वयेकाच्वंगु त्वाःत्वालय्‌ च्वंगु 
खलः, पुचःतय्‌त छपा: हे कुसा दुने हया: छप्पं-छधी जुयाः सः थ्वयेकेमाःगु 
खं जुल । 

















मेखे नेवाःतय्‌ छुं छगू ज्याइवः यायेमाःसा दबू छे (हल) छगू तकं 
कायेगु मदु । राज्यं नेवाःतय्‌ ज्याइवःया नितिं हल छगू तक बीमखु | दयेत ला 
प्रज्ञा-भवन, राष्ट्रिय सभागृह, राष्ट्रिय नाचघर थेंज्याःगु तःधंगु हल उबलय्‌ हे 
दयेधुंकूगु खः, तर नेवाःतय्‌ ज्याझवःया निंतिं थुपिं हल कायेफइगु अवस्था हे 
मदु । राज्यं नेवाःतयूत अछुतया स्पय्‌ व्यवहार यानाच्चंगु थ्व नं छगू उदाहरण 
हे धाःसां जिउ | नेवाःतयूगु ज्याइव: धालकि थुपिं हल काये फइमखु का हे 
काल धाःसां थन क्यनीगु छुं नं ज्याइव: न्हापां अञ्चलाधीशयाथाय्‌ निं वनाः से 
न्सर याक: वनेमा: | अथे जूगुलिं छुं छगू ज्याइव: यायेमाःसां 'वा व, फय्‌ वः' 
मधासें भचा खुल्ला थासय्‌ मञ्च दयेका: पाल ग्वयाः यायेमाः | अथे जूबलय्‌ 
नेवाःतय्‌ ज्याइव: यायेगु नितिं छगू हल दयेकेमाल धयागु खं जुल | 

















थ्व हे खं कथं ययू पद्मरत्न तुलाधरया नेतृत्वय्‌ नेपालभाषा मंकाः खलः 

गठन जुल । थुकिया लिसें यलय्‌ नं छगू मंका: संगठन दयेकेमा: धयागु नं 
खं न्ह्याना हे च्वन | 





ने.सँ ११०७ या मंकाः खलःया साधारण सभायू 








उबलय्‌ जि ब्वाला क्लबय्‌ हे सक्रिय जुयाच्वनागु । थ्व धयागु थ्याक्क 
नेपाल संवत्‌ ११०० या दं । यलय्‌ नेपालभाषाया ज्याखंय्‌ तसक सक्रिय जुया 
वयाच्वनादीम्ह छत्रबहादुर कायस्थं जि आखः ब्वंकाच्वनागु स्कूल श्री शान्ति 
विद्याश्रमय्‌ नेवाःतय्‌ नं छगू हल दयेकेमाल धयागु खंय्‌ सहलह यायेत छगू 
वृहत्‌ भेला सःतादिल । जिं ब्वाला क्लबया प्रतिनिधित्व याना: भेलाय्‌ ब्वति 
कया | सहलहया इवलय्‌ यलय्‌ नं छगू वृहत्‌ संगठन दयेकेमाल धयागु खं 
जुल । भेलाय्‌ यँ मंकाः खलःया नायः पद्मरत्न तुलाधर नं झायादीगु | वयूकलं 
हे अयूसा यलय्‌ नं मंका: खलः हे गठन यायेगु खं धयादिल, अले उकिया 
नां नेपालभाषा मंका: खलः यल' तयेगु धयादिल । थ्व हे कथं आःतक नं नि 
पालभाषा मंका: खलः यल' धकाः हे थ्व संगठन न्ह्यानाच्वंगु दु । 

















मंकाः खलः यल गठन यायेगु क्वःजिइ धुंका: थुकियात वैधानिकता 
बीगु निंतिं दुजः दयेकेगु, विधान दयेकेगु, निर्वाचन यायेगु क्वःजित | थुकिया 
निंतिं छत्रबहादुर कायस्थया हे संयोजकत्वय्‌ छगू विधान समिति दयेकल । 
विधानकथं थ्व संगठनय्‌ यलया खलः पुचःया निम्ह निम्ह प्रतिनिधियात जक 
जः दयेकेगु क्वःजित । व्यक्तिगत स्पं याक: याक: वयाः जः जुइमदु । जि व 
पासा बदन शर्मा ब्वाला क्लबया प्रतिनिधित्व याना: साधारण जः जुया | 

न्हापांगु निर्वाचन 


ने.सं. ११०१ य्‌ नेपालभाषा मंकाः खल: यलया न्हापांगु निर्वाचन 
जुल । निर्वाचन जुइन्ह्यः मंकाः खल: गठन यायेगु निंतिं तसक सक्रिय 
जुयादीम्ह भाषासेवी छत्रबहादुर कायस्थया नेतृत्वय्‌ हे न्हापागुं ज्यासना 
पुचः नीस्वनेगु थ्यंमथ्यं सहमति धयाथें जुयाच्वंगु | तर मुकुन्दबहादुर श्रेष्ठ 
'जि अध्यक्षय्‌ दनेगु' धयादिल । मुकुन्दबहादुर श्रेष्ठ न्हापांनिसें प्रगतीशील 
विचारधारायाम्ह । अझ धाये, मचांनिसें प्रगतिशील बिचारय्‌ हुर्के जुया वःम्ह । 

















वयूकः दने धायेधुंकाः छगू कथं प्रगतिशील विचारधारायापिनि 
गुटबन्दी धयाथें जुल | जि नं पार्टीगत स्पं “चौथौं महाधिवेशन'य्‌ दुथ्याना 
च्वनाम्ह, प्रगतिशील विचारयाम्ह | अथे जूबलय्‌ जि नं मुकुन्दबहादुर श्रेष्ठया 
पुचलय्‌ लाःवन । 








छत्रबहादुर कायस्थ नं प्रगतिशील बिचा:याम्ह हे खः, तर उबलय्‌ वय्‌ 
कः खुलस्त स्पं पिहां कायामदीनि | उबलय्‌ वयूकः सरकारी अफिसर, अथे 
जूगुलि नं खुलस्त जुयाः पिहांवयेत वयूकःयात मछि | 'मंकाः खलः' गठन 
यायेत तसक मेहनत याना: ज्या यानादीम्ह वयूकः, तर निर्वाचन जुइत्ययेका 
मुकुन्दबहादुर श्रेष्ठ दने धयाबिल | उकिसनं प्रगतिशील बिचारधारायापिं 
छप्पं जुयाबिल | छत्रबहादुर कायस्थ चुनावय्‌ ला दनादिल, तर प्रचारप्रसार 
छु यानामदी | अथे जूबलय्‌ मुकुन्दबहादुर श्रेष्ठया प्यानल हे त्यात । न्हापांगु 
वैधानिक ज्यासना पुचलय्‌ जि भुबनेस्वर जोशी नं कार्यकारिणी दुज: कथं 
दुथ्यात । 

संजोगं चूलाःगु भूमिका 


नेपालभाषा मंका: खल: यल नीस्वंगुया छगू मू उद्देश्य धयागु नेवाःतय्‌ 
छु ज्याइव: यायेमाःसा हल छगू तक मदुगुलि हल दयेकेगु नं खः | उकि 
मंका: खल: गठन जुइधुंका: हल दयेकेगु निंतिं जग्गा छकू चूलाके दःसा 
ज्यू धयागु खंय्‌ सकसियां ध्यान केन्द्रीत जुल । पुष्पराज राजकर्णिकार 
अध्यक्ष जुयाच्वंगु पालय्‌ थौंकन्हय्‌ मंकाः खल: च्वनाच्वंगु त्यागलय्‌ च्वंगु 
छकू खिखांमुग: जग्गा कायेत ता: लाःगु खः | थ्व जग्गा चूलाकेगु ज्याय्‌ नं 
छगू संयोगं हे जिं नं छुं भूमिका म्हितेखन धायेमा: । 














उबलय्‌ नगर पञ्चायतया चुनावय्‌ पञ्चायत व बहुदलदथुइ धेंधेंबल्ला: 
जूगु ई । त्याये त ला पञ्चायतया उम्मेदवार हे त्यात, अले बुद्धिराज वज्राचार्य 
हे प्रधानपञ्च जुयादिल | तर वय्‌कलं लिपा बहुदलया समर्थन याना: 
प्रधानपञ्च पदं राजीनामा बियादिल | उबलय्‌ उपप्रधानपञ्च लगंख्यःया 
कृष्णमान मानन्धर जुयाच्वनादीगु खः । बुद्धिराज वज्राचार्य राजीनामा 
बियादीबलय्‌ कृष्णमान मानन्धर कार्यवाहक प्रधानपञ्च जुयादिल । 











थुबलय्‌ हे मंकाः खलःया निंतिं पर्ति जग्गा छकूया निंतिं तदर्थ 
समितिया नायः छत्रबहादुरजुं नगरपञ्चायतय्‌ निवेदन तःगु जुल | उबलय्‌ 
तक मंका: खलः दर्ता मजूनि | अथे जूगुलिं छत्रबहादुर कायस्थ व पुष्पराज 
राजकर्णिकारं व्यक्तिगत पहल हे निवेदन तयादिल । निवेदन तयेधुंका: 
मंका: खलग्या पासापिं फुफुपिंसं फुफु कथं पहल यानादिल | थःथःगु थासं 
कुतः यानादिल । संजोग छु जुल धाःसा उबलय्‌ जि नगरपञ्चायतय्‌ आर्थिक 
सल्लाहकार जुयाच्वनागु, उबलय्‌ हे नगरय्‌ सरसफाइया ज्या याइपिंत 

तक तलब बीत नगरपञ्चायतयाके ध्यबा मदुगु अवस्था लानाच्वन | तलब 
नकेत तक ध्यबा मदया: कार्यवाहक प्रधानपञ्च कृष्णमानजु फाताफाता 
जुयाच्वंगु | सरकारं ध्यबा छवयाहइगु ला दु, तर तुरुन्त तलब नकेत ध्यबा 
मदु | तलब मबिउगुलिं कर्मचारीतयूसं ज्या हे मयाइगु अवस्था वयेधुंकल । 
अथे जूबलय्‌ जिं कृष्णमानजुयात छगू सल्हा बिया, 'सरकारपाखें ध्यबा 
वइगु दुसा आःयात कर्मचारीतय्‌ हे सञ्चय कोषया ध्यबा लिकया तलब 
बियादिसं, अले सरकारपाखें ध्यबा वल धायेवं सञ्चयकोष लिकयागु ध्यबा 
पर्का बियादिसं ।' 

कर्मचारीतयूगु सञ्चयकोषया ध्यबा लिकया: सनेगु धयागु सामान्य 
खं मखु | लिकयागु ध्यबा पर्क मफत धाःसा तःधंगु काण्ड हे जुइ | तर 
जिं तःधंगु आँट हे याना: सञ्चयकोषया ध्यबां तलब नकेगु सल्हा बिया | 
कृष्णमानजुं आँट यानादिल । 

















जिगु थ्व हे सल्हाकथं सञ्जयकोषया ध्यबा लिकया: तलब बियाबिल, 
गुकि याना: हडताल यायेम्वायेक सामसुम जुल | लिपा सरकारपाखें 
ध्यबा वयेधुंकाः सञ्जयकोषया ध्यबा तयाबिल | जिगु सल्हाकथं हडताल, 
आन्दोलनया झन्झट फयेम्वायेक याउंक समस्याया समाधान जूगुलिं जिगु 
नं भतिचा खं न्यनीगु अवस्था जुल | उबलय हे मंका: खलः'या हल दयेकेगु 
निति जग्गाया निंतिं नगरपञ्चायतय्‌ निवेदन लानाच्चंगु, अथे जूबलय्‌ जिं नं 
भचा कुसाकुले थें यायेफत । अथे धका: जग्गा कायेगु निंतिं जिं जक यानागु 
धायेत्यनागु मखुकि थुकिया निति यक्वस्यां यक्व कथं कुतः याःगु दु, उकी 
जिगु नं छु भतिचा भूमिका जूवन । 











थज्याःगु कुतःया कारणं कृष्णमानजु कार्यवाहक प्रधानपञ्च जुयाच्चंगु 
इलय्‌ मंका: खलःयात त्यागलय्‌ च्चंगु पर्ति जग्गा छकू बीगु निर्णय जुल । 
उबलय्‌ थ्व थायूयात हवनागा: धाइगु, नितं स्वतं हे क्वथ्याःगु जग्गा । नितंति 
क्वय्‌ ला च्यागू झिगू पाइखाना हे दयेकातःगु दु | थन जःखःया स्वंगू प्यंगू 
त्वाःयापिं पिथा च्वनेत वइ । थन नापं पुखू छगू नं दु । थ्व पुखू लिसें लया 
लिक्क लाःगु अथे न्यागूत्या रोपनीति जग्गा नेपालभाषा मंका: खलः यलयात 
बीगु धका: नगरपञ्चायतं पास यात | 

पञ्चं बिउगु जग्गा 


यल नगरपज्चायतं जग्गा ला बीगु जुल | तर थ्व जग्गा कायेगु 
खंय्‌ नं विरोध फयेमाल | 'मंका: खलक'य्‌ संगठीत जुयाच्वंपिं अप्वः धयाथें 
प्रगतिशील, कम्युनिष्ट विचारधारायापिं | थुकिया लिसें 'नेपाली कांग्रेस'या 
समर्थकत नं दु । सकलें धयाथें पञ्चायत व्यवस्थाया विरोधी | पञ्चायत 
व्यवस्था मजिउ, बहुदलीय व्यवस्था हयेमा: धयागु बिचा: ज्वनाःच्वंपिं | 
'मंका: खल:' गठन जूगु छगू कारण धयागु राज्यं अर्थात्‌ पञ्चायती व्यवस्थां 
नेवाःतय्‌त यानातःगु अन्यायविरूद्ध छगू हे सः तयेगु निंतिं नं ला खत | 
'मंका: खल:'या उद्देश्य नेपालभाषाया साहित्य, संस्कृति, भाषाया थपू यायेगु 
ला खः हे खत, थुकिया लिसें सीमदयेक राज्यसत्ता, पञ्चायती व्यवस्थां 
यानाच्चंगु दमनया विरुद्ध जनतायात जागरुक यायेगु नं खः । 




















तर अवस्था गज्याःगु वल धाःसा गुगु व्यवस्थाविर्द्ध गुनुहुँ मि च्याका 
वयाच्चंगु संस्था खः, व हे संस्थां पञ्चायती व्यवस्थापाखें हे न्ह्याकाच्वंगु 
नगरपञ्चायतपाखें जग्गा अनुदान कायेमालीगु जुल । कार्यवाहक प्रधानपञ्च 
कृष्णमान मानन्धरजुया पहल्य्‌ मंकाः खलःयात जग्गा बीगु ला जुल, तर 
'पञ्चं बिउगु जग्गा नं कायेगु ला' धयागु विरोधया सः नं तायेदयावल । 
पञ्चं बिउगु जग्गा काये मजिउ, उमिसं बिउगु जग्गा, अनुदान काल धाःसा 
लिपा व हे व्यवस्थाया समर्थन याःवनेमाली, उमिगु विरोधय्‌ वनेफइमखु 
धयागु सः तायूदयावल । 





खः नं खःगु हे खं धायेमाल, पञ्चं बिउगु जग्गा, अनुदान काल धायेवं 
लिपा उमिसं जिमिगु ज्याझवलय्‌ वयेमाल, पञ्च भेलाय्‌ वयेमाल, जिमित 

समर्थन यायेमाल धाल धाःसा छु यायेगु ? 


थज्याःगु न्ह्यसःया दथुइ नं जग्गा कायेगु हे क्वःजित | छाय्‌ 
धाःसां गुगु जग्गा कायेत्यनागु खः, व नगरपञ्चायतया सम्पत्ति मखु, व ला 
जनतायागु हे जग्गा खः | खिखांमुग: जुयाच्वंगु उगु जग्गा सुं स्थानीयया 
नामय्‌ जक मदु का, तर जग्गा ला भीगु हे खः नि, नगरपञ्चायतया सम्पत्ति 
मखु | अथे जूबलय्‌ पञ्चं बिउगु जग्गा हे जूसां कायेगु क्वःजित | 

मुकुन्दबहादुरया राजीनामा व न्हूगु चुनाव 





डा. मुकुन्दबहादुर श्रेष्ठ उबलय्‌ राजनीतिइ तसक सक्रिय 
जुयाच्वनादीम्ह खः | अथे जूबलय्‌ मंका: खलःया न्हापांगु कार्यसमिति हे 
राजनीति दुहां वल धका: विरोध नं जुयावल | मंका: खल: गठन यायेत यक्व 
हे सक्रिय जुयादीम्ह छत्रबहादुर कायस्थयात छखे लाकूगु खंय्‌ यक्वसिया 
चित्तबुझे मजुल | छत्रबहादुर कायस्थयात अन्याय जुल धयाथें खं जुल । 
थ्व हे विरोधया दथुइ निगू प्यंगू ज्याइव: जुल | कविकेशरी चित्तधर हृदयया 
मू आतिथ्यय्‌ छगू सफू ब्वज्या नं जुल । मुकुन्दबहादुर श्रेष्ठ अध्यक्ष जूवःगु 
खय्‌ विरोधया सः नं थ्वया हे च्वन | अथे जूबलय्‌ वय्‌कलं खुलाति दुबलय्‌ 
हे राजीनामा बियादिल । 

संस्थाया विधानकथं नाय: नं राजीनामा बिल कि ज्यासना पुचः 
पूवंक हे विघटन जुइगु | अथे जूगुलिं नायः भाजुया राजीनामा लिपा 
देवेन्द्रबहादुर प्रधानया संयोजकत्वय्‌ छगू अन्तरिम कार्यसमिति दयेकल । 
थ्व कार्यसमितिया भाला धयागु हे वैधानिक स्पं चुनाव याना: न्हूगु 
कार्यसमिति ल्ययेगु खः | खुलाति दुने हे चुनाव जुल । थ्वपालय्‌ छत्रबहादुर 
कायस्थ छ्याञ्जे जुयादिल सा पुष्पराज राजकर्णिकारजु नाय: जुयादिल । 
उबलय्‌ नं जि 'ब्वाला क्लब'या प्रतिनिधित्व यानाः दुजः पदय्‌ दना, त्या 
नं त्यात | 

छत्रबहादुर कायस्थया नेतृत्वय्‌ पुनरागमन 





न्हूगु ज्यासना पुचः वयेधुंका: नं मंकाः खलः बुलुहुँ जक हे न्ह्याःवन । 
विशेषत: थुबलय्‌ दबूछें दयेकेगु निति नक्सा पास यायेगु ज्या सुरू जुल । 
थ्व ज्याय्‌ पासा ज्ञानमान शाक्य यक्व हे ब्वांयूजुल | उबलय्‌ वयूक: दांभरिं 
जुयाच्वनादीगु | वयूक: भचा अप्वः ई फ्यायेफुम्ह | अथे धयागु भचा फुर्सद 
दुम्ह धायेमाल । जिपिं जागीरदारत, अथे जूबलय्‌ यक्व ई बी मफु । ज्ञानमान 
शाक्यया फुर्सद भचा दुगुलिं वयूकः नक्सा पास यायेगु ज्याय्‌ यक्व हे ब्वांय्‌ 
जुल । 

थ्व ज्या न्हयाना च्चंच्वं हे मंकाः खलःया नेतृत्वय्‌ छत्रबहादुर 
कायस्थया पुनरागमन जुल । पुष्पराजया कार्यकाल क्वचायेवं जूगु प्यक्वःगु 
ज्यासना पुचःया निर्वाचनं छत्रबहादुर कायस्थयात अध्यक्षय्‌ ल्यल | थ्व 
कार्यसमितिइ नं जि दुजः हे जुया: च्वना | छत्रबहादुरजु अध्यक्षय्‌ वयेधुंकाः 
मंका: खलःया ज्यां हाकनं गति काल | 




















ने.सं. ११०५ सिल्लाय्‌ वयूक: नायः जुयादीगु । थुबलयूनिसें न्हूदं 
इनेगु नं भचा तःजिक जुयावल, कःक: धायेक हनेगु सुरु जुल । ने.सं. 
११०६ निसें न्हूदंबलय्‌ साइकलऱ्याली यायेगु सुरू जुल | साइकल च्याली 
सुरू यायेत जिं नं भचा कुत: याना | साइकल य्याली न्ह्याकेगु निंतिं 
जि मिले जूम्ह पासा तुलसीलाल सिंहया संयोजकत्वय्‌ छगू उपकमिटी 
दयेका: ज्या न्ह्याका । न्हापांगु साइकल ऱ्याली तसक बांलात, तःजिक 
जुल । .त्यागल. सुर जूगु साइकल च्याली यलदेय्‌ चाःहिला: मंगलय्‌ वयाः 
क्वचाल । थ्व च्याली उबलय्‌ थ्यंमथ्यं १०० गू ति साइकल दुथ्याःगु खः । 

थ्व हे इलय्‌ दबूछें दयेकेगु निंतिं छगू 'निर्माणसमिति' नीस्वन | २७ 
म्ह दुजः दुगु निर्माणसमितिया कजी शंकरबहादुर मल्ल जुयादिल । वयूकः 
छम्ह व्यवसायी खः | दबूछं दयेकेत यक्व ध्यबा मा: । ध्यबा मुंकेमाःगुलि नं 
भाजु मल्लयात थ्व समितिया संयोजक दयेकूगु खः । थ्व समितिया छ्याञ्जे 
बाबुराजा जोशी जुयादिल, अले दांभरिं उबलयूया उपप्रधानपञच जगतराज 
शाक्य जुयादिल | जगतराज शाक्य उबलय्‌ नेपाली कांग्रेस' यल जिल्लाया 
प्रमुख जुयाच्चनादीम्ह खः । थ्व इलय्‌ 'कांग्रेस' सत्ताय्‌ दुहांवनाः ज्या यायेगु 
नीति कायेधुंकल | थ्व हे नीतिकथं जगतराज शाक्य थः कांग्रेस जूसां 
उपप्रधानपञ्च जुयादीम्ह | समितिइ जितः ल्यू दांभरि दयेकल । दांभरिं 
जगतराज शाक्य उपप्रधानपञ्च जुयादीगुलि तसक लिमला: । अथे जूगुलि 
जिं ल्यू दांभरिं जूसां दांभरिया हे ज्या यायेमाल । 











'दबूछें निर्माणसमिति'या कजी शंकरबहादुर मल्ल छत्रबहादुर 
कायस्थया कार्यकाललिपा मंका: खलःया नायः जुयादिल | तर वयूकः पूवंक 
कार्यकाल नायः जुइमफुत | दथुइ भचा कचवं थें खने दयावःगुलि वयूकल 
न्वकु हिरारत्न शाक्ययात कार्यवाहक अध्यक्ष दयेका: नेतृत्वं लिचिलादिल | 








६४ | भूवनेश्वर प्रसाद जोशी 


न्हापांम्ह सर्वसम्मत नाय: 


नेपालभाषा मंका: खलः यल नीस्वनेधुंकाः किदं थलाः-क्वलाः जुया: 
न्ह्यात | थ्व दौरानय्‌ छत्रबहादुर कायस्थ, मुकुन्दबहादुर श्रेष्ठ, पुष्पराज 
राजकर्णिकार, शंकरबहादुर मल्ल मंकाः खल: यलया नायः जुयादिल । नायः 
ल्ययेगु नितिं न्ह्याबले प्रतिस्पर्धा हे जुइगु, न्ह्याबले चुनाव हे यायेमालीगु | 
छत्रबहादुर कायस्थ नायः जुयादीबलय्‌ वयूकःयात सर्वसम्मतिं नायः ल्ययेगु 
यक्व हे कुतः जूगु खः । तर छाय्‌ खः मस्यू, चुनावय्‌ त्या हे मत्याइपिं, न्यागू 
खुगू भोट काइपिं वयूकःया प्रतिस्पर्धी जुयाः पिहांवयाबिल | अथे जूबलय्‌ 
मंका: खलः नीस्वनेत यक्व हे ज्या यानादीम्ह छत्रबहादुर कायस्थ नायः 
जूबलय तक सर्वसम्मति यायेमफुत । 














मंकाः खलः नीस्वंगु किदंलिपा, अथे धयागु ने.सं. १११० य्‌ बल्ल 
सर्वसम्मति नेतृत्व ल्ययेगु ज्या जुल | सौभाग्यवश थथे सर्वसम्मति ल्यःम्ह 
मंकाः खलःया न्हापां नायः जि हे जुल | शंकरबहादुर मल्लं राजीनामा 
बियादीगुलिं थ्व कार्यकालय्‌ नायः छम्ह जक जितः ल्यःगु जुल, मेपिं 
पदाधिकारीपिं फुक्कं शंकरबहादुर मल्लया हे कार्यकालयापिं जुल | जि 
नाय: जूगुलि खालि जूगु दुजः छगुलिइ जक स्परत्न शाक्य दुहां काल | 

















न्ह्यागु न्ह्याथे जूसां विचलित मजूसे इमान्दारितापूर्वक न्हयाःवनागुलि 
जितः थ्व सौभाग्य चूलाःगु धयागु जितः ताः | उगु इलय्‌ जितः थुलि 
विश्वास याःगु धयागु जिगु निति तःधंगु सम्मान जुल | जि सकलेप्रति कृतज्ञ 
दु । लिसें थ्व सम्मान जिगु निति छगू हाथ्या नं जुल, छुं यानाः क्यनेगु । 





थ्व हाथ्यायात पार यायेगु निंतिं जितः पासापिनिगु नं बांलाःगु हे 


६५. | भूवनेश्वर प्रसाद जोशी 





ने.स १११० यू मंकाः खलःया नायः पदय्‌ निर्विरोध जूगु इलय्‌ । 


साथ दत | उबलय्‌ जिगु कार्यकालयात सफल यायेगु निंतिं पासा विजय 
शाक्य, धर्मरत्न शाक्य, लोकरत्न शाक्यपिंसं यक्व हे ग्वाहालि यानादिल । 
वयूकःपिं मू ज्यासना पुचलय्‌ दुमथ्याःसां थीथी कवःया कजी जुया: जितः 
यक्व हे ग्वाहालि यानादिल । 

विजय शाक्य २०४६ सालया जनआन्दोलनय्‌ गोली नःम्ह नं खः | 
वयूकलं संगीत व नाटक विधाय्‌ जि ज्या याये' धका: जिम्मा हे कयाः 
ज्या यानादिल | उबलय्‌ छगू नाटक हे स्यनाः प्रदर्शन याना । "राष्ट्रिय 
सभागृह'य्‌ ध्यबा कयाः हे नाटक क्यनेगु जुल | थ्व नाटक तसक 'हिट' 
नं जुल । 


धर्मरत्नं शाक्यं साहित्य व प्रचारप्रसारय्‌ ग्वाहालि यानादिल | वय्‌ 


६६ | भूवनेश्वर प्रसाद जोशी 


८३ ॥ र “न्यास सेवत्या बेर ब खय स्वा 
॥ द्यपलाण गास 
न से. 5550 वसग ७९ 
नयाल रए मेकाई खस, 


नज ९55०३ यरएए बन!) गायी डुयस्‌मिति 





ने.स १११० यू नेपाल संवतृया कार्यशाला गोष्ठी 


कः 'राजमति वाःपौ'या सम्पादक नं खः | साहित्यपाखे उबलय्‌ मंकाः 
खलः यलया संयोजनकय्‌ यक्व हे क्वथा मुंज्या जुल | यक्व हे न्हून्हूपिं 
साहित्यकारत पिहां वल । न्हूपिं पुलांपिं साहित्यकारपिनि रचना 'राजमति 
वाःपौ' लिसें थीथी पत्रपत्रिकाय्‌ नियमित प्रकाशन जुइगु जुल । थुकि 
यानाः न्हूपिं च्वमिपिंत यक्व हःपा: दत | उबलय्‌ 'राजमति वाःपौ' पिकायेत 
तुलसीलाल सिंह, बाबुराजा जोशीपिंसं ग्वाहालि याना वयाच्वनादीगु, वय्‌ 
कःपिंसं साहित्य ख्यलय्‌ यक्व ग्वाहालि यानादिल । 











लिपि पाखे लोकरत्न शाक्यजुं यक्व हे ग्वाहालि यानादिल । 
नेपालभाषा मंका: खलः यलपाखे लिपि स्यनेगु ज्या थुबलय्‌ निसें न्ह्यात । 





थथे अमूक अमूक ज्याय्‌ ग्वाहालि याइपिं पासापिं दुगुलिं न्हापांगु 
कार्यकालय्‌ जितः यक्व हे अःपुल | यक्व न्हून्हूगु ज्या यायेफत । 





थ्व हे इलय्‌ मंकाः खलःया त्यागलय्‌ च्वंगु जग्गा संरक्षणया निति 
नं ज्या जुल । न्यागू रोपनी जग्गाय्‌ प्यखेरं कया तारं घेरे याना | न्यागू 
रोपनी जग्गाय्‌ कया बार' तयेगु धयागु उगु इलय्‌ अःपुगु ज्या मखु, तर 
दातापिं, पासापिनिगु ग्वाहालि थ्व ज्या नं सफल जुल । तर म्हाइपुगु खं छु 
जुल धाःसा थ्व कया तार ला जग्गा संरक्षण यायेत धका: तयागु, तर व हे 
'तार-बार'यात धाःसा संरक्षण यायेमफुत | मस्त तितिन्हुया: म्हित: वड्गु, 
लखं नयाः खतं नइगु जुया: तार चःचःबुना वनीगु जुल | 











६७ | भूवनेश्वर प्रसाद जोशी 


गांगामय्‌ न्हूदै 





ने.स ११११ यू ख्वनाय्‌ जूगु न्हूदँ ज्याभवलय्‌ 


नेपालभाषा मंका: खलः नीस्वनेधुंकाः यलय्‌ नं नेपालसंवतूया न्हूदं तःजिक 
इनेगु सुरु जूगु खः | यलया मंगलबजारं सुरु जुयाः यल नगर चा हिलाः न्हूदं 
हनेगु याइ | तर थथे न्हूदं हनेगु ज्याइवः यल नगरय्‌ जक सीमित जुयाच्चन | 
न्हूदं हनेगु ज्याइवलय्‌ यल नगरं पिने लाःगु 'स्याटेलाइट' गांयापिंसं नं ब्वति काः 
वइ | तर यल देशय्‌ लाःगु यक्व गामय्‌ थःथाय्‌ हे छुं ज्याइवः जुइ मफयाच्चन | 


६८ | कूवनेश्वर प्रसाद जोशी 








2१ 





किसान पुस्तकालयपाखें जूगु ने. सं. ११११ न्हूवँया ज्याभ्वलय्‌ । 


ने.सं. १११० निसें मंकाः खल:या आह्वानय्‌ यल नगरं पिने लाःगु 
गांगामय्‌ नं न्हूदं हनेगु चलन न्ह्याका | यल देयूया नगर पिनें जल, थैव, 
ख्वना, बुंग, सानागाउं, लुभु, वाःदेय्‌, थेच्व, थसि, बाडेगां थेंज्याःगु यक्व हे 
ऐतिहासिक गां दु । थ्व फुक्क गामय्‌ नेवाःत हे च्वनीगु खः | फुक्क धयाथें 
हे नेवाःतय्‌ बसोबास दुगु थुपिं गामय्‌ नं न्हूदं हनेमाः धयागु तायेका: फुक्क 
थासय्‌ वनाः न्हूदं हनेगुबारे खंल्हा:वना । थथे न्हूदं हनेगु खं ल्हाःवनाबलय्‌ 
जि राजनीतिइ सना वयाच्वनागुया नं यक्व हे ज्या वल | नेकपा चौथो 
महाधिवेशन 'य्‌ संलग्न जुयाः न्हापा यक्व हे गांगामय्‌ वनाः साहित्यिक 
सांस्कृतिक ज्याइवःत या: वनेगु | उबलय्‌ जि “चौथो महाधिवेशन'या यल 
जिल्लाया सचिव जुयाच्वनागु खः | कम्युनिष्ट पार्टीइ सचिव हे प्रमुख 
जुइ, अध्यक्ष धयागु दइमखु | उबलय्‌ पार्टीया सचिवया नातां गांगांयापिं 
यक्वलिसे स्वापू दु । उकिया हे लब: न्हूदं हनेगु ज्याखेलय्‌ दत । 

थःथःगु गामय्‌ थःथःगु हे कथं ज्याइव: याना: न्हूदं हनेगु खं तयाबलय्‌ 
फुक्क धयाथें गांया पासापिं सहमत जुल । गुलिं गामय्‌ नसंचा उला: न्हूदं 
हनेगु, गुलि थासय्‌ं साहित्यिक, सांगीतिक सम्मेलन यायेगु, गुलिं गामय्‌ 
मतयाः थें हे यायेगु क्वःजित । 


६९ | भूवनेश्वर प्रसाद जोशी 





वाःदेशय्‌ ज्याइव: यायेत नांजाःम्ह संगीतज्ञ जगमोहन वा:मि, चन्देश्वर 
श्रेष्ठ ग्वाहालि यानादिल । अथेहे थेच्चय्‌ ज्याइव: यायेत इन्द्रेणी सांस्कृतिक 
समाजं भाला काल । लुभइ कृष्णबहादुर श्रेष्ठं ग्वाहालि यानादिल | थसिइ 
नेपालभाषा मंका: खलः थसि धकाः हे नीस्वन । थुकी अष्टमान महर्जन, 
लक्ष्मीबहादुर महर्जन, चक्र महर्जनपिंसं यक्व हे ग्वाहालि यानादिल । अथेहे 
जल, थैव, बाडेगामय्‌ पाःपाः यानाः नसंचा उलेगु, सांस्कृतिक-साहित्यिक 
ज्याइव: यायेगु क्वःजित | थैवय्‌ दिलबहादुर श्रेष्ठ, कान्छा महर्जन, दिपेन्द्र 
श्रेष्ठ, अष्टमान महर्जनपिंसं, जलय्‌ श्यामगोपाल महर्जन, धर्मगोविन्द महर्जन, 
बाडेगामय्‌ दुर्गादास व श्रीगोविन्द महर्जनपिंसं ग्वाहालि यानादिल | अथेहे 
बुंगय्‌ रत्नमान तुलाधर ग्वाहालि यानादिलसा ख्वनाय्‌ गतिशील पुचः व 
लिधंसा पुचल भाला क्वबिल | 























थथे यल नगरं पिने नं न्हूदं तःजिक हनेगु निंतिं यानागु कुतः 
सफल जुल । थुकिया निंतिं ग्वाहालि यानादीपिं पासापिं सकसितं जिं 
लुमंकाच्चना | उबलय्‌ यानादीगु कुतः थौंतक निरन्तर न्ह्यानाच्वंगु दनि | 
आः न्हूदं हनेगु ज्याइव: छगूकथं परम्परा जुयाः हे न्ह्याना वनाच्वंगु दु । 
नेपाल संवत्‌यात तःजिक फुक्क थासय्‌ न्यंका यंकेगु ज्याय्‌ थ्व नं छगू 
धिसिलाःगु पला: जुल धयाथें ताः | थ्व ज्या यायेखंगु लुमंलुमं जि आः नं 
उतिक हे लयूताः । 

















थथे थीथी ज्याइव: याना वनेगु इवलय्‌ खलः पुचः लिसे बांलाःगु 
स्वापू दया वन | अथेहे नगर दुने नं यक्व संघ संस्था, खलः पुचः, गुथि 
लिसे स्वापू क्वातुना वन । थ्व हे झवलय्‌ ने.सं. १११० पाखे वया: परम्परागत 
न्यकूजात्रा न्हयाकीगु समितिइ नं मंकाः खलःया नायः छम्ह पदेन दुजः 
यायेगु याना हल । थ्व समितिं यलय्‌ दंयूदसं गुंपुन्हिया कन्हयूखुन्हु न्ह्याइगु 
परम्परागत मतयाः जात्रा न्ह्याकीगु खः | परम्परां निसें यलया थीथी 
भिगू त्वालं पा: कयाः न्ह्याका वयाच्चंगु न्यकू जात्रा न्ह्याकीगु समितिइ 
मंकाः खलः नं आवश्यक दु धकाः दुथ्याकूगु धयागु जिमिगु नितिं तःधंगु 
सम्मान जुल | मंकाः खलःयात थुलि जनमानसय्‌ ब्याकाः यंकेफुगु खंय्‌ 
जितः गर्व ताः । 




















७० | भूवनेश्वर प्रसाद जोशी 


भुवनेश्वर मुर्दावाद 





जीवन न्ह्याका यंकेगु इवलय्‌ यक्व थलाःक्वलाः जुयाच्वनी । 
बांला:गु ज्याय्‌ तारिफ याइ, बांमलाःगु ज्याय्‌ ब्व: नं फयेमाली, तर गुबलें 
गुबलें खःगु ज्या याना: नं द्वपं फयेमालीगु जुयाच्वन । थज्याःगु हे छगू द्वपं 
जिं नं फयेमाल, अले “भुवनेश्वर मूर्दाबाद' धाःगु थःगु हे न्हायूपनं न्यनेमाल । 




















उबलय्‌ यलय्‌ थीथी खलः पुचः, पुस्तकालयं न्ह्यस:लिस: कासा 
यानाच्वनीगु | मंका: खलःया नायः जूगु नातां थज्याःगु ज्याइवलय्‌ गुबलें 
निर्णायक जुया: वनेमालीगु, गुबलें न्ह्यसःत दयेका बीमालीगु । ने.सं. ११११ 
पाखेया खं खः, उबलय्‌ ख्वकनाया लिधंसा पुचलं न्ह्यसः: लिसःकासाया 
ग्वसा: ग्वल | ज्याइवलय्‌ जि निर्णायक जुया: ब्वति कया । न्ह्यसः लिस: 
न्ह्यानाच्वंगु इलय्‌ दुपाःया “कृषक पुस्तकाल'यात न्यंगु छगू न्ह्यसःया मिले 
मजूगु लिस: वल, तर क्वीजमास्टरं 'ठीक' धका: नम्बर बियाबिल | जि 
निर्णायक जुयाच्वनागु नातां जिं थ्व लिस: गलत खः धया । क्वीजमास्टरं 
'ठीक' धका: नम्बर बीधुंकूगुयात नं जिं गलत धका: नम्बर काटे याकल धका: 
कासाय्‌ ब्वति कयाच्वंपिं “कृषक पुस्तकालय'या पासापिं तंचाल | खय्‌त ला 
उबलय्‌ उपिं तसक लिउने लानाच्वंगु अवस्था ख; त्याइगु अवस्था नं मदु, 
अथे खःसां उमिसं धाँधली यात धका: धेंधेंबल्लाखय्‌ ब्वति कायेमखु धकाः 
दनावन । निर्णायक धाँधली यात धका: ज्याइव: जुयाच्वंथाय्‌ हे “भुवनेश्वर 
मुर्दावाद' धका: नारा थ्वयेकल । 


























उमिसं लिस: ला गलत बिउगु खः | गलतयात गलत धयां छु पात, 
अयूसां जिं जिन्दगीइ गुबलें न्यने मखंगु भुवनेश्वर मूर्दावाद' धका: धाःगु 

थःगु हे न्हायूपनं नं न्यनेमाल । जिन्दगीइ गुबलें गुबलें थज्याःगु अवस्था नं 
भोगे यायेमालीगु जुयाच्वन | 





उमिसं धांधली यात धका: द्वपं बिया: नारा थ्वयेकूसां गलतयात 
गलत धका: हे क्वःछिना | ग्वसा: खलक उमित गुलि माने यायेत स्वल, 
माने हे मजू | अथे जूबलय्‌ उमित निष्काशन हे याना: कासा न्ह्याकेमाल | 








तर छगू खं छु बांलाःगु जुल धाःसां उबलय्‌ आवेशय्‌ वया: उमिसं 
जितः धांधली यात धका: द्वपं बिउसां थ्व खंयात ताःहाक: यानामत: थःपिनिगु 
गल्ती वाःचायेकल जुइमा: । थ्वयां लिपाया दंय्‌ “कृषक पुस्तकालयं' हे 
न्ह्यसःलिस: कासाया ग्वसा: ग्वल, उबलय्‌ फुक्क खं ल्वःमंका: जितः नं 
न्ह्यसः दयेकाबीत इनाप यात । जि थुकियात दुनुगलं निसें स्वीकार याना, 
न्ह्यसः नं दयेकाबिया | 

बिचा: प्रगतिशील, सल्हाकार पञ्चया 


जीवन न्ह्याकेगु इवलय्‌ अजू-अजू चायापूगु मोड वये य: | बिचा: 
छगू जुयाच्वनी, ज्या मेगु यायेमालाच्वनी | पेशागत ज्याया कारणं गबलें 
गबलें धर्मसंकटय्‌ लाकाबी । 

पेशां जि लेखापरीक्षक | राजनीतिक विचारधारा- प्रगतिशील । देशय्‌ 
न्ह्यानाच्वंगु पञ्चायती व्यवस्था | देयूया राज्यसत्तानिसें स्थानीय तह नं 
पञ्चायती व्यवस्थाकथं हे न्ह्यानाच्वंगु | तर पञ्चायती व्यवस्थाया विरोधय्‌ 
देयन्यंक गुनुहं मि च्यानाच्वंगु अवस्था | यलय्‌ ला भन पञ्चत धयागु हे 
मदयेधुंकूगु अवस्था । जि नं प्रगतिशील विचारधारायाम्ह, पञ्चायती व्यवस्थाया 
विरोधी जुइगु ला स्वाभाविक हे जुल | तर पेशागत ज्याया इवलय्‌ जितः 
पञ्चायती व्यवस्था कथं न्ह्याना च्वंगु निकायय्‌ सल्हा बीमाःगु ज्या जुल । 
लेखा परीक्षकया पेशागत ज्याया झ्वलय्‌ जि यल नगरपञ्चायतया आर्थिक 
सल्हाकार जूवन । जि कम्युनिष्ट विचारधारा ज्वना: राजनीति यानाच्वनाम्ह, 
तर जिगु ज्या धाःसा निरंकुश पञ्चायती व्यवस्थायात हे सल्हा बीमाःगु जूवन । 
अथे जूबलय्‌ जितः गुलिगुलिसिनं थःत पञ्चायती व्यवस्था विरोध धयाजूसां 
पञ्चतयूत हे सल्हा बिउवनीम्ह धका: नं धाल | तर जिं थ्व धर्मसंकटया 
अवस्थाय्‌ नं पेशागत धर्म व राजनीतियात ब्यालेन्सय्‌ हे तयेगु याना । जि 
नगरपञ्चायतय्‌ आर्थिक सलाहाकार जूगु ल्याखं जिगु पेशाकथं आर्थिक ज्याय्‌, 
लेखासम्बन्धी थेंज्या:गु प्राविधिक ज्याय्‌ हे जक सल्हा बिया, राजनीतिक स्पं सुं 
नं पञ्चायती व्यवस्थाया समर्थकयात ग्वाहालि मयाना । धाइपिंसं ला न्ह्यागुं 
धाइ, तर जितः ता: जिं उबलय्‌ थःगु इमान्दारितायात कायम याना । 

थायूबाय्‌ भेदभाव 


नेवाःतय्‌ हक अधिकारया नितिं जागरुक जुयाः न्ह्याः वनाच्वंगु 
तःद॑ दयेधुंकल | थःगु अधिकारया निंतिं नेवाःतयूसं भाषिक, साहित्यिक 
आन्दोलन याना वयाच्वंगु दु | थ्व आन्दोलनया छगू मू नारा नेवा: छप्पं 
छधी जुइमाल' धयागु नं खः | तर छप्पं छधीया खं नाराय्‌ हे जक सीमित 
जुयाच्वन । नेवाःतय्‌ दथुइ भेदभाव आः नं दु, न्हापा नं दु । नेवाः दथुइ 
जातीय भेदभाव ला दुगु हे जुल, थुकिया लिसें स्थानीय भेदभाव नं दनि । थ्व 
यमि, थ्व यलय्‌, थ्व ख्वपय्‌ धकाः थायूबाय्‌ कथं नं भेदभाव दु | हल दयेकेगु 
ज्याय्‌ नं थ्व हे भेदभाव धापलांख्या: जुयाः इवाताहां दं वल । 

















नेवाःतय्‌ छुं ज्याझवः यायेत हल छगू तक मदुगुलिं यें, यलय्‌ 
न्ह्याथाय्‌ जग्गा दःसां न्हापां गन लुल अन हल छगू दयेकेगु धयागु छगू 
कथं सहमति जुयाच्वंगु खः | हल दयेकेगु निति येया मंकाः खलक, यलय्‌ 
नं मंकाः खलक थःथःगु थासय्‌ यःमरि पुन्हिखुन्हु त्यःछित्यः फ्वना: हल 
दयेकेगु निंतिं ध्यबा मुंकूगु खः । 








यलय्‌ मंकाः खलक जग्गा चूलाके धुंकाः हल दयेकेगु खं जुल । 
यमि-यलयूया भेदभावं हल दयेकेगु ज्याय्‌ नं पंग: थनाबिल । नेवाःतय्‌ 
अधिकारया निति राज्य लिसे ल्वानाच्चंपिं, सचेत धयात:पिं, नेवा: आन्दोलनया 
नेतृत्व यानाच्चंपिं दथुइ हे यलय्‌-यमिया भेद खनेदत | यलय्‌ हल दयेकेगु 
धयागु खंय्‌ यैया गुलिखेसिनं यः मतायेकल । थथे यः मतायेकूगु मू कारण 
धयागु 'यलय्‌ वनां जी ला ?' धयाथेंज्याःगु हे भाव खः | येँयापिं छुं छुं 
मनूतय्‌ यलय्‌ थ्यंक वये मंमदयेकल । गुलिसियां वये मंदु, तर यक्वसिनं 

यलय्‌ वये मंमदयेकल । अथे जूबलय्‌ हल दयेकेत यँया मंका: खलक ध्यबा 
मतइगु जुल । यँया मंका: खलक त्यःछिंत्य: फ्वना: म्हयातःगु ध्यबा यक्व 
दु, यलय्‌ च्वंपिंके उलि ध्यबा दुगु मखु । अथे जूबलय जग्गा चूलाःसां हल 
दयेकेगु ज्या धाःसा न्ह्याये मफयाच्वन । 








ध्यबा मदया: अलमल अलमल जुयाच्वंगुलि लिपा तःधंगु हल दयेके 
मफुसां चिधंगु जक जूसां हल दयेकेगु धयागु निर्णय जुल | थ्व हे कथं 
हल दयेकेत शिलान्यास जुल, जग म्हुल, प्यखेरं अंग दयेकेगु ज्या न्ह्यात | 
निसःस्वसःम्हति जक मनू मुनेफइकथं हल दयेकेगु ज्या जुल । ध्यबा दुगु 
मखु, अथे जूगुलि छगू निगू ज्याइव: याना: बचत यानागु, चन्दा म्हयाः वःगु 
ध्यबां दनेज्या जुल | थथे चन्दा म्हम्हं, ध्यबा मुंकुमुंकुं दयेकाबलय्‌ निगू 
स्वंगू कार्यकाल ला अथें हे वन | थुलि इलय्‌ तक नं हल्या पलि धाःसा 
चीमफुनि | खुल्ला आकाश हे जुयाच्वन । अयूसां थन ज्याइव: यायेगु धाःसा 
जुइधुंकल | थन हे मंका: खलःया ज्याकू थें नं दयेकातयागु | स्टेजया 
क्वय्‌ साउन्ड मिले यायेत भतिचा गा: थें दयेकातयागु, अन हे टेबुल छगः 
तयाः अफिस थें दयेकातयागु । व हे गालय्‌ बैठक च्चनेगु, अन हे ट्यांकिचा 
छगलय्‌ फुक्क भ्वंभिं तयातयेगु जुयाच्वन । 





























थथे यायां मंका: खलः यल नीस्वनागु किदं पूवन । थ्व किदं दुने 
प्यंगू कार्यसमिति जिगु उपस्थिती दु । न्यागूगु कार्यसमिति थ्यंबलय्‌ जितः 
हे अध्यक्षय्‌ ल्यल | जि अध्यक्ष जुयागु दांभरिं, छ्याञ्जे थेंज्याःगु छु नं 
पदय्‌ च्चनेधुंकाः जुयागु मखु । तप्यंक हे दुजलं छक्वल अध्यक्ष जूवना | 
जि अध्यक्ष जुयाबलय्‌ नं मंकाः खलःया हल्या अवस्था धाःसा अथे हे 
तिनि । न्हापांखुसी जि नायः जुयाबलय्‌ नं थ्व पौ मदुगु दबुली हे ज्याइवः 
जुया च्वन | जिगु न्हापांगु कार्यकालय्‌ हल दयेकेगु ज्या खास हे छुं ज्या 
यायेमफुत । 

राजनीतिक प्रभाव 


जि अध्यक्ष जुया: न्हापांगु कार्यकाल पूवंकेधुंकाः मेगु कार्यकालया 
निति नं जित: हे अध्यक्षय्‌ ल्यल | तर थ्व कार्यकालय्‌ धाःसा जित: भतिचा 
थाकुल । थ्व इलय्‌ तक थ्यंबलय्‌ मंका: खलकय्‌ हाकनं राजनीतिक प्रभाव 
खने दयावल । राजनीतिक स्यं जि न्हापां निसें 'जनमोर्चा' वा नेकपा चौथो 
महाधिवेशन 'पाखें प्रभावितम्ह | उबलय्‌ पार्टीयात चौथौं महाधिवेशन धाइगु । 
वि.सं. २०४६ सालया न्हापांगु जनआन्दोलनया इलय्‌ जि पार्टीपाखें यलया 
कमाण्डर हे जुयाच्वनागु | उबलय्‌ “नेकपा माले' नकतिनि नकतिनि जक 
वःगु | उबलय्‌ मालेयापिं मंकाः खलः कब्जा हे यायेगु धयागु ल्याखं वल | 
जित: थथे छाय्‌ ताल धाःसां खुक्वःगु कार्यसमितिया चुनाव जुइ न्ह्य: नां 
नोमिनेशन यायेन्ह्यः 'माले'या कार्यकर्तातय्‌ बालकुमारीइ छगू पिकनिक हे 
न्यायेका: अध्यक्षय्‌ हाकनं छक: मुकुन्दबहादुर श्रेष्ठनुयात हयेगु क्वःछिना 
वल । नां नोमिनेशन याःवःबलय्‌ नं मदन भण्डारी हे काल । अथे जूबलय्‌ 
मंकाः खलकय्‌ अध्यक्ष जुइगु धयागु नं छगू तःधंगु हे खं थें जुल | 
































चुनाव जुल, मुकुन्दबहादुरजुं अध्यक्षय्‌ त्याकेमफुत । थ्व पालय्‌ नं 
जि हे त्यात । उबलय्‌ जि प्रति यक्वसिया विश्वास दु | जि राजनीतिक स्पं 
न्ह्यागु हे विचारधारायाम्ह जूसां थ्वं ज्या याइ धयागु यक्वसिया विश्वास 
दु । थ्व मनू इमान्दार, थ्व 'जनमोर्चाया'म्ह जूसां मंकाः खलकय्‌ राजनीति 
हावी याइमखु धयागु यक्वसिया नुगलय्‌ दु । अथे जूबलय्‌ राजनीतिइ उलि 
लगे मजूपिं लिसें कांग्रेसतयूसं नं जितः साथ बिल, अले निकःखुसी जि 
अध्यक्ष जुया । 








७६ | भूवनेश्वर प्रसाद जोशी 


पलिं चिइज्या 


निकःखुसीइ अध्यक्षय्‌ त्यायेवं दकलय्‌ न्हापां मंका: खलःया त्यागलय्‌ 
च्वंगु जग्गाय्‌ दयेकातयागु हलया ज्या पूवंकेगु क्वःछिना । अंग: दना: हल 
ला दयेका तयेधुन, पौ तयेगु ज्या धाःसा यायेमफयाच्वंगु ता: दयेधुंकल । थ्व 
पालय्‌ नं ६०-७० हजार ति मगाइगु हे खनेदत | व इलय्‌ ६०-७० हजार 
धयागु न्हय्‌गू-च्यागू लाख बराबर हे धायेमा: । 











हलय्‌ पलि चिइगु ला क्वःछिना, मगाःगु दां गन हयेगु धयागु जुल । 
अथे जूबलय्‌ जिं पासापिंत ग्वाहालि फ्वना । पासापिंत इनाप याना, हल दये 
केत ध्यबा भचा त्याये बिउ, मंकाः खलक लिपा चन्दा म्हया जूसां, छु ज्या 
याना: जूसां ध्यबा पुलाबी | यदि मपुल धाःसा जि थःम्हं हे पुलाबी, थुकिया 
निंतिं माःसा भ्वं हे च्वयाबी ।' 








थथे खं जुइधुंकाः भाषासेवी लोकबहादु शाक्य, सुरेश प्रधान, दिपक 
नरसिंह श्रेष्ठसमेत प्यम्ह न्याम्हेस्यां भचा भचा ध्यबा त्याये बिल, भ्वं नं 
यानाबिया | हलय्‌ पलि चिइगु ज्या जुल, अले बल्ल छगू बन्द हलया स्वरूप 
वल | 








हल दयेकेगु ज्या पूवनेधुंका:ः थन नियमित धयाथें ज्याइव: जुइगु 
जुयावल । नेपालभाषाया ज्याइव: जक मखु, राजनीतिक ज्याइवःत नं जुल । 

याकःचा जि 





देशय्‌ प्रजातन्त्र वयेधुंका: फुक्क पार्टी खुल्ला राजनीतिइ वल | र 
]जनीतिक दलतय्‌ दथुइ बल्ला:गु संस्था थःपिनिगु ल्हातय्‌ लाकेगु धाये 
वा कब्जा यायेगु धयागु थेंज्याःगु धेंधेंबल्ला: हे जुल | मंकाः खलकय्‌ नं र 
]जनीतिक पार्टीतय्‌ मिखा वनेधुंकल | खयूत ला न्हापां निसें मंका: खलकय्‌ 
सनाच्वंपिं अप्वः थें थीथी राजनीतिक पाटीइ आवद्धपिं हे खः, अथे खःसां 
उबलय्‌ पार्टी स्वयां नं थःगु भाय्‌, संस्कृति प्रतिया मतिनां ज्या यानाच्चंगु 
जुल । खुल्ला राजनीति सुरु जुइधुंकाः धाःसा राजनीतिक लब: कायेगु निति 
नं बल्लाःगु संस्थाय्‌ दुहां वयेगु कासा सुरु जुया वल । 











मंकाः खलः नं थज्याःगु राजनीतिक कासां पिने मलात | मंकाः 
खलगया दुजःपिं अप्वः थें प्रगतिशील विचारधारयापिं वामपन्थीत हे खः | 
खुल्ला राजनीति सुरु जुइधुंकाः एमाले, कांग्रेस धयागु खेमाय्‌ विभाजित 
जुयावन । ने.सं. १११४ य्‌ जिगु स्वक्वःगु कार्यकालया इलय्‌ तक थ्यंबलय्‌ 
धाःसा मंकाः खलकय्‌ त्यानावःपिं पदाधिकारीतय्‌ स्पष्ट रुपं हे राजनीतिक 
धार खने दयावल | थ्व इलय्‌ जि याकःचा धयाथें लाःवन | 











उबलय्‌ त्याना वःपिं पदाधिकारीत गुलि कांग्रेसया दुजः जुयाच्चंपिंसा 
गुलिं एमालेय्‌ सनाच्वंपिं | अध्यक्षय्‌ त्याःम्ह जि छम्ह जक वामपन्थी विचार 
धारायाम्ह जूसां चौथौं महाधिवेशन 'याम्ह | अथे जूबलय्‌ ज्या यायेत भचा 
थाकुया वल । 








उबलय्‌ किरण शाक्य सचिव जुयाच्वनादीगु | वयूकः एमालेयाम्ह । 
मंका: खलःया न्हूपिं पदाधिकारीपिंमध्ये बछि एमाले, बछि धयाथें कांग्रेसयापिं । 

जि छम्ह जक चौथौं महाधिवेशन्याम्ह जुल । कांग्रेसयापिं अप्व: थें बैठकय्‌ 
वइमखु, उलि सक्रिय नं जुइमखु । एमालेयापिं अप्वः सक्रिय | अथे जूबलय्‌ 
गुबलें गुबलें जिपिं यक्व दु धयाथें, आलपं हे अध्यक्षयाके हे मन्य॑से सचिवं 
बैठक तयाबिइगु । अध्यक्षयात हे छखे लाका: बैठक तइगु | 








छन्हु मंगलबजारय्‌ छ्याञ्जे किरण शाक्य नापलात | जि ल्य्‌ हे 
हाला, 'मंका: खलःया बैठक सःतेबलय्‌ अध्यक्षयात छक: तक न्यने म्वाःला | 
छिपिं गपायूसकं तःधंपिं हां | नायः व छ्याञ्जेया सहमति मजुइकं संगठन 
गथे याना: न्ह्याः वनी, अथे हे धयागु खःसा जिं कन्हय्‌ हे मंका: खलः 
त्वःता बी ।' 








उबलय्‌ निसें उमिसं जितः तसक ग्यानापुम्ह धाइगु | 'तसकं 
ग्यानापुम्ह भूवनेश्वर, तंचाये यः' धकाः धाइगु | उबलय्‌ जि हालागु खं 
किरण शाक्यं मंकाः खलक पिकाःगु वहद॑ लुमन्ति पौया थःगु च्वसुइ नं 
न्ह्यथनादीगु दु । 

गर्व ताःगु ज्या 





ने.स ११२०य्‌ मकाः खलः या दबुली जुयाच्वग च्याक्वःगु तःमुज्या। 


नेपालभाषा मंकाः खल: यल नीस्वनाः किदं झिनिदंया दुने छुं 
मखुसां मंका: खलःया थःगु जग्गा छकू दत, अन हल छगू दत, ज्याकू 
चले याये थाय्‌ दत, भचा भचा बैंक ब्यालेन्स नं दत | तर थ्व फुक्क 
व्यक्तिगत नामय्‌ लानाच्वन | थुकिया कारण मेता मखु कि मंका: खल: छुं 
नं सरकारी निकायय्‌ दर्ता जुयामच्वंगुलि खः | मंका: खलःया दुगु फुक्क 
सम्पत्ति व्यक्तिगत नामय्‌ लानाच्वंगुलि थुकीयात संस्थाया नामय्‌ हे हयेमा: 
धयागु जिगु बिचा: | अथे धकाः थ्व सम्पत्ति सु व्यक्तिया नामय्‌ लानाच्वंगु 

खः, उमित शंका यानागु मखुकि लिपा समस्या मजुइमा धयागु ल्याखं खः । 
न्ह्यागु जूसां संस्थाया सम्पत्ति धयागु संस्थाया हे नामय्‌ जुल धाःसा बांला: | 


अथे जूगुलिं न्ह्यागु न्ह्याथे जुइमा धका: जिं नेपालभाषा मंका: 
खलः यल जिल्ला प्रशासन कार्यालय (सिडिओ)य्‌ दर्ता याना । जिगु पेशा 
नं लेखापरीक्षण सम्बन्धी, थ्व पेशा कानुनलिसे नं सम्बन्धीत जूगुलिं बरोबर 
सिडिओ नापला: वनाच्चने माः | अथे जूगुलि मंका: खलः सिडिओय्‌ दर्ता 
याये यंका: । दर्ता यायेत भचा थाकुल, तर दर्ता जुल । संस्था दर्ता जुइधुंका: 
व्यक्तिगत नामय्‌ लानाच्चंगु सम्पत्ति फुक्क संस्थाया नामय्‌ हया | मंकाः 
खलःया हे नामय्‌ नक्सा पास याना । अथेहे पदाधिकारीपिनिगु व्यक्तिगत 
नामय्‌ लानाच्वंगु बैंक खाता नं संस्थाया नामय्‌ हया | 




















जि अध्यक्ष जुयाच्वनागु इलय्‌ थ्व ज्या ताःलाकेफुगु जुल | अथेहे 
सिडिओय्‌ दर्ता जुइधुंका: विधानकथं ठीक इलय्‌ इलय्‌ साधारण सभा 
यायेगु, चुनाव यायेगु, हिसाबकिताब तयेगु ज्या जुया वन | 








अथेहे जिगु नेतृत्वय्‌ दुगु कार्यकालय्‌ हे मंकाः खलःया हल्य्‌ पलि 
चिइगु ज्या यायेफत । न्हापांगु कार्यकालय्‌ यलया नगरं पिने लाःगु गांगामय्‌ 
न्हूदं हनेगु न्ह्याका यंका | साइकल च्याली सुरु याना | यल देयूया फुक्क 
खलः पुचःत लिसे स्वापू क्वातुका यंकेफत | जिगु कार्यकालय्‌ यायेफुगु 
थज्याःगु ज्याखंय्‌ जितः थौं नं गर्व ताः | 

न्वँवायेत तयारी 





ने.स १११४ यू यल कलाकार मुना ज्याभवः । 


नेपालभाषा मंका: खलः यलया नायः जुइधुंकाः मंकाः खलक याइगु 
सांस्कृतिक, साहित्यक ज्याइव: लिसें सभासमारोह सभानायः जुइमाल । अथे 
हे मेमेगु संस्था याइगु ज्याइवलय्‌ नं पाहांकथं सःता हइगु जुल । थज्याःगु 
सभासमारोह वनेबलय्‌ दबुली दनाः न्ववाये मालीगु नं जुल | तर जि धाःसा 
बांलाक न्ववाये मस; न्ववायेगु बानी नं मदु । 

थज्याःगु ज्याइवलय्‌ पद्मरत्न तुलाधर थेज्याःपिं धुरन्धर वक्तापिं 
पाहाँ, मूपाहांकथं कायादी । अले वय्‌क:पिंसं न्ववाइबलय्‌ मनूतयूत जुरुक्क 
जुरुक्क हे दंक न्ववानाबी । अप्व: थें ज्याइवलय्‌ जिगु न्ववायेगु पाः धाःसा 
दकलय्‌ लिपा जक वइगु | पद्मदाईपिंसं न्ववानादीबळय्‌ राजनीतिक खं 
ल्हानाः, कीत जुयाच्वंगु थथ्या:-क्वथ्याया खं, राज्यं यानाच्वंगु विभेदया खं 
ल्हानाः मनूतय्‌त जुरुक्क जुरुक्क हे थनाबीगु, भावनात्मक खं ल्हाइबलय्‌ 
मनूतय्‌त भावनाय्‌ हे दुबिंका बीगु, साहित्यिक खं ल्हाइबलय्‌ साहित्यय हे 
दुबिंका बीगु | वय्‌क:पिंसं हरेक विषयय्‌ न्ववाना: न्यनाच्वंपिंत मन्त्रमुग्ध हे 
यानाबीगु । 


























जि धाःसा बांलाक न्ववाये सःम्ह मखु । अथे जूबलय्‌ जितः न्ह्याबलें 
छु धायेगु, छु न्ववायेगु धयाथें जुइगु | यक्व खं ला जि स्वयां न्हापा न्ववाना 
वंपिंसं हे धायेधुंकीगु, दकलय्‌ लिपा जि न्ववायेगु जुइगुलिं न्ववायेगु विषय 
नं मदइगु । तर जितः धाःसा जि न्ववायेबलय्‌ जिगु खं नं ला न्यनीगु 
कथंया जुइमाल धयागु ताइगु | अथे जूबलय्‌ छुं नं ज्याइवलय्‌ वनेबलय्‌ 
दकलय्‌ न्हापां छु न्ववायेगु धयागु निं तयारी यायेगु | थथे तयारी यायेबलय्‌ 
फयांफक्व न्हूगु खं मालेगु, अले जक न्ववायेगु याना | 











८३ | भूवनेश्वर प्रसाद जोशी 


प्रशासनयात छके यायां ज्याइव: 





जुजु महेन्द्र पञ्चायती व्यवस्था हयेधुंका: थ्व व्यवस्थां यक्व 
भाषाभाषित दुगु नेपाः देशय्‌ एकल भाषाया नीति ज्वन | थ्व एक भाषा'या 
नीतिं नेवाःतय्‌त थुलि तक दुःख बिल कि नेवा: भासं छुं छगू ज्याइव: यायेत 
नं प्रशासनयाके वनाः स्वीकृति काः वनेमाःगु जुल । नेवाःभासं साहित्य 
सम्मेलन छगू यायेमाल धाःसा साहित्य सम्मेलनय्‌ ब्वनीगु फुक्क रचना 
ज्वनाः सिडिओयाथाय्‌ सेन्सर याक: वनेमाःगु, सिडिओं छु छु जिउ धाल, व 
व जक ब्वने दइगु, सिडिओ मजिउ धाःगु ब्वने दइमखु | सिडिओं सेन्सर 
मयाःगु रचना नं ज्याइवलय्‌ न्यंकी धकाः सिआईडीत तन्न खटे याना 
तइगु । 

मंका: खलःया हलय्‌ नं नेपालभाषाया यक्व हे ज्याइव: जुइ | हल 
दयेधुंकाः नेपालभाषाया ज्याइव: जक मखु गुबलें गुबलें राजनीतिक ज्याइव: 
नं जुइगु | जिगु न्हापांगु कार्यकालया ई धयागु न्हापांगु जनआन्दोलन 
जुयाच्चंगु ई नं खः | उबलय्‌ तुलसीलाल अमात्य, दिलबहादुर श्रेष्ठ थेंज्याःपिं 
नेतात गुबलें शहीद दिवस न्यायेकेमाल, गुबलें छु यायेमाल धका: वइ । 
































वयूकःपिंसं न्ववाइबलय्‌ राजनीतिक खं ला वइगु हे जुल | पञ्चायती 
व्यवस्थां राजनीति यायेत, राजनीतिक खं ल्हायेत स्वतन्त्रता बियातःगु मदु । 
थज्याःगु ज्याझवलय्‌ नं सिआइडीत यक्व हे खटे यानाहइ । 











साहित्यिक ज्याइव: यायेबलय्‌ सेन्सर यानामतःगु रचना पाठ जुल 
धायेवं वा पञ्चायती व्यवस्था प्रति छुं नकारात्मक खं ल्हात धायेवं धरपकड 
याइगु खतरा दया हे च्वनीगु | अथे जूबलय्‌ थज्याःगु धरपकडपाखें बचे 

| sr MS 


ने.स॑ ११०१ या ब्वाला क्लबया वार्षिक ज्याभवः 


यायेत थीथी उपाय नाला हे च्वनेमा: | थुकी मध्ये छगू उपाय धयागु 
सरकारी अधिकारीयात हे ज्याइवलय्‌ पाहां कथंहयेगु । 


थ्व उपाय नालेबलय्‌ जिमित दकलय्‌ अःपुगु धयागु हे मंका: खलःया 
नायः जुयादीघुंकूम्ह छत्रबहादुर कायस्थयात ज्याइवलय्‌ ब्वनेगु खः | वयूकः 
सरकारी कर्मचारी जूसां मग्याः | थज्याःगु ज्याइवलय्‌ याउंक हे उपस्थित 
जुयादी | उबलय्‌ छत्रबहादुर कायस्थ निजामति कर्मचारी शाखा अधिकृत 
(सेक्सन अफिसर) जुयाच्वनादीगु | अथे जूगुलिं ज्याइव: यायेबलय्‌ 
वयूकःयात हे अप्व: थें सभापति दयेकेगु | थथे जुइबलय्‌ छुं गडबडी जूसां 
काचाक्क प्रहरी हस्तक्षेप याःवये मछा: | 

हाथ्या 





पञ्चायतकालय्‌ नेवाः भायया निंतिं, नेवाःतय्‌ निंतिं हालेगु सनेगु 
धयागु हे नं छगू हाथ्या खः | पञ्चायती व्यवस्थाप्रति छुं प्रहार जुल कि 
जेलनेलया सजाय फयेमालिउगु उगु ई | सरकारया कोपभाजन लायेफु । 
नेवाःभासं छुं छगू कार्यक्रम यायेमाःसां अञ्चलाधीशया स्वीकृति कायेमाः | 
थःगु भासं छुं च्वयेत, छु न्ववायेत नं ग्यांग्यां जुइमा: | थज्याःगु इलय्‌ नं 
थःगु मांभाय्‌ प्रतिया मतिनां यक्वसिनं ज्या याना हे च्वन | थःगु भाय्‌ न्हना 
मवनेमा, मतनेमा धकाः थःगु जिउज्यानयात दाउलय्‌ तयाच्चन | 











अज्याःगु इलय्‌ प्रशासनलिसे ल्वाल्वां थःगु भाय्‌ नेवाःभासं थीथी 
ज्याइव: याना हे च्वना । वि.सं. २०२४ सालय्‌ ब्वाला क्लब स्वनेधुंका: यल 
देयूया त्वाःत्वालय्‌ वनाः किंच्याला तक तःजिक साहित्य सम्मेलन याना | 
थज्याःगु ज्याइव: यायेत प्रशासन पाखें यक्व हे चुनौती वल | थज्याःगु 
चुनौतीयात चिइकुं चिइकु, ल्वा:ल्वां ज्याइव: न्हयाका हे च्वना | 

















मंका: खलकय्‌ च्वनाः ज्या यानाबलय्‌ नं प्रशासनपाखें, राज्यसत्तापाखें 
वइगु हाथ्या ला द हे दत, थ्व बाहेक नं मेमेगु यक्व हाथ्याया सामना 
यायेमाल । विशेषत जि नेतृत्व यानाच्वनाबलय्‌ मंका: खलःया जग्गा संरक्षण 
यायेगु नं मू हाथ्या कथं न्ह्यःने वल | नगरपञ्चायतं बिउगु जग्गा ला 
खिखांमुगःया जग्गा खः, तर थ्व जग्गा दुगु थाय्‌ त्यागः त्वा: धाःसा यलया 
केन्द्र जुयाच्चंगु मंगलबजारं भचा जक च्चय्‌ ला: | छगू कथं थ्व थाय्‌ नं 
यलया केन्द्र हे धाःसां जिउ | अथे जूबलय्‌ नापनापसं च्वंगु त्वालं थनया 
छकू जग्गा जिमित माल धकाः धा: वइगु । जिं मंकाः खलःया नेतृत्व काये 

न्ह्यः मुकुन्दबहादुर श्रेष्ठया पालय हे त्यागः त्वाःयात स्वास्थ्य संस्था' 
चायेकेत धका: जग्गा बीधुंकूगु, अथे जूबलय्‌ लिक्क लाःगु मेमेगु त्वालं 
थःपिंत नं जग्गा माल धकाः धा: वयाच्वनीगु । 





छन्हु बहनी जिपिं मदुगु ताःलाका: हल दुगु थाय्‌ व राइस मिलयात 
बाल बियातयागु छगू थाय्‌ बाहेक ल्यं दुगु जग्गाय्‌ तारबार तया: घेरे 
यानातल । थ्व खं सिइवं तुरुन्त हे पासापिं भचा मुना: वना । अन वना: सुनां 
तारबार घेरे यायेगु धका: न्यना । पिलाछें, दुपा: दक्वथाय्‌ वनाः न्यं वना, 
तर सुनां नं जिमिसं यानागु मधा: । सुनां नं थःपिंसं यानागु धका: मधाः । 
सुनां नं जिम्मा मकायेवं का आ: हे थ्व दक्व लिकयाछवयेमा: धका: जिपिं 
पासापिं जाना: तारबार तयातःगु की फुक्क लिनाछवया । अयूनं सुनां नं 
छु धा: मव: | तार बार लिकया: स्वला प्यला तक तयां नं सुनां नं जिमिगु 
तार धका: नं धा: मव: | फःसा ख्यानाः काये धयाथें ज्याःगु ज्या नं जुल । 
मंका: खलःया जग्गा ल्यंकातयेत थज्याःगु थज्याःगु हाथ्या नं फयेमाल । 
थथे लिक्क लिक्क लाग्गु त्वाःयापिं लिसे दुश्मनी हे मोले याना: संरक्षण 
यानातयागु जग्गा लिपा भचा भचा याना: मेमेगु संस्थातय्‌सं कया यंकाच्वंगु 
दु । छकू जग्गा ला वडा भवन दयेकेमाल धका: नगरपालिकां हे काल । 


























थथे छकू छकू यायां कुचा कुचा जग्गा मेमेगु संस्थाय्‌ वंबलय्‌ मंकाः 
खलःया जग्गा हे ल्यनी मखुला धयाथें जित: ग्याःचिकु जुयाच्चंगु, तर आ: 
मंकाः खलःया थःगु हे भवन दयेकेगु धयागु खं न्ह्याःगु दु | मंकाः खलःया 
हे भवन दयेकेफत धाःसा मंकाः खलःया जग्गा संरक्षण जुइ धयागु जितः 
ताः | 

मंका: खलःया फ्यासुगु ज्या खँ 


छु नं संस्था बल्लाइगु-बांलाइगु धयागु उगु संस्थाया नेतृत्वया लगन, 
मेहनत, क्षमताया लिसें संस्थाया दुजःपिनि हःपाः तिबःया कारणं खः | 
संस्थाय्‌ स्यनीगु भिनिगु धयागु संस्था पदाधिकारी, संस्थाया दुजःपिनि ल्हातय्‌ 
जुइ । संस्था बल्लाकेगु निंतिं दकलय्‌ न्हापां ला व संस्थाया ज:/दुजःपिनि 
संस्थाप्रति भावना दयेमाः, लगाव दयेमाः | तर भावना व लगाव जक दयां 
मगाः संस्थायात न्ह्याकेगु निति मेहनत, लगन, इमान्दारिता नं दयेमा: | 
अभ संस्था छु ताःतुनाः नीस्वंगु खः वा छु आज्जु ज्वनाः नीस्वंगु खः, व 
आज्जु पूवंकेत सकलें पदाधिकारी, जः दुजःपिनि क्वातुगु लगन दयेमाः | 
अथे जुल धाःसा हे जक संस्था भिनि, बल्लाइ । 














नेपालभाषा मंका: खलः यल नं छगू आज्जु ज्वनाः नीस्वंगु संस्था 
खः । थ्व संस्थाया खनेदयेक उद्देश्य ला नेवा: भाय्‌, साहित्य, संगीतया 
थपु यायेगु लिसें नेवाःतय्‌ छगू मंकाः दबूछें दयेकेगु खः | तर सीमदयेक 
थ्व संस्थां ज्वनाच्चंगु आज्जु धयागु ला निरंकुश पंचायती व्यवस्थाविख्द्ध 
जनमानसय्‌ चेतना थनेगु नं खः | 











नेपालभाषा मंका: खल: यल नीस्वंगु इलय्‌ सक्रिय जुयाच्वंपिं सकलें 
हे थःगु मांभाय्‌ प्रति मतिना दुपिं सकले नेवाःभाय, तजिलजि, संस्कृति 
संरक्षण यायेमा: धयागु भावना दुपिं खः | थुलि जक मखु उबलय्‌ राज्यसत्तां 
हे नेवाःभाय्‌यात यानाच्चंगु दमनविरूद्ध सः थ्वयेकाच्चंपिं खः | मंका: खलः 
नीस्वनेत सक्रिय जुयादीम्ह छत्रबहादुर कायस्थ न्हापा हे 'साहित्यया 
मूलुखा' चायेका: जनतायात जागरुक यायेगु ज्याय्‌ न्ह्यायेधुंकूम्ह खः | 

अथेहे डा. पुष्पराज राजकर्णिकार, डा. मुकुन्दबहादुर श्रेष्ठ, जुलुमलाल 
चित्रकार सकलें हे थःथःगु थासं भायूया निंतिं ज्या याना वयाच्चंपिं जुल । 
जि लिसें ब्वाला क्लब, श्री शान्ति पुस्तकालयया पासापिं नं छु यायेमाः धकाः 
लगे जुयाच्वनापिं जुल । 











मंकाः खलः नीस्वने धुंकाः संगठन दुने छुं भचा राजनीति हे जूसां 
सकलें हे लगनशील, मांभाय्‌ प्रति मतिना दुपिं, मांभाय्‌ संरक्षणया नितिं छु 
यायेमाः धकाः जुयाच्चंपिं जूगुलिं संगठन बल्लाना वन | उबलयूया विधान 
कथं मंका: खलकय्‌ दुजः जुइत नं मेगु संस्थाया प्रतिनिधि जुयाः जक वयेदु, 
याकःचा सुं व्यक्ति जः जुइदइमदु | अथे जूबलय्‌ छुं नं ज्या यायेत मेमेगु 
संस्थाया नं तिब: दयाच्वन | संगठन बल्लाना वनाच्चन | 




















वि.सं. २०४६ सालया जनआन्दोलन लिपा पञ्चायती व्यवस्था 
क्वदलाः प्रजातन्त्र वल, थ्व धुंकाः मंकाः खलः नं बुलुहुँ कमजोर जुयावन । 
प्रजातन्त्र वयेधुंकाः छगू ला मंकाः खलकय्‌ सक्रिय जुयाच्चँपिं यक्वसित 
थःपिंसं भाषा-साहित्यया माध्यमं याना वयाच्चंगु आन्दोलन ताःलात, आः 
भीगु भाय्‌, संस्कृतियात थिचोमिचो जुइमखुत धयाथें जुल । मेगु मंकाः 
खलकय्‌ दुपिं पासापिं थःथःगु पाटी लिनावन | अथे जूबलय्‌ मंकाः खलः 
दुने पार्टीगत राजनीति हावी जुयावल । मांभाय्‌ संरक्षण, संस्कृति, तजिलजि, 
साहित्य थपू यायेमा: धयागु भावना दुपिं स्वयां थःपिनिगु राजनीतिक स्वार्थ 
पूवंकेत मंकाः खलकय्‌ वइपिं अप्वयावल | 

















मंकाः खलःयात थःपिनिगु ल्हातय्‌ लाकेमाः धाइपिंसं मंका: खलःया 
विधान हे संशोधन याना: न्हापा संस्थाया प्रतिनिधि जुयाः जक जः जुइ 
दइगुलिइ लिपा याक: व्यक्ति नं जः जुइदइगु यानाबिल | अथे जूबलय्‌ 
भावना दुपिं स्वयां नं भोट कुकंत जक ज: जूपिं अप्वल | मंकाः खलःप्रति 
भावना दुपिं हे मदयावंबलय्‌ मंका: खलक  यायेमाःगु ज्या नं याये मफयावन | 








संस्थाया प्रतिनिधि जुयाः मंका: खलकय्‌ दुहां वःपिंसं छुं नं ज्या 
यायेमाःसा थःगु संस्थाया तिब: कयाः यायेफइगु जूगुलि ज्याया जिम्मेवारी 
नं काइगु खः याकःजः जूपिंसं थथे जिम्मेवारी कयाः ज्या यायेफइगु ला खं 
हे मजुल | अथे जूबलय्‌ मंकाः खलक याना वयाच्चंगु ज्या बुलुहुं बुल॒हुं छगू 
छगू यायां मेमेगु संस्थायात लःल्हायेगु जुयावन । 





संस्थागत दुजः व आजीवन दुज: जक नेपालभाषा मंका: खलः 

यलया दुज: जुइ दइगुयात हिइका: न्ह्याम्ह व्यक्ति नं म्हछि दुज: वइगु 
प्रावधान नापं खलःया विधान संशोधन याना: न्ह्याकायंकल । थनंनिसें 
मंका: खलःया ज्या फ॒यासुया वंगु खः | सरकारी निकायपाखें विधान 
संशोधनयात अनुमोदन हे मजुइक उगु संशोधित विधान अनुरुष चुनावयात 
न्ह्याका वयाच्चंगु धयागु मंका: खलःया ज्या फ॒यासुया वनाच्वंगु धइगु खः । 








न्हूदंबलय्‌ जुइगु साइकलऱ्याली, मन्द :कासा, साहित्य-संगीतसम्मेलन, 
भिंतुनाऱ्याली थेंज्याःगु थीथी ज्याइव: अलग अलग संस्थां याइगु जूसां व 
फुक्क मंका: खलःया आहवानय्‌, मंका: खलःया समन्वयय्‌ जुइगु खः । 
लिपा मंका: खलः दुने ज्या याइपिं हे मदयावंलिसे थ्व छगू ज्याइव: छिमिसं 
हे या धका: छगू संस्थायात, मेगु संस्थायात मेगु ज्याइव: छिमिसं हे या धका: 
हस्तान्तरण यायां वन | थथे जुजुं आ: मंकाः खलक न्हयाका वयाच्चंगु 
न्हूदंया भिंतुनाऱ्याली तक मंका: खलःया ल्हातय्‌ मदयेधुंकल | छगू इलय्‌ 
पञ्चायती व्यवस्थायात हे हाथ्या बिया वयाच्चंगु मंका: खलः थथे बुलुहुं 
कमजोर जुयावंगु धयागु खलः दुने ब्वलना वःगु पार्टीगत राजनीतिं यानाः 
हे खः धयागु जितः ताः । 

लिफ: स्वयाबलय्‌ 


ईया चक्र नापनापं जि ब्वांय्‌ ब्वांय्‌ जुयाच्वना | थौं छक: लिफ: 
स्वयाबलय्‌ जिगु न्ह्यःने जिगु मचा ई दंवल | जिगु मचा ई अभावं तसक 
ग्रष्ट । जिगु प्यखेया लकस मगा: मचाया परिवेश । म्वायेत नं संघर्ष यायां 
हे परिस्थिति नाप ल्वाना: ल्वाना: हे ब्वलने माःगु जुल । 








जिगु जीवनया सांगठनिक ज्याखंय्‌ छक: लिफ: स्वया | समाजयात 
प्रगतिशीलताय्‌ न्ह्याकेगु आज्जु कयाः वि.सं. २०२४ सालय्‌ श्री शान्ति 
पुस्तकालय नीस्वनेत पासापिं मुना: ज्या याना । तर थौं अपशोच उगु 
श्री शान्ति पुस्तकालय नं मंत | खतु उगु इलय्‌ यलय्‌ पुस्तकालय 
चायेकेगु छगू लहर हे वःगु खः । त्वाःत्वाःपतिक पुस्तकालय । पुस्तकालय, 
पुस्तकालय दथुइ न्ह्यसः लिस: कासा, फुटबल धेंधेंबल्लाःकासा जुइगु । 
अयूसां थौंकन्हय्‌ थ्यंबलय्‌ जीवन्त जुयाच्वंगु पुस्तकालय तसक  म्हो जक 
दनि | श्री शान्ति पुस्तकालयं नं तःदं यात्रा यायेमफुत । निदंति दुबलय्‌ हे 
पुस्तकालययात ल्वःगु थाय्‌ दयेके मफुत । श्री शान्ति पुस्तकालयया फुक्क 
सफूत, करिब न्यासःति, सप्त पुस्तकालययात लःल्हाना बिया । थुकथं श्री 
शान्ति पुस्तकालयया विसर्जन यानागु जुल | 

एनसीसी ट्रेनिङ्ग कयापिं पासापिंमध्ये अप्वः हे मिलिट्रीया थीथी पदय्‌ 
जागिर नल | तर जि व जिगु कलेज ट्रेनिङ्गय्‌ ब्वति कयापिं नेवाः पासापिं 
सुनानं जागीर मनः | बरु उगु ट्रेनिङ्ग कयाः अनुशासित जुइगु, नीडर 
जुइगु, नापं न्हयलुवाः जुयाः ज्या यायेगु, योजनाबद्ध स्पं ज्या सनेगु, छुं 
नं ज्याइवःया आज्जु थ्यंकेत सामूहिक कुतः यायेगु, आत्मसुरक्षाया कला 

छयला: जीवन न्ह्याकेगु सयेका | खःला एनसीसी ट्रेनिड़या अबधारणा 
चीनया मिलीसीयाया अबधारणालिसे मिलय्‌ जू | थ्व तालिम नेपाःयात थौ 
नं आवश्यक दु । 

Develop the mental & physical devlopment धयागु नारा 
ज्वना: खेलकूद व साहित्य संगीतया ख्यलय्‌ पासापिं मुना: ब्वाला क्लबया 
ज्या याना | उगु इलय्‌ खेलकूद विकासया जिम्मा काःपिं गुलिखेसिनं 
खेलकूदय्‌ नां तयाःवन | भलिबल, फुटबल, चेस आदि कासाय्‌ सिरपा: 
नं त्याका हःगु दु । थीथी राष्ट्रिय कासाय्‌ ब्वति कया वन | लुमंकेबहःगु 
उबलयूया छम्ह कासामि भाजु निलेन्द्रराज श्रेष्ठ अन्तर्राष्ट्रिय ब्वाज्याय्‌ 
ब्वति कयादीम्ह नेपाःया छम्ह कर्मठ कासामि खः | वयूकलं सन्‌ २०२१या 
ओलम्पिक कासाय नेपाली टोलीया नेतृत्व याना: ब्वति कया: लिहां झाःगु 
दु । थ्व नं ब्वाला क्लबया गर्वया खं खः । 











बाला क्लबया ग्वसालय्‌ लयूलय्‌ पतिक जुइगु नेपालभाषा साहित्य 
संगीत सम्मेलन, १८ गू महिनाय्‌ १८ गू त्वालय्‌ जुल | उगु ज्याइवःया 
प्रेरणां यलय्‌ तःम्हमछि हे साहित्यकार, संगीतकारपिं उत्पादन जुल । 
सिद्धार्थ गीतिनाटक च्वया: अभिनय तक नं यायेगु ज्या ताःलाकादीम्ह 
ब्वाला क्लबय्‌ मदिक्क ब्वति कयादीम्ह भाजु पुष्पराज शाक्यजुयात गबलें 
ल्वःमंके फइमखु । नापं उगु ज्याइवलय्‌ मदिक ब्वति कयादीम्ह, भाषिक 
प्रेरणां जाया: नेपाल लिपि सयेका: स्यनाः वयाच्वनादीम्ह भाजु लोकरत्न 
शाक्ययात दुनुगलंनिसें लुमंका च्वना | थीथी इलय्‌ ब्वाला क्लब व क्षितिज 
परिवार पाखें म्ये हालादीम्ह जागरणया म्यँ सशक्त स्पं ग्यसुलाक हालादीम्ह 
भाजु अमरराज शर्माजु, गुम्हेसित जनताया लागि जागरण म्यैँ हालीम्ह मध्ये 
न्ह्यलुवाः जुयादीम्ह धकाः सिरपा: नं सम्मानित जुयादीगु दु, वयकः थ्व 
हे पुचःयाम्ह जूगुलिं ब्वाला क्लब, क्षितिज परिवारयात तसक गौरव ता: | 
ब्वाला क्लबया पासापिंमध्ये भाजु बाबुराज जोशी पंचायत व्यवस्थाया विरोध 
पंचायत दुने हे च्वना: यायेमा: धयागु धारणा ज्वना: यल जिल्ला पंचायतया 
सदस्य पदया निर्वाचनय्‌ त्याकादिल | जिल्ला पंचायतया थीथी विकासया 
ज्याय्‌ नीतिगत खंय्‌ थःगु सः तयादिल | जनताया भोट कयाः थुगु पदय्‌ 
थ्यंकेगु धयागु नं ब्वाला क्लब परिवारं गौरव तायेकेमा: | ब्वाला क्लबया 
मेम्ह भाजु दिलेन्द्रराज श्रेष्ठ नेपाःया रोटरी क्लबया गभर्नर पदय्‌ च्वना: 
क्वातुक्क ज्या यानादीगुलि ब्वाला क्लबया परिवारयात गर्व तायेका च्चनेदु । 

ब्वाला क्लबया मेगु छगः थांमध्ये भाजु वदन शर्माजु संगीत ख्यलय्‌ नां दु । 
तर थौं ब्वाला क्लब मदु । क्षितिजय्‌ बिलिन जुइ धुंकल । थौंकन्हय्‌ क्षितिज 
परिवार नं मदये धुंकल । इन्द्रेणी सांस्कृतिक समाजय्‌ बिलिन जुइ धुंकल । 
क्षितिज परिवारया दुज: तुलसीलाल सिंजु बौद्धिकताया धनी व्यक्तित्व खः | 
वयूकः त्रिभुवन विश्वविद्यालयया नेपालभाषा केन्द्रीय विभागया प्रमुख जुया: 
अवकास कायेधुंकल । अथेहे क्षितिज परिवारया मेम्ह दुजः रविन्द्रगोपाल 
बैद्य थौंकन्हय्‌ योग स्यना: योग गुरु जुयाच्वनादीगु दु । क्षितिज परिवारया 
पासापिं भाजु ईश्वरलाल जोशी, भाजु कृष्णशरण चखुं व भाजु शग्भुराम 
अमात्य थौंकन्हय्‌ इन्जिनियरिङ्ग लजगाः ज्वनाच्वंगु दु । जिं स्वयम्‌ भुबनेश्वर 
एण्ड कम्पनीया प्रोप्राइटर जुया: लेखा परीक्षण ज्या यानागु ३६ दं दत | 


























इन्द्रेणी सांस्कृतिक समाजया राष्ट्रिय नायः भाजु रायन राष्ट्रिय 
नाचघरय्‌ जिएम जुयादिलसा इसासया केन्द्रीय दुजः भाजु डा. महेश मास्के 
जनवादी गणतन्त्र चीनया राजदुत जुयादिल | इसास परिवारया म्ये हालामि 
किरण श्रेष्ठ थौंकन्हय्‌ अमेरिकाय्‌ पेट्रोल पम्प संचालक जुयाच्चनादीगु दु । 
शैलेसबहादुर प्रधान लोकह्वाःम्ह सफल शिक्षक जुयादिल । तर विडम्बना, 
इन्द्रेणी सांस्कृतिक समाज केन्द्रीय संगठनया अस्तित्व दनि ला मन्त ला, 
खने हे मंत | 

















नेपालभाषा मंका: खल: यलया पुलांम्ह नायः भाजु मुकुन्दबहादुर श्रेष्ठ 
पीएच.डी. याना: पाटन संयुक्त क्याम्पसया प्रमुख जुयादिल । मेम्ह नायः 
भाजु पुष्पराज राजकर्णिकारजुं नं पीएच्‌. डी. यानाः नेपाल राष्ट्र बैंकया 
डिपुटी गभर्नर व योजना आयोगया सदस्य जुइत ताःलात । नेपालभाषा 
मंकाः खलःया संस्थापक व नायः भाजु छत्रबहादुर कायस्थ थौंकन्हय्‌ नेपाल 
सरकारया सेवां निवृत्त जुयाः निरन्तर साहित्य साधना यानाच्चन । अथेहे 
पुलांम्ह नायः भाजु शंकरबहादुर मल्लजु निक: जंकु सिधयालि परलोक 
जुयादिल | वयूकः प्यलाति जक नायः जुयादिल | अथेहे मंकाः खलकय्‌ 
अत्यन्त समर्पित दांभरिं पासा ज्ञानमान शाक्य नं मत्यवं मन्त । मेपिं पासापिं 
श्याम चित्रकार व रत्नबहादुर शाक्य नं मत्यवं मन्त | 

















थुकथं जिगु जीवनया साहित्यिक सांगठनिक ज्याखंया बारे लिफ: 
स्वयाबलय्‌ खनागु अले वा: चायेकागु खायुगु, फाकुगु, चाकुगु, अनुभव प्वंका 
च्वनाबलय्‌ जिगु लजगाःया बारे छुं नं कनेगु सान्दर्भिक ताया । 

जिगु लजगा: वि.सं. २०२६ सालनिसें शुरू जुया: वि.सं. २०२९ 
साल तक श्री शान्ति विद्यालयय्‌ स्वदं तक प्रावि शिक्षक जुया: आखः 
स्यना । वि.सं. २०२९ साल निसें वि.सं. २०३२ साल तक स्वद॑ तक 
चार्टर एकाउन्टेन्ट सुन्दर एण्ड कम्पनीइ अडिट एसिस्टेन्ट जुया: ज्या 
याना । वि.स. २०३३ निसें २०४२ सालतक भिदं काठमाडौं गेष्ट हाउसय्‌ 
चिफ एकाउन्टेन्ट जुया: ज्या याना | अन्तय्‌ २०४२ साल निसें थौं तक 
थःगु हे प्रोपाइटरशीपय्‌ भुवनेश्वर एण्ड कम्पनी संचालन याना वयाच्वनागु 
३६ द॑ दत | थ्व ३६ दंया दुने दछिया निसलं मल्याक कम्पनी फर्मतयूगु 
अडिट याना वयागु जुल । तर लिपा लेखापरीक्षकतय्‌त दछिया सछिगू फर्म 
वा कम्पनीतयूगु जक ज्या याये जिउग्‌ कानुन हसेलि थुगु कानुन कथं 
न्ह्यायेमाल | थौंकन्हय्‌ जिगु ज्याय्‌ जि सन्तुष्ट दु | अक ला थौंकन्हय्‌ 
जिगु उमेरया हुनिं थ्व सिबें नं म्हो जक ज्या यायेगु जिगु बिचा: दु । ल्यंदुगु 
इलय्‌ नेपालभाषाया ख्यलय्‌ सेवा यायेगु बिचाः दु । 

च्वख मुना 


उपन्यास 


परिभाषा : उपन्यासया शृष्टि बाखं कनेगु, न्यनेगु प्रवृत्तिया उपज 
खः । थ्व प्रवृत्तिया विकास किप्यंगूगु वा किन्यागूगु शदीइ जूगु खः धकाः 
गुलिखे उपन्यासकारतयूसं नवानाच्वंगु दु (प्रेमचन्द) | उपन्यास थ्व प्यंग: 
आख: स्वयूबलय्‌ गुलि सरल, गुलि अःपु, गुलि साधारण खने दु, तर थुकिया 
परिभाषा बी उलि हे थाकु । छुं नं चीज गुलि अःपु जुइ वया परिभाषा बिइ 
उलि हे थाकु जुइ । कविताया परिभाषा थौंतक चूमलाःनि । गुलि विद्वान्‌त 
दु, गुलि कवित दु, उलि हे कविताया परिभाषा नं पिदनाच्चंगु दु | गथे 
कविताया परिभाषाय्‌ मतभेद दु | अथे हे उपन्यासया परिभाषाय्‌ नं मतभेद 
खने हे दु । मतलव सुयागु नं थज्याःगु परिभाषा मदु, गुगुली सकस्यां सहमत 
दु । गुलिसिनं उपन्यासयात मनूतयूगु गद्यमय आत्मप्रकाशन धाः । गुलिसिनं 
मानवजीवनया व्याख्यान खः गुकी कल्पनाया हिस्सा वइ धका: नं धा: । अथे 
हे फ्रान्सीसी च्वमि एम्‌. एवेल. चेभली (७४. A०९। टh९४९॥) नं थःगु बिचाः 
थुकथं प्वंकाःतःगु दु - उपन्यास छुं निश्चित सीमाया गद्यमय्‌ आख्यान खः । 
अयूसां जिं उपन्यासयात मानव चरित्रया किपा धका: भाःपिया । 























किसिम : उपन्यासया सफलता पात्रनिर्माण यायेगु ज्याय्‌ यक्व हे 
दिनाच्चंगु दु | उकी पात्रतयूगु चरित्र-चित्रण ग्यसुलाक्क यायेगुया निंतिं 
उपन्यासकारयात चरित्रया अध्ययन यायेगु ज्या आपाल आवश्यक जू | 
सुया चरित्र अध्ययन बलाइ वं सफलतापूर्वक बांलाक चरित्रचित्रण 

यायेफइ । तर थन छगू न्ह्यसः दं वयेफु कि छु व चरित्र अध्ययन 
यानागु वास्तविक खं फुक्क हे उपन्यासय्‌ ब्वयेमाः लाकि म्वा: ? अथवा थुकी 
छु लिकयाः, हिइकाः तनाः च्वयेगु बांलाइ कि ? थ्व न्हयसलय्‌ गुलिसियां 
मेगु बुत्ता मतःसे वास्तविकतायात जक तयेमा: धका: लिस: बिल । गुलिसिनं 
वास्तविकतायात कया: नं मेगु छुं आदर्शगु विषय दुथ्याकीपिं दु । गुलिसियां 
वास्तविकता धायेवं नं वास्तविक खं फुक्क मतइपिं दु । हानं गुलिं काल्पनिक 
जक तइपिं दु । थुकथं उपन्यास थी थी दु । अथे जूसां कीसं उपन्यासयात 
निथी जक थले | छथी आदर्शवादी, मेथी यथार्थवादी । 

यथार्थवादी उपन्यासया पात्रतयूगु चरित्रयात ब्वमिया न्ह्यःने वयाः 
यथार्थगु नग्न रुपयात ब्वयेगु कुतः याइ | यथार्थवादी खालि जुइधुंकूगु 
जीवनलीलाया वर्णन यायां उपन्यास क्वचायेकेगु याइ | तर थ्व अजबगु 
संसारयू न्हयाबलें नं भिं ज्याया फल भिं जक, यक्व ज्याया यकव हे फल दइ 
धकाः धाये फइमखु | बल्कि, थथे मजूसे उकीया अःखः नं जुइफु । भिंज्या 
यानाः पापं पुनेफु । कष्ट नये नं मालेफु । भिया अःखः जुइफु । हानं व झुठ, 
फताहा, लुटाहातय्‌ नां दनेफु | धन पूर्ण जुइफु | ऐसआरामं च्वने दयेफु । 
उकी थ्व पृथ्वीया नियम विचित्र खः | 





























यथार्थवादी उपन्यासय्‌ अनुभव जुयाः वनेधुंकूगु संसारया चरित्रया 
हे प्रधानता दयाच्चनी | तर यथार्थगु चरित्र-चित्रण यायेबलय्‌ बांलाःगु, 
बांमला:गु, मभिंगु, भिंगु थ्व फुक्क ल्वाकज्याःगु चरित्र-चित्रण जुइ | अथवा 
दाग मलाःगु सचरित्रचित्रण याये तसक थाकुइ | छायूकि, उज्ज्वल अति 
उज्ज्वल चरित्रय्‌ नं छुं मखुसां छुं कसि दया हे च्वनी | उकीया निंतिं 
यथार्थवादी उपन्यासं विशेष यानाः नग्न चरित्र ब्वयाः क्यनीगु जूगुलिं थुकी 
मभिंगु, मज्यूगु, मानवयात निराश याइगु आदि नं चित्रण याइगु जूगुलिं थ्व 
अमानुषिक वर्णन जू वनेफु । 

















आदर्शवादी चरित्र-चित्रण याइबलय्‌ विश्वया फुक्क समाजया हित 
जुइगु, पवित्र हृदय स्वार्थ व वासनारहितगु भावनां जाःगु चरित्र-चित्रण 
यायेगु स्वइ | तर थज्या:गु आदर्शवादी उपन्यास यथार्थताय्‌ उलाः स्वये 
तसक कष्ट जुइ | छायूकि, यथार्थताय्‌ थज्याःगु आदर्श चरित्र मालेगु 
ज्या समुद्रय्‌ हीरा मालेगु जुइ | उकि थज्याःगु उपन्यासय्‌ यथार्थतासिबे. 
कल्पनाया खुसि बेगं न्ह्याना च्वनेमा: | 

यथार्थवादी यदि कीत मिखा चायेका बिइ धाःसा आदर्शवादी कीत 
थनाः ल्हाः तुति छयलेगु शक्ति बिइ | उकि भीसं थज्याःगु उपन्यासयात 
जक उच्चकोटीया उपन्यास धाये, गुकी यथार्थया नापनापं आदर्श नं समावेश 
जुयाच्वंगु दइ । अलय्‌ हानं उपन्यास उच्चकोटीया जुइत व उपन्यासया 
मूपात्रया चरित्र उच्च आदर्शम्ह जुइमा: | तर व मू पात्रया चरित्र उच्च 
आदर्श यायेत व पात्र निर्दोष हे जुइमा: धयागु छुं मदु | छायूकि, महापुरूष, 
स्त्रीतय्‌ नं छुं मखुसां छु कमजोर दया हे च्वनी । निर्दोष चरित्र ला द्यः 
हे जुल | तर अज्याःगु द्यःया थेंज्याःगु चरित्र-चित्रणं झीसं छु प्रभाव याये 
फइमखु । उकि अज्याःगु चरित्र-चित्रण कीत आवश्यक मदु । 




















उपन्यासया विषय व उपन्यासकार : उपन्यासया शैली, उपन्यासया 
विषय, उपन्यासया घटना ब्वयेगु ज्या उपन्यासकार गज्याःम्ह ख, छु 
विचारम्ह खः उकी निर्भर जुइ । यदि उपन्यासकार इतिहासप्रेमी जुल धाःसा 
वया थःगु उपन्यासय्‌ ऐतिहासिक तत्वत छयला: थःगु धापू पूवंकी | यदि 
दार्शनिक रूचि दुम्ह जूसा वं थःगु उपन्यासय्‌ दार्शनिक तत्वया विवेचना 
याइ । अथे हे कवित्व शक्ति दुम्हसा नं थःगु उपन्यासय्‌ कवित्व शक्तिपूर्ण 
प्रयोग याना: ब्वयेगु कुतः याइ | थुगुकथं उपन्यासय्‌ समाज, विज्ञान, नीति, 
पुरातत्व, धर्म आदि न्हयागु किसिमया विषय नं अनेक शैलीं च्वयेफु । 
थुगुकथं उपन्यासया माध्यमं च्वमिं थःगु कलमया सीप, थःगु विचारया सीमा 
ब्वमिया न्ह्यःने गुलि क्यनेफु उलि मेगु साहित्यया माध्यमं फुगु मखु | तर 
थुकिया मतलब थ्व मखु कि उपन्यासय्‌ न्ह्याग्गु नं न्ह्यात्थें च्वये ज्यू | 
अथवा छुं नं वन्धन मदु । चीबालाचागु लपुइ पला: न्ह्याके गुलि अःपु उलि 
हे तःबालागुलिइ पला: न्हयाके थाकु | मतलब, उपन्यासय्‌ न्ह्याग्गु विषय 
नं दुथ्याके फःसां नं सैद्धान्तिक र्पं वयात चिइगु उलि हे थाकूगु ज्या ख: 
उपन्यासया शैली सजीव व प्रभावोत्पादक व प्रभावशाली जुइमा: धयागु खंय्‌ 
छु नं शंका, उपशंका कायेम्वाः | तर थुकीया मतलब थ्व मखुकि उपन्यासय्‌ 
खंग्वःया प्रयोग किसिद्वम्वः जुइक यानाः ब्वंमिया मन भ्रम यायेगु यायेमाः । 
अलय्‌ उपन्यास प्रभावोत्पादक यायेत थुकी जुइगु खंल्हाबल्हा, परिस्थिति 
अनुकूल, सरल, रोचक जुइमा: । गुलिं गुलिं उपन्यासय्‌ ख॑ल्हाबल्हाया शैली 
पात्रया चरित्र वास्ता मयासे मानों च्वमिं थःम्हं हे धया: च्वनागु थें च्वइ । 
गथेकि, गुलिं गुलिं उपन्यासय्‌ मर्स्यातयूत खय्‌तय्‌त नं शुद्ध नेपालभाषां खं 
ल्हाकाः तइ, मस्तयूत बुढाबुढी मगज बिया तइगु तरिका उचित खनेमदु । 

वास्तवय्‌ थुकी खास नियम ला पिदनाच्वंगु मदु | तर मौलिकतायात 
बिचा: यानाः स्वयेगु जूसा चरित्रया सम्बन्धय्‌ खंल्हाबल्हा जक मखु, ई व 
परिस्थितियात नं बिचा: यायेगु यायेमा: | 

विभिन्न किसिमया स्वां नं जायाच्वंगु फुलदानी समानगु थ्व भवसागरय्‌ 
नं विभिन्‍न किसिमया मनूत दयेफु अले उपन्यासकार नं । थुगुकथं विभिन्न 
प्रकारया उपन्यासकारतयूसं विभिन्न भावं उपन्यास च्वइ | गथेकि, छु जुयाः 
उपन्यासकार आशावादी जुल धाःसा वया रचनाय्‌ विशेष याना: आशावादी 
भावं जायेकाः तइ | अथे मजुसे शोकवादी जुल धाःसा वया रचनाय्‌ नं यक्व 
प्रयत्न यानाः नं यक्व प्रगति यानाः नं वया पात्रया चरित्र म्वाना: च्चंम्ह 
थें ताइमखु । यदि च्वमि न्हिलीम्ह, न्हीकीम्ह, न्हयाइपुम्ह जूसा वं गम्भीर 
बिचाः, गम्भीर चरित्र-चित्रणस्वयां न्हयाइपुगु चित्रण यायेगुली हे कुतः याइ । 
थुगुकथं उपन्यास अध्ययनं नं उपन्यासकार गज्याःम्ह खः धयागु परिचय 
कायेफु । धाथें संसारय्‌ च्वंगु न्हयागु वस्तु नं उपन्यासया उपयुक्त (ल्वःगु) 
विषय जुइफु । प्रकृतिया प्रत्येक रहस्य, मानवजीवनया हरेक किपां सुं नं 
सुयोग्य च्वमिया कलमं पिज्वल धाःसा व साहित्यरत्न जुइफु | अथे हे 
सफल उपन्यासकारया दकलय्‌ तःधंगु लक्षण ब्वंमिया नुगलय्‌ उपन्यासय्‌ 
च्वंपिं पात्रया भाव जाया वयेकेगु खः | तर थौंया उपन्यासय्‌ थ्व भावना 
ऱ्हास वा मदया वनाच्चंगु खनेदु | हानं गुलि उपन्यास थज्याःगु नं दु, गुकि 
जीवनया व्यापक वर्णन मयाःसे जीवनया छगू अंगया वर्णनं हे जायेकाः 
छगू उपन्यास पूर्ण जुइफु । थज्या:गु उपन्यासयात अंग्रेजी नोवेल नं धा: | 
थौं थुकी ल्वापु हे दनि | उपन्यासया विषय कुवासना, कमजोरी, कीति व 
मानवताया चरित्रहीनगु वर्णन यायेगु ज्या वान्छनीय जू लाकि मजू ? तर 
थ्व युगय्‌ कुकर्म, हत्या, खुज्या आदि बांमलाःगु कुकर्म जाःगु उपन्यासया 
खुसिइ बांध तयाः नं पने मफयेक बा: वयाच्चंगु दु | साहित्यया ख्यलय्‌ थथे 
कुरूचिपूर्णगु उपन्यास छु नं खने मदुनि | वास्तवय्‌ थ्व जासूसी उपन्यासय्‌ 
जक छाय्‌ थुलि आनन्द ? छाय्‌ व कुवासनां जाःगु उपन्यासय्‌ रूचि ? 
छाय्‌ थ्व कुकर्म जाःगु उपन्यासय्‌ माया ? छु थुकीया मतलब थौयां मनू 
अप्वः पापी जुल ला ? थौंया युगयात थौंया समाजयात गन कि नैतिक व 
बौद्धिक विकासया च्वकाये थ्यनेधुंकल धका: दाबी यानाच्चंगु इलय्‌ सुनां 
स्वीकार याइ ? भीगु समाज पतन जुयाच्चंगु दु धायेबलय्‌ लाःसा थुकीया 
मतलब थौं थज्याःगु कुघटना कम जूगुलि थनेत जक ला ? अथवा धनया 

लोभं कुकर्म यानाः थःगु चरित्र नाश याःगु स्वये मदया ला ? वा थौंया 
मनूतय्‌ अप्वः थज्याःगु ज्या जूगुलि ला ? तर थौं थज्याःगु जासूसी, कुकर्म 
जाःगु उपन्यासया उपभोगसियां झीगु समाज, सामाजिक क्रान्तिं जाःगु 
उपन्यासया आवश्यक जुयाच्चंगु दु । धार्मिक क्रान्ति जाःगु उपन्यासया 
आवश्यक जुयाच्चंगु दु । 





उपन्यास व नाटकय्‌ भिन्नता :- उपन्यास थज्याःगु जुइमाः, थज्याःगु 
जुइम्वा: धयागु ल्वापुइ समय कायेगु स्वयां उपन्यास व नाटक अथे हे खः 
धाइपिनिगु शंका निवारण यायेगु याये । छायूकि ईया चक्रनापं उपन्यासया 
विषय जा हिलावं वनी | उकीं नाटक व उपन्यास निगुलि साहित्यया अंग 
हे खः | थ्व नितांया उद्देश्य चरित्रचित्रण यायेगु हे खः | थुकी छुं पाःगु मदु 
धाइपिंत लिस: थ्व हे चूलाइ कि नाटकय्‌ उपन्यासस्वयां यक्व काव्यात्मक 
वर्णन जुइ | नाटकीय अभिनयया वर्णन नं उपन्यासय्‌ मालीगु, नाटकसियां 
उपन्यास यक्व पृष्ठ दइ | हानं नाटक विषेश याना: दबूया नियमं चिनातःगु 
जुइ । तर उपन्यासय्‌ थुगु प्रकारया प्रतिबन्ध दइमखु | उपन्यास थे पूर्णगु 
(Self sufficient) रचना खः | तर नाटक दबू बिना अधूरो जुयाच्चनी । 
नाटक प्राचीन देन खःसा उपन्यास आधुनिक देन खः । नाटककारं थःगु 
म्ये पात्रया म्हुतुइ तया: खं ल्हायेमा: | तर उपन्यासकारं थम्हं तुं नंवायेफु । 
थुकथं नाटक व उपन्यास गुलि पा: धयागु स्पष्ट जू । 


























थौं कीत गज्याःगु उपन्यास मालाः च्वंगु दु - च्वल, ब्वन, सिधल | व 
छु साहित्य ? गुगु अजर अमर जुइ व धकाः: मू साहित्य । गज्याःगु साहित्य 
अमर जुइफइ ? थ्व धाःसा जटिल महत्वगु न्ह्यसः । थ्व न्हयसःयात लिस: 
थथे हे चूलाइ कि व साहित्य अमर जुइफइ, गुगु साहित्य मनुष्यया मौलिक 
प्रवृति पाखें ब्वलना च्वनी । ईर्ष्या व प्रेम, क्रोध व लोभ, भक्ति व विराग दुःख 
व लज्जा थ्व फुक्क भीगु मौलिक प्रवृत्ति खः | थुकीयात बांलाक धकि 
उलेगु हे साहित्यया उद्देश्य खः | उपन्यास नं साहित्यया छकचा सिमाकचा 
जूयानिंतिं उपन्यास अमर यायेत उपन्यासकारयात मौलिक प्रवृति उलाः 
च्वयेगु अति आवश्यक खनेदु | अले थ्व प्रवृति नं ईया घःचाः नापं हिला: 
च्वंगु जूयानिंतिं थुकी नं उपन्यासकारं बिचाः यायेगु सराहनीय हे जू वइ । 











थौंया युग थ्व वैज्ञानिकवादया युग । थौं थन गुलि दं न्हय: दंदं 
बिका: यायेमाःगु ज्या घौछि, निघौ नं हे सिधयाच्चंगु दु । थौंया परिस्थिति 
अति तीब्र गतिं हिलाच्चंगु दु | गुलि गुलि थासय्‌ ब्याक्क क्रान्ति जुइधुंकूगु 

दु । गनं क्रान्तिया मशाल ज्वनाः ब्वांय्‌ जूपिं दु । गनं क्रान्तिं जाःगु सः 
थ्वयाच्चंगु दु धाःसा गनं क्रान्तिं जाःगु म्हगस खना च्वंगु दु | अले थ्व इलय्‌ 
च्वमितय्‌ जक साहित्यया आदर्शय्‌ क्वब्वाना: लाल कया च्वने फइमखु । 
छायूकि सुं नं च्वमेयात व थायूया परिस्थितिया असर ला अवश्य लाइ । 
व उकी पाखें अलग जुइ तसक थाकुइ | उकि वं नं स्वयूम आन्दोलनय्‌ 
भाव काइ | थ्व हे कारणं याना: नेपालय, भारतय्‌ जक मखु यूरोपय्‌ च्वंपिं 
ततःधंपिं विद्वानतय्सं थःगु रचनापाखें छुं नं वादया प्रचार यायेगु जूगु खः । 
थुगु प्रकारया च्वमितयूसं थ्व छु नं वास्ता याइ मखु कि वयागु व रचना 
भविष्यय्‌ जीवन्त जुइमा, मजुइमा अजर अमरया छुं हे च्यूता: तइ मखु । 
वया ला खालि थःगु मतया पुष्टि यायेगु मू ध्येय जुइ | थुकथं मतया पुष्टि 
यानाः छुं नं वादया प्रचार यायेत उपन्यासया माध्यमं तसक ज्याःछि | छाय्‌ 
कि थुकी अनेक विषय नं दुथ्याके हयेफु । 














गुलिसिनं धाइ - कला कलाया निति खः | तर थ्व खं व इलय्‌ 
जक जुइ गुबलय्‌ देशय्‌ सम्पन्न व शान्ति दइ | गुबले कि भीगु न्ह्यःने 
विभिन्न सामाजिक व राजनैतिक बन्धन लानाच्चनी | गुखे स्वल उखे 
दुःख व दरिद्रताया भीषण स्स न्यनाच्चनी, विपतिया करुण क्रन्दन न्यने 
मालाच्चनी | थ्व इलय्‌ छु व कलाया निति कला जुइ ला ? छु व इलय्‌ 
छम्ह विचारशील प्राणीया थःगु नुगलय्‌ च्वास्स ममिनीपिं दइ ला ? अले 
थ्व हे इलय्‌ उपन्यासकारं नं ईया माग अनुसार जुयाच्चंगु घटनायात कया: 
समाजया न्ह्यःने ब्वयाः बिइगु ज्या तस्सक बांला:गु ज्या खः | थज्याःगु 
चित्रण थौं समाजय्‌ ब्वयाः समाजया मिखा चायेका बिइगु ज्या थौं थ्व युगया 
मू माग खः | 














उपसंहार : उपन्यास साहित्य नेपालभाषा साहित्य ख्यलय्‌ यक्व 
पुलांगु साहित्य रचना मखुसां नं मेमेगु प्रगतिशील देशय्‌ थें नाटकया 
ल्यूतिनि उपन्यासया उत्थान भीगु भासं झीगु देशय्‌ जूगु खनेदु | नाटक 
धाःसा मल्ल जुजुपिनिगु पालय्‌ यक्वं हे उन्नत्ति व उत्थान जूगु सिइदु | तर 
उपन्यास खने मदु । उकि जिगु बिचा: कथं उपन्यास रचना भीगु साहित्यय्‌ 
नं छुं ई लिपा मेमेगु भाषाय्‌ थें साहित्यया मू कचा जुइगु आशा याना | 





(कुला १०९७ पौ ९७-१०२) 

तुफि 


थ्व स्थिती, समुद्रया फय्‌लिसे प्यपुना वयाच्वंगु असंख्य विषाद धू 
नं त्वःपुयाच्वंगु औपचारिकता फोहर जुया च्वंगुयात सफा यायेत थौं कीत 
सैद्धान्तिक रूपया तुफि मालाच्वंगु दु | फुक्क सफा जुइक पुइत । मखुसा, 
भी थन भी जुइ दइमखुत । अले, भीया दुनेच्वंगु कीगु मौलिक आत्मा 
दइमखुत । फुक्क, फुक्क हे समुद्रया विषाद गन्धं त्वःपुइन । थुगु स्थिती छु 
कीत तुफिया दरकार मदुगु खः ला ? अवश्य मखु । थ्व निर्विवाद खं खः | 
तुफि भीत मा: । 

तुफि - क्वथा, छें, त्वा; समाज, देयूयात मदयेकं मगा:गु साधन खः | 
सुं नं छम्ह पर्यटक न्हूगु थाय्‌या मूल्यांकन याइबलय्‌, थायूया वातावरण व 
थाय्‌या सफासुघर आदिइ दिनाच्वंगु दइ | अले सफा सुघरया निंतिं वा 
बांलाःगु वातावरण श्रृजना यायेया निंतिं, कीत तुफि हे मा: | थथे, तुफि 
मदयेक मगाःगु ज्याभः जूगुलि थ्वया विकास भीसं ई, परिस्थितिया आधारय्‌ 
धमाधम याना वया मच्वनागु मखु । न्हापा सिमा कचां सफा यायां च्वाफि, 
तुफि आदिया प्रयोग याना: थौं मोटरयू ब्रुस फिट याना: मेशिन प्रयोग याना: 
ल॑य्‌ बं पुइ्गु यानाच्चंगु दु । अझ थौंया विद्युत युगय्‌, विद्युत शक्तिया उपभोग 
यानाः सफा यायेगु साधन “भ्याकुम क्लिनर'या विकास जुइधुंकूगु दु । थ्व 
विभिन्न प्रकारया सफाइ साधनया विकास हे थ्वया आवश्यकताया चिं ख: | 
थथे सफा यायेगु साधनया आकार प्रकार व छ्यलीगु तरिका फरक फरक 
जूसां नं थुपिं फुक्कया ज्या सफा यायेगु हे खः | युग हिला वनाच्चंगुया 

सूचं जक खः । 





तुफि, खिउंचाया राज्यकालय्‌ छ्यालबछ्याल जुइक अति फोहर 
यानातःगुयात सुचुपिचु, सफा सुघर, योग्य व लायक याइम्ह छम्ह कःमि 
खः वा दुषित वातावरणयात सफा यायेगु ज्याभः मध्यय्‌ तुफि प्रमुख व 
प्राचीन साधन खः । थुकथं सुचुपिचु यायेगु साधनयात तुफि धायेफु । अथवा 
बांमलाःगु व्यवस्थायात बांलाकेगु साधन तुफि धका: नालेफु । थुगुकथं स्वयेगु 
इलय्‌, अस्त्रशस्त्रं सम्पन्न देशं ल्वापु श्रृजना यायेगु बिचाः, ल्वापु श्रृजना 
यानाः बम कुर्का: जनधनया विनास यानाः व क्षेत्रयात बेकम्मा व अयोग्य 
यायेगु नियत, थौंया विकसितया पकदी पुयातःपिं देशत न्ह्यज्यानाच्चंगु 
दु । छु थ्व बिचाः पायूछि खः ला ? अवश्य मखु । थ्व बिचाः ला विनासया 
ल्वाभः जक खः | विनासया आभाष जक खः । उकि थ्व बिचाः क्वपुं नवःगु 
बिचाः जक खः । थज्याःगु स्वार्थी बिचाःया विकास जुइ मफयेक, थज्याःगु 
फोहरया किटाणुतयूसं कीगु स्वतन्त्र वातावरणयात स्यंके मलावं थ्व फुक्क 
च्वतुक्क पुना छवय्‌त छगू न्हूगु बिचाः, न्हूगु स्थितिया आवश्यक जुयाच्चंगु 
दु धाःसा थज्याःगु न्हूगु बिचा:यात वा कुतःयात छु मभिंगु बिचाःयात पुना 
छवयूगु तुफि धका: नाले मछि ला ? छु व ज्यायात मनिंगु पुना छवयूगु ज्या 
धाये मफु ला ? 


























थुकथं स्वयेबलय्‌, थौं कीत थुकथंया तुफिया दरकार अति खनेदु । 
छाय्‌कि, थौं थन छम्ह थे छम्ह हिंस्रक जुया वयाच्चंगु दु | बमया उत्पादन 
तिब्र रूपं अप्वयाच्चंगु दु | म्हुतुइ शान्तिया नारा, ल्हातय्‌ हिंस्रक साधन । 
पिचुगु नकाबया दुने ग्यानापुगु ख्वाःपा: | थौं भी थ्व परिस्थितिइ दु कि 
पला: छिइत नं स्वां पुया जुइमाःगु दु | पलाःपलाःपतिं औपचारिकता व्याप्त 
दु । दक्षिणय्‌ स्वःसा विकासया नामं बमया उत्पादन जुयाच्वंगु दु । उत्तरय्‌ 
स्वःसा संसारयात हे हांक बियाच्चंगु खनेदु | थ्व इलय्‌ व विशाल शान्तिया 
प्रतीक (हिमालय) च्वापुगुं दुगु देयूयात शान्ति क्षेत्र यायेगु कुतःयात मनिंगु 
बिचा: अथवा तत्वत पुना छवयेगु धाये मछिं ला ? 























खः मनिंगु तत्वत छ्यालबछ्याल जुइक फोहर जुयाच्चंगु थासय्‌ 
पला: तयेगु स्वयां न्हापा हे तुफि सफा जुइक पुना तयेमाः । थ्व हे क्रमय्‌ 
भीत बच्छि अन्धकारया राज्यकाल क्वचायेवं फोहर जुयाच्चंगुयात चिइकेत 
वा मनिंगु तत्वत सुचुक पुना छवयेत वसिबं पुइगु भीगु प्रचलन अति हे 

वैज्ञानिक सिद्ध जू | थथे स्वयेगु इलय्‌ तुफिया ज्या मनिंगु तत्वत पुना 
छवयेगु खः | थथे मनिंगु तत्व धायूबलय्‌ मनिंगु नं निथी दु। छथी 
शोषितवर्गयात मनिंगु, मेथी शोषकवर्गयात मनिंगु | शोषण यायेत शोषकवर्ग 
ल्ह्वनीगु जाल, भेल, चाल, शोषितवर्गयात मनिंगु जुल | थुकथं निथी 
मनिंगु मध्यय्‌ तुफिया ज्या गुगुपति मनिंगुयात पुना छवयेगु ? थ्व जटिल 
न्ह्यसलय्‌, थ्व हे लिस: चूलाइ कि यदि तुफि शोषकया ल्हातय्‌ जूसा थःत 
मनिंगु शोषित वर्गया चाल पुना छवयेगु कुतः याइ । अथे हे तुफि शोषित 
वर्गया ल्हातय्‌ जूसा थःत मनिंगु शोषकया चालयात च्वतुक पुना छवयेगु 
कुतः याइ । थथे स्वयेगु इलय्‌, तुफिया ज्या थुपिं निथी (मभिंगु) मनिंगुयात 
नं पुना छवयेगु जुल | थुकथं तुफिया ज्या भिं जुइगु मभिं जुइगु फुक्क हे 
तुफि थुवाःया ल्हातय्‌ जुल । 

















छु राणातयूगु कुनियतं जाःगु, थः छम्हेस्या जक स्वार्थपूर्णगु दुषित 
राजनैतिक वातावरणयात च्चतुक पुना छ्वयेगु साधन जनता व जुजुया 
अनमोल चाल खः धाःसा व चालयात जक तुफि छाय्‌ मधाये ! छाय्‌ 
कि व नं ला छुं प्रगतिशील चाल खः | देशय्‌ जुयाच्चंगु शोषण व अमेल 
कार्यया पुसा हे मदयेक पुना छवयेत तुफिया स्पय्‌ २०१९ सालय्‌ न्हू 
संविधान बिल - छफि तुफिया रुपय्‌ | दकव हाकुगु फोहरगु स्थिति पुना छ 
वयेत, विभिन्न ज्यात सम्पन्न जुल | जनताया ख्वाःपा: न्हिला हल | आः 
देशय्‌ विकास जुइन । दलित वर्ग न॑ तुतिं चुइ फइन । न्हूज:या आभाष 
दयावल | तर थ्व तुफिया ज्या थौंतक पूवंगु मखुनि | शोषण ल्यहेल्यहें 
पुयाच्चन । भूमिसुधारया अर्थ डिक्सनरीं हे तनाच्वन तिनि | अनमेल 
विवाहया प्रथा तंके फुगु मखु । जाति, धर्म व लिगया भेदभाव द हे दनी | 
हाकुगु ज्या न्हंकेफुगु मखुनी । 





























थ्व फुक्क लुमना ववं हे शायद तुफि जक कमजोर जुल ला ? शंका 
जुया वइगु | तर थ्व नं मखु । छायूकी, थ्व ला तुफिथुवा: वा बं पुइम्हेसित 
प्याखं हुलेत दबू माथं मवंगु जक खः | उकि भीसं तुफियात द्वपं बीमज्यू | 





२०३२ साल मंसीर २९ गते जुजु वीरेन्द्र सरकारपाखें संविधान सुधार 
याना बिज्यात | देशय्‌ दकव हाकुगु ज्या, फोहर जुयाच्चंगु औपचारिकता 
सफा याये धकाः, छफि तुफि क्वातुक्क चिना: देशय्‌ विकास यायेत आहवान 
याना बिज्यात | तर थ्व तुफि गुलितक सफा जुइक फोहर पुना छवये 

फड ? थ्व ला इल हे धयाच्वंगु दु | थुकथं तुफियात नं ई व परिस्थितिनापं 
हना हे च्वनेमा: | गज्या:म्हेस्यां गज्याःथाय्‌ छयलेगु याइ अन ज्या याये हे 
मा: | गनं नवःगु पुड माःसा, गनं बास वःगु नं पुइमाली । 


न्ह्यागु जूसां तुफि, थः ज्यज्यं कतःयात सफा थाय्‌या उपभोग 
याकीम्ह समाजसेवी खः । उकि जिं धेच्वना - “तुफि” जिन्दावाद ! 





(लुंझ्या: साहित्य मुना, ११०१ पौ 3१-३५) 

पासायात पौ 


पासा जीवन, 
म्हिग: व थौंया ल्याःचाः यायां, कन्हय्‌या न्हूम्ह सुर्चःया जलय्‌ भीसं 
भी धाय्‌ फयेकेगु कुतः मदिक्क यानायंके फयेमा, थ्व हे जिगु सुवा: दु । 





खः भीगु न्ह्यःने थौं यक्व यक्व हे समस्यात दु । अथे ला, म्वायेगुया 
मेगु अर्थ हे समस्यानाप ल्वायेगु खः धाःसा हानं भी समस्यानाप छाय्‌ 
ग्यायेगु ? ख नं खः; मेम्हेसिया मार खनां ग्याःम्ह पहलवानं गुबलें नं 
त्याके फइमखु | उकि, भी समस्या खनाः मग्यासे न्ह्यब्वानाच्वने फयेके | 
समस्यानाप ल्वानाच्चने फयेके । 








षड्यन्त्रं जाःगु समस्याया गोलि नेपा:या जनतायात कयाच्वंगु दु । 
थ्व इलय्‌, जनता गुलि विवश, गुलि वाथावाथा गोलि कयाः नं मृत्युया म्हुतुइ 
थ्यने मफयेक गोलि धमाधम हि फयेकाच्चंगु दु | उकि, थ्व इया मू न्ह्यसः 
हे थ्व गोलि गुकथं लिकायेगु ? अले थज्याःगु गोलि गुखें वया च्चन ? व 
गोलि गुकथं फ्यनेफइ ? थ्व हे थुइके मालाच्वंगु दु । 








जिं नं थ्व हे नेपा: गालय्‌ म्वाना: च्वनाया निंतिं - जिं नं थ्व समस्याया 
जालय्‌ डा थें छटपट-छटपट जुयाच्चनागु दु । प्यख्येरं घ्वात्तुघ्वाकाः च्वनागु दु । 
छखे, बजारया मू न्हियान्हिथं थिके जुया वनाच्चंगु दु । छुं नियन्त्रणया व्यवस्था 
दूगु मखु । यायेमाःम्ह, शक्ति दुम्हेस्यां ल्हाः प्वःचिनाच्चंगु दु | छक: बिचाः वइ, थ्व 
नियन्त्रण मदुगु थिक हे ताया वइ | गन नियन्त्रण दइमखु अन स्वतन्त्र दइ | 

अले स्वतन्त्र धयागु सुयात जक मयइ । तर जिगु आत्मां नवाना हल, जिं मखुगु 
लंयू वनाः बिचाः यानाच्चना । थज्याःगु स्वतन्त्रता ला छम्हूचा मनूतयूत जक 
दइगु खः | थ्व आम जनताया नितिं स्वतन्त्र मखु । थज्याःगु स्वतन्त्र कीत माःगु 
मदु । थ्व खं वाः चायेका जिं थ्व पतिइ च्वयाच्चना । 








nin नं धाःगु दु, “बजारया भाः थहां वनाच्चंगु थिक हे जू । भाः 
थहां वन कि मीम्हेसिया यक्व आम्दानी जुइ | आखिर मीम्ह नं ला छम्ह मेगु 
वस्तु न्याइम्ह खः | उकि वं नं मेगु वस्तु यक्व ध्यबाः पुला: न्याइ | अले 
मेम्हसिया नं यक्व लब: दइ | थुकथं छम्ह निम्ह जुजुं यक्वसिया न्यायेगु 
शक्ति यक्व दयावइ । यक्व ध्यबा पुलेगु शक्ति दयावइ | थुकथं जीवनस्तर 
धमाधम थहां वइ |” उकि बजारया भा: थहां वंगु भीगु निति बांलाःगु हे 
खं खः | तर भीगु न्ह्यःने छगू न्ह्यसः दनाच्चंगु दु । व छु धाःसा, भीथाय्‌ 
बजारया भा: न्हियान्हिथं थहां वनाच्चंगु दुसां आम जनताया न्यायेगु शक्ति 
धाःसा मदया वनाच्वचंगु दु । जीवनस्तर थहां वयेमफयाच्चंगु दु | थ्व गय्‌ 
जुल ? जि अजू चाया । जिं जितः हे हययेका च्वनाथें ताया वल | जिगु 
आत्माया दुने अन्तरद्वन्द्व बुया वल | छगूया मेगु जुजुं बिचाः बुया वयाच्वन | 
आखिर जिं थुइका कया । वस्तुया भा: थिके जुल | थिकेक मी दत | लब: 
नं यक्व हे दत | भन हे बांलात | लब: वःगु फुक्क उतिन्यंक 9००७ ४ 
Pr०५५०४०१ यात वितरण जूगुसा देयूया जीवनस्तर अवश्य थहां वइगु खः । 
Factors of Produc#०n धायेगु इलय्‌ प्यंगू मू तत्व न्हयःने वइ । पूंजी, श्रम, 
मेशीन व वस्तु | चाहे उद्यम जुइमा, चाहे बुज्या जुइमा, न्ह्यागु नं ज्या 
बांलाक यायेत थ्व प्यंगू मू तत्व मदयेक मगा: | छुं नं वस्तु उत्पादनय्‌ थ्व 
प्यंगू तत्वया थःथःगु बिस्क भूमिका दयाच्वनी | उकि उत्पादन जूगु वस्तु 
मिया: वःगु लब: नं फुक्क फुक्क तत्वतयूत उतिग्यंक इनेगु जुइमा: | अले 
तिनि अनया आमजनताया जीवनस्तर थहां वयेफइ । तर थथे मजुया बिल । 
श्रमिक वा ज्यामिया हिचःति फुक्क पूँजीपति लाका बिल | बिचय्‌ बिचय्‌ 
हे हि त्वनीपिं दया बिल | फलस्वरुप मजदूर वर्गया जीवनस्तर कुहां वन, 
पूंजीपतिया जीवनस्तर झनझन थहां वन । पूँजीपति धयापिं देशया छम्हूचा 
वर्ग खः | गुम्हेस्यां मजदूर वर्गयात शोषण यायां थःगु म्हुतुसिइ लाली तया 
च्वनी | थुमिगु नियत हे मजदूर वर्गयात म्वाये नं मफु सी नं मफु जुइक 
गोलि कयेकेगु जुयाच्चनी | अधिकांश देशय्‌ मजदूर वर्ग व निम्न वर्गया 

जीवनस्तर कुहां वना च्वंसां थुमित छुं हे वास्ता दइमखु । थुकथं सर्वहारा 
वर्गया हत्या पूंजीपतितय्‌सं यानाच्वंगु दु | उकि उपिं मांदेयूया सन्तति खया 
नं मांदेयूया उन्नतिया पःखा: ख: | थ्व खं जि थौं वा: चायेका: छंत थ्व पौ 
पाखें प्वंका: च्वना | 





पूंजीपति धयापिं मजदूर वर्गया शत्रु ला अवश्य खत । देय्‌या शत्रु 
खः लाकि मखु ले ? छंगु बिचा: दुगु लिसः ब्वनेत छंगु पौ पियाच्वना | 

सभ्य देशय्‌ म्वाना च्वनेत माःगु साधन व म्वायेगुया लागिं माःगु साधन 
उत्पादन यायेत मा:गु कच्चा पदार्थ व ज्याभतय्‌ मालिकयात पूँजीपति धाइ । 
मेगु खंग्वलं थुमित बुर्जुवा वर्ग नं धाइ । खजा पूँजीपति धयापिं नं विभिन्न 
किसिमयापिं दु । तर सुनां देशया सर्वहारा वर्गया हिचःति लाकाः नं ध्यबा 
देशय्‌ मतसे, देय्‌ विकासया ज्याय्‌ छुं बः मब्यूसे विदेशय्‌ यंकाः तयेयंकी, 
विदेशय्‌ लगानी याइ व थेंज्या:म्ह दलाल पूंजीपति देशया शत्रु जुइ | छाय्‌ 
की वं छखे देशय्‌ दुनेच्वंपिं सर्वहारा जनताया हि त्वंगु दु धाःसा मेखे व हे 
ध्यबा देशय्‌ लगानी मयासे, देशय्‌ उद्यम दयेका यंकेगु मस्वःसे मेगु देशय्‌ 
लगानी याना: मेथाय्‌ उद्यम विकासय्‌ बः बिइगु स्वइ धाःसा थज्याःम्ह 
पूंजीपतियात दलाल पूँजीपति धाइ । थज्याःपिं पूँजीपति अति महीपिं सर्प 
खः । थज्याःपिं सर्प दुरु त्वनाः विष ल्ह्वइपिं प्राणी खः | उकि, थुमित 
म्हसीका थुपिं पाखें सतर्क जुइमाःगु दु । 











दलाल पूँजीपति आम जनताया दुश्मन खः | देशय्‌ गद्दारी, षड्यन्त्र 
यानाच्चंपिं पशु खःसा, राष्ट्रिय पूँजीपति धइपिंसं मजदूर वर्गयात क्वत्यलाः 
थःम्हं राज यानाच्चंम्ह मजदूर वर्गया जक शत्रु खः । तर राष्ट्रिय पूंजीपतिं 
कमय्‌ याइगु ध्यबा फुक्क देशय्‌ तुं लगानी याइम्ह, देयूया उद्यम विकासयात 
टेवा बिइम्ह जूगुया निंतिं देयूया शत्रु थ्यंक धाये ज्यामछि | 





थथे सर्वहारा वर्गया म्हुतुइ लात नका: थःजक नयाच्वंपिं छम्हूचा 
समूहया विनास मजूतलय्‌ सर्वहारा वर्गया गुबलें नं उन्नति जुड फइ 
मखुनि । सर्वहारा वर्ग धायेगु इलय्‌ उपिं थज्याःपिं वर्ग खः गुम्हेसिके छु नं 
सम्पति दइमखु । थुमिसं बुर्जुवा वर्गयात थःगु श्रम मियाः-मियाः थःगु प्राण 
ल्यंकातयेत माःगु साधन कयाच्चनी | 


तर भीथाय्‌ मील यक्व दुगु मखु । फुक्क धयाथें जनता कृषक अले 

थुपिं कृषकत नं निथि दु | छथि थःगु हे बुँ दुपिं | मेथि थःगु बुँ मदुसां 
तःसींया बुं ज्यानाच्वंपिं | उकि झीथाय्‌ देशय्‌ श्रमिकया नामं थःगु बुं मदुपिं 
कृषकतय्‌त नं सर्वहारा वर्ग धाये ज्याछि । सर्वहारा वर्गया विकासया निंतिं 
थन संघर्ष आवश्यक दु । संघर्षया निंतिं सर्वहारा वर्गया एकता आवश्यक 
दु । एकताया नितिं संगठन आवश्यक दु | 





खः संघर्ष हे समस्यायात पाखि तयेफ़ु | संघर्ष हे समस्याया समाधान 
यायेफु । उकि संघर्ष खनाः भी लिचिले मज्यू | सक्रिय संघर्षयात न्ह्याबलें 
बः बिया च्वनेमा: | तर सक्रिय संघर्ष उबलय्‌ जुइफइ, गुबलय्‌ फुक्क शक्ति 
छगू जुइफइ । छायुकि एकमत हे दुनियांया जीत खः | धात्थे धायेधाःसा, 
थौंया नेपाः देयूया अवस्था तसक तसक हे कस्गाचायापुसे च्वंगु अवस्थाय्‌ 
दु । घाः जुयाच्वंगु दु । गुलिसिनं मुलय्‌ ततं गःकियाच्वंगु दु । गुलिसिनं 
देययागु वसः तिसा मिया जक मगाना: स्यँ-स्वं नापं मिइगु षड्यन्त्र यानाच्वंगु दु । 





थज्याःगु अवस्था खनीगु इलय्‌ सु सच्चा नेपाःमिया नुगलय्‌ च्वास्स 
ममिंकि ? सु जक सह याना च्वनेफइ । आखिर भी नेपाःमे, भीगु देय्‌ नेपाः देय, 
वामा पिइगु नं फुक्क बुं कीगु हे खः | नेपाःमिया जीवनदाता च्चापुगुं व निर्मल 
आकाश नं फुक्क फुक्क हे भीगु खः फुक्क फुक्क नेपाःमितयूगु मंका: खयां 
नं छम्हूचा वर्गया स्वार्थया लागिं मेपिंत थ्व फुक्क मिइ जी ला ? अवश्य जिइ 
मखु । थज्याःपिं स्वार्थीतयूत प्यपुंक ल्हाः चिना बिइगु ज्या थौं भीगु कर्तव्य खः | 





गन यक्व शोषण दइ, अन सोभा सिधा जनतां पीर यक्व क्वबुइ । 
नुगलय्‌ पीर लही मफुत कि ग्यानपुक्क तज्याइ | अले २०३६ साल जेष्ठ 
१ गते थें ज्याःगु दिं इतिहासय्‌ धमाधम खने दयावइ | उकि शोषण धयागु 
विनासया सुरूवात खः | गन शोषणया भकुंग्वारा न्याक्क बंय्‌ बस्वाइ अन 
शोषकया विनासया गति नं तिब्र जुया वइ । 











उकि भीसं थ्व मू मू समस्यानाप संघर्ष यायेगु ई वयाच्चंगु दु | थ्व 
खंयात व्यापक आम जनतायाथाय्‌ थ्यंके मालाच्चंगु दु | थ्व हे थौंया इलं 
फ्वनाच्चंगु दु । थ्व ज्याय्‌ पाः कायेगु बचं दुगु छगु पौ पिया च्वना | 





जयू मां देय, जय्‌ मित्रता 
छंम्ह पासा “जोशी” 
(स्वानि; छगगु ११०१ पौ १७५-१७८) 

नेपालभाषा छगू विवेचना 


अवस्था थौं, झीगु भाषाया जूजूगु स्व, लूलूगु न धयाथें अति दयनीय 
जुइधुंकल । न्ह्यागु विकास यायेत नं मजिमगाःगु भाषाया अवस्था हे थथेसा 
मेमेगुया गथे जुइ | थ्व खंया अड्कल याउंक हे यायेफइ | तर थन थ्व 
अड्कल यायेगु ज्या ल्यंका हे तये । न्हापां भीगु भाय्‌ धायेवं भीगु भाय्‌ छु ? 
धयागु न्ह्यसः भीगु न्ह्यःने दं वइ । थ्व न्ह्यसःयात थ्व हे लिसः चूलाइ कि 
विश्व शान्तिया चिं अपायजिगु च्वापुगुंया मुलय्‌ च्वनाच्चंपिं छपुचः मनूतयूत 
हे भी धका: नाले ज्याछिं | थ्व लागाय्‌ च्वंपिं मस्तयूसं मांया मुलय्‌ च्चंच्चं 
दुर त्व॑त्वं हे सयेका काःगु भाय्‌ हे झीगु भाय्‌ नेपालभाषा खः । 

















भीगु भायूया समूह बलाकेत भीगु भाय्‌ नि ब्वलने मा: । थ्व निर्विवाद 
खः । बिना भाषां छु नं ज्या पूवंके फइमखु, अःपु जुइमखु । उकि भाषा समूह 
विकासया मापदण्ड खः । थ्व खय्‌ भीगु भाय्‌ गुलि शुद्ध गुलि वैज्ञानिक व 
गुलि विकास जुइधुंकल धयागु सीकेत भीगु भायूया ऐतिहासिक पृष्ठभूमि 
थुइकेगु अति आवश्यक जू | भीगु भायूया विकास धाल धा:सा भी नेवा 
जातितयूगु विकासया नापनापं जुया वयाच्चंगु खः धयागु खंय्‌ छुं नं शंका, 
उपशंका कायेमाःगु खनेमदु । धात्थें थ्व भाय्‌ छगू पूर्ण अस्तित्व दुगु शुद्ध 
भाय्‌ खः | तर थौं थ्व भाषाय्‌ आपाल भारतीय भायूया प्रभाव लायेधुंकूगु दु । 








पृथ्वी व मेमेगु ग्रह, उपग्रहतयूसं सुर्चःयात इया पावन्दी मदिक्क 
चाःहिला च्वनी थें इया घःचा: नापं भाषा नं इया चक्रनापं झनझन हिलावं 
च्चन | थथे भाषा ह्यूह्यूं अन्तत्वगत्वा छम्ह मांम्ह अनेक प्रकारया मस्त 
बुझकी थें छगू भाषां मेगु अनेक भाषा, उप-भाषा जन्म जुइ | अले व भाषा व 

उप-भाषा हे लिपा थः हे छगू स्यल्लाःगु, बल्लाःगु व परिपक्वःगु भाषा जुयाः 
पिहां वइ । गथे कि, नेपालभाषाय्‌ नं मेमेगु भाषाया प्रभाव लाःसां नं थःगु 
हे मौलिक अलग अस्तित्व दुगु छगू पूर्णगु भाषा जुया: विकास जुयाच्वंगु 
भाषा खः । थथे छगू भाषाय्‌ मेमेगु भाषाया प्रभाव लाना: छगू न्हूगु भाषा वा 
उप-भाषाया श्रृजना जुइगु इवलय्‌ नेपालभाषा छगू नं खः | 


नेपालभाषाया नं उप-भाषा धाये ला वा भाषिका धाये ला न्ह्याःगु 
हे धाःसां दोलखाया नेपालभाषा, पाल्पाया नेपालभाषा, पोखराय्‌ च्वंपिनिगु 
नेपालभाषा आदि गुलि नं भेद दु उपिं दक्वसित न॑ नेपालभाषाया भाषिकाया 
सुप धाये ज्याछिं | विभिन्न प्रकारया भाषा, उप-भाषातयूगु सहयोगं छगू 
भाषा पूर्ण जुइगुली भाषायात समष्टि नं धा: | अले मेखतं भाषायात अङ्ग व 
भाषिकातय्‌त अड़ी नं धायेगु चलन दु । छगू हे भाषाया हरेक भाषिकात हरेक 
थासय्‌ ज्यलाच्चंसा हरेक ज्याखंय्‌ छगू थासं मेगु थासय्‌ छगू भाषिकापिंसं 
मेगु भाषिकातय्थाय्‌ छुं नं ज्याखंय्‌ वने, च्चने, हने, ब्वने मालकी थायृथासय्‌ 
ज्यलाच्चंगु भाषाया शाखा उप-शाखाया ख्पय्‌ तया: उकी मध्यय्‌ छगूयात 
मू भाषा वा अङ्गया स्पय्‌ बी | थ्व रूप विभिन्न किसिमं ल्यनेफु | गथे कि 
राजनेतिक, सामाजिक, आर्थिक, धार्मिक आदि । तर वैज्ञानिकताया आधारय्‌ 
धायूगु खःसा लः न्ह्याबलें थथ्यापाखें क्वथ्याथाय्‌ न्ह्याइथें भाषा नं न्ह्याबलें 
थाकुगु पाखें अःपुपाखे न्ह्याना च्वनी | थुकथं नेपालभाषा नं मेमेगु विकसित 
भाषा थें हिलावं वनाच्वंगु दु | नापं थ्वया भाषिका व उप-भाषिकात नं 
श्रृजना जुया वनाच्चंगु दु । 


























भीगु भाषा वा नेपालभाषाया मू भाषा धायेगु इलय्‌ थ्व हाकुगु चाःहुला 
च्वंगु थासय्‌ ज्यला च्चंगु भाषायात हे नेपालभाषाया मू भाषा नाले ज्याछि | 
छायूकि थ्व भाषाया ऐतिहासिक पृष्ठभूमि नापनापं आधुनिक युगय्‌ तक नं 
मौलिकतां पिहां मव॑से ज्यला च्वंगु दु । 

नेपालभाषा गनं गथे जुया: गुखेया प्रभाव आपा: लाना उत्पन्न जुल 
धयागु अध्ययन याये न्ह्यः कीगु भाषालिसे मेमेगु छु छु भाषाया स्वापु दु 
धयागु सीकेगु आवश्यकता जुइ | छायूकि भाषाया स्वापू छगूया मेगु जुजु हे 
समष्टिया विकास जुइगु खः | उकि भाषाया इतिहास थुइकेत न्हापां थ्वया 
छु छुलिसे स्वापू दु धयागु सीकेगु यायेमाः | नेपालभाषालिसे स्वापू दुगु 
भाषाया ऐतिहासिक भूमिका छक: प्वलेगु बिचाः याये । 

पृथ्वीया श्रृष्टि अवस्थानिसें पृथ्वीइ मनू दुगु मखु | उकि भाषाया श्रृष्टी 
नं मनूया विकास नापनापं जूगु जुइमा: धयागुया नापनापं भाषाशास्त्रीतय्‌गु 
बिचा:कथं थ्व भूसतहलय्‌ मनूया श्रृष्टि जुसँलि मनूया विकास प्यंगूगु (चौथो) 
अवस्थाय्‌ तिनि भाषाया विकास जूगु खः धयागु धापू दु | थौं थन भाषाया 
विकास जूगु विभिन्न किसिम दु । विभिन्न थरिया भाषा उत्पन्न जूगु मू कारण 
प्राग्भाषिकया न्हय: मनूतय्‌गु समूह छथासं मेथाय्‌ वना च्चंगुया फल खः । 





विश्वया विभिन्न भाषायात भाषाशास्त्रीतयूसं प्यंगू मू भाषाय्‌ 
ब्वथलातःगु नं दु । थ्व ब्वथला भौगोलिक दृष्टिकोणय्‌ अप्वः हे दिनाच्वंगु 
खनेदु । थ्व प्यंगूकथंया भाषा थथे खः । 


१) अमेरिका २) अफ्रिका ३) युरेशिया ४) प्रशान्त महासागर । 





थ्व प्यंगूकथंया भाषाया भेदत ब्वलथलाः स्वल धाःसा थुपिंया 
भेदत इलिलि (यक्वः) दु । तर व फुक्क भेदत थ्व च्वसुइ दुमथ्याकुसे 
नेपालभाषाया स्वापू दुगु युरेशियाया भेदत विकास जूगुजक न्हयथने | 
युरेशिया पाखें विकास जूगु च्यागू भाषा दु | (गुलिसिनं मिछगू भाषाया 
विभाजन नं यानातःगु दु) | 


१) सेमेटिक २) नेप-भारोपेली ३) आग्नेय ४) अनिश्‍चित ५) यूलाल- 
अल्टाइक ६) द्रविद ७) काकेसस ८) चीन-संयू भाय्‌ खलः (एकाक्षर) 











नेपालभाषाया स्वापू एकाक्षरनाप दुगुलिं व एकाक्षरया स्वापू 
युरेशियालिसे दुगुलि नेपालभाषाया च्चः युरेशिया खः। गुलिगुलि 
भाषाशास्त्रीतयूसं नेपालभाषायात संस्कृत पाखे जन्म जूगु नं धाइ | उकि 
थ्व भाषाया विकास भारोपेली खलःपाखें जक सम्भव दु धयाच्चंगु दु | तर 
थ्व खं सत्य मखु, थुकी छुं नं विलम्ब यायेम्वाः | वास्तवय्‌ नेपालभाषाय्‌ 
संस्कृत व प्राकृत पाखें प्रभावित जुयानं थ्व भाषा भारोपेलि खलःया जुइ 
फइमखु । कारण सुक्ष्म सपं अध्ययन यायेगु इलय्‌ आर्य दुहां वये न्ह्यः थन 
आग्नेली (^४७/५८)तयूगु निवास स्थान खः | गथेकि उगु बेलाया आग्नेलीत 
मध्यय्‌ काल, अमिर, निषाद आदि जातित खः | आग्नेय भाय्‌ खलः - सतार 
(संथाल) राजवंशी खः | डिल्लीरमण रेग्मीया धापूकथं चीनपाखें मड़ोलत 
वल | तर आर्यत मङ्गोलियनसियां लिपातिनि वःगु धयागु खं भाषाशास्त्र 
खण्ड १. ब्रायड हफटन हजसन व पं. अमृतानन्दया निर्णयं बांलाक बिया 
च्वंगु दु | उकि भीगु भाषाया स्वापू नेप-भारोपेलीलिसे मजुसे एकाक्षरलिसे 

दु धायेफु । एकाक्षरया नं प्यंगू भेद दु | 
१) चिनी २) अनामि ३) स्यामि ४) तिब्बति, बर्मि | 


भाषाशास्त्री डा. स्टेनकनोज Phonologya Syntaimel, Phology 
4. [_&05 या आधारय्‌ सलंस: दसि बिया नेपालभाषा तिब्बती-बर्मि खलःपाखें 
वःगु खः धयादीगु दु । वयूकःया धापूकथं तिब्बती-बर्मीया स्वकचा भेद दु । 





१) संय्‌-हिमाली २) उत्तर असामी ३) बर्मा असामी | 

थ्व स्वकचा मध्यय्‌ संय्‌ हिमालीपाखे निगू भेद दु । 

१) संय्‌ २) हिमाली 

थ्व निगू भेद मध्यय्‌ हिमालीपाखे निगू भेद श्रृजना जुल । 
१) सर्वनामीक हिमाली २) असर्वनामीक हिमाली । 


डा. स्टेनकनोजुया धापूकथं असर्वनामीक हिमालीपाखें च्यागू 
भेदतयूगु विकास जुल | 











१) गुरुङ्ग भाषा २) मगः भाषा ३) पहरी भाषा ४) माझी भाषा 
५) सुनवार भाषा ६) त्वाप्ले भाषा ७) तामाङ्ग भाषा ८) नेपालभाषा | 


थुकथं नेपालभाषाया विकास धुंका: नेपालभाषाया थःगु पूर्ण अस्तित्व 
दत । अले नेपालभाषाया नं विभिन्न भाषिकाया विकास विभिन्न भौगोलिक 
कारणं याना उत्पन्न जुल | तर लिपा संस्कृत व प्राकृतया प्रभावं यानाः 
नेपालभाषा विकासया च्च: हे तनिथे तनिथे च्वंक न्हूगु मोड हयाब्यूगुया 
कारण थ्वया विकासया पला: तपला: याना छिइ मफयावन । 











धात्थें धायेगु खःसा नेपालय्‌ प्राचीन कालनिसें हे नेपालभाषा व 
मैथलीभाषा हे साहित्यया बाहा जुयाच्चंगु खः | कारण थुमि भाषां च्चयातःगु 
साहित्य तसक च्वन्ह्या: | अले च्चन्ह्याःगु साहित्य सकसियां ब्वने यइ, 
अनुसरण अनुकरण यायेफइ | उकि थुपिं भाषा जनताय्‌ भेलयुपुंगु भाषा 
खः | मैथलि भाषा फुक्क धयाथें भारतया उत्तर विहारय्‌ ल्हाइगु भाषा नाप 
अप्वः ज्वःलागुलि मैथलि भाषाया विकास नेपालय्‌ वाधाया स्पय्‌ दु । 





तर नेपालभाषा व नेपालभाषाया साहित्यय्‌ अज्याःगु दोष पाखें मुक्त 
दु । नेपालभाषा गुलि नं रचनात पुलांगु लुयावल व अप्व: याना: फुक्क 

धयाथें नेपाःया वातावरणय्‌ दिनाच्वंगु दु | गनकि थौंया राष्ट्रभाषा धयाच्वंगु 
नेपालीभाषाय्‌ हे राजस्थानी, गुजराती व मेमेगु भाषापाखें प्रभावित खनेदु । 


थुकथं नेपालभाषा छगू नेपालया मौलिक साहित्य ब्वलंगु थःगु 
स्वतन्त्र लिपि समेत दुगु जनभाषा खः | मल्लकालय्‌ राजभाषा जुइधुंकूगु 
नेपालभाषाया थौंया सरकारं बेक्व: मिखां स्वयेगु राष्ट्रियतायात स्यायेगु खः, 
जनताया सः कुनेगु खः | इतिहासयात हाकलं इलेगु खः । 








(ज्वलान्हायूक॑ दं १६ ल्या: २३, ११०४ नहूदें पौ 53-3६) 

शान्ति क्षेत्र नेपाल छगू चिन्तन 





उत्तरय्‌ जनतन्त्र राज्य चीन, नेपा:स्वयां न्हयून्यागू गुणा अप्वः भूभाग 
दुगु व दक्षिणय्‌ गणतन्त्र राज्य भारत, नेपाःस्वयां नीनिगू गुना अप्वः भूभाग 
दुगु देयूया दथुइ स्वतन्त्र पहाडी राज्य नेपा: दु | नेपाः पृथ्वीया कूल 
क्षेत्रफल मध्यय्‌ करीव .०३ प्रतिशत जक भूभाग दुगु बःचाधंगु अविकसित व 
सामन्ती व्यवस्था मन्हंनिगु राज्य ख: | 

नेपाःया एकीकरण लिपा छिमेकी देशय्‌ व अन्तरराष्ट्रिय विभिन्न क्षेत्रय्‌ 
सामन्ती व्यवस्था न्हंका जनतन्त्र व पूँजीवादी क्रान्ति जूगुया किचलं नेपालय्‌ 
गायेधुंकूगुयात महसूस याना: थ्व प्रभावयात लिकुंकेगु कुतलय्‌ जुजु वीरेन्द्रया 
राज्याभिषेकया कन्हयूकुन्हु हे नेपाःयात शान्ति क्षेत्र यायेगु प्रस्ताव संसारया 
न्ह्यःने हल । थ्व प्रस्तावयात मेगु राष्ट्रं स्वीकृती बिल धाःसा श्री ५ या सरकारं 
न्हय्‌गू दायित्व पूर्ण पालना यायेगु बचं ब्यूगु दु | व बचं थुकथं खः - 

















१. नेपाल शान्ति, असंलग्नता व शान्तिपूर्ण सह-अस्तित्वया नीति 
काइ । समानता, स्वतन्त्रता व सार्वभौमिकताया आधारय्‌ थवंथ: सम्मान 
याइगु न्ह्यागु नं सामाजिक, राजनैतिक व्यवस्था दुगु राष्ट्रनाप मैत्रीपूर्ण 
सम्बन्ध विकास यायेत सदां कुत: याइ । 





२. नेपालं मेगु राष्ट्रनाप छुं नं विवादय्‌ शान्तिपूर्ण समाधानया लं ज्वनी । 
३. नेपाल छुं नं देशय्‌ शान्ति सुरक्षाय्‌ आंच वइगु ज्या याइमखु । 


४. मेगु राष्ट्रया आन्तरिक मामिलाय्‌ नेपालं हस्तक्षेप याइमखु । 

५. थ्व प्रस्ताव समर्थन यायेधुंकूपिं राष्ट्रया विरूद्धय्‌ नेपा:या थःगु भूमि 
दुने छु नं अवान्छनीय ज्या याके बिइमखु । अले व राष्ट्रतय्‌सं थःगु भूमि दुने 
नेपाःया विरोधय्‌ छुं नं ज्याखं याके दइमखु । 








६. मेगु देश नाप जूगु सन्धि, सम्झौतात वैध जुतले नेपालं कदर 
याना: मानय्‌ याइ | 





७. शान्ति व असंलग्नताया नीति कथं नेपाल छुं नं सैनिक गठबन्धनय्‌ 
बवति काइ मखु । अले नेपालय्‌ दुने सुं नं विदेशी सैनिक अखडा स्थापना 
यायेत बचं नं बिड मखु । थ्व प्रस्तावयात समर्थन यायुधुंकूपिं राष्ट्रतयूसं 
नेपाः विरोधी सैनिक गठबन्धनय्‌ दुहां वने दइमखु । नापं थःगु भूमि दुने 
नेपाःया विख्द्धय्‌ छुं नं सैनिक अखडा नं स्वने दइमखु । 














स्थायी स्यं शान्ति कायम यायेगु धयागु ल्वापुयात दिकेगु खः । ल्वापु 
दिकेगु धयागु हे ल्वापुया श्रोत हे मदयूकेगु खः | द्वन्द्वात्मक भौतिकवादी 
दृष्टिकोण स्वयेबलय्‌ ल्वापुया श्रोत शोषण, दमन व अन्याय हे खः | 
उकि उबलय्‌तक ल्वापु जुया हे च्वनी, गुबलय्‌ तक थ्व खंत दयाच्चनी । 
तर, मनोगत ख्यं ल्वाप॒ुयात छु ई तक पने फइमखु धाये मज्यू | शान्ति 
क्षेत्रया प्रस्ताव दकलय्‌ न्हापां निगूगु विश्व युद्ध लिपा सिलोनया उबलयूया 
प्रधानमन्त्री श्री सोलोमन भण्डार नाइके हःगु खः | वयूकःया प्रस्तावकथं 
हिन्द महासागर क्षेत्रय्‌ सैनिक ज्याखं पना: व क्षेत्रयात शान्ति क्षेत्र यायेगु 
खः | थ्व प्रस्ताव १६ डिसेम्बर १९७१ सालय्‌ संयुक्त राष्ट्र संघया महासभां 
पारित यात | तर १९७४ सालय्‌ भारतं आणविक परीक्षण याना: संयुक्त राष्ट्र 
संघया घोषणायात खिचाया न्हियूपनय्‌ ब्वयेकाबिल । 

















१९७१ साल फेब्रुवरी नेपा:यात शान्ति क्षेत्र धका: विश्वया न्ह्यःने 
हःगु प्रस्ताव इवात्त स्वयेबलय्‌ थ्व प्रस्ताव नेपा:यात जक मखु विश्वयात 
हे मदयक मगाःगु शर्त थें च्वं | तर नेपालय्‌ छखे सामन्तवाद व फासिष्ट 
पंचायत व्यवस्थां यानाच्चंगु शोषण चरमसीमाय्‌ थ्यनेधुंकल, मेखे सामन्तवाद 
व व्यवस्थाया विरोधय्‌ तुच्च-ताच्चया नापं ततःधंगु वर्ग संघर्ष नं खने 
दयाबिल । गुगु कारणं यानाः सामन्तवादी व्यवस्था म्वाका तयेत थाकुइगु 
परिस्थिति खने दयावल । थ्व हे कारणं याना: शान्ति क्षेत्रया प्रस्ताव 
षड्यन्त्र ढंग न्ह्यःने वःगु खः | 























खजा आधुनिक अन्तरराष्ट्रिय कानूनय्‌ नं शान्ति क्षषेत्रयाबारे 

छु ठोस कन्मेन्सन दुगु मखु | अयनं, हिन्द महासागरयात शान्ति क्षेत्र 
यायेगु, स्वीजरल्याण्ड व अष्ट्रियायात तटस्थ राष्ट्र घोषणाया विश्लेषण यायेबलय्‌ 
नेपालया भारत, संयुक्त राज्य अमेरिका व ब्रिटेननाप दुगु सन्धि, सम्झौता कायम 
दतले नेपाःयात शान्ति क्षेत्र घोषणा याये फड हे मखु | अथे हे सन्‌ १९५०य्‌ 
नेपाल भारतया मइ सन्धि अनुसार भारतं नेपाःपाखें खतरा महसूस यात धाःसा 
नेपालय्‌ भारतीय सैनिक छवयाहयेगु सन्धि दु | नापं सन्‌ १९४७ या त्रिपक्षीय 
गोरखा भर्ती सन्धि अनुसार विदेशी सैनिकया हैसियतं विश्वया शान्तिप्रिय 
जनतातयूत हत्या याके छवयाच्चंगु दु धाःसा थ्व देय्‌ गथे शान्तिया अग्रणि 
जुइफइ ? उकि थ्व प्रस्ताव व थ्व प्रस्ताव स्वीकृत यातसा बहन याये धयातःगु 
दायित्व स्वयेबलय्‌ थ्व ला सत्ता संरक्षण वर्गया षड्यन्त्रमूलक प्रचार जक थें 
खः । गुकि देशया जनताया जनवादी आन्दोलनयात न्हुइगु कुनियत जक खः | 
छायूकि नेपालं बहन याइगु दायित्वया शर्तया न्यागूगु बूंदा अनुसार नेपाली 
जनतां नेपाःया शान्तिक्षेत्र प्रस्तावयात स्वीकार याःपिं फुक्क साम्राज्यवादी 
अथवा विस्तारवादी राष्ट्रतय्‌ पाखे याइगु आक्रमण, दमन व आन्तरिक मामलाय्‌ 
हस्तक्षेप याइगुयात स्वीकार यायेमाःगु जुल | थथे जुइबलय्‌ नेपालय्‌ दयाच्चंगु 
तानाशाही व्यवस्थाया विरूद्धय्‌ नेपालय्‌ दुने जक मखु विदेशय्‌ वनाः नं सः 
तये मदइगु जुल | उकि थ्व प्रस्ताव व्यवस्था विरोधीतयूत दमन यायेत जक 
हःगु खः | खुगूगु बुंदा अनुसार विद्यमान सन्धिया दायित्व नेपालं निर्वाह याइ 
धायेगुया अर्थ गोरखा भर्ती केन्द्र व भारत नेपाल सन्धियात नेपाल मानय्‌ याइ 
धयागु खः । थ्व खःसा नेपाः न्हयाबलें नं छगू अर्ध-औपनिवेशिक राष्ट्र जक 
जुयाच्वनेत स्वःगु जुल | वास्तवय्‌ शान्ति क्षेत्रया राष्ट्रियताया भावना मदुगु 
जुल । थ्व ला खालि व्यवस्था विरोधी गतिविधि पना: नेपालय साम्राज्यवाद, 
विस्तारवाद विरोधी गतिविधियात दमन यायेत जक खः धयागु सिइ दु अथवा 
नेपालय्‌ कन्हय्‌ जुइगु सामन्तवाद व साम्राज्यवाद विरोधी नीलो जनवादी 
क्रान्ति विरूद्धय्‌ दयेकूगु षड्यन्त्र जक खः धयागु स्पष्ट जू । न्हयगूगु बुँदा नं 
ध्वंग जक खः | छायूकि ब्रिटिस आर्मीया कमाण्डरत नेपालय्‌ सैनिक क्याम्प 
दयूका च्चंगु दु । मेगु खं छखे शान्ति धाधां मेखे सैनिक बजेट दंयूदसं अप्वयेका 
यंकाच्चंगु दु । सैनिक सुदृढिकरण व आधुनिकीकरणया नारा ब्युब्युं कार्यान्वयन 
यानाच्चंगु दु | उकि थ्व प्रस्ताव साम्राज्यवाद व विस्तारवादतयूसं याइगु 
अतिक्रमणयात वैधानिकता प्रदान यायेत ख: । गुकि याना प्रतिकृयावादीतयूत 
नं प्रत्यक्ष वा अप्रत्यक्ष रुपं फाइदा जुइगु दु वा थुकि प्रतिकूयावादी वर्गयात 
सेवा याइ । वास्तवय्‌ देशय्‌ दुने जनविरोधी व प्रतिकृयावादी ज्या व विदेशी 

प्रतिकृयावादी शक्तित नाप नांगा प्रकारया सौदावाजीया कारणं व्यवस्था 
बदनाम व कमजोर जुया वनाच्वंगु दु । थ्व परिस्थितिइ न्हूगु किसिमं देशया 
जनतायात व विदेशय्‌ भ्रम उत्पन्न यायेत थ्व प्रस्ताव न्ह्यःने हःगु खः धयागु 
खय्‌ छु नं शंका, उपशंका कायेमाःगु मदु । उकि थ्व प्रस्तावयात समर्थन यायेगु 
धयागु देशयात झ्वाकलय्‌ क्वफायेगु खः । 














शान्ति क्षेत्रयात अस्वीकार यायेगु इलय्‌ थुकिया विरोध याइपिँ नं छथ्वः 
दु । गुपिंसं थ्व सामन्ती व्यवस्थायात विरोध याना: सामन्ती व पूँजीवादी दर्शन 
मिश्रण यानाः न्ह्यब्वानाच्चंगु दु | थुमिगु धापूकथं नेपाःया भारत नाप विशेष 
सम्बन्ध व नेपाः भारतीय सुरक्षा सीमा अन्तरगत जुइमाः धयागु खंय्‌ अप्वः जोड 
बिइ | थुमिसं नेपाःया स्वतन्त्र अस्तित्वय्‌ विरोध यानाः शान्ति क्षेत्र प्रस्तावया 
सार्थकता भारतं समर्थन वा असमर्थनय्‌ निर्भर जुइ धाइ | थथे स्वयेबलय्‌ थन 
शान्ति क्षेत्रया प्रस्ताव बारे स्वंगू बिचा: खनेदत | 





१. यथास्थिति व्यवस्थावादी 

२. भारत परस्तवादी 

३. क्रान्तिकारी 

वास्तवय्‌ थौं देशय्‌ छखेपाखे सामन्ती व सामन्ती व्यवस्थाया समर्थक 
व मेखेपाखे सामन्ती व सामन्ती व्यवस्था विरूद्धय्‌ सम्झौता मयासे संघर्ष 
याइपिं दथुइ पाकाः स्वयेगु दापूया स्पय्‌ भीगु थ्व प्रस्ताव न्ह्यःने दु । 





नेपालय्‌ शान्ति स्थापना यायेत दकलय्‌ न्हापां सम्पूर्ण नेपाली 
जनताया सकृय ज्यां जक यायेफइ, नेपाली जनताया सहयोग व सकृयता 
हयेत दकले न्हापां थ्व फासिष्ट सरकारं नेपाली जनतायात यानाच्चंगु 
शोषण, दमन व अन्याय निं न्हंकेमा: | छायूकि शान्ति क्षेत्र दयेकेगु धयागु 
छम्ह व्यक्ति, छगू वर्गया रहर जक दयां मगाः थ्व ला नेपाःया जनताया 
सामूहिक कुतल जक प्राप्त जुइ । नेपा:या जनतायात थनेत इमित इमिगु 
हीत जुइगु ज्याखं मखयेकं थने फइमखु । उकि “शान्ति क्षेत्र नेपाः सार्थक 
यायेगु खःसा नेपा:या जनताया भिं जुइगु ज्या निं यायेमा: | उमित जुयाच्चंगु 
शोषण, दमन व अन्याय निं मदयेकेमा: | थ्व मदयेकेत सामन्ती व सामन्ती 
वर्गयात हतियार याना: शोषण यानाच्वंपिं साम्राज्यवादी, विस्तारवादी व 
प्रतिकृयावादी नापं संघर्ष निं यायूमाः | थ्व थौंया ईया माग खः | 











(चिलाख, प्रगतिशील साहित्यिक पौ ११०४ पौ १७-२२) 

नेपालभाषा - छुं खे 


छम्हसिया धापू मेम्हसिनं थुइकेगु माध्यम भाषा खः | मनया खं 
अभिव्यक्त यायेगु माध्यम भाषा खः | मनया खं अभिव्यक्त यायेत च्वयाः 
व न्ववानाः याइ । थथे धायेबलय्‌ न्ह्यागु हे च्वयातःगु व म्हुतुं पिहांवःगु 
न्ह्याथेंज्याःगु सःयात नं भाषा धाये फु ला ? मफु । सार्थक व अर्थपूर्णगु सः 
व च्वसुयात जक भीसं भाषा धका: नाला काये ज्याछिं | बिना वैज्ञानिक 
भाषाया विकासं ज्ञांया विकास जुइ फइमखु । उकि सुयाके वैज्ञानिक भाषा 
दइ वयाके सभ्यता दइ, संस्कृति दइ । थुकथं छुं नं थाय्‌, देयूया संस्कृति, 
सभ्यता लनेत व थायू, देयूया भाषा निं अध्ययन यायेगु यायेमा: | खः भाय्‌ 
न्ह्यागु थपूया निम्ति नं मदयेकं मगा: । थ्व छगू अनुकरणया साधन खः | 
हानं, भाषा छगू परिवर्तनशीलगु सामाजिक वस्तु खः | लः न्ह्याबले नं 
च्चथ्याथासं क्वथ्या थासय्‌ न्ह्याइ थें भाषा नं न्ह्याबलें थाकुपाखें अःपुपाखे 
न्ह्यानाच्वनी । थ्व ध्रुव सत्य खः | 














इया घःचाः नापं भाषा ह्युह्यु अन्तत्वगत्वा छम्ह मांम्हं अनेक प्रकारया 
मस्त बुइकी थें छगू भाषां मेगु अनेक भाषा, उपभाषा बुइकी | अले व भाषा 
वा उपभाषा हे लिपा थ: छम्ह स्यल्लाःम्ह, बल्लाःम्ह व परिपक्वम्ह भाषा 
जुया पिहां वइ | गथे कि, नेपालभाषा नं मेमेगु भाषाया प्रभावं छगू अलग 
अस्तित्व दुगु, छगू पूर्णगु भाषा जुयाः विकास जुयाच्चंगु भाषा खः | भाषाया 
स्वापू छगूया मेगु जुजुं हे समष्टिया विकास जुइगु खः | उकि नेपालभाषाया 
इतिहास थुइकेत न्हापां थ्वया छु छु भाषालिसे स्वापू दु धयागु सीकेमा: | 





पृथ्वीया श्रृष्टि अवस्थांनिसें पृथ्वीइ मनू दुगु मखु | हानं पृथ्वीइ 

मनूया श्रृष्टि इलय्‌ हे भाषाया विकास मजूसे मनूया विकासया प्यंगूगु 
अवस्थाय्‌तिनि भाषाया विकास जूगु खः धयागु भाषाशास्त्रीतयूगु बिचाः 
दु । संसारय्‌ विभिन्न किसिमया भाय्‌ दुगुया मू कारण प्रागभाषिकाया न्ह्य: 
मनूतय्‌गु समूह छथासं मेथाय्‌ वना च्वंगुया फल खः | 

विश्वया विभिन्न भाषाया भाषाशास्त्रीतयूसं भौगोलिक आधार प्यंगू 
मू भाषाय्‌ विभक्त याना तःगु दु । (१) अमेरिका, (२) अफ्रिका, (३) प्रशान्त 
महासागर (४) युरेशिया । युरेशिया पाखें विकास जूगु च्यागू भाय्‌ दु । (१) 
सेमेटिक (२) नेप-भारोपेली (३) आग्नेय (४) द्राविद (५) अनिश्चित (६) 
यूराल-अल्टाइक (७) काकेसर (८) एकाक्षर एकाक्षरया प्यंगू भेद दु | (१) 
चिनि (२) अनामि (३) स्यामि (४) तिब्बती बर्मि | तिब्बती-बर्मिया स्वकचा 
विकास जुल । (१) उत्तर असामी (२) बर्मा असामी (३) संय्‌ हिमाली पाखे 
निगू भेदतयूगु विकास जुल । (१) संय्‌ (२) हिमाली । हिमाली पाखें निगू 
भेद श्रृजना जुल । (१) सर्व नामीक हिमाली (२) असर्वनामीक हिमाली | 
असर्वनामीक हिमाली पाखें च्यागू भेदतयूगु विकास जुल | 








(१) गुरुङ्ग भाषा (२) मगः भाषा (३) पहेरी भाषा (४) माझी भाषा (५) 
सुनवार भाषा (६) ल्याप्चे भाषा (७) तामाङ्ग भाषा (८) नेपालभाषा | 


थुकथं नेपालभाषाया विकास जुइधुंकाः थ्वया थःगु पूर्ण अस्तित्व 
दत । भौगोलिक कारणं याना नेपालभाषाया नं विभिन्न भाषिकाया विकास 
जुजुं वन । तर थौं नेपालभाषाय्‌ संस्कृत व प्राकृतया यक्व हे प्रभाव लायूधुंकूगु 
दु । नेपालय्‌ नेपाली भाषा त्वःताः मेगु दकव भाषा व साहित्यय्‌ सत्तापक्षय्‌ 
उपेक्षा जुयाच्चंगु दु | उकि नेपालभाषाया थपू यायूगु ज्या जनताया ब्वलय्‌ 
दिनाच्चंगु दु । थ्व क्वबिया थासय्‌ थ्यंकेगु आज्जुकया पला: न्ह्याकेमालाः 
च्वंगु दु | थ्व हे थौंया ईया माग खः | 




















(नेपालभाषा मंकाः खलः यलया बुलेटिन दँ ३ ल्याः ४, ११०५, पौ २५ व २७) 

थौं हडताल 





झ्या: हवतं दुहां वयाच्वंगु सुर्चःया जः थौं तसक थिनाच्वंगुया नापं 
जनताया सः मन्ह्यं-मन्ह्यं दुहां वया: क्वथाया प्यखेरं अंगलय्‌ थक्कर ननं 
थ्वइ च्वन | आन्दोलन ! ख: थौं विद्यार्थी व श्रमिकया मिश्रित जनआन्दोलन । 
छगू जनसंघर्ष शोषक व मनपरी राजनीति व शिक्षा नीतिया विरूद्धय्‌ 
छगू हडताल | 

ख नं खः थौं थन महंगी, बेकारी व बेरोजगारीया उलि हे समस्या दु । 
देयूया कर्णधार विद्याथीतयूत छ्यालब्याल जुइक, बेकम्मा जुइक यःबलय्‌ 
यथे शिक्षा नीति हिइका: विद्या्थीतयूत पंगु यानाच्चंगु दु । विद्यार्थी जीवनया 
हत्या यानाच्चंगु दु । 








धात्थें थन राजनीतिया नामय्‌ ध्यबा पानां ध्यबा त्याकेगु छगू जू 
म्हितीगु कासा सिवाय्‌ मेगु छु नं मदु | अखवारय्‌ स्वःसा छुं दुगु मखु 
केवल अत्याचार, भ्रष्टाचार व पक्षपातया खं जक । राष्ट्रियता व संस्कृति 
सम्बर्द्धनया नारा धाःसा न्हियान्हिथं विदेशी माइक स्वदेशीकरण याना: 
पिहां वयाच्वंगु दु । तर ज्यां धाःसा उकिया अःखः, छगू वर्ग, छगू धर्म, छगू 
भाषा, छगू जाति, छगू भेष धयागु यानाच्चंगु दु | गनकि देयूया राष्ट्रियता 
बल्लाकेत देयूया राष्ट्रिय संस्कृति सम्बरद्धनया लागिं थीथी वर्ग, थीथी जाति, 
भायूया विकास अति आवश्यक जू | फुक्क जातिया भाषा, साहित्य, कला व 
संस्कृतिया समन्वय व विकास हे सभ्य राष्ट्र जुइफइ | तर थन राष्ट्रियताया 
सम्बर्द्धनया विकासया ल॑पुइ पःखाः दनेगु सिवाय्‌ मेगु छुं नं ज्या मजू । छु 
थ्व फुक्क ठिक जुयाच्चंगु खः ला ? अवश्य मखु | थ्व ला पतनया मार्ग जक 

खः | थ्व ला विकासया पंग: जक खः | गुकि याना: नेपाः तक्कं तनावनीगु 
भय दु । उकि थन सुधार मालाच्वंगु दु । ह्यूपा: मालाच्वंगु दु । 





वास्तवय्‌ थन भाषा समस्या जक मखु, म्वायेगु कन जटिलगु समस्या 
दु । थ्व समस्याया नं कारण दु । छगू ला मनू हे यक्व दुगुलि खः । न्ह्याथाय्‌ 
स्वःसां मनू मनू । मनुखं हे त्वःपुया च्वंगु दु, बु, मैदान, गां फुक्क फुक्क | 
उकि थन पित्या: नं अनन्त दु | थन मेगु छु मदु | फुक्क नांगा जुइधुंकूगु 
दु । धात्थें धायेगु खःसा थ्व देय्‌ नेपा: हे कंकाल जुइधुंकल, पित्या तंकेया 
निम्ति ब्वांय्‌ जुयाच्वंपिं मनूत छस: न्हिलास: तक नं थ्वयेके मफयेधुंकल । 
छाय्‌कि थन पित्या: नापं ल्वायेत छुं हे मदु, केवल मनू अले मनूया अतृप्त 
पित्या, असीमित इच्छा, मनू मनूया बिचय्‌ द्वेष संघर्ष | मनू थन म्वानाच्वंगु 
दु मेम्हसित विरोध यायां । थन हरेक स्थितिइ मनू म्वानाच्वंगु दु | छकूचा 
जमिनय्‌ नं प्यपुना द्यनाच्वंगु दु । म्हिताच्वंगु दु । थन प्रत्येक धूया कण 
कणय्‌ मनू म्वानाच्वंगु दु । अय्‌ जूसां थन थौं च्याना च्वंपिं मनू सुं मदु । 
थन ग्वःफय्‌ वःसां अःखःगु लप्ते छपा: नं फातापुइके फुगु मखु उकि थनया 
फयूया नं जीवन मदु । जीवन मदयेक संघर्षया नां तक नं काय्‌ फइमखु । 
थुकथं खचाखच थन मनू दःसां थन फुक्क फुक्क शून्य | गुलि मल्वःगु व 
नांगागु गुं मैदान । गज्याःगु विरान वातावरण | थथे ला मृत्युइ जक जुइ । 
गव थन हालीपिं सनीपिं, ल्वाइपिं, संघर्ष याइपिं | ग्व थन वाउँगु क्यब, बु, 
गु ? ग्व थन नस्वाः वःगु चमेलि, कमल व सिनाय्‌ स्वांमाःत ? ग्व थन सिमा 
छमा, न्हिला: च्वंगु छयंत, ख्वाःपाःत व गुलाफ, सुन्तला, स्याउत ? 















































धात्थें थन छु हे मदु । नं न्हूजःया आभाष, नं थौंया गति, न भूतया 
अवशेषत | ग्व थन भीगु पालिख्वाँय्‌ ? ग्व थन भी बाज्या तापाःबाज्या 
आजुपिनिगु लुसि ज्यला च्वंगुया इतिहास ? मखु भीसं गथे धायेगु । गुगुं 
इलय्‌ थन मनू म्वानाच्वंगु दु धकाः ? ग्व थन व वीर देश रक्षकतयूगु 
स्मारक ? ग्व थनया युगौंनिसेंया सत्य इतिहास ? थन ला खालि लुट दु, 
कुठ दु, नांगां दु, मसान थें शून्य दु । थ्व फुक्क गुखतं जुल ? लिसलय्‌ सः 
थ्वल - थनया व्यवस्थाया नुग: कचिं दाःगुया कारण खः | अपचगु व्यवस्था 
घुरकुं घुरकुं म्वायेमाःगुया परिणाम जक खः | 























ए.. जि नं ला नेपाः देशय्‌ म्वाना च्वना छम्ह मनू जुयाः | जिं नं ला 
विरोध यानाच्चना । जिं नं ला सुंनापं विरोध यानाच्वना । धात्थें थन मनूत 
म्वानाच्वनी, मनूया विरोध यायेत, अले मनूया विरूद्धय्‌ विद्रोह पिज्वयेकेत, 

युद्ध यायेत, मनू स्यायेत, सिइत, तर थ्व मनू-मनूया बिचय्‌ छाय्‌ विद्रोह, छाय्‌ 
युद्ध । जब जब थःम्हं पिनागु फल बिचय्‌ बिचय्‌ हे लाकाः नयाबी, उबलय्‌ 
विद्रोह पिज्वइ | उबलय्‌ गुबलय्‌ जनताया मिखाय्‌ धुल छ्वाकाः मिखा 
कां यानाः ल्हाःया ज्या फ्वकतय्‌ कायेत सनी, उबलय्‌ उबलय्‌ आक्रोश नं 
दनावइ । थ्व हे सिलसिलाय्‌ थौं हडताल | खः छगू कार्य बन्देज | छगू 
विद्रोह | छगू आन्दोलन । 

















म्हिगःतक थनया वातावरण तसक शून्य तसक निरस, थन मनू 
दयाः नं सीधुंकूपिं लास जक म्वाना च्वंगु थें च्वं । म्हिगः द: नं सुनानं लास 
धकाः भाःपियाः हे सम्बोधन याइगु अले जितः व इलय्‌ असह्य जुया वइगु । 
जिके नं म्हुतु दु धका: पिच्याक्क हाले मास्ते वइगु | जि म्वाना च्वनागु दु, 
सिनागु मखुनि, जि म्वाःम्वाक दिपय्‌ च्वने मखुनि, जि अथें हे सिइ मखुनि । 
जि लास मखु, थ्व मृत्युइ जिगु विरोध दु | जिगु दुने विरोध दु | जिगु दुने 
शक्ति दु | जिगु दुने प्राण दु । जिगु सासलय्‌ ग्वःफय्‌ दु | जिगु वाक्वय्‌ 
मि ब्वाला दु | व मि ब्वालाय्‌ छगू क्रान्तिया चिं दु । छगू सुधारया लक्ष दु । 
छगू शुभ चिं दु | ए.. थौं हडताल ! अथे म्हिगःया परिस्थितियात बुइका: 
छगू न्हूगु बिचा: ज्वनाः थौं छधी जुयाः दनावःगु आक्रोश, छगू हडताल | 
सुथसिया ई, ह्याउंसे चिलिं खने दयेक व पहाडया कापिं आशाया ब्वाला, 
न्हू निभाःया प्रभावं विरोधया ब्वाला च्याकाब्यू थें हवानाक्क जिगु हृदय नं 
च्याकाबिल थ्व आन्दोलनं । जिगु म्हय्‌ दुने च्वंगु नुगःचु चुंइचुंड पुना वल । 
शान्तिपूर्णगु मिखा जुरमुरय्‌ जुयाः दनावल | छातिपाः फुले जुया वल | म्हय्‌ 
च्वंगु हि उखेंथुखें ब्वांयू जुल । न्हासं उग्ररुप॑ सासः दुकाये पिकाये यात । 
थःगु स्थिति अवस्था असह्य जुयाः तुति लेफ्ट राइटया ताल हंक न्ह्यज्यात 
- आन्दोलनय्‌ ब्वति कायेत | 



































(मन्द; दं ६ ल्या: ५ ११०६ स्वायापुन्हि पौ ९०-९२) 


१२४ | भूवनेश्वर प्रसाद जोशी 


धर्मादित्य धर्माचार्य म्हसीके 


भाषाजवा:धर्मादित्यधर्माचार्यया 
जन्म नेपाल सम्वत १०२२ बछला 
थ्व चतुर्दशीखुन्हु यलया चिकंबहिली 
जूगु खः: । वयूकःया बौ वृषमान 
वैद्य व मां मुनिथकु खः | वयूकःया 
मचाबलय्‌या नां जगतमान वैद्य खः । 
वयूकःया न्याम्ह दाजुकिजा मध्यय्‌ 
वयूक: दकलय्‌ थकालिम्ह खः | 
वयूकःया दाजुपिनिगु नां छसिकथं 
थथे खः- रत्नमान वैद्य, सूर्यमान वैद्य, 
योग्यमान वैद्य व इन्द्रमान वैद्य । 





धर्मादित्य धर्माचार्यजुं दरवार हाइस्कूलय्‌ अध्ययन यानादीगु 
खः | यलया चिकबही त्वःताः यलया स्वथत्वालय्‌ च्वंभायेधुनेवं 
वयूकः म्याट्रिकुलेसन परीक्षा बियादीत कलकत्ताय्‌ काया: कलकत्ताया 
विश्वविद्यालयय्‌ भर्ना जुयादिल | कलकत्ताय्‌ च्वनादीबलय्‌ वयकः बुद्ध 
धर्मप्रति आकर्षित जुयाः बुद्ध धर्मया अध्ययन, मनन, चिन्तन यायेगु नापं 
वयूकल “धर्मादित्य धर्माचार्य” उपनामं नेपालभाषा साहित्य ख्यलयू दकलय्‌ 
न्हापां बुद्ध धर्म व नेपाल भाषा? नामं पत्रिका पिथनादिल । 


ताल्लाया बिदाय्‌ नेपाः भायाः वयूकलं नेपाल सम्वत्‌ १०४४ 
दिल्लाथ्व पुन्हिखुन्हु यँया धर्मा साहुया छेंय्‌ “बुद्ध धर्म उद्धार संघ” नामं 


१२५ | भूवनेश्वर प्रसाद जोशी 


छगू संघ स्वनादिल | थ्व वयूकःया संघ, संस्था स्वना: संघया माध्यमं ज्या 
यायेगु प्रगतिशील परम्पराया छगू दसु खः । छाय्‌कि व ई राणाकालया बर्बर 
युग जूगुलिं संघ, सभाया पूर्ण प्रतिबन्ध व कानुनी विपरित जूगुलिं थ्व ज्या 
यायेगु साहसयात भीसं महंसें मगा: | नापं नेपाल सम्वत्‌ १०४४ गुंलाथ्व 
अष्टमीकुन्हु यलया इल्हाननिइ वयूकःया हे सकृयताय्‌ “बुद्धोपासिका संघ” 
स्वंगु खः | बिदा सिधयेवं हिन्दुस्थानय्‌ लिहां कायाः कलकत्ताय्‌ नं “नेपाली 
बुद्ध मार्गी संघ” छगू संस्था स्वना: सन्‌ १९२८ या अन्तय्‌ “अल इण्डिया 
बुद्धिष्ट कन्फरेन्स” नं थः हे सचिव जुया: न्ह्याकादिल । नापं नेपाल सम्वत्‌ 
१०४८ सिल्लाथ्व श्री पञ्चमीखुन्हु कलकत्ताय्‌ “नेपाल भाषा साहित्य मण्डल” 
नं स्वनादिल | नेपाल सम्वत्‌ १०४८/१०४९ पाखे दार्जिलिङ्ग पिहां वःगु 
नेपाली भाषाया पत्रिका हिमालय बौद्ध' व अंग्रेजी बुद्धिष्ट इण्डिया' या 
सम्पादक मध्यय्‌ छम्ह धर्मादित्यजु नं खः | दार्जलिङ्य्‌ महिला संगठन छगू 
व महिला विद्यालय छगू नं स्वनादिल । 





























अध्ययन क्वचायेका: वयूकः नेपाः लिहां झाल | वयूकःया प्रतिभा 
खना: उगु ईया शासकतयूसं वयूकःयात सःताः उद्योग परिषद्या खरिदार 
जागीर बिल । थ्व हे इलय्‌ वयूकःया मय्‌जु अष्टमाया नापं इहिपा नं जुल । 





वयूकःया शिक्षा पाली एम. ए. - कलकत्ता विश्वविद्यालय, हिन्दुस्थान | 
डि.डि.एच बौद्ध साहित्य रत्न, सद्धर्म रत्नाकार - हिन्दुस्थान । 
हिन्दी साहित्य रत्न, एम.बि.एच्‌ :- देहरादून हिन्दुस्थान । 
एच्‌.एस.डि., वैद्य कविराज, भिषगर न, भिषगाचार्य - आगरा, हिन्दुस्थान | 
एफ.सि.आई. एफ. आर., इकन्‌. एस. - बेलायत 








वि.सं. १९९७ सालय्‌ प्रजापरिषदया आन्दोलनय्‌ वयूकःयात नं ज्वना 
यंकल । छुं दिं लिपा त्वःता हल । नेपाल सम्वत्‌ १०७६ बछलागा चौथि कुन्हु 
च्चसापासां वयूकःयात भाषाजवाःया उपाधि प्रदान यात | अथे हे धर्मोदय 
सभां सभाया धर्मानुशासक पदं विभूषित यात । 








नेपाल सम्वत्‌ १०८३ पाखे वयूकःयात पक्षाघातया ल्वचं तसकं 
बांमलाक थिल | वयूकःया उपचारया लागि सुदर्शन श्रामणेरजुया नेतृत्वय्‌ 
धर्मादित्य सहयोग समिति नं स्वंगु खः | तर वयूकल नेपाल सम्वत्‌ दिल्लागा 
औंसी शनिवाःकुन्हु ६२ दंया उमेरय्‌ मत्यवं हे थ्व संसारं बिदा कया भाल | 











(मका: खलः यलया बुलेटिन दं ४ ल्या: ५ ११०६ न्हूदं पौ १७-१८) 


१२६ | भूवनेश्वर प्रसाद जोशी 


गजू 


फुक्क ज्या जिमिसं यायेमाः, वया ला छु धका: सहि तया: गजू जक 
छुइवं गा: | थ्व जिमि निम्ह स्वम्हया बिचय्‌ खंल्हाबल्हाया छत्वा: उपज 
जक खः | धात्थें गजू सुनां छुत वयागु हे नां जक | भी जग स्वनापिनिगु 
बिचय्‌ च्वंगु निर्माणया लागिं उलिमछि दुखसिया ज्या यानागुया छु हे मू दूगु 
मखु । थ्व ला सरासर मखुगु प्रवृति खः | खः, गजू मदुगु ज्या पू वनीमखु । 
गजू मदुगु देगः न्हाय्‌ मदुगु ख्वाःपाः थें | देगःया अस्तित्व हे दइमखु । 
गथे गजू मदुगु देगःयात देगः धाये ज्यामछि-ज्यामछिं थें च्वना वइगु खः, 
अथे हे तपुलि मदुपिं नेपाःमितयूत नेपाःमि मखुला धयाथें च्वना वइगु | 
थुकथं स्वयेबलय्‌ गजूया थःगु हे मौलिकता दु वा देगःया पूर्णता गजूली 
दिनाच्चंगु दु । 











छखे गजूयात महत्व बिया उद्घाटन यानाः गजू छुइगु ज्यायात हे 
विकास धकाः ध्वाड़ पुयाच्चंगु दु धाःसा मेखे जगंनिसें सम्पूर्ण कथित ज्याय्‌ 
ल्हा: तयाः पा: कया थःगु सम्पूर्ण शक्ति देछायाः विकासया लय ब्वांय्‌ 
जुयाच्चंगु दु | थ्व फुक्क दुचायेक स्वयेबलय्‌ छम्ह कर्तव्यशील प्राणीया 
नुगलय्‌ अन्तरद्दन्द्वया स्पं कायेफु । छायूकि, गजू बिनाया देगःया संज्ञा देग: 
मजूसे छया रुप कायेफु | उकि गजूया थःगु हे महत्व दु । गजू बिनाया 
छु नं योजना जुइ फइमखु । पूर्णता दइमखु । जब पूर्णता दइमखु समस्ती 
जुइमखु । उबलेतक उकिया विशिष्टता क्वातुइ मखु | उकि हे जुइ गजू 
छुइगु ज्या भीगु देशय्‌ अति प्रख्यात खनेदु | अयृजूसां मेगु फुक्क ज्या छगू 
वर्ग पूर्ण याना: गजू छुइगु ज्या मेगु वर्गया ल्हात जुयाच्चंगु परम्परायात हाचां 














१२७ | भूवनेश्वर प्रसाद जोशी 


गायेमफुगु थ्व भीगु संस्कारग्रष्ट परिस्थिति खः | मखुसा गजू छुइगु ज्या नं 
श्रमिक वर्गया ल्हातं हे जुइमा: । 

छु नं ज्या यायेगु इलय्‌ क्वचाल धयागु संकेत गजुलि बियाच्वनी । 
भीगु देशय्‌ गुलि नं योजना वल, वन तर गजू छुइफुगु स्थिति धाःसा वःगु 
मदु । थिइत्यः व मत्यः, जातिपाति व लिड़या भेदभाव न्हंकेत मुलुकि ऐन 
वल । अयूनं थिइत्यः व मत्यः, जातिपाति व लिङ्गया भेदभाव न्हंका गजू 
छडगु ज्या जुयाच्चंगु मदु | तःधं व चीधं, जातीय असमान नीति, लिङ्ग भेद 
नीति ल्यना हे च्वनतिनि | 

भूमिसुधार ऐन वल, निपी स्वपी बुं दुपिंत भूमिसुधार ऐनं थ्यात | 
सलंसः कठ्ठा बुं दुपिंत सम्पत्तिया पल्सा पूँजीइ परिणत यायेगु लं 
चायेकाबिल | भूमि सुधार ऐन फ्वसा ह्वल | उगु योजनाया गजू छुइ 
मलावं सिथिल जुया च्वन | अथे हे गाउं फर्क वल | गजू छुइ मखंक 
लिहांवन । पंचायतयात सुधार यायेगु धाल । ग्यसू ला:गु सुधार याये फुगु 
मदु । आः वयाः (एसियाली मापदण्ड ?) आधारभूत आवश्यकताया खं वया 
च्वंगु दु | थुकिया जग स्वनेगु वस्तु जक हे निर्धारण यायेफुगु मदु गजू 
छुइगु ? गबले ? धयागु न्हयसःया लिसः छगू परिकल्पना बाहेक मेगु छु 
मखु । उकि भीगु योजना अथवा भीसं दयेकेगु योजनाया लागि न्हापां हे 
जग स्वनेगुनिसें कया: गजू छुइगु वस्तु नापं क्वःछीमा: | गुकथं निर्माण 
यायेगु तरिका नं दयेमा: । ज्यामित नं निर्धारण जुइमाः | अलेतिनि निर्माणया 
ज्याइवः न्ह्याकेमा: | मखुसा भी फय्‌गं जक जुइ । 






































(ज्वलान्हायूक दं २१ ल्या: ३०-३१ ११०९ न्हूदं पौ २९-३०) 


१२८ | भूवनेश्वर प्रसाद जोशी 


क्रान्ति 


देय्‌या उत्पादन, वितरण प्रणालीइ ह्यूपा: वलकि, देशय्‌ दुगु समाज 
तुलनात्मक स्पय्‌ छपला: न्ह्यावनी । दयाच्वंगु राज्यसत्ता स्वयां तुलनात्मक 
स्पय्‌ प्रगतिशील वर्गया ल्हातय्‌ लातकि थुगु अवस्थायात क्रान्ति धाये 
ज्याछि | 











क्रान्ति धयागु छगू समाज विकासया क्रम ख: नकि थ्व आकाशं कुतुं 
वइगु वस्तु खः | अथवा थ्व समाज विकासया लिच्च: खः | समाज विकास 
जुया वनाच्चंगु इलय्‌ उत्पादन व उत्पादक शक्तिया दथुइ अन्तर विरोध जुइ । 
थ्व हे अन्तर विरोधया परिस्थितियात तयार यायां यंकी । परिवर्तनशील 
समाजया नियम कथं समाजयात क्रान्तिया ज्याखंय्‌ घ्वातुघ्वाइ | आखिर 
क्रान्ति जुयां हे त्वःती | समाजयात च्चन्हयाकाः यंका वनी | 








छु जुया: समाजय्‌ हृयूपाः वयाः नं समाज न्हयःने मवल धाःसा वा 
न्हापासिबें बांलाःगु (प्रगतिशील) वर्गया ल्हातय्‌ राज्यसत्ता मलात धाःसा 
व ह्यूपाःयात क्रान्ति धाये फइमखु | बरु थुकिया अ:खः प्रतिक्रान्ति जुइत 
स्वया च्वनी | उकि क्रान्ति धयागु हे वर्ग संघर्षया लिच्च: खः | उत्पादन 
शक्ति व उत्पादन सम्बन्धया दथुइ परस्पर निगू विरोधी वर्गतयूगु अन्तर 
विरोधया मू भः (साधन) हे क्रान्ति खः | तर थुपिं निगू वर्गया दथुइ जूगु 
अन्तर विरोध वा अन्तर संघर्ष जुइगु इलय्‌ दथुइतुं सम्झौता जुयाः अन्तर 
विरोध समाधान जुल धाःसा थ्वयात क्रान्ति धाइमखु | उकि क्रान्तिया 
दकलय्‌ तःधंगु न्ह्यसः खः राज्यसत्ता ! छाय्‌कि राज्यसत्ता छुं वर्गया ल्हातय्‌ 
दु अथवा छुं वर्गया ल्हात छुं वर्गया ल्हातय्‌ वनी धयागु मू खं खः | समाज 











१२९ | भूवनेश्वर प्रसाद जोशी 


विकासया इवलय्‌ दास समाजया ई वल । दास व्यवस्थायात हाकुतिना: 
सामन्त क्रान्ति जुल | दास व्यवस्था न्हना वना: लिपा सामन्ती व्यवस्था 
वा सामन्ती राज्यसत्ता कायम जुया वल | समाज न्ह्यानातुं च्वन | अनं 
पूंजीपतिया विकास जुजु वल । अले पूँजीपति व सामन्ती वर्गया दथुइ छगू 
अन्तर विरोध धमाधम तब्या जुजुं वन | आखिर पूंजीवादी व्यवस्था सामन्ती 
व्यवस्थासिबें प्रगतिशील जूगु कारणं संसारय्‌ धमाधम पूँजीवादी क्रान्ति जुजुं 
वना: सामन्ती व्यवस्था धमाधम क्वःदला वन । हाकनं लिपा पूंजीवाद स्वया: 
समाजवादय्‌ प्रगतिशीलता खनेदुगु कारणं पूंजीपति वर्ग व श्रमिक वर्गया 
दथुइ अन्तर विरोध तब्या जुजुं वंगुया कारणं थाय्‌ थासय्‌ क्रान्ति जुल । 
पूंजीपति वर्ग क्वःदला वन, श्रमजीवी वर्गया राज्यसत्ता स्थापना जुजुं वया 
च्वंगु दु । क्रान्तिया प्रक्रिया थुकथं संसारय्‌ न्ह्यानातु च्वन | 























(कुला दं १८ ल्या; १५ १११२/२०४८/१९९१ पौ ५५-५६) 


१३० | भूवनेश्वर प्रसाद जोशी 


बाकिवनाच्वंगु वर्तमान 





थौं, थनया थ्व परिस्थिति जिगु मिखाया न्ह्यःने इवाताहां दनाच्वन । 
मानौं, ब्यथा दकव छातीइ हे लिकुंकाः मिखा निगल ख्वबि स्वःस्व: पिकया; 
छम्ह मेयात स्यायेगु कुत: यानाच्व॑पिंसं इतिहासयात हे म्वयम्वय्‌ थ्यानाच्वंगु 
दु । अयसां, थन थ्व इलय्‌ तोर्का मिखां स्वये थें पुलुपुलु जक स्वयेकायेक 
विवश तायेकाच्वंगु दु, थनया वाल्ल मिखात | फगत इरस्थिरु जुयाच्वंगु दु, 
जीवित लाशत न्ह्यज्याःगु हि घाना: | हिया रङ्ग ह्याउंगु खयां नं रङ्गहीन 
धायेमा:पिं थनया विवश म्हुतुत ! अहो ! थथे, थन गुलितक जुइतिनिगु जुइ ? 
थथे, जीवनया मू मदयेक गुलितक्क म्वानाच्वने मालिगु जुइ ? थथे मूवंगु 
वर्तमानयात घा: जूगु गुलितक्क स्वयाच्वने फइतिनि थन मनूतयूसं ? न्हूगु 
पला: छिइमाःगु तुतिइ बाकिवंका: गुलिजक च्वने फइगु ? धात्थें, थ्व वर्तमान 
बाकिवनाच्वंगु दु | पला: हे छिइ मफयेधुंकूगु दु | कतक घ्वातले, न्ह्याकूतले 
जक न्ह्याइगु, मखुसा लिखत ब्वांय्‌ वनीगु स्थिति जुइधुंकल | गतिहीनगु 
परिस्थितिइ गथे जक च्वनेफूगु ? समाज विकासया अर्थ गतिशील जुइगु खः । 
थ्व अगतिगु अवस्था खना: छाय्‌ वाक्क मचाःगु थ्व समाजया हिस्सेदारत ? 





























वास्तवय्‌, म्हिगः कंगःलाःगु वाःचायेकाः थौंया पला: धिसिलाक्क 
छिनाः कन्हय्‌या जीवन लय्‌ताय्‌केत बाकिवनाच्वंगु वर्तमानयात नं 
थुइकेमा: | मखुसा थुपिं फुक्क अपाङ्ग जुइ । बाकिवंथाय्‌ क्यान्सरया ल्वचं 
ग्रष्ट जुइकाः समाजया निंतिं छु नं याये धइगु कल्पना यायेगु तक नं 
अन्तरिक्षय्‌ पुइकायंकी | उकि, थ्व बाकिवनाच्वंगु वर्तमानयात ल॑केगु, भिंकेगु 
थौंया मू ज्या जुयाच्वंगु दु । थ्व स्याःचाः, थ्व घाःपाः लके धायेगु इलय्‌, भीगु 
न्हापांया कर्तव्य बाकिवनाच्वंगु परिस्थितियात हिलेगु खः । 








१३१ | भूवनेश्‍वर प्रसाद जोशी 


न्हिच्छिया मेहनत, घौछिया ज्यालां सन्तोष जुयाच्वंपिं अनगिन्ती 
शोषित वर्गयात थौं थन अजिकुमार नकाः मस्त न्ह्यलय्‌ म्हितका: हि 
त्वनाच्वंगु दु; ला ध्यनाच्वंगु दु, तर थौं शोषणया सिमा तःमा जुजुं बुढा 
जुइधुंकूगु दु | आ: धुसिलुया: गनां, स्यनां ज्याख्यले मदइगु ई वयाच्वंगु 
दु । अले, व द्यनाच्वंपिं, म्हनाच्वंपिं फुक्कसिया वाःचायेकेगु ई वयाच्वंगु दु । 
चा फपुलेधुंकूगु दु | थ्व नसंचाय्‌ इगःमिगः जुइक गंया टाङ्गटाङ सल थ्व 
लकस थ्वइच्वंगु दु । छगू जागरण वयाच्वंगु दु हयूपाःया लागि । 




















थ्व परिस्थिति, छु नं राष्ट्रिय आर्थिक योजना प्रतिपादन इलय्‌ हे लस्‌ इन 
ट्रान्जिटया मार्जिन तयेमाःगु बाध्यता, थथे धायेगु इलय्‌ थ्व वर्तमान परिस्थिति 
हे बाकिवनाच्वंगु बाहेक मेगु छुं मखु । धात्थें, बाकिवनीगु धयागु सुनां नं चायेक 
चायेक चक्कु किया: घाः यानाः बीगु मखु घाः जुइक बाकिवनी धइगु नं मखु, 
तर बाकिवनी धइगु घा: जुइगु खः | अले बाकिवनीगु धयागु लायेके मफइगु ल्वय्‌ 
नं मखु | आखिर थ्व छु ले ? विकास जुयाच्चंगु इलय्‌ प्रतिकूल वातावरणया 
कारणं हे बाकिवनीगु खः | मभिंगु वातावरणया कारणं हे बाकिवनीगु खः | 
उकि, वातावरण स्वस्थ्य जुइमा: । स्वस्थ्य सामाजिक, आर्थिक व राजनैतिक 
वातावरणयू जक विकास सम्भव जुइ । स्वस्थ्य सामाजिक, आर्थिक, राजनैतिक 
अवस्थायू विकास बाकिवनी मखु । उकि, वर्तमान गुलि बाकिवनाच्वंगु दु धयागु 
खं वर्तमानया विकासया पंगःत गुलि दु धैगु खं निर्धारण याइ | 








थः मि जुयाः, थः च्यानाः च्यानाः नं करकियात सहयोग यायेत तत्परपिं 
थन मदुगु मखु, तर इपिं थौं मिं मनःसे कुं नयाः फुइथे फुइथे जुयाच्वंगु 
दु । थ्व वातावरण खना: दुनुगलंनिसें करूणाचायाः मि च्याकेत उत्साह 
ज्वनाः न्ह्यानाच्वंपिं अल्याख जनतात नाङ्घागु तलवारया धारय्‌ पला: तयेत 
नं तयारपिं थन ब्वांय्‌ ब्वांय्‌ जुयाच्चंगु दु | खतुं, थः च्यानाः, थःगु अस्तित्व 
तंकाः वं कतःया सेवा याइपिं मिया परिमाण अप्वयेकेत, मि पुसात थन ब्वांय्‌ 
ब्वांय्‌ जुयाच्चंगु मदुगु मखु | अपशोच, थुपिं मिपुसात प्यख्यरं चिच्चाय्‌ दनाः 
कुचा कुचा जुयाच्चंगु दु | उकि, द्यनाच्चंपिं ह्यंग्वाःतयूत ग्वाकेगु कुतः जुइक 
जुइक नं माःकथं ग्वाके मफयाच्चंगु थ्व इलय्‌ चिच्चाय्‌ दनाच्वंपिं मिपुसात 
छथाय्‌ हे छग: मकलय्‌ हे तयाः मि ग्वाकेगु ज्या यायेफत धाःसा थुमिसं 
याकनं यक्व मि ग्वाके फइ | अले व बाकिवनाच्वंगु वर्तमानलिसे संघर्ष 
यायेफइ । सफलताया जः ज्वाल्ल थिनावइ । 




















(लकसु २:१:४ ११११ बछलाथ्वु पौ ६-७) 


१३२ | भूवनेश्वर प्रसाद जोशी 


मन्तुना 


नेपालभाषाया छम्ह तपस्वी छत्रबहादुर कायस्थ' नांया सफूया च्वमि 
भाजु रेवतिरमणानन्द श्रेष्ठ वैद्यजुया कुतल छम्ह हे च्वमिया थीथी सफूया 
बारे थीथी स्वांयात स्वांमा: हनेथें हना यइपुक सरल स्यं न्ह्यब्वयेफुगु कला 
च्चमिया भाषाप्रति ममता, साहित्यप्रति अभिस््नचे, साहित्यकारप्रति आदरताया 
दसि छर्लङ्ग न्हायूकनय्‌ थःगु ख्वा: खने दुथें खनेदयाच्चंगु दु । 














थ्व सफू ब्वनेधुंकाः च्वमि भाजु रेवतिरमणानन्द श्रेष्ठ वैद्यजुया 
दुनुगलय्‌ भाजु छत्रबहादुर कायस्थया किपा गुकथं दुसुला च्वंगु दु धयागुया 
नाप नापं भाजु छत्रबहादुर कायस्थया साहित्यिक यात्रायात धकि मतसे 
न्ह्यब्वयादीत सफल जुयादीगु दु । थुकथं विद्वान भाजु रेवतिरमणानन्दया 
मेहनतं तयार जूगु थुगु सफुलि छत्रबहादुर कायस्थजुया योगदान व 
वयूकःया विभिन्न कृतिया खं घौछि घौत्यां हे कीत जानकारी जुइफइगु थ्व 
सफूया विशेष उपयोगिता खः | 





सामाजिक, राजनैतिक चेतना व राष्ट्रिय भावना ब्वलंकीगु माध्यम 
साहित्य खः । भाषा व साहित्यया माध्यमं सामाजिक, राजनैतिक चेतना 
बिइगु व राष्ट्रियताया भाव जायेका यंकेगु ज्या छत्रबहादुर कायस्थजुं उसि 
मचासे मदिक याना वयाच्चनादीगु दु | उकि भाजु छत्रबहादुर कायस्थ 
धयाम्ह यलया छम्ह नेपालभाषाया च्वमि व कार्यकर्ता जक मखु बरु 
वयूकः नेपाःयाम्ह हे छम्ह ग्यसुलाःम्ह राष्ट्रिय सम्पदा व संरक्षक नं खः | 
भाजु छत्रबहादुर कायस्थया साहित्यिक पला: ४० पला: स्वये धुनेवं भीत 
महसुस जुइ वयूकः कवि स्वया अप्व: अन्वेषक खः अले अन्वेषक स्वया नं 














१३३ | भूवनेश्वर प्रसाद जोशी 


अप्व: सम्पादनकर्ता खः | 





थ्व सफू साहित्यया मूलुखां पिदनेत्यंगु जुया: जि तसक लय्‌ता: । 
थथे सफू च्वयेगु ज्या भाजु छत्रबहादुर कायस्थ पाखें हानं हानं जुयावं च्वनी 
धयागु भलसाया नापं च्वमि भाजु रेवतिरमणानन्द श्रेष्ठ वैद्यजुया थज्याःगु 
च्वज्या त्यानु मचासे मदीक यानाच्वने फयेमा धका: मनंतुना च्वना | 





नेपाल सस्कृति रेवतिरमणानन्द श्रेष्ठ विशेषाङ्कयू पिदगु यन्तुना सन्देश 
(७:१:५२ १११६ गुला/२०५३ श्रावण पौ १३१-१३२) 


१३४ | भूवनेश्वर प्रसाद जोशी 


भाषाज्योति रेवती रमणानन्द : 
छगू लुमन्ति 


'भुवनेशवरजी, छि तस्सक 
लिमलाका: जुइगु, मिटिङ्ग सःता: थः हे 
लिइपा थ्यंकीगु ... । 


न्हापा यलय्‌ च्वंवःसां यलय्‌ 
च्वंच्चनाथें मच्वं । छिसं नेपालभाषा 
मंकाः खलः यलया सल्लाहकारय्‌ 
ल्ययादिल । आ: जि धाथें हे यलय हे 
च्वनाथें च्वन । ... 

जित: थ्व भुवनेश्वरजु यल 
जिल्लाव्यापि न्ह्यसः लिस: कासाय्‌ 
न्ह्यसः दयेकेगुलिइ बाध्य यानाबिल । ... ” 





थ्व सः जिगु न्हायूपनय्‌ बरोबर थ्वयाच्वनीगु सः खः । 


रे.र.न. स्यस्य: थ्व यक्को हे न्ह्यः न्यनागु ब्वनागु नां खः | मनू 
सु खः, जि म्हमस्यू | गनं ध्वमदु । जि नेपालभाषा मंका: खल: यलया 
नायः जुयाच्वनागु इलय्‌ छत्रबहादुर कायस्थ दाइपाखें वयूकःयात म्हसिल । 
वयूकःया मधुरवाणी, भाषाप्रति लगाव, समर्पण अले साधारण जीवनशैली 
खनाः जि प्रभावित जुया | उकि वयूकःयात नेपालभाषा मंका: खलः यलया 

र. 


ने.स १११० यू मंकाः 





खलःया सल्लाहकार रेवती रमणानन्द 


सल्लाहकार जुयादीत इनाप याना | वयूकलं सहर्ष स्वीकार यानादिल | 
नेपालभाषा मंकाः खलः यलया प्रजातान्त्रिक कार्यशैलीपाखें वयूकः 
तसक प्रभावित जुयादिल | कार्यसमितियात हःपा: बिइगु ज्या सुथांलाक 
यानादिल । धाथें धायेगु खःसा कार्यसमितिया दुजःपिँसंसिबें अप्व: सक्रिय 
जुयाः ज्याझवलय्‌ संलग्न जुयादिल | इलं फुला, ध्यबां फुला, भाषिक 
कार्यकर्तातयूत घ्वानां फुला, फुक्क कथंया ज्याय्‌ न्हयचिलादिल | 











वयूकःया वा वयूकःलिसे सतिगु छुं नं सफू, पत्रिका न्हूगु पिहां 
वयेसाथं जिगु छेय्‌ थ्यंक हयाबियादी | सफू ब्वनेगु बाध्यता यानाबियादी । 
लिपा नापलायेवं न्यनादी - “उकुन्हु छिगु छेँय्‌ त्वःताः थकागु सफू गय्‌ 
च्चं ?” 

छन्हु वयूक: छगू न्हूगु सफू बिइत जिगु छेंय्‌ झाःगु जुयाच्वन | जि 
नं छँय्‌ तुप्लुक थ्यंगु पाःलात | उबलय्‌ वयूकः जिमि अबुजु मोहनप्रसाद 
जोशीनाप तसक मिलय्‌ जूम्ह पासाथें च्वंक खं ल्हानाच्चंगु खन | लिपा 
सिल वयूकः ला जिमि अबुया पासा धका: जुयाच्चन | वयूकःपिं न्हापा 
सरकारी अफिसय्‌ नापं ज्या यायेधुंकूपिं पुलांपिं पासा जुयाच्वन | 


रेवती दाइ नं जिमि अबुया ख्वा: स्वया: धयादिल - “छि नं पासा, 
छिम्ह काय्‌ नं पासा जुल ।” 

रेवती दाइया खं न्यना जिमि अबुजु न्हिलादिल । अले भुवनेश्वरलिसे 
खं ल्हानादिसं न्हि धका: पिहां काल । रेवती दाइया खं न्यना: जिं धया - 
“छि बाःया पासा जूगुलि जिला छि काय्‌ हे जुल, मखुला ,।” 

रेवती दाइ नं धयादिल - “खः ।” अले जिं थथे आग्रह यासें धया - 
“न्हापा मस्यू, न्ह्याबलें जित: छिसं गुबलें 'छि' गुबलें 'भुवनेश्वरजी' धयादी, 
आः जितः काय समान व्यवहार यानादिसं न्हि |” 








जिगु खं नयनाः रेवती दाइ मुसुहुं न्हिलादिल | अले वयूकलं धयादिल 
- “संघ, संस्थाय्‌ ज्या सनेबलय्‌ न्हृयाम्हं पासा जुइ | व्यवहार धयागु 
सकसितं छगू हे यायेमा: | उकि 'छि' व 'जी' धयां छुं मस्यं | थ्व नं छगू 
सभ्यता हे खः ।” 





खं ल्हाये क्वचायेका: वयूकः लिहांकाल । मुसुमुसु न्हिलाः नाइक खं 
ल्हाइगु वयूकःया बानी जित: अतिक यः | यः धयां छु याये ! नेपाल संवत्‌ 
११२२ चौलागाः त्रयोदशी कुन्हु वयूकः थ्व संसारं बिदा कयाभाल | आः 
वयूकः न्हूगु सफू बिइत जिगु छेय्‌ काइमखुत । वयूकःया छेंय्‌ वंसां नाप नं 
लाइमखुत । वयूकःया लुमन्ति धाःसा जिगु नुगलय्‌ ल्यंदनि, ल्यना हे च्वनी । 








रेवतीदाइ छम्ह नेपालभाषा साहित्यया संरक्षण, सम्बर्द्धन व उत्थान 
यायेगु ज्याय्‌ समर्पितम्ह छम्ह भाषासेवी खः, छम्ह साहित्यकार खः | वयूकः 
मदुसां वय्‌कलं कीत आपाल साहित्यिक कृतित त्वःता: थकादीगु दु । थ्व हे 
साहित्यिक कृतिं वयूकः भीगु नुगलय्‌ थिनाच्चनी, थिना हे च्वनी । अस्तु । 








(नेपाल सस्कृति १४:१३:१६६, ११२४ तछला/२०६१ जेठ, पौ १७-१८) 

शङ्करबहादुर व जि 





जि स्वयां स्वसःपा पूर्णचन्द्रमा अप्व: खंम्ह शडुरबहादुर मल्लया बारे 
जिं छु च्वये ? जि स्वयां छगू युग, छगू वहःदं बराबरया अप्व: अनुभव मुंकाः 
दीधुंकूम्ह अति नासलं ल्युम्ह, म्ह बुरा जूसां मन अतिक ल्यायूम्ह जुया: ख्यालि 
खं ल्हायेमाम्ह शङ्करबहादुर मल्ल जितः यःपिं मनूत मध्यय्‌ छम्ह खः | 
मस्यू वयूकः जितः यःम्ह जुयादीगुया कारण जिं हे मस्यू | शायद ज्वःलाःगु 
ज्याखं याना ला ? जि छम्ह एकाउन्टेन्ट अले अडिटर, वयूकः नं छगू इलय्‌ 

मालपोत विभागय्‌ नि. सिनियर एकाउन्टेन्ट | थ्व नं खइमखु, छाय्‌ कि 
वयूक: एकाउन्टेन्ट जुयादिबलय्‌ जि गन गन तिनि | शायद संगीत प्रेमी 
जूगुया कारणं ला ? जितः संगीत तस्सक य: | वय्‌कःयात नं संगीत तस्सक 
य: | वयूकःयात संगीत यः जक मखु थम्हं हे म्ये च्वयाः म्ये हालादी | 
वयूक: छम्ह म्ये च्वमिया नापं म्ये हालामी नं खः | जिं नं म्ये च्वयाः तम्हेसित म्ये 
हायेके नं | थ्व हे कारणं वयूक: जितः यःम्ह जूगु जुइफु | अहं, थ्व नं खइमखु | 
गन वयकः थम्हं हे म्ये चिनेगु थम्हं हे म्ये हालेगु प्रतिभां सम्पन्नम्ह गन जि म्ये जक 
चिनेस; म्ये हालेगु धालकि प्वाथय्‌ च्च॑म्ह किमि हे सिइथें ग्याइम्ह | वयूक: जित 
यःम्ह मनू जुयादीगुया कारण थ्व जक नं खइमखु | मेगु हे छुं दयेफु । 











जितः शङ्रबहादुर मल्ल छाय्‌ यःगु जुइ ? शायद वयूक: व जि समान 
विचार दुपिं जुया ला ? जुइफु वय्‌क: छम्ह समाजसेवी, जि नं समाजसेवाय्‌ 
ल्हाः तयाः पा: कयाच्वनाम्ह | वयूक: नेपाल रेडक्रस सोसाइटी, यलया 
कार्यसमितिइ च्वनाः समाजया सेवा यानादिल । जि नं नेपाल रेडक्रस 
सोसाइटी, यलया जीवनकाछि दुज: जुया: ज्या यानाच्वना । उगु संस्थाय्‌ 
किदं मयाक लेखापरीक्षणया ज्या यानागु खः | थुकथं हे जुया: जितः 
वयूकः यःगु जुइमाः | मखु, मखु वयूकःया कार्यकाल व जिगु कार्यकाल 
बिस्क, नापं च्वना: ज्या यानागु मदु | अले वयूकः जितः ययेमाःगु छाय्‌ ? 














धात्थें मह्ययेकुसें धायेगु खःसा वयकः शङ्करबहादुर मल्ल जितः 
यःगुया कारण मालाः स्वयेबलय्‌ नेपाल संवत्‌ ११०८ या न्हय: वयूकःयात जिं 
बांलाक म्ह हे मस्यू | गुबलें अमरमान जोशीया छेंय्‌ नापलाइ, गुबलें श्रद्धामान 
शाक्यया पसलय | उगुं थुगुं खं जुइ | वयूकःया छे तंगलय्‌ धकाः स्यू, बस्‌ 
उलि हे | जब ने.सं. ११०८ सिलागाः निसें वयूकःया अध्यक्षताय्‌ नेपालभाषा 
मंका: खलः यलया ज्यासना पुचलय्‌ जि नं दुजः जुयाः ज्या याना, उबलय्‌ 
वयूकः नाप सतिक च्वना: ज्या यायेगु मौका जितः नं दत | थ्व इलय्‌ यल 
मंकाः खलःया मंका दबुछेँ धस्वाकेगु ज्या आर्थिक अभावं थानाच्चंगु खः | 
उगु दबूछे पूवंकेत वय्‌कलं विभिन्न योजना दयेकादिल | मंका: खलः यलया 
ज्याकुथि मदुनिबलय्‌ थःगु हे छेंय्‌ ज्यासना पुचःया मिटिङ्ग बारम्बार तयाः 
ज्यासना पुचःयात सुथांलाक न्ह्याकेत कुत: यानादिल | वयूकःया परिपक्व 
ज्याखं नं जिगु मन साला यन | वयूकः भाषासेवी, समाजसेवीजक मखुसे 
वयकः साहित्या श्रुजनशील अले पुलांगु नेवाः खंत्वा: व खंभाय्‌, क्वाकासाय्‌ 
नं तस्सक निपुणम्ह जुयाच्वन | उगु इलय्‌ वयकः नेपालभाषा मंकाः खल 

यलया नायः, जि दुजः । अयूसां वयूकलं जितः तःधं चिधंया छुं हे भेदभाव 
मयासे सल्हासाहुति यानादी | अति हे सरल भासं छुं हे छक्का पंजा मयासे 
जितः ज्या बिइ | जिं नं ज्या याये | थ्व हे कारणं जुइफु, जित: शङ्करबहादुर 
मल्ल यःगु जुइमाः | नेपालभाषा मंकाः खल: यलया वयूकः नायः जुयाः ज्या 
यानाच्वनादीगु खः । ज्यासना पुचलय्‌ वःगु वैचारिक विभेदया कारणं वयूकःया 
कार्यकाल स्वद॑या नितिं जूसां नं दच्छि हे क्वमचायेकं वयूकलं राजिनामा 
यानादिल । मेगु ल्यज्या जुल | जि नायः जुया | शङ्करबहादुर मल्लया योजना 
अनुसार दकलय्‌ न्हापां मंका: दबूछें धस्वाकेगु ज्याय्‌ जि न्ह्यब्वाना । आखिर 
वयूकःया इच्छा पुरा याना, मंका: दबूछें धस्वाका | थुगु कारणं नं जुइफु, जि व 
मल्लजुया आत्मीयता च्वन्ह्यानाच्वंगु | नापं उमेरया च्यूताः मतसे नेपालभाषा 
भाषीप्रति अथक व अतुल स्यं सेवाया भाव तया: न्हयज्याना च्वनादीगु हुनिं हे 
जितः शङ्करबहादुर मल्ल यःगु खः | अस्तु । 





























(नेपाल सस्कृति शङ्करबहादुर मल्ल विशेषाङ्क १६:१२:२०७ 

नेवाः सु खः 


पृथ्वीयात प्यब्व थल धाःसा स्वब्व ला लः जक, छब्व जक जमिन 
दु । थुगु जमिनयात न्हय्‌गू महादेशय्‌ विभक्त यानातःगु जुल | उकी मध्यय्‌ 
छगू महादेश एशिया महादेश खः | एशिया महादेशया ३ प्रतिशत भू भाग 
कयूच्यानाच्चंगु देय नेपाः खः | नेपाः देयूयात नेपाल धायेगु चलन दु । 
पृथ्वीनारायण शाहया नेपा: एकीकरण न्हय: स्वनिगः अर्थात काठमाडौं 
उपत्यकायात जक नेपा: धाइगु । स्वनिगःया पिनेयात देशं पिने अथवा 
बाहिरी मुलुक धाइगु | नेपालय्‌ च्वंपिं मनूत नेवाःत खः | खतुं नेपालया 
अपभ्रंश नेवाल अले नेवार वा नेवा: खः | “प” या “व”, “ल” या “र” अपभ्रंश 
जुइगु भाषाशास्त्रकथं स्वाभाविक खः | उकि नेवार अर्थात्‌ नेवाः धयागु 
नेपालया व्युत्पत्ति खः | गुलिसिनं नेवाःयात छगू जाति धाइसा गुलिसिनं 
नेवाः छगू राष्ट्र नं धाइ । छायूकि नेवाः दुने नं जातीय वर्ण विन्यास दु । 
नेवाः दुने नं राजा, भारदारनिसें कया: ज्यामि मजदूर तक नं दु | नेवाः 
दुने नं थीत्यः-मत्यः दु | छ थरी, पांच थरी जात दु । महर्जन, डंगोल, सिंह, 
अवाले, व्यन्जनकार दु । वज्राचार्य, शाक्य, तुलाधर आदि जात दु । नायः, पो, 
च्यामखलः, राजोपाध्याय, जोशी, महाजु, आचाजु, स्यस्यः, पःमाय्‌, कायष्ठ, 
कौ, नौ, जोगी, छिपा, पुं, दु । उकि नेवा: धैगु राष्ट्र खः । 


नेवाः राज्य काल 
































नेपाः देयूया आदीवासी मध्यय्‌ नेवाः जाति नं छगू खः । नेपाः 
देयूया स्वनिगलय्‌ लिच्छवी वंशया लिपा मल्ल जुजु जुल | लिच्छवीत 

नेवा: खः ला मखु । थुकी दुने ततमक्यंसे थुखेपाखेया खंयात थाति तया: 
आःयात मल्ल शासनकालया खंयात निं कुले । मल्ल शासनया न्हापांम्ह 
जुजु अरी मल्ल खः । नेपाः देयूया स्वनिगलय्‌ ने.सं. ३१७ पाखे लिच्छवी 
जुजु विजय कामदेवयात पदच्युत याना: मल्ल वंशया राज्य स्थापना याःगु 
खः । अरि मल्ल लिपा नांजाःपिं जुजुपिं मध्यय्‌ जयस्थिति मल्ल जातीय 
प्रथा लागु यानाः जात अनुसारया ज्या यायेगु स्थिति दयेका वन । जातीय 
प्रथां गुलिखे ज्या यायेत अःपुगु दुसा जातजातीया बिचय्‌ ल्वापु पिना: 
भविष्यया निंतिं ल्वापुया मा नं पिनाथकूगु दु । यक्ष मल्ल ने.सं. ५४९ स 
स्वनिगःयात विशाल राज्य दयेका वन | उगु इलयूया नेपा: थथे खः | 
पूर्वय्‌ बंगाल तक, पश्चिमय्‌ गोरखातक, उत्तरय्‌ ल्हासा तक व दक्षिणय्‌ 
मिथिला, मगध व गया तक । थुगु इलय्‌ नेपाःया राजधानी ख्वपय्‌ खः । 
आःयागु विद्यमान नेपालयात स्वयेबलय्‌ उगु इलय्‌ नेवाः राज्य आःया १२ गू 
जिल्लाय्‌ कयूच्यानाच्वंगु खनेदु । अथे हे थीथी प्रदेशय्‌ महापात्रत नियुक्ती 
याना: शासन न्ह्याका वयाच्वंगुयात नेपाल सम्वत्‌ ७३९ पाखे विभिन्न प्रदेश 
स्वतन्त्र राज्यय्‌ परिणत जुल | यल देशय्‌ थ्व हे वर्ष सिद्धिनरसिंह मल्ल 
राजा जुल । सिद्धिनरसिंह मल्लया राज्यकालय्‌ यल देशय्‌ सम्पदा सम्पन्न 
यायेगु, साहित्य, संगीतया थपू यायेगु व कल कारखाना तयेगु, देशं दुने 
व देशं पिने व्यापार यायेगु ज्या तसक विकास जूगु जुल । धात्थें धायेगु 
खःसा थ्व इलय्‌ सामन्ती राज्य सत्ता पूंजीवाद राज्य सत्ताय्‌ परिणत 
जुजु वंगु खः । समाज विकासया क्रमय्‌ सामन्ती व्यवस्था धुंकाः 
पृंजीवादया विकास जुइगु स्वाभाविक खः | थ्व इलय्‌ सामन्ती व्यवस्था 
पुजीवादी व्यवस्था विस्तार न्हयानावंगु हुनिं हे थ्व कालयात उन्नत 
काल धा:गु खः | नापं मनू बुसांनिसें मृत्युतक नं विभिन्न संस्कार 
यायेगु चलनयात उच्च धार्मिक आस्थाय्‌ ल्वाकछ्याना: उपभोग याना 
वयाच्चंगु खनेदु । थ्व राज्यकालयात स्वर्ण राज्यकाल धायेगु नं याः | 
थ्व हे नेवाःतयूगु स्वर्णकाल स्वयेमफयाः नेसं ८८८ स पृथ्वीनारायण 
शाहं स्वनिगः आक्रमण याना: त्याकल । सिद्धिनरसिंह मल्लया लिपाया 
जुजुपिनिगु इलय्‌ धार्मिक, सांस्कृतिक, साहित्यिक व कला सम्बन्धी 
ज्याय्‌ ध्यान मवंगु कारणं तेजनरसिंह मल्लया राज्यकालय्‌ थ्यंबलय्‌ 
चिधम्ह सामन्तीयात त:धंम्ह सामन्ती पृथ्वीनारायण शाहं क्वत्यलेफूगु 
खः | अले नेवाःतय्‌गु बिजोग शुरू जूगु खः । 

नेवाःतय्‌ लजगाः, धर्म व भाषा 

स्वनिगःया आदीवासी नेवाःत खः | थन अप्वः जनसंख्या थुमिगु 
हे दु | थन सदियौं न्ह्यःनिसें नेवातयगु बसोबास जुयाच्वंगु कारणं थन 
नेवाःतयूगु व्यवसाय, उद्योग, कलकारखाना, छें बुं सकतां थुमिगु हे अप्वः 
दु । नेपाः छगू भारत व चीन(तिब्बत)या व्यापारिक लपु खः | थ्व लपुइ 
नेपाः गालय्‌ व्यापारिक «ट्रान्जिट प्लेस' जूगुया हुनिं नेवाःत व्यापारय्‌ भचा 
प्रखर । व्यापार धुंकाः थुमिगु शिप उद्योगपाखे दु । नापंनापं बुं दुपिं जुयाः 
कृषि ज्याय्‌ नं निपूण | खतुं नेवाःतयूके राजकाजया नापं देयूयात माःगु 
फुक्क शीपपाखें सम्पन्न | 

नेवाःत धार्मिक रुपं तसक सहिष्णुता दुपिं खः | नेवाःत आपालं 
हिन्दू धर्मावलम्बीपिं दु | अथे हे बौद्ध धर्मावलम्बी नं यक्व दु | आः वयाः 
नेवाः क्रिस्चियन नं खनेदया वयाच्चंगु दु | अथे विभिन्न धर्म मानय्‌ याइपिं 
नेवाःतय्‌ दथुइ गुबलें नं धर्मबारे ल्वापु मजू | व्यापारया कारणं भारतया 
आपालं मनूत नेपालय्‌ वगु वा तिब्बतय्‌ वनेत नेपालय्‌ च्वनी, उकी मध्यय्‌ 
गुलिखे हिन्दू, मुस्मां नेपालय्‌ तुं च्वनेगु यात | तर उमिसं नेपाःया संस्कृति, 
भाषा थः नालाकया उपिं स्वयं नेवाः जुया वन | 


























नेपाल अथवा नेपालय्‌ च्चंपिं नेवाः जातिया भायूयात नेपालभाषा 
धाइ । नेवाःतय्‌ थःगु बिस्क लिपि दु । नेपाल प्रचलित लिपि | थ्वया अलावा 
राष्ट्र संघय्‌ दुतिनाच्चंगु नेपालया लिपि रन्जना लिपि नापं भुजिंमोल लिपि, 
गुजिमोल लिपि, कूताक्षर, हिंमोल लिपि आदि गुंगू प्रकारया लिपि दु । 
नेवाःभायू एकाक्षर परिवारया भायू खः । अर्थात थ्व भाय्‌ तिब्बतबर्मा भायूया 
कचा हिमाली भाय्‌ परिवारया भायूया छगू कचा भाय्‌ खः | तर थौंकन्हय्‌ 
थ्व भाषाय्‌ आपाल भारोपिय भाय्‌ अर्थात्‌ संस्कृत, हिन्दीभाय्‌ पाखें प्रभावित 
जुइधुंकल | अथेसां थ्व भायूया विशेषता धयागु एकाक्षर खः | धात्थें धायेगु 
खःसा नेवाः धकाः म्हसीकेत धर्म मफु छायूकि नेवाःतय्‌ धर्म फरक फरक 
दु । थासं नं म्हसीकेत मफु छायूकि थौंकन्हय्‌ नेवाःत यक्व माइग्रेसन जुयाः 
विभिन्न थासय्‌ पेशा, व्यवसायया कारण छरय्‌ जुया च्चनेधुंकल | उकिं 
नेवाःया पहिचान मध्यय्‌ नेवाः भाय्‌ छगू मू कसी खः | 











थौंकन्हय्‌ नेवाःतयूगु अवस्था 





नेवाःतयूगु राज्य सत्ताच्यूत जुसेंली, नेवाःतयूत राज्यपाखें लित्तू 

ल्यूगु जुल । थुमित राज्यय्‌ छु नं ल्हाः मदयेकेत राज्य संरचना मध्यय्‌ 
सरकारी ज्याय्‌ ज्या मबिइगु, देय्‌या सुरक्षाया ज्याय्‌ मतयेगु, छु नं सरकारी 
नीति निर्माणया ज्याय्‌ पाः मबीगु, थःगु भाषां ब्वनेगु, च्वयेगु तक नं वंचित 
यायेगु यात । च्वल, ब्वन धाःसा सजाय बीगु तक नं राज्यं यानावन । देशय्‌ 
छगू जक भाषा नीति छयला: मेगु फुक्क भाषाभाषीतयूत नं दमन यात । 
राणा कालया चन्द्रशम्शेरं राज्य यानाच्वंगु इलय्‌ नेपालभाषां च्वयातःगु 
छु नं लिखितयात मान्यता मबीगु कानून हल । थ्व इलनिसें नेवाःतय्‌त 
भन हे दमन जुल | एक भाषा एक जातया वकालत पंचायतकालय्‌ कन 
तिब्र रुप कासेंलि थ्व जात व थ्व जातया भाषायात राज्यपाखें छुं हे थपु 
यायेगु ज्या मयासे अःखतं तसक दमन जुल । राज्यपाखें उपेक्षित व दमन 
जुयाच्वंगुया कारणं हे थ्व जातियात जनजाति धाःगु ख: | मखुसा थ्व हे 
भाषिक, सांस्कृतिक, सामाजिक, आर्थिक स्पंतक सम्पन्न जातियात जनजाति 
धायेमाःगु मदु । उकि देशया एक जाति, एक भाषा नीति हे नेवाःतयूगु लागिं 
दुखपूर्ण नीति जुया ब्यूगु दु | बाध्य जुयाः थःगु भाषा ल्वःमंका कतःयागु भाय्‌ 
सयेका च्वनेमाःगु दु । थ्वया नापनापं स्वनिगः दुने नेवाःतय्‌ राज्यकालनिसें 
सम्पन्न नेवाःतयूगु बस्ती खः | थन आपाल नेवातयूगु जक लजगा, व्यापार, 
व्यवसाय, उद्योग, कल कारखाना दु । नेवाःतयूगु स्वनिगः दुने आप्रवासया 
कारणं हरेक ख्यलय्‌ प्रभाव लाकाच्चंगु दु | आप्रवासनया कारणं त्वाःत्वालय्‌ 
नेवाःतय्‌गु कला सम्पदा, थायु चुक, ननि, बहा दुने समस्यात ब्वलना 
वयाच्वंगु दु । राज्यया नीति निर्माणया ख्यलय्‌, शान्ति सुरक्षाया क्षेत्रय्‌ गथे 
नेवाःतयूत वंचित यानातल आ: वया: व्यापार, उद्योग व्यवसाय, विभिन्न ज्या 
सिकर्मी दकमीनिसें कया सं चायेगु पेशाय्‌ तकं नं आप्रवासया कारणं थुमिगु 
लजगा थातय्‌ मलाय्धुंकल | आप्रवासनया कारणं कृषि योग्य भूमि दक्वं 
आप्रवासीया छेँयू परिणत जुजुं वनाच्वंगु दु | उकि कृषि पेशानं नेवाःतयूगु 
ल्हातं पिहां वनाच्चंगु दु | नेवाःत धमाधम माइग्रेट जुजुं वनाच्वंगु नं दु । 


















































थुकथं स्वनिगल, नेवातय्‌ थःगु पहिचान नेवाः भाय्‌ नेवाः संस्कृति 
न्हना वनाच्चंगु दुसा थःगु लजगा, थःगु छें बुं मदया वनाच्चंगु थ्व थौंया 
परिस्थिति खः । 
लिखे 

राज्य सत्ताय्‌ नीति निर्माणय्‌ मू ल्हाः तयाः पाः कायेत जातीय 
स्वशासन, समानुपातिक राज्यया संरचना हयेया लागि न्ह्यलुवाः जुयाः 

न्ह्यज्यायेत नेवाःतय्‌गु छगू बिस्कं संगठनया आवश्यक दु । धमाधम न्हना 
वनाच्वंगु भाषा, लिपि, संस्कृतिया संरक्षण व थपु यायेत नेवाः मात्रया छगू 
क्वातुगु संगठन अति आवश्यक जू । 





नेवाःत स्वनिगल विस्थापित जुइमायेक, लजगाया ग्यारेन्टी मदयाच्वंगु 
यात लजगाया ग्यारेन्टी दयेकेया लागिं न्ह्यचिला संघर्ष यायेत नं नेवाःतयूगु 
छगू धिसिलाःगु संगठन मदयेक मगाःगु जुयाच्वंगु दु । 








खतुं नेवाःतय्‌ यक्व हे संगठनत दु, यक्व यक्व हे गुठी नं दु । 
तर नेवाःतयूगु सम्पूर्ण कथंया समस्यायात कःघानाः न्हयज्यानाच्चंगु संस्था 
खनेमदु । उकि  नेवाःतयूगु सम्पूर्ण समस्यायात सुथां लाक ज्यंकेत सुथांलाःगु 
नेवाः मात्रया संगठन दयूकेमाःगु आवश्यकता दु | थ्व हे कारणं “नेवाः 
समाज” स्वनेमाःगु खः । 














“नेवाः समाज” धायेबलय्‌ थुकी नं आर्थिक ख्यं विभिन्न वर्ग दयेफु । 
आर्थिक रुपं विपन्नपिं, निम्न पूँजीपति, राष्ट्रिय पूंजीपति, नोकरशाही व 
दलाल पूँजीपति नं दयेफु | उकि भी थौं हे सचेत जुइमा: । थ्व संगठनय्‌ 
नोकर शाही तथा दलाल पूँजीपति वर्गयात थाय्‌ दयेमज्यू । थथे नेवाःमात्रया 
संस्था स्वनेबलय्‌ थ्वयात संगठनात्मक संरचना सहितया विधान दयेकेगु 
आवश्यकता दु । नापं थ्व संस्थाया भावी ज्याइवः म्हति नं थथे जुझमाः । 














भावी ज्याइवः - 
क) नेवा: जातिया उत्थान व विकास यायेत छप्पं छधी यायेगु । 
ख) नेवाः स्वशासनया निंतिं माःकथंया ज्या यायेगु । 


ग) नेवाः भाय्‌, नेवाः संस्कृति व साहित्यया उत्थानया नापनापं 
संगीत व कला आदिया सरक्षण यायेगु । 





घ) मेमेगु जाति व भाषाभाषीपिं नापनापं मैत्री सम्बन्ध तयाः जातीय 
समानुपातिक राज्य व्यवस्थाया ज्याय्‌ लहा: तयाः पा: कायेगु । 

ङ) समाज विकासक्रमकथं सामन्ती व्यवस्थायात पूर्ण रुप॑ न्हंकेगु 
ज्याय्‌ तिबः बीगु । 


-ROTARY CLUB OF YALA 

छं व यलया छँ 


लःफय्‌ व निभा: थ्व जीवनया आधार खः | जीवन सुथांलाक्क 
न्ह्याकेत लःफय्‌ व निभा: मदयेक मगा: । अथेसां, अधिक ल: अधिक फय्‌ व 
अधिक निभालय्‌ जगत व जीवन न्ह्याकेत तसक थाकु | तसक वा वइबलय्‌ 
लखं, तसक फय्‌ वइबलय्‌ फसं व तसक निभा: त्वइबलय्‌ निभाल सुरक्षित 
जुइत मनू जक मखु, वन्यजन्तु, चराचर व किटपतंग फुक्क फुक्क हे सिमाया 
किचलय्‌, पहाडया किचलय्‌ वा गुफाया दुने च्वेनगु याइ | थ्व जुल आदिम 
युगया खं, आदिम युगया छें | उकि धायेगु चलन दु - गन नुगः दइ, अन 
छें दइ | मनू श्रुजनशील प्राणी खः | अधिक लःफय्‌ व निभाःया नापनापं 
ग्यानापुपिं जीवजन्तुपाखें सुरक्षित जुइत ल्वहं, चायात छयला: सिमाया 
दं, सिमाया कचा, सिमाया ह: छयला: बल्चा दयेके सयेकल । थुगुकथं 
मनुखं सम्पत्तिया प्रादुर्भाव यात | मनुखं सम्पतिया प्रादुर्भाव यायेधुसेलि उगु 
सम्पत्तियात पूंजी नं यायेसल । अतिरिक्त मूल्य, नाफाया व्यवस्था दयेके 
सयेकल । छें दसेंलि मनूतयूसं ला नयेत, दुर त्वनेत व अनेतने ज्या याकेत 
जनावर, चराचर लहीगु नं सयेकल । इमिगु निति नं च्वनेगु थाय्‌ अथवा छें 
दयेके सल । सा, मेया छेयात गोठ धायेगु यातसा क्वः, चखुं बखुंया छेयात 
स्वं धाल | अथे हे फा च्वनीगु छेंयात फाग: खा च्चनीगु छँयात खाग: 
धाल । थुकथं स्वयेबलय्‌ छँयात गोठ, स्व॑ व गः नं धाइ । नेवाः भासं च्वनेगु, 
नयेगु, द्यनेगु थायूयात छे धाइसा तिब्बती भाषां पाल धाइ । अथे हे संस्कृत 
भाषां आलय धाइ | अक्सर छखा छेंय्‌ छगू जक परिवार च्वनेत छयली | 


बुइच्वंगु बल्चा नं छे खः, लंजुवातय्‌त च्वनेत दयेकातःगु फल्चा नं छें हे 

खः । छतंजाःगु नं छें खः | मिंस्वतं जाःगु नं छें खः । ब्वया वनीथें च्वंगु नं 
छे खः | सुलुलु न्ह्याइथें च्वंगु पांग्राछें नं दु । समुद्र स्वाःगु देशय्‌, गथेकि 
कम्बोडियाय्‌ डुंगा न्ह्याइथें न्ह्यानाच्चंगु फ्लोटिङ्क छं दु | मोटरयात छें 
भाःपिया मोटरय्‌ च्चनेगु, नयेगु, द्यनेगु याना वयाच्वंगु नं दु । वैज्ञानिकतयूसं 
अन्तरिक्षय्‌ चन्द्रमा व मेमेगु ग्रहलय्‌ नं छें दनेगु कुतः यानाच्वंगु दु | बाकस 
थें जक च्वंगु न छें दुसा वास्तुकला भयूभय्‌ ब्यूगु यइपुसेच्चंगु छँ नं दु । छें 
दयेकेगु धयागु नं छगू कला खः । न्हापान्हापा लःफय्‌ व निभाःपाखें सुरक्षित 
जुइक छे दयेकीगु थौंकन्हय्‌ भ्वखाचं सुरक्षिततक नं यायेमाल । थौंकन्हय्‌ 
छें दयेकेत सिभिल इन्जिनियर, आर्किटेक इन्जिनियरपाखें नक्सा च्वयाः 
सम्बन्धित सरकारी निकायपाखें स्वीकृति कयाः जक छें दनेमाः | 





























लिच्छविकालया कैलाशकूट भवनया विवरण ब्वनेदु | मल्लकालया 
यल, यें, ख्वपया लाय्‌क्‌ छें अतिकं कलात्मक व धिसिधायेक नेवा: पहल 
भयभय्‌ बिइक छें दयेकात:गु भीगु न्ह्यःने नमूनाया स्पय्‌ द हे दनी | थुगु 
इलय्‌ छे, देग: आदि दयेकेत नाप नक्सा निर्माण सामाग्रीया व्यवस्थापन 
फुक्क हे दकमी नायः नं याइगु | राणाकालया बेलायती शैलीया छें 
सिंहदरवार व मेमेगु दरवार सरकारी ज्या यायेत ल्वःगुकथंया छें नं झीगु 
न्ह्यःने दु | अथेसां, नेवाः छें प्यतजा: जक जुइगु | जमीन तल्लायात 
छयली धाइसा न्हापांगु तल्लायात मातं धाइ । निगूगु तल्लायात च्वत धाइसा 
स्वंगूगु तल्लायात बइग: धाइ । 








समाज विकासया नापनापं धर्मया नं विकास जुल । धर्मया आधारय्‌ 
थी थी द्यःया कल्पना यात | द्यःतयूगु छे दयेकेगु यात | द्यः तइगु छेंयात 
देग: धाइ | यल देगःया देगलं जा:गु देय्‌ खः | मल्लकालया यलया मिनिगू 
ध्वाखाया दुनेयात जक यल देय्‌ धाइगु खः | यलय्‌ देगः दयेकेगु शैली 
निगु दु- पागोडा शैली व शिखर शैली | मल्लकालया देगः मध्यय्‌ यलया 
मंगःत्वालयूच्वंगु कृष्ण देग: शिखर शैलीया अतिकं कलापूर्ण देग: ख: । थुगु 
देगलय्‌ अतिकं भिंगु प्वालाप्वाला थीगु हाकुगु ल्वहंया कलापूर्ण कृष्णया मूर्ति 
दु । उगु मूर्ति दयेके ब्यूम्ह यल देय्‌या जुजु सिद्धिनरसिंह मल्ल खः । धात्थें 
उगु मूर्ति क्यूम्ह मूर्तिकार सु जुइ ? उगु देगलय्‌ दश अवतारया भिम्ह द्यःया 
मूर्ति क्यूपिं रामायण व महाभारत बाखंया मूर्ति किपा क्यूपिं मूतिकारत सु 
सु जुइ ? सुनां गनं लुइके मफुनि | छगः देगलय्‌ लुं सियातःगु २१ गजू 
दुगु, शिखर शैलीया देगः थ्व हे छगः जक दु, नापं थ्व देगलय्‌ छुनातःगु 

गजूया बुट्टा ज्वःमला: | जनविश्वास दु, उगु लुं सियातःगु २१ गजू जुजुं 
दयेकेबिइ थाकुया यलया २१गू त्वा: अथवा उगु ईया २१ गू वडायात थःथःगु 





कथंया शीप, थःथःगुकथंया बुट्टा किया थःथःपिंसं हे लगानी याना दयेकेत उजं 
ब्यूगुकथं २१गू त्वालं लुंयागु २१गः गजू कृष्ण देगलय्‌ छायाब्यूगु जुल । थीथी 
त्वालं थीथी कथं छग: छगः बिस्कं बिस्क दयेकूगु जुया छगः हे देगलय्‌ जूसां 
गजूया कला ज्वःमलाः | जि मचाबलय्‌ जिमि बाज्या ज्योतिषी भक्तप्रसाद 
जोशीजुं कना थकूगु बाखंकथं यलया मंग: गन लायूकु दु, गन मणीया मणी दु 
उकि थन थायूयात मणीगल नं धाइ | मणीगलया अपभ्रंश मंग: खः | मंगलय्‌ 
ल्वहँयागु निरन्तर लः हायाच्वनीगु मंग: हिति दु । उगु मंग: हिति निखेरं त्वाथः 

दु | उगु त्वाथः नं नीछत्वाथः दु । अथे हे मंगलयूच्चंगु कृष्ण देगलय्‌ गजू नं 
२१ गः हे दु | जुजुया उजंकथं २१गू त्वालं लुंयागु २१गः गजू कृष्ण देगलय्‌ 
छायृप्यूगु खः | उगु २१गू त्वाःया नां थथे खः :- 





ल्याः नां विवरण 

१ ईखाछें आलकोहिटी नापं 

२ बैलाछें पंलध्वाकासी नापं 

३. तःलाछँ ललितापुर नापं 

४ गःछें ओमबहा; उमामहेश्वर द्यः नापं 
५. गःफाछेँ क्वबहाः कृष्णदेगः नापं 

र ग्वाछें स्वथ नारायण द्यः नापं 





७. भेलाछें भेलःद्यःया देग: नापं 
खाछें नागबहाः नापं 
सलिंछें न्हूबहा: नापं 





१०. च्वछे यलया घोडाजात्रा न्ह्याइगु त्वा: 
११. खपिंछें च्यास: नापं 

१२. एकाछेँ वल्खु गणेशया न्ह्यःने 

१३. पुवाछें मंगःया प्यम्ह नारायण द्यःया ल्यूने 
१४. क्वाछें बालकुमारी देग: नापं 

१५. चालाछें गुजीबहाःया न्ह्यःने 

१६. धालाछें त्यागःत्वाः नापं 





१७. इलाछें नुगःलुंहिति ल्यूने 
१८. पिँछै भिन्छेबहाः नापं 


१९. पिलाछें गुईतःया नापं 
२०. कुछें पूर्णचण्डी नापं 
२१ च्वबु तःलाछें अग्नीमठ नापं 


प्रस्तुत छे खंग्व: स्वाःगु २१गू त्वाःया इतिहास लुइकेगु, छयलेगु व 
छें खंग्व: स्वाःगु त्वाःया नांयाबारे अनुसन्धान यायेगु ज्या न्ह्याकेत मन दुपिं 
फुक्कसित इनाप यानाच्वना । 

श्रीशान्तिया लुमन्ति 


वि.सं. २००७ साल फागुन ६ गतेतक नेपालय्‌ राणाशासनया ई 
जुल | औपचारिक शिक्षां सर्वसाधारणयात वन्चित यानातःगु जुल | उकिं 
छेंछेंया दलानयू, छयली च्वना आख: ब्वंकेमाःगु बाध्यता जुल । वि.सं. २००७ 
साल फागुन ७ गते लिपा प्रजातन्त्रया जन्म जुल । न्ह्याथासं शिक्षाया 
लहर न्ह्यात | वि.सं. २००८ सालय्‌ विद्याह्य:मीपिं यल, बकुम्बहालय्‌ च्व॑म्ह 
रमानन्द ओझा व वय्‌कःया किजापिन्सं तथा किजाया परिवार दुजःपिन्सं 
यल छुसिका त्वालय्‌ छकू जमिन विद्यालययात धका: बिल । व हे जग्गाय्‌ 
विद्यालय दयूकेत जनसाधारणपाखें चन्दा म्हयूग्‌ ज्या जुल । चन्दा म्हयूगु 
ज्या जुसेंलि श्रीशान्ति विद्याश्रम नां तया सुथया कक्षा न्ह्याकल | व इलय्‌ 
शिक्षकपिन्सं लांलांतक पारिश्रमिक मका से शिक्षा बीगु ज्या याःगु दु । धात्थे 
धाय्‌गु खःसा थ्व विद्यालय जनस्तरं निर्माण जूगु जनताया विद्यालय खः | 


श्रीशान्ति विद्याश्रमया ब्वनामी (विद्यार्थी) 


जीवन व जगतयात थुइकेत विद्या मा: | विद्या नेतिक व भौतिक 
निगुलिं जुइफु । विद्या घरायसी वा विद्यालयपाखें कायगु जुइफु | वास्तवय्‌ 
व्यावहारिक तथा सैद्धान्तिक विद्यार्जन विद्यालयपाखें जक कायूफै | जिगु 
न्हापांगु औपचारिक विद्यालय श्रीशान्ति हे ख: | बा मोहनप्रसाद जोशी व 
मां राममाया जोशीया न्हापांम्ह काय्‌ जि भुवनेश्वर प्रसाद जोशी वि.सं. 
२०११ साल मंसिर महिनाया १५ गते बूगु (जन्म जूगु) खः | उबलय्‌ न्यादं 
दयूकातिनि विद्यालय छवय्‌गु चलन खः | व हे कथं वि.सं. २०१६ साल 

फागुण महिनाया श्रीपन्चमीया दिंखुन्हु श्रीशान्ति विद्याश्रम, छुसिका त्वालय्‌ 
प्रवेश शुल्क म्वायूक भर्ना जुया | उबले २०१७।०१८ व २०१८।०१९ तक जिं 
श्रीशान्ति विद्याश्रमय्‌ अध्ययन यानागु ख: | व इलय्‌ जिमि बा मोहनप्रसाद 
जोशी व विद्यालयया शिक्षक व कोषाध्यक्ष न जुयादीगु खः । स्वंगू तगिंतक 
अध्ययन यायेधुंका: जि त्रिपद्म विद्याश्रमय्‌ भर्ना जुया वि.सं. २०२६ दंय्‌ 
एस.एल.सी. परीक्षा बिया । 


श्रीशान्ति विद्याश्रमया शिक्षक 


वि.सं. २०२६ साल माघ 
महिनाय्‌ एस.एल.सी. जांच बिया 
च्वनाच्वना । जिमि तःबा मुक्तीप्रसाद 
जोशी जित: श्रीशान्ति विद्याश्रम 
छुसिकाय्‌ शिक्षक जुइत सःतादिल | 
वि.सं. २०२६ साल फागुन महिनाया 
श्रीपन्चमीखुन्हु निसें न्हूगु कक्षा शुरु 
जुइगुलि वहे दिं निसें जिं शिक्षकया 
स्पय्‌ श्रीशान्ति विद्याश्रम, छुसिकाय्‌ 
ज्या याना | प्राथमिक कक्षाय्‌ 
सामाजिक शिक्षा विषय ब्वंकेगु ज्याया 
भाला ब्यूकथं स्यनेकने यानाच्वना | 
व अवस्थाय्‌ विद्यालयपाखें लयूपतिं 
तलब दैगु निश्चित जुइमखुगु | लय्‌ 
लय्‌ विद्याथीपाखें गुलि दां मुन व 
दांया १० प्रतिशत विद्यालयया मेमेगु 
खर्चयात तया ल्यंदुगु दांयात मुक्क 





वि.सं. २०२७ यू श्री शान्ति विद्याश्रपया 
पिरियडय्‌ ब्वथला गुलिगुलि पिरियड शिक्षक जुयाबलय्‌ 


गुम्हगुम्हसिनं काःगु खः वहेकथं 

तलब दइगु ख: | अप्व: याना छगू पिरियडया लच्छिइ रू ५।- दइगु जुइ, 
अप्वः शिक्षकतयूसं च्हिं न्हय्‌गू पिरियड कायृगु याइ उकि अप्वः धयाथें 
शिक्षकपिनिगु तलब लच्छिया रू ३५।- (स्वीन्यातका) तलब काइगु खः । 
उकी मध्यय्‌ रू ५।- (न्यातका) लच्छियंक चिया त्वनेत काइगु खः । 


वि.सं. २०२६ सालय्‌ विद्यालयया प्रधानाध्यापक ध्रुवराम कर्माचार्य 

जुयादीगु खः | उबलय्‌ विद्यालयया शिक्षकपिं मध्यय्‌ जि व माधवमंगल 
जोशी दकले क्वकालीपिं जूगु व खेलकुद(कासा)य्‌ तक नुग: क्वसाःगु 
हुनिं विद्यालयया फुक्क कक्षा सिधलकि जिमिसं विद्यार्थीपिंत खेलकुद 
स्यनेगु ज्या नं यायां वना | उबलय्‌या जि शिक्षक पासापिं शंकरमान जोशी, 
देवेन्द्रबहादुर प्रधान, कल्याणी जोशी, कौशल्या जोशी, उपेन्द्र जोशी आदि 
खः । नापं उबलय्‌या शिक्षकपिं मध्यय्‌ जेष्ठ शिक्षक काशीबहादुर कायष्ठ 
खः | वि.सं. २०३० साल चैत्र मसान्ततक शिक्षक जुया प्यदं व निला व 
विद्याश्रमय्‌ ब्वंकेगु ज्या यानागु जुल । 


श्रीशान्ति विद्याश्रमया संचालक 
समितिया सदस्य तथा 
सल्लाहकार समितिया सदस्य 
जि यःम्ह कका अमरमान 
जोशीया प्रेरणा(हःपा: व 
सहकार्य दाजु रामप्रसाद जोशी 
संचालक समितिया अध्यक्ष जूगु 
कार्यकालनिसें व विद्याश्रमया 
संचालक समितिया सदस्य जुया 
विद्यालयया हरेक क्रियाकलापय्‌ 
लिक्क च्वना संचालक समितिया 
मुंज्याय्‌ ब्वति कया ज्या यानागु 
खः | लिपा व समितियात वि.स; २०७५ स श्री शान्ति विद्याश्रमया सल्लाहकार 
विद्यालय व्यवस्थापन समितिइ उँपाबलय 
हिला ब्युसेंलि विद्यालयया सल्लाहकार जुया आःतक्क कार्यरत जुयाच्चनागु 
दु । थ्व कार्यकालया लिपांगु इलय्‌ जिगु लेखापरीक्षणया ज्यां लिमलाना 
विद्यालयका ज्याइवलय्‌ सहभागि जुइगु तापाना वन | वइगु दिनय्‌ फत्तले 
नैतिक व भौतिक स्पं ग्वहालि व सहकार्य यायां वने | दकले लिपां श्रीशान्ति 
विद्याश्रमया संस्थापक सदस्य सत्यमोहन जोशीया सच्छिद॑ बुदिंया लसताय्‌ 
वयूकः व विद्यालयया प्रगतिया भिन्तुना देछाय्‌ । 








(साभार - श्रीशान्ति विद्याश्रमको वार्षिक पत्रिका २०७७) 

नेपा:या साहित्य 


साहित्य समाजया नहायूक॑ खः । साहित्य संस्कृतिया छगू कचा नं 
खः । संस्कृति मनूतय्‌गु वस्तुगत सामाजिक जीवन दयेकातःगु सामाजिक 
चेतनाया छगू रुप खः | सामाजिक चेतनाया रुप अथवा संस्कृति छु नं 
समाजया आर्थिक संरचना व राजनैतिक ढांचाय्‌ दिनाच्वंगु दइ | उकि छुं 
नं समाजया साहित्य व समाजया अर्थतन्त्र राजनीतिया विचारधारात्मक 
न्हायूक जुइ । 














नेपालय्‌ थौंकन्हय्‌ साम्राज्यवादी साहित्य, सामन्ती साहित्य, पूँजीवादी 
साहित्य ब सर्वहारावादी साहित्य नापनापं न्ह्यानाच्वंगु दु । 





साम्राज्यवादी साहित्य 


थःगु वर्गीय शक्तिया लागि, थःगु ऐश आराम जिन्दगीया लागि, 
थःगु आत्मा मिया: कतः देय्‌या च्यः बिचाः ज्वनाः, मेगु प्रति दासत्व भाव, 
मोह भाव व श्रद्धा भाव बुया: च्वयातःगु साहित्य साम्राज्यवादी साहित्य 
खः | थ्व साहित्यं राष्ट्रियतायात न्ह्याब्लें न्हुया च्वनी | थज्याःगु साहित्यया 
विकास खास याना: दलाल पूँजीपति वर्ग व नोकरशाही पूंजीपति वर्गतयूसं 
न्ह्यज्याका च्चंगु दु । 














सामन्ती साहित्य 





पौराणिक धर्म ग्रन्थ, अन्धविश्वास, आचार विचारय यक्व विश्वास, 
छगू जाती- छगू भाषामा संकीर्णवादी, रुढीवादी एकतन्त्रवादी बिचा: दुगु 

साहित्य फुक्क सामन्ती साहित्य खः । थ्व साहित्यं वैज्ञानिकतायात न्ह्याब्लें 
मिखा तिसिना विरोध यानाच्वनी | थौंतक नं थज्या:गु साहित्ययात सत्तारुढ 
बर्ग ल्यंकेगु कुतः याना हे वयाच्वंगु दु | तर विश्व साहित्य न्हियान्हिथं हास 
जुजुं वनाः अर्धसामन्ती व अर्धपूँजीवादी साहित्य जुया वनाच्वंगु दु । 


पूँजीवादी साहित्य 


(राष्ट्रियता, जनवादी विचारधारा व तर्कपूर्ण मान्यताय्‌ विश्वास, 
पेशागत सचेतता ) लब: नयेगु, व्यक्तिगत मानसिकता अभिव्यक्त याइगु 
साहित्य पूँजीवादी साहित्य खः । थज्याःगु साहित्य साम्राज्यवादी साहित्य 
व सामन्ती साहित्य स्वयां प्रगतिशील साहित्य खः | तर नेपालय्‌ पूंजीवाद 
विकास मजूनिगुलिं थ्वया नापनापं छाडा यौनवादी, स्वच्छन्दतावादी व 
निरासावादी साहित्यया स्पय्‌ विकास जुल । नापं व्यक्तिगत मानसिक 
स्वतन्त्र अभिव्यक्तीया नामय्‌ राष्ट्रियतायात वांछ्वयेगु जुयाच्वन | गुकियात 
विकृत पूँजीवादी साहित्य धाये ज्याछिं | थज्याःगु साहित्य थनया पूँजीपति 
वर्गतयूसं संरक्षण याना वयाच्चंगु दु । 


























सर्वहारावादी साहित्य 


सर्वहारावर्ग पूंजीवादया गर्भ पिहांवइगु वर्ग खः । अथेहे सर्वहारावादी 
साहित्य नं पूँजीवादी साहित्यय्‌ दइगु कमजोरी व विकृतिं पाखे मुक्त जुयाः, 
सर्वहारा अधिनायकत्वय्‌ विश्वास यानाः पिज्वइगु साहित्य हे सर्वहारावादी 
साहित्य खः । थज्याःगु साहित्यं साम्राज्यवाद व सामन्तवादया विरोध याइ । 
पूँजीवादी साहित्यय्‌ दुगु जनवादी विचार, वैज्ञानिकता व प्रगतिशील पक्षयात 
ज्वनाः, श्रमिक, शोषित व उत्पिडित वर्ग प्रति प्रेम क्यनाः, सामुहिक सम्पत्ति 
व सामुहिक जीवन प्रति विश्वास तयातःगु साहित्य प्रगतिशील साहित्य 
जुइ । थज्याःगु साहित्य सर्वहाराबादीतयूसं तायतिति यानाः पला: छिनाच्वंगु 
दु । सर्वहारा जनवादी साहित्य सर्वहारा जनवादी अर्थतन्त्र व राजनीतिया 
बिचारधारात्मक किचःखः | 




















च्वय्‌ न्हब्वयागु प्यंगू वगीय साहित्य थीथी भाषं थीथी साहित्यिक 
विधाया माध्यामं अभिव्यक्त जुयाच्चंगु हे नेपाःया थौंया मूमूगु साहित्य खः 


लपु साहित्यिक फौ ने.स ११०६ 

च्वर्खें छत्वा: विवेचना 


थौं थ्व युगय्‌ च्वखं गद्य साहित्यया ग्यसुलाःगु सिमाया छकचाया 
रुपय्‌ स्वीकृत दु | व्यवहारय्‌ वचनवद्ध जुया: खं अथवा भाषणया रुप 
काइ । साहित्यय्‌ लिपिवद्ध जुया: च्वखंया रुप काइ | च्वखं छगू, मनूया खं 
सुयातं ध्वाथुइक, बांलाक थुइकेगु साधन खः । च्वखं छगू च्वमि व ब्व॑ंमिया 
दथुइचिकिचाधंगु, अःपुगु तप्यंगु सुगम राजपथ खः | अले ब्व॑मिं सहिरूपं 
च्वमिया परिचय कायेगु साधन नं च्वखं हे ख: | च्वखंमिं च्वखंयात छगः 
पूर्णगु टेपरिकर्ड समान याना: ब्वंमिया न्ह्यःने हृदय चायेका: क्यनेगु याइ । 
च्वखं च्वयेगु इलय्‌ च्वखंमिं थःगु बिचाः, धापू, भाव फुक्क छुं हे त्वःमफीकुसे 
थःगु खं स्पष्ट स्यं ब्वंमिया न्ह्यःने प्वंकीगु जूगुलि च्वमियात म्हसीकेत यक्व 
ई माली मखु । 




















चिनाखं, प्याखं, बाखं, च्वखं थ्व फुक्क साहित्या मूल शाखात ख: | 
थुकी अनेक रूप, प्रकार व भेद दयेफु | अले दया नं च्चनी | व भेदयात 
भीसं थन स्वथी जक थले । भाव, वस्तु व विचार | चिनाखंय्‌ मेगु स्वयां भाव 
मूगु तत्व जूगुलि थ्वया स्वापू झीगु मन लिसे जुयाच्वनी | अथेहे, प्याखनय्‌ 
भावया नापं विषयवस्तु मूगु तत्व जूगुलिं थ्वया सम्बन्ध मन व चित्त लिसे 
जुयाच्वनी। उकि प्याखनय्‌ मन व चित्तया विषष मूगु जुइ | अले, बाखनय्‌ 
बस्तु वा कथाया मूगु विषयवस्तु जुइ । उके, बाखंया सम्बन्ध नं चित्त लिसे 
हे जुइ । वस्तु व कथाया सम्बन्ध चित्त लिसे दु । नापं च्वखंय्‌ बिचाः मूगु 
विषयबस्तु खः | बिचाः धाःसा थुकीया सम्बन्ध बुद्धिलिसे जुइ | उकि, बिना 
परिपक्व बुद्धि च्वखं क्वातुक विश्लेषण याये फइमखु | तर परिपक्व बुद्धि 
प्राप्तीया निंतिं अध्ययनया आवश्यक अति खनेदु। 

थन थ्व लुमंकेबह:जूकि गद्य साहित्यया विभाजन बाखं, प्याखं, च्वखं, 
समालोचना, जीवनी, पौ आदिं यायेफु। थुकी मध्यय्‌ समालोचना व च्वखा 
निगू भतिचा उथे, उथे च्वंगु रचनात खः । छुं नं साहित्यिक ग्रन्थया विषय 
अनुशिलन याना: उकिया गुण, दोषया विवेचना याना: व विषयय्‌ थःगु 
सम्मति, राय, सल्लाह बीगु हे समालोचना खः | अथेहे च्वखं नं छुं छगू 
विषयया गुण, दोष, फुक्क वाला: थःगु बिचार बीगु कोशिस याइ। अय्‌ जूसां 
च्वखं व समालोचना गुबलें नं ज्वःलाये फइमखु | छायूकि च्वखंय्‌ छम्ह 
व्यक्तीया बिचाः, भाव यक्व दयाच्चनी। गनकि, समालोचनाय्‌ यथार्थता स्वया: 
भाव यक्व दयाच्वनी | 








च्वखं गद्य साहित्य विकासया मापदण्ड खः । च्वखंया परिभाषा, इया 
चक्र नापं परिवर्तन नं जुया हे च्वनी, अले जुया नं च्वंगु दु। उकि, च्वखंया 
उपयुक्त परिभाषा निर्धारित याये थाकु । अफला, झन च्वखं खंग्वःया प्रयोग 
तकनं अव्यवस्थाय्‌ लायेधुंकूगु खनेदु | च्वखं, प्रवन्ध व लेख, थ्व स्वंगू 
उलिहे सम्मान, मर्यादाया पकडी पुयाच्चंगु खनेदु | वास्तवय्‌ च्वखं च्वखं हे, 
प्रवन्ध प्रवन्ध हे, अले, लेख लेख हे । थुमित गुबलें नं छगूया सट्टा मेगु नामं 
सम्बोधन याये फइ मखु । 




















च्वखं विषेश यानाः चिकिचाहाकःगु रचना जुइ । तर प्रवन्धय्‌ उलि 
कसावत दइमखु, गुलि च्वखंय्‌ दइ । लेख शब्द अंग्रेजीया ^7६।८।९ शब्दया 
अनुरूप अर्थ खः | छुं नं सामयिक पत्रपत्रिकाय्‌, छु नं बिचार, छुं नं विषयय्‌ 
रचनाया रूपय्‌ स्वतन्त्र प्रकाशन याइगुयात हे लेखया संज्ञा बीफु । थुकथं 
प्रवन्ध, लेख व च्वखं छु छु खः धयागु स्पष्ट सिद्ध जू । 





थौंया युग, पुलां युग नापं गुलि पाः उलिहे पुलां युगया च्वखं व न्हू 
युगया च्वखं सर्वदा भिन्न हे खनेदु । च्वखं साहित्यया ख्यलय्‌ न्हूगु नगु खः, 
विषेश यानाः आधुनिक युगया च्वखं अंग्रेजी साहित्यया सम्पर्क वःगु खः । 
अले अंग्रेजीया एस्से (६६५०५) पाखें हे प्रभावित खनेदु । अंग्रेजीया एस्सें नं 
प्राचीन उत्तरी फ्रान्सीसी शब्द एसाइ (६55i) या अर्थ कुतः वा Attempt, 
Test, Id खः | खः युरोपय्‌ च्वखं साहित्यया जन्मदाता फ्रान्सीसी 
लेखक मौरटेनं (०१३9१३) नं च्वखं शब्दयात प्रयत्नया अर्थ हे मानय्‌ 
यानाः प्रयोग यानात:गु दु | वयूकःयागु बिचाः कथं च्वखं थःगु आत्मायात 
मेम्हेसिथाय्‌ तक थ्यंकेगु प्रयास (कुतः) धकाः धयादीगु दु। 








मिच्यागूगु शताब्दीया सुप्रसिद्ध समीक्षक, निवन्धकार डा. सामुल 
जोहनसनं (Dr. Sam५a। ५०११७०१) च्वखंया परिभाषा थुगु कथं बिया 

दीगु दु-“॥ Essay is irregular kindegested 0॥०७."वय्‌क:या धापू कथं 
च्वखं थज्याःगु बिचार तरंगया शृंखला खः, गुगुकि अनियमित व अपरिपक्व 
जुइ । तर ब्रिटेनया इन्साइक्लोपिडीयाय्‌ बियात: कथं , सामान्यतया गद्य 
शैलीं च्वयातःगु व रचना, गुगुलिइ छुंनं विषयय्‌ अःपुगु शैली व प्रचलित 
खंग्वलं सुसज्जितया नापं च्वमिया नुगलय्‌ गज्याःगु विषयया प्रभाव लात व 
विचार प्रकट यायेगुयात हे च्वखं धाइ। गुलिसिनं बन्धनय्‌ मच्वंसे, स्वतन्त्र 
बिचा: प्वंकेगुयात च्वखं धायेगु या: । नेवाः भायूया नांजाःम्ह च्वखंमि भाजु 
प्रेमबहादुर कसा:या धापू कथं “झीसं ल्हाइगु न्यना: चिकिचाधिकःम्ह मचां 
त्वाक्क-तिक्क खं ल्हाना हइ | व वया निवन्धकार जुइत स्वःगु दकलय्‌ 
न्हापांया प्रयास खः ।'' 

















धात्थें, च्वखंया परिभाषा बीगु ज्या अःपुगु मखु । च्वखं, गद्य साहित्यया 
विधा ला अवश्य खः | गुगुया आकार चिकिचाधंगु जुया: नं फुक्क खं 
वर्णन प्वंकेफुगु माध्यम | तर च्वखंया उद्देश्य खालि वर्णन जक यायेगु 
जुइ मखु । बरू, थःगु धापू प्रमाणित यानाः उपन्यासकारं थे पात्र सृष्टि 
नं यायेफु। अय्‌धयां, व पात्र सृष्टिया उद्देश्य बाखं (प्याखं) कनेगु मजुसे 
छम्ह समाजसेवी, छम्ह दार्शनिक, छम्ह आलोचक व छम्ह टिप्पणीकारया 
रूपय्‌ जुइमाः | थुकथं, थ्व युगय्‌ विभिन्न युक्ती साथ च्वखं च्वइगुली, च्वखं 
सम्बन्धी परिभाषा बिबिउहिहिउं हे मगाना वनी | वास्तवय्‌ च्वखंया ठोस 
परिभाषा बीत अःपु मजू । परन्तु, विभिन्न विद्वानतयूगु धापू अध्ययन यायेगु 
इलय्‌, थीथी परिभाषात पृथक-पृथक रूपय्‌ स्वल धाःसा थःथःगु बिचाः कथं 
अपूर्णता खनेदु | वजा छु नं विषयय्‌ अनुशिलन याना: गुण दोष वालाः थःगु 
बिचाः ब्वंमिया हृदयलय्‌ छापय्‌ यायेगु हे च्वखंमिया ज्या खः | 

















च्वखं धायेवं छगू न्ह्यसः न्ह्यःने दनेफु, च्वखं गय्‌ च्वयेगु ? च्वखं 
च्वयेत न्हापां झीसं च्वखंयात स्वंगू खण्डयू विभक्त यायेफु। प्रस्तावना वा 
श्रीगणेश, विवेचना वा ज्या, व समाप्ती वा क्वचायूकेगु | च्वमिं च्वखंया 
श्रीगणेश यायेसाथं हे ब्वमियात थःगु विषयया परिचय बी। यदि च्वख॑मि 
उच्चकोटिया जुलसा न्हापायागु खंग्वलंहे व च्वखंया परिचय पूर्ण 
सफलतापूर्वक बी । प्रस्तावनाया ल्यू विवेचनाया अंश वइ | अले च्वमिं थ्व 
खण्डय्‌ थःगु पूर्ण शक्ती प्रयोग यानाः ब्वँमिया न्ह्यःने ब्वयेत स्वइ | थ्व 
अंश सिधयेका: क्वचायेकेगु अंशय्‌ च्वमिं थःगु हृदय चायेकाः व च्वखंया 
विषयय्‌ च्वमियात गुलि प्रभावित दु, व प्वंकेगु ज्या जुइ। थुकथं च्वखंया 
ज्या खण्डन-मण्डन, टिका-टिप्पणी, चिवा: चर्चा, आलोचना-प्रत्यालोचना, 

यायेगु जुइ । थ्व थुलि झ्यातु, याउं फुस्लु, ग्यसूलाः, क्वह्यं-च्वह्यं, आदिया 
विवेचना यायेगु च्वखं च्वमिया विभिन्न ज्यात खः | अन्तय्‌, च्वखं च्वमिं 
लना: क्यनागु आधारय्‌ वं धाये त्यंगु खं खः धायेकेगु हे वया मूगु कुतः जुइ । 
थुकथं खः धायेकेत च्वमिं थःम्हं सःगु स्यूगु ताल प्रमाणित हे याइ, सिद्ध 
याना: हे त्वःती। जि जक ज्यूसा व विरोधी बिचारधारापिंत नं माय्‌ क्यले थें 
क्यला यंकेत स्वइ | यदि च्वखंमि अज्याःम्ह हे जुल धाःसा ह्ययेका;, मानय्‌ 
यानाः, चाकु सवा; माकु सवाः फ्ययेका: ह्ययेकेगु ज्या नं याये मफुगु मखु । 











विषेश याना: च्वखं विस्तृत मजुसे चिकिचा हाकःगु गद्य रचना खः । 
थुकीव्यक्तीगत बिचा: वा आभास दयाच्चनी । च्वखं रोचक यायेत अनेक स; 
ख्यालि, व्यंग्य, तं, जोश प्रयोग यायेगु या: । च्वखंय्‌ थुकथं, गनं ख्यालि, गनं 
व्यंग्य, गनं वर्णन, गनं धापू आदि प्रयोग यानातइगुया आधारय्‌ हे च्वखंया 
प्रकार छुटय्‌ यायेगु याइ । तर च्वखं गुलि प्रकारया दु ? थ्व न्ह्यसःया 
लिस: बी अःपूमजू | अय्‌जूसां नं गुलिं च्वमितयूसं च्वखं विचारात्मक व 
भावात्मक निथी जक दु धयाच्चंगु दु, गुलिसिनं न्याथी दु धयाच्चंगु दु- 
वर्णनात्मक, कथानात्मक, आत्मव्यजक, भावात्मक व बिचारात्मक । 











च्चखं साहित्यया ख्यलय्‌ न्हूगु नगू जूयानिंतिं थुकिया विकास 
नेपालय्‌ उलि जूगु मदुनि, गुलि मेगु साहित्यिक रचनाय्‌ जुइ धुंकल । 
नेपाली भाषाय्‌ लक्ष्मी प्रसाद देवकोटा व बालकृष्ण सम, थ्व क्षेत्रयू आपालं 
न्ह्यज्याःगु खनेदु । अथेहे नेपालभाषाय्‌ नं च्वखंमिपि इलिइलि मदुगु मखु । 
तर नेपालभाषाय्‌ गद्य साहित्यया विकास बांलाक जूगु इस्वी सम्वत्‌या 
नीगूगु शदीइ खनेदु | थुथाय्‌ विशेष यानाः गद्यकारया भूमिकाय्‌ हृयःने 
ब्वये ल्वःपिं भाजुपिं चितधर हृदय, ठाकुरलाल व रत्नध्वज जोशी अले 
मोतिलक्ष्मी उपासिका आदि खनेदु । थ्वयूकःपिनिगु हे अथक प्रयासं याना: 
नेपालभाषाया गद्य साहित्या स्वतन्त्र शैली साधन सम्भव जू वल । 











थौं जिं छुं खं च्वये धकाः कलम ज्वनाः फ्यतुनादीम्ह भाजु चित्तधरं छु 
च्वयेगु क्वःछी मफयाः छक: छगू, छक: मेगु बिचा: वयाः छु च्चये छु च्वयेया 
खोजं निसेंहे झीगु गद्य साहित्या न्हू पला: न्हयज्याःगु स्पष्ट जू। अथेहे 
हृदयया ल्यू मोतीलक्ष्मीयात न्हयःने न्हयथने ज्याछिं | थ्वयूकःया च्वखंया 
भूमि आपाल मर्मस्पर्स जुया: नं भाषा, शैली छम्ह प्रौढ गद्यकारया पह: दु। 
खः जा, वयूकःयात भीसं धार्मिक व मुक्त गद्यया दथुइ छगू स्वापूया रूपय्‌ 
कायेफु | वयूकःया मेगु परिचय “मोतिमाः'' निबन्ध संग्रहं बालाक ब्वयाच्चंगु 
दु। गद्य साहित्यया ख्यलय्‌ मेम्ह ब्वयेबहःम्ह भाजु ठाकुरलाल खः | वयूकःया 

शैलीइ नं प्रौढता व भाषाय्‌ म्हिता: म्हिता:व्यक्तीगत दृष्टिकोण प्वंकेफुगु 
शक्ती वयूकःया च्वखं ब्वनेगु इलय्‌ स्पष्ट जू | उकि वयूकःयात नेपालभाषाय्‌ 
आधुनिक वैयक्तिक गद्य शेलीया नाय: धका: नालेगु याःसां छु नं इकि धिकि 
जुइ मखु थें च्वं | थ्वय्‌क: क्वातूगु शैली ब्वलंगु च्वखं मध्ये “फयग्वारा'', 


महत्व 33 


ध्वाखांपिने'', “लयता:'' व “भाजु शब्दया महत्व'' आदि खनेदु । 





नेपालभाषा गद्य साहित्यया अपूरो जुयाच्वंगु इलय, ईया मागयात 
पुर्ति यायेगु ध्ययं न्ह्यलुवा:या रूपय्‌ पिदनादीम्ह, झीगु भाषाय्‌ वस्तुपरक व 
विचारप्रधान गद्य शैलीया नाय: धायेबहःम्ह रत्न ध्वजजोशी खनेदु | वयूकलं 
विषेश याना: ज्वनादीगु आपालं च्वखंया विषय झ्यातुगु व दुग्यंगु जुयाच्वनी । 
अलेहानं थ्वयूक:या च्वखंय्‌ विषय प्रतिपादनया आग्रह शैलीया हत्या नं 
जूगु खनेमदु | थुकथं वयूकःया शैली च्वमिया व्यक्तीत्ववादी स्वच्छन्दता 
व उच्छश्रृंखलताया थासय्‌ शास्त्रीय शिष्ठता व सन्तुलन, बुद्धिवादी वजन 
व तर्क पूर्ण अले स्पष्टवादीं छायप्यू | थ्व फुक्क कारणं याना: वय्‌कःया 
गद्ययात नेपालभाषाय्‌ थौंया दकलय्‌ न्हापांम्ह शुद्ध व परिष्कृत च्वखंमिया 
रूपय्‌ मानय्‌ याये ज्यू | 

















इ.सं. १६५० या ल्यू नेपालभाषाय्‌ बहुमुखी विकासया छगू लहर वल । 
थ्व इलय्‌ उपन्यास, कहानी, बाखं च्वखंया विकास बांलाक जुया: नं च्वखंय्‌ 
दुने नं विषयप्रधान व शैलीप्रधान जुयाः, गुगु भावपरक, गुगु विचारात्मक 
जुया: भीगु गद्य धुकूया विकास क्षेत्र तःतःधं जुजु वल | थुकथं थ्व इलय्‌ 
मुक्त च्वखंया नं विकास जुयाच्वंगु खनेदु | मुक्त च्वखं विकासया न्ह्यलुवा: 
जुया: पिदनादीम्ह भीसं भाजु प्रेम बहादुर कसाःयात न्ह्यथनेफु । थ्वयूकःया 
विशेषता गद्ययात कविताया स्वच्छन्द प्रवाह बिया: थःगु वैयक्तीक दृष्टीकोणं 
छगू विषयस नागःतुगः याना: गनं रागात्मक, गनं काल्पनिक तंसा बिया: ब्व॑मि 
नापं थीथी कथं खंल्हाबल्हा याये थें गनं छत्ति हे पह: कुलु मजुसे थःगु सत्ता 
कायम याना तयेफुगु वयकःया शैलीया तारिफ खः | वयूकःया च्वखं चिहाकः 
जुयाःनं क्वातूगु धिसिमिसि धाःगु तर्क तःमि यानादी | थुकथं दसिपूर्ण मुक्त 
च्वखं ज्वनाः न्हयज्यानादीपिं गद्यकारपि मध्ये नीर वीर सिं कसाः, भुवन मान 
कायष्ठ, पूर्ण बहादुर वैद्य, पद्म रत्न तुलाधर आदिया नां कायेबह:जू । 


























नेपालभाषाय्‌ पाश्चात्य ढङ्गगु शैली छयला: च्वखंय्‌ न्हूजः बियादीम्ह 
भाजु ठाकुर मान शाक्य खः | थ्वयूकःया च्वखं मुना “व न्हिल व मेमेगु 
इनाखं' ब्वनेगु इलय्‌ थ्वयूकलं च्वयादीगु च्वखंत अति क्वातूगु अध्ययनया 
उपज खनेदु । 


१५९ | भूवनेश्वर प्रसाद जोशी 


थःगु सांस्कृतिक कार्य मदुगु देश मिखा फुसि मदुगु ख्वाःपाः 
जुइगुयात ध्यान बिया: संस्कृतियात रक्षा यायेगु ध्ययं नेवा: संस्कृति विषयय्‌ 
च्वखं च्वयादीपिं मध्यय्‌ मास्टर हेमलाल जोशी, सत्यमोहन जोशी, फणीन्द्र 
रत्न बजाचार्य, पुण्यरत्न बजाचार्य, शान्त दास मानन्धर, गायत्री श्रेष्ठ, तारा 
लक्ष्मी श्रेष्ठ आदि न्ह्यःने न्ह्यथनेफु | थ्वयूकःपिनिगु च्वखं भावनात्मक व 
कल्पनापरक मजुसे वर्णनात्मक जूगु खनेदु । 











दार्शनिकतायात मू विषय कया: च्वखं च्वयादीपि गद्यकार भाजुपिं 
मध्यय्‌ ईश्वरानन्द, जगतबहादुर जोशी व न्हुच्छे वहादुर 'कमल' आदि 
खनेदु । वय्‌कःपिनिगु च्वखं कल्पना परक वा भावना स्वया: बिचा: जगतया 
अनुशीलन उप्वः पिज्व: | तर चिन्तनया झ्यातुगु कू क्वःमब्युसे थः जःखः 
चिचीधंगु विषयवस्तु ज्वना: उकी सामयिक मू दुगु छगू विशेष कथंया च्वखं 
शुरू यानादीपिं खः-कुल धर्मरत्न तुलाधर, शुदर्शन श्रामणेर, आदि खनेदु । 











हास्य व व्यंग्य प्रधान च्वखं भीगु गद्य साहित्यय्‌ उलि क्वातूगु 
पला: छी मफुनिसां न्हापां न्हापां च्वया: थुगु ख्यलय्‌ पला: न्ह्याका: थ्व 
ख्यःया अभाव छुं कथं पूर्ति यानादीपिं भाजुपिं खः कृष्णचन्द्र सिंह प्रधान, 
सूर्य बहादुर पिवा, तेजेश्वर बावु ग्वंग, गज सुन्दर प्रधान, केदारनाथ 
न्यौपाने आदि । 

च्वर्ख सरल जुया: नं अनुसन्धानात्मक तरिकां च्वयादीपि मध्यय प्रभु 
भक्त जोशी, रामधर श्रेष्ठ, माधवानन्द वैद्य न्ह्यःने खनेदु । अले, मेमेपिं च्वखं 
च्वमिपिनिगु परिचय वयूकःपिनिगु च्वखं ब्वना: म्हसीकेफु | चित्तरञ्जन 
नेपाली, प्रो. भैरब बहादुर प्रधान, कृष्ण बहादुर, माधव लाल कर्माचार्य, एम. 
के. कल्पित, माधुरी चित्रकार, मन्दिरा श्रेष्ठ, मंगल प्रसाद स्यस्य; ज्ञानु राजा 
श्रेष्ठ, सुवर्ण मान तुलाधर थ्वयूकःपिनिगु गद्य थःथःगु कथंया शैली साधन 
याना: नेपाल भाषा गद्यय्‌ न्हून्हूगु नमूना ब्वयाच्वंगु दु । 














थुकथं भीगु भासं च्वखंया विकास जुयाच्वंगु दु | अय्‌ जूसां भीगु 
च्वखं साहित्यय्‌ यक्व पूमवंगु अङ्गत दनि । हास्य-व्यंग्य चित्रण, चरित्र 
प्रधान निसें कवितात्मक च्वखंया नापं पात्र सृष्टी तानात:गु आधुनिक च्वखं 
आदि । थ्व अपूरो, अधुरो जुयाच्वंगुयात थःथःगु सीप बिया: च्वखं साहित्यया 
ख्यलय्‌ दयेमाःगु हे थौं फुक्क नेपाःमितयूगु मूगु कर्तव्य जुयाच्वंगु दु । 











तिकिभ्या: साहित्य निला पौ (बछला-तछला) ने.सः-१०९८ ल्या: १९/१ 


१६० | भूवनेश्वर प्रसाद जोशी 


समाजसेवी अमरमान जोशी 


छगू युग व मेगु युगया 
परिवेशय्‌ समाजया परिभाषा 
नं बिस्क बिस्क हे दु | आदिम्‌ 
युगय्‌ गन एकनिष्ठ विवाह 
मदु अर्थात छम्ह मिजंया 
छम्ह जक कला: मदु वा छम्ह 
मिसाया छम्ह जक भाःत मदु, 
मानौं मिजंत फुक्क फुक्क हे 
मिसापिनि भाःत अले मिसापिं 
फुक्क फुक्क हे मिजंपिनि 
कला: | उगु समाजयु मांम्हं 
मचा बुइकी तर अबु सु खः 
म्हसीमखु । मस्तयूसं मां, 
अजि, तापा अजि म्हसिइ, 
बौ, बाज्या तापा:बाज्या म्हसीमखु | उकि, उगु समाजयात मातृ-सत्तात्मक 
समाज धाइ । 





जब मनू नं ल्वाना: लः, मि, नसा, त्वंसा व बासया निंतिं गुफा 
कब्जा यायेसल, थःगु धइगु व्यक्तिगत सम्पत्ति तये सल, उबलयूनिसें थःम्हं 
त्याकागु थाय्‌, नसात्वंसाया नापं ज्या याइपिं मनूत, मिजंपिं मिसापिं लही 
सयेकल, उबलयूनिसें हे थःम्ह मिसा, थःम्ह कला: धायेसल | एकनिष्ठ 
विवाह अर्थात छम्हेसियां छम्ह जक ब्याहा यायेगु समाजया विकास जुल । 


१६१ | भूवनेश्वर प्रसाद जोशी 








थुगु इलनिसें हे तिनि पितृ-सत्तात्मक समाज न्ह्यज्यात | युग हिलावं च्वन, 
उत्पादनया प्रविधिया विकास यायां वन | शिकार याना: नसा चूलाकेगुया 
पलेसा कन्दमूल आदि नसा नये सयेकल । बुंज्या याना: अन्न उत्पादन याये 
सयेकल । न्ह्यानाच्वंगु ईया नापनापं समूह वा व्यक्तियात बुं ज्या याका: 
उत्पादन याना: उमिगुपाखें उत्पादन जूगु छुं भचा जक ज्या याइपिंत बिया 
फुक्क अन्न थःम्हं कायेगु व्यवस्थाया थपू जुल, उगु व्यवस्थायात सामन्ती 
समाज धायेगु यात । 








युग फःपुपुं वन । ईया घःचाः नापनापं पूंजीया विकास नं जुल । थःगु 
कब्जाय्‌ दुगु सम्पत्ति बु, छे, जनधनयात छयला: अतिरिक्त मूल्यया विकास 
यात । अर्थात्‌, नाफा नयेगु, ब्याज कायेगु, बाल कायेगु, करकीपाखें ज्या 
याकाः, सेवा बिया: बीचय्‌ बीचय्‌ कमिशन कायेगु आदि आदिया व्यवस्थाया 
विकास जुसेंली पूँजीवादी समाज न्ह्यज्यात | पूँजीवादी समाजं यक्व-यक्व 
मनूतयूत गरिब व छम्हूचा मनूतयूत धनी यानाबिल | हलिमय्‌ अधिकांश 
देशत पूँजीवादी व्यवस्था जुयाच्चंगु इलय्‌ सन्‌ २०१४ या छगू अनुसन्धानकथं 
हलिया फुक्क जनसंख्याया ९९ प्रतिशत मनूतयूगु सम्पत्ति छथाय्‌ तयाः १ 
प्रतिशत धनी मनूतयूगु सम्पत्ति मेखे तलधाःसा १ प्रतिशतयाके दुगु सम्पत्ति 
अप्पः खनेदु धकाः तथ्याङ्क पितब्यूगु दु | उकि पूँजीवादी व्यवस्थां छम्हूचा 
मनूतयूत जक धनी यानाबिउगुया हुनिं गरिबतयूगु अर्थात्‌ बहुसंख्यक 
मनूतयगु सुविधा जुइगु व्यवस्था दुगु समाजया परिकल्पना याना: थनिं 
निसःत्याति द॑ न्ह्यवंनिसें मनू मनूतय्‌गु दथुइ समान अधिकार दइगु, समान 
आर्थिक अधिकार दइगु समाजवादी व्यवस्था वा समाजवादी समाजया 
विकास यायेत हलिया मनूत न्हयब्वानाच्चंगु दु । 




















धाथें थौंया समाजय्‌, नेपा:या परिवेशय्‌, भचा सामन्ती व्यवस्था, भचा 
पूजीवादी व्यवस्था ल्वाकज्यानाः भचा-भचा समाजवादी व्यवस्थाया आज्जु 
कयाः न्ह्यज्यानाच्चंगु थ्व ई अति हे महत्त्वपूर्णगु ई खः | 





समाजसेवी 
गुफाय्‌ च्वनेगु, 'केभ' युगया समाजसेवी सायद शिकार याये मसःपिंत वा 
मफुपिंत शिकार यानाहयागु नसा इना: नकेगु ज्यायात समाजसेवा धाइ जुइ | 





थःम्ह कब्जा यानागु बुंपाखें उत्पादन जूगु वा उत्पादनयात 
थःम्हं अप्व: उपभोग यायेगुया पलेसा थःत म्हो जक तयाः उत्पादक वा 
उत्पादनकर्तायात अप्व: बिइगु ज्यायात उगु इलय्‌, उगु ज्या याइम्हेसित 
समाजसेवी धाइगु खःला वा अथे थःम्ह बुंज्या याये म्वायेक वःगु अन्नयात 

छयला: उगु समाजया मगाःमचाःगु सामूहिक ज्या यायेगुयात हे उगु इलय्‌ 
समाजसेवा धायेगु यानावःगु जुइफु । 


समाजया सेवा याइम्ह व्यक्तियात समाजसेवी धाइ । सामन्ती युगय्‌ 
थःम्हं बुज्या मयासे मेपिंत बुंज्या याका: उकिंपाखें व:गु आयस्तायात छयला: 
देग; फल्चा, दबू, तुं दयेकेगुया नापं धार्मिक ज्याखं याना: समाजसेवाया 
दसु बियाच्चंगु दु | लः त्वनेत तुं, ल्वहंहिति व ज:हुंया व्यवस्था यानाः 
समाजसेवाया नमूना क्यनाच्वंगु दु | सांस्कृतिक धार्मिक व सामाजिक 
परम्परा न्हयाकेत आयस्ताया व्यवस्था याना: समाजसेवाया ज्या यानावंगु 
यक्व यक्व हे दसूत खनेदु । 

















पूंजीवादी व्यवस्थाय नं बैंकय्‌ ध्यबा तया: ब्याज वयेका: उगु ब्याजं 
समाजया विविध पक्षय्‌ सेवा यानाच्चंगु झीसं स्यू | अथेहे गुलिसिनं छें 
दयेकाः छँ बालं बिया बा: कया: अतिरिक्त मूल्य सिर्जना याना: संस्कृति 
संरक्षणया व्यवस्था न्हयाकेत गुथिया व्यवस्था न्ह्याकल । सयेके-सिइकेगु 
ज्याया प्रशिक्षण बीत वा विद्यालय महाविद्यालय वा ब्वनेत छात्रवृत्तिया 
व्यवस्था याना: समाजयात छपलाः न्हयाकेग ज्याय्‌ तिबः बिसें समाजसेवा 
यानाच्वंगु झीसं स्यू | अतिरिक्त मूल्यया सिर्जना याना: खेलकूद थप यायेगु 
ज्याय्‌ न्हयचिलाच्चंगु नं भीसं स्यू | खः जा ध्यबां जक मखु थःगु मानसिक 
व शारीरिक रूपं नं थीथी ज्याय्‌ योगदान बिया: समाजसेवा यायेफु । 











समाजसेवाय्‌ अमरमान जोशी 

दु मदु, चाः मचा: थुकीया ल्याःचाः मदु | गुलि सम्पन्न जुलकी 
समाजसेवा याये फइ ? वा समाजसेवा धयागु आर्थिक लिसेया सम्बन्ध अर्थात्‌ 
स्वापू दइगु खःला ? धाथें धायेगु खःसा समाजसेवाया निंतिं दकलय्‌ न्हापां 
मनय्‌ भावना निं दयेमाः | अले मस्तिष्कं विविध समाजसेवाया ज्याखं यायेगु 
निंतिं मानसिक रूपं परिपक्वता दयेमाः | अथे धायेगु इलय्‌ समाजसेवाया 
सम्बन्ध हृदय व मस्तिष्कनापं स्वापू दुगु जुल | उकि समाजसेवाया नितिं 
अर्थ सिबें नं मन व मस्तिष्क निं तयार जुइमाः । 











समाज विकासया क्रमयात छपलाः याकनं न्ह्याकेगु कुतः यायेग नं 
समाजसेवा यायेगु खः | थ्व हे यथार्थयात कयूच्याना: न्ह्यज्याना च्वनादीम्ह 
हनेबहःम्ह भाजु अमरमान जोशीयाबारे छुं खं च्वयेगु इलय्‌ वयूकः नाप छुं छु 
सत्सङ्ग यायेदुगुया हुनिं जितः ताः वयकः छम्ह शिक्षाया माध्यमं, शिक्षण संस्थाया 
संस्थापन व व्यवस्थापनया माध्यमं व शिक्षायात थपू यायेत मदयेक मगाःगु 
मुद्रणया माध्यमं समाजयात न्हयज्याकेगु ज्या यानावयाच्चनादीम्ह खः | 


१६३ | भूवनेश्वर प्रसाद जोशी 





थ्व अर्धसामन्ती व अर्ध पूँजीवादी समाजय्‌ न्ह्यःने वनेगु ज्याय्‌ ल्हा: 
तया: पा: कया: न्ह्यज्याना च्वनादीम्ह निडर व्यक्तित्वया नां भाजु अमरमान 
जोशी खः । 

न्ह्यागु ज्या यायेत नं सिर्जनात्मक व सकारात्मक दृष्टिकोण तया: 
विश्लेषण यायेगु अले भचा अप्व: हे आशावादी जुया: योजना दयेकेगु 
वयूकःया विशेषता खः | गथे छगू राष्ट्रं थःगु दच्छियंकया ज्याखं यायेत 
डिफिसित बजेट दयेका: ज्या न्हयाकी, अले उपज म्हो जक जूसां सन्तुष्टी 
कयाच्चनी | उकी आशावादी जुया: उच्च आकांक्षा तयेगु धयागु नं विकासया 
चिं हे खः । 

खःजा अमरमान जोशीजु शिक्षक जुयादीगु जिं मस्यू । अथेसां 
वयूकः न्ह्याबलें नं शिक्षा व शिक्षण संस्थाया न्हयलुवा: जुयाः व्यवस्थापन 
यायेगुलिइ खप्पीसम्ह कःमि खः | अमरमान जोशीजुं धार्मिक रूपं व 
सामूहिक विधिवत पूजा यानादीगु जिं मखं, अयूसां धार्मिक ज्याखं यायेमाः 
धयागु धारणा ज्वना: न्हयज्याना च्वनादीम्ह खः | वयूकः छु नं जातीय 
समाजया नायः जुया: समाजयात न्ह्यज्याकादीगु जिं मस्यू । अथेसां 
वयूकलं जातीय समाजया उत्थान व प्रगतिया ल॑य्‌ वनेमा: धयागु ताःतुनाः 
न्ह्याबलें न्ह्याबलें हे न्ह्यचिला: ज्या याना वयाच्वनादीगु दु | वयूकः 
अमरमान जोशीजु राजनीतिक नेता ला खः हे मखु | तर वयूकः छम्ह 
सामन्ती प्रथा न्हंकाः पूँजीवादी प्रजातन्त्र व समाजवादी प्रजातन्त्रया स्थापना 
यायेगु थेंज्याःगु राजनीतिक ज्याखंय्‌ थीथी कथंया ग्वाहालि यानाः, सद्भाव 
तयाः थःम्हं फुकथंया विभिन्न क्षेत्रया मनूतय्‌ न्ह्यःने थःगु खं तयाः उगु 
ज्याय न्ह्यज्याना च्वनादीम्ह छम्ह प्रेरणाया श्रोतया रूपय्‌ वयूकः खनेदु । 
वयूकः अमरमान जोशीजु, न डाक्टर खः न कम्पान्डर हे खः | तर समाजय्‌ 
वासः हे मथ्यंथायू वासः थ्यंकाः, स्वास्थ्यकर्मी मथ्यंथाय्‌ स्वास्थ्यकर्मी छ 
वयाः ज्या यायेगु निति नेपाल रेडक्रस सोसाइटी, ललितपुर शाखा थें 
ज्याःगु संस्थाया न्हयलुवाः जुयाः ज्या याना भायेधुंकूगु दु | थथे विविध 
रूपं समाजया सेवा याना भायाच्चनादीम्ह भाजु अमरमान जोशीया न्हापांगु 
ज्याःजंक्वया लसताय्‌ भिंतुना देछायाच्चना | 





























१६४ | भूवनेश्वर प्रसाद जोशी 


पद्य रचना 


रचना - भुवनेश्वर जोशी, 
लयू - बदन शर्मा 
सः - प्रचण्ड राजोपाध्याय 


च्वापुगुंया जीवन बुलुया च्वंगु 
पूर्व हे झीगु लुकुबिया च्वंगु 
यइपुसे च्वंक वयेमाःम्ह नसंचा 
केवल तुन्थी लिकुना च्वंगु ॥धु॥ 





नसंचा थुइके मफया च्वंपिं 
नयना ब्यु स: छस: जिगु नं 
ग्वःफय्‌ नापं हनेगु सयेकि 
आकाशय्‌ हे ब्वये थौं फयेकि || 


सागर नाप क्वातुगु त्वायूचिनाः 
हाकुगुं नाप संघर्ष याये हे सयेकि 
लःया नी हे थौं जुयाः 

न्हूगु पला: थौं छिय फयेकि ॥ 


(कीगु म्य्‌(स्वगुगु) सम्पादक छत्रबहादुर कायस्थ “यल” १०९७ पौ ९) 


१६७ | भूवनेश्वर प्रसाद जोशी 


मनू + व्यवस्था - लकस + ज्या 


१ 

मनू - खाःदःगु व ब्वःदःगु 
असमानतया दबुली 

अयूलाखं कायेका: इकुक 

प्याखं हुलाः च्वंगु दु । 

२ 

व्यवस्था - काचाकाचां में चूलाक 
पिब्वःसा बांलाक दनात:गु अंगः 
नीन्यादं दुने स्वकः स्वकः तक 
आशाकुति पहल  त्यवः तये धुंकूगु 
थौं दुनीला, कन्हय्‌ दुनीला | 

३ 

लकस - लगाम ज्वनातःपिनिगु कुकर्म 
इवाग: मागःगु लंपुइ न्यासि ववं 
हि इवा: इवा: वयेक 

तुतिं हे चुइ मफयेक 

बाकिवनां च्वंगु दु । 

४ 











ज्या - खा:दःगु व ब्वःदःगु सीकेत: 
खरगोसं किया: चिं तयेमाःगु दु, 
ब्वःदःगु बसिलां मछायेक, रण्डां मसुइक 
थ्व लकस पिचुइ मखुनि, 

बाकिवना च्वंगु वर्तमान न्हनी मखु । 





(लकस दंपो, न्हापांग ल्या; ११०७ पौ ३२) 


१६८ | भूवनेश्वर प्रसाद जोशी 


मंका: खलःया म्ये 

संगीत :- ईश्वर जोशी 
भीगु भाषा, संस्कृति म्वाकेगु भीगु जिम्मा खः 
नेपालभाषा मंका: खल: भीगु छगू आस्था खः 


नेपालभाषा मंका: खलः, नेपालभाषा मंका: खल: २ 


नेपाल सम्बत्‌ राष्ट्रिय सम्बत्‌, थ्व हे नेपाःया संस्कृति 
छ्यलेनु छ्यलेनु नेपाल सम्बत्‌, म्वाकेनु म्वाकेनु भीगु संस्कृति 





भाषा म्वाःसा जाति म्वाइ, जाति म्वा:सा राष्ट्र म्वाइ 
थ्व धापू पूवंकेत माःसा भीसं ज्यान पाइ । 





(नेपालभाषा मकाः खल: यल छूयान्जेया प्रतिवेदन १११३) 


१६९ | भूवनेश्वर प्रसाद जोशी 


स्वपु मुक्तक 


(१) 

खिमिलाया पौसा सुथ हयेमाल, 
तिमिलाया मखु । 

छायकि, 

आकायय्‌ सुथ ब्वइच्वंगु दु । 
छायकि, 

खिमिलाय्‌ दुना; दुना: नं 








जनतां सुथ फ्वनाच्वंगु दु । 


(२) 
ह्याउंम्ह सुद्यो हइम्ह सुथ 
लुमं लुमं थःत पानाः 





जनता अभ नं 
उलिआलि सनाच्चंगु दु । 





(३) 
अहो, 
छगू तःल्वापु न्ह्यात 





जनता स्यात, जनता सित, 
खिमिला बुत | 

तिमिला त्यात । 

सुथं धैच्चन - 

"जनता, छगु आज्जु 
आःतिनि सत्तिना वैथें च्वन |” 








(सिछु सामायिक म्हिचापौ, चिनाखे ल्या: & १११७ पौ ५७-५८) 


१७० | भूवनेश्वर प्रसाद जोशी 


प्यकालँया धू (म्ये) 


प्यकालंया धू सिन्हः जुड फइमखु 
भाषा-दमन सहयाये कीसं फइमखु 
भ्वंयागु स्वां द्यःयात छाये जीमखु 
औपचारिकता शुद्ध हि खइमखु || 


पतभर फुका: वसन्तया आशा 
छवि वनेवं शून्य ला ख हे मखु 





शोषितवर्गया स्वतन्त्रता प्याःचाः 
रवि बीवं जः हे मदइगु मखु ॥ 


न्ह्याबलें भी छधी जुयाबी 
न्हंके छाये मफइ शोषणया नगु 
सासः हे भीसं मांभासं ल्हानाबी 
सासः कुनीम्ह सभ्य जुड फइमखु ॥ 
(साभार : झीगु म्ये निगूगु) १०९८ शिवरात्रि) 


(सच्छिदंया नेपालभाषा काव्य ल्यया - सम्पादक भूषणप्रसाद श्रेष्ठ ११२६, पौ ८३) 


१७१ | भूवनेश्वर प्रसाद जोशी 


म्यँ 


न्हियान्हिथं न्हू न्हूगु नसंचा 

दन्न जल जिगु म्ह क्वाकी 

जीवन खुसीचाथें न्ह्याना न्ह्याना 
कल कल सः पिकया च्वना | 

गुबले गुबलें करभर मिप्वा: जुया 
गुबलें गुबलें सररर शीत जुया 
मदिक्क न्ह्याना च्वय्‌क्वय्‌ च्वयक्वय्‌ 














थःत थम्हं यक्व छयला, यक्व च्वला । 
गुबले मलमल जीवनय्‌ तक्यना: 

गुबलें गुबलें मयेक सुलुलुं चुलु बिया 
न्ह्याइपु दुनिया झलमल भलमल 

थःत थम्हं छिंक ब्वया मछिक ब्वया | 

अहो जिला फयूसरी प्यखेरं ब्वयेमाः 
विषयुक्त लकस न्हंकेत लेफराईत यायेमा: 
जीवन जगत सुथां लाकेत न्ह्यब्वायेमा: 
बिस्कं बिस्कं मखु छपांय्‌ जुया न्ह्यायेमा: । 














१७२ | भूवनेश्वर प्रसाद जोशी 


करूणामयया भजन 


संगीत - गोपाल प्रधान 


करुणाया अवतार, हे करुणामय 
जिमित मुक्ति ब्यु हे लोकनाथ 





जर जर तापं चर चर वंगु बंजर भूमि प्याकेगु 
छम छम जल बृष्टि याना ब्यु हे लोकनाथ 


नसा त्वंसा फुक्क फुक्क हे अनिकालया इलय्‌ 
हरा भरा याना ब्यु हे सहकालया देवता 








देशं देशय्‌ कल्याण याना बिज्याःम्ह हे लोकनाथ 
जिमित रक्षायाना ब्यु हे लोकेस्वर हे लोकनाथ । 








(रोटरी क्लब यलया ग्वसालयू विस २०७२ स आदर्श कन्यानिकेतन स्कूलयू जूगु 
करुणामयया म्ये धेधेकासायू लियाल्यू ला.गु म्ये) 


१७३ | भूवनेश्वर प्रसाद जोशी 


रचना - भुवनेश्वर जोशी, 
लयू - नानीबाबु शाक्य 
सः - नानीबाबु, बाबुराजा, नीलरत्न, 


पूर्ण महर्जन, बीजेद्धराज जोशी 


थौंया दिन भीगु मखुनि 
बुंख्या:चिया हे दबू तिनि 

भीत: माःगु स्वांमा: मखुनि 
ग्या: ख्याःतय्‌सं तइगु पाखि ॥ 


थौंया साहस मुखू तिनि 

गाक्क भ्वखाय्‌ ब्वय्‌ मानि 
थौंया दिन बुलु तिनि 

ब्याक्क जः ज्वालामुखी मानि ॥ 


मिखाय्‌ ख्वबिधा: मखुनि 
ल्हातय्‌ शक्ति हे मानि 

थौंया दंगु प्याखंपा: मखुनि 
माःगु कन्हय्‌या ह्यूपा: तिनि || 





फीय म्ये स्वगूगु साहित्यया मृलुखा 


१७४ | भूवनेश्वर प्रसाद जोशी 


उगुथुगु 





रासेद. 





हामी राष्ट्र सेवक, जनतामा चेतना जगाउन । 
हामी कर्मथ देशभक्त, साहसी वीर बनाउने । 





नेपालको गौरव बढाउन, नेपालमा नेपालीत्व चम्काउन | 
नेपालको सीमाना सुरक्षा गर्न रा.से.द. जुझार बनाउने । 





राष्ट्रिय सान, राष्ट्रिय मान बढाउन सबल नेतृत्व ल्याउन | 
हामी राष्ट्र सेवा दल, हामी देशका पहरेदार बनाउने । 





(रा.से.द. स्मारिका. २०२७) 


१७६ | भूवनेश्वर प्रसाद जोशी 


गीत 


संगीत - बदन ज्वालानन्द 


मेरी मीत तिमी, मेरी प्रीत तिमी 
मेरो यो जीवनको गीत भनेपनि - 
केवल तिमी तिमी । 

सूर्यका किरण, जीवनका मनन 
जीवन कहानीको श्रृजना 
सपनाकी रानी, जीवनको साथी 
मेरो यो मुटुको चाल भनेपति - 
केवल तिमी तिमी 

पागल बनाउने चन्चल बनाउने 





वसन्त कल्पनाको सागर 

मेरो सपना तिमी, प्रेम कहानी तिमी 
मेरो यो शरीरको प्राण भने पनि 
केवल तिमी तिमी । 


(जिगु.न्हापागु संगीतबद्ध रचना. नापं बदन ज्वालानन्दया न्हापांगु संगीतबद्ध म्ये) 








१७७ | भूवनेश्वर प्रसाद जोशी 


लिफः स्वयेधुंका: 


भुवनेश्वरजुया 'लिफः' स्वयाबलय्‌ जि थःत नं छक: सिंहं लिफ: स्वइ 
थें लिफ: स्वये मास्ति वल | वयूकःया जन्म २०११ साल, जि नं २०११ 
साल | वयूकल २०२६ सालं एसएलसी पूवंकादिल । जिं नं । थ्व संयोगं 
जित: साला यंकल । 

जि मचाबलय्‌ उलि सुखं ब्वलम्ह मखु । थ्व हीनताबोध कःघानाच्चनाम्ह 
जितः वय्‌कःया भ्वंया म्हिचा दयेका: मिया: वःगु ध्यबां स्कूलया फि पुला: 
रिजल्ट न्यं वनेगु खं न्यनाबलय्‌ जिगु निंतिं थ्व बाखं हीनता मखु, प्रेरणाया 
बाखं जूवन । 

मचाबलय्‌ वय्‌क: कविता, निबन्ध विधाया माध्यमं साहित्य ख्यलय्‌ वःगु 
खनेदु । वय्‌क:यात निबन्धकार कथं जिमिसं म्हसीका तयागु खः | वयूकलं 
म्यें च्वयेगु त्वहलं कविताया भाव थुकथं प्वंकादिल- 

प्यकालया धू सिन्ह: जुड़मखु 

भाषा दमन कीस सह यायेफइमखु । 

थुकथं वयूकः क्रान्तिया सः ज्वनाः कम्युनिष्ट सिद्धान्तकथं भूमिगत 
जुया: जनताया दथुइ वनेत म्यें च्वया: कवि जूगु खनेदु । जिं नं थः गरिब 
जूगु कारणं गरिबया पं लिना: कविता च्वयेगु याना | उकि जितः प्रगतिशील 
कविकथं काइगु | वयूकःया छगः छगः आखः पेस्तोल पिहांवःगु गोली थें 
च्वं | जिं २०२७/२८ सालपाखे 'बेलिबटम' निबन्ध च्वयाः 'सितु' पत्रिकाय्‌ 
पिथना | वयूकल “उपन्यास' (ने.सं. १०९७) निबन्ध च्वया: निबन्धया क्रम 
न्ह्याकादिल | 

वयूकःया प्रारम्भिक लजगाः शिक्षण खः | जि नं थःगु लजगाः शिक्षणं 
सुरु याना । जि ब्वनागु त्रिभुवन त्रिशुली हाइस्कूल ब्वना, एसएलसी धुंका: व 

हे स्कूलया शिक्षक जुया, लिपा सख्वा जुया: यलय्‌ वया | वय्‌कलं नं शिक्षाय्‌ 
सेवा यायां श्री शान्ति' स्कूलय्‌ ब्वंकादिल, शिक्षण सेवाय्‌ न्ह्यब्वानादिल | 

'लिफः' वय्‌कलं थःगु पूर्वाद्ध जीवनय्‌ लिफ: स्वयाच्वंगुया किपा खः । 
लिफ: स्वस्वं लुयावःगु न्हापाया जीवन, लिफ: स्वःबलय्‌ न्हापा यानावःगु 
ज्या, लिफ: स्वःबलय्‌ न्हापा च्वयातःगु निबन्धया मुना खः थ्व | धाइ - 
जीवनी च्वयेत राष्ट्रिय-अन्तर्राष्ट्रिय व्यक्तित्व, असाधारण व्यक्तित्व मा: | 
गथेकि - बुद्ध, कार्लमार्क्स, गान्धी, अब्राहम लिंकन, नेल्सन मन्डेला, मार्टिन 
लुथर किग, नेपा:या प्यम्ह शहीद आदि थें जुइमा: । आत्मवृतान्त च्वइपिंसं 
थःगु सकारात्मक, गौरव व पुस्षार्थया खं जक च्वइ, थःगु खिउंगु पक्ष, 
कमजोर पक्ष च्वयेफइमखु | ‘Timepass— The Memoirs of Protima 
8९५।' स्वयाबलय्‌ जि थारान्हुल | थथे नं थःगु गुह्यपक्षयात अभिव्यक्त 
यायेफुपिं दु धकाः | तर जितः 'लिफः' स्वयाबलय्‌ बिस्कया अनुभूति जुल । 
छम्ह सर्वसाधारणया जीवनपाखें नं यक्व सयेकेगु खं दइगु खनी | च्वय्‌ 
जक सयेकेमा: साधारण खं नं आकर्षक कथं व्यक्त जुझफु खनि | थ्व 
सफू यलया कम्युनिष्ट आन्दोलनया बंमनू (भुंझमान्छे/9"३७५।००।९४९।)या 
सजीव किपा जुयाबिउगु दु- ब्वाला, क्षितीज व इन्द्रेणी सांस्कृतिक परिवारय्‌ 
संलग्नता व पंचायतकालय्‌ नेपालभाषा मंका: खलःया संलग्नताया हुनि | 
ब्वाला' 'क्षितीज परिवार'या ज्याइवलय्‌ जिं नं इलयूब्यलय्‌ मुक्तक, कविता 
ब्वने नं | 

चा थी मजिउगु, कलम जक ज्वनेमाःगु, आखः ब्वने धुनकि जागीर नयेगु 
बाहेक मेगु उपाय मदुगु नेपाःया शिक्षण पद्धति अपूर्ण धयागु जिगु बिचा: | 
शिक्षा सर्वाङ्गीण जुइमाः, छगू पक्षय्‌ दक्ष जूसां प्रारम्भिक जीवनय्‌ शारीरिक, 
मानसिक, चारित्रिक अध्ययन पक्षया नं ज्ञान दयेमाः | ब्वने धुनकि जागीर 
मखु, थःम्हं हे शीप यानाः नयेफुगु क्षमता विकास यायेमाः धयागु जिगु मती | 
तर अथे मजू | छक: पंचायतकालय्‌ सरकारं राष्ट्रिय सेवा दल (९०७०) 
धकाः कलेजया विद्यार्थीपिंत नं प्रारम्भिक सैनिक तालिम बीगु चलन हल । 
उकी भुवनेश्वरजुया संलग्नता दु | उकिया हे लुमंति गथे - शारीरिक 
ब्यायाम (पिटि म्हितेगु), संगीन तालिम, कवाज म्हितेगु (ड्रिल यायेगु), 
ल्वाभःनाप कवाज म्हितेगु (राइफल ड्रिल), नक्साया ज्ञान (म्याप रिडिङ), 
सफा सुग्घर (स्यानिटेशन व हाइजिन), लाल कायेगु (स्वीमिङ), बक्सिङ, 
राइडिङ़ (सल गयेगु) प्रशिक्षण न्ह्याइपुक ब्वयातःगु दु थन | थुकि मनूया 
सर्वाङ्किण व्यक्तित्व विकासया निंतिं यक्व ग्वाहालि जूवंगु दु । थ्व शिक्षाय्‌ 
मदयेक मगाःगु आ: नं निरन्तरता बीमाःगु तत्व खः धयागु जिगु बिचाः | 

जि त्रिशुली यलय्‌ वयेधुंकाः मंकाः खलः यलय्‌ संलग्न जुया | सचिव 
जुया: रजत जयन्ती नं हना, जि भाषाय्‌ राजनीति हयेमज्यू धाइम्ह, यल 
मंकाः खलः राजनीतिया हे केन्द्र थें ताइगु | उकि जि 'नायः' पदय्‌ निकः 

तक चुनावय्‌ पराजित नं जुया । चुनावय्‌ पराजित जूसां जनताया मिखाय्‌, 
जिगु व्यक्तित्व कन थहां वन । थुकि शिक्षा बिल -चुनावय्‌ त्यायेवं जक धाथें 
त्याइगु मखु खनि । भुवनेश्वरया धाःसा थःगु व्यक्तित्व हे थनं विकास जूगु 
खनेदु । मंकाः खलकय्‌ स्वकः तक नायः जुयाः याःगु योगदान न्ह्यथनेबहः 
जू | जि धाःसा मंका: खलःया कारणं भाषाविद्‌ छत्रबहादुर कायस्थ, 
रोहिणीबहादुर कायस्थपिंनाप सतिल | अले 'साहित्य मूलुखा'य्‌ संलग्न 
जुयाः हनेबहम्ह सत्यमोहन जोशीजुया काय हेमन्त जोशी, साहित्यकार 
ध्ुवकृष्ण दीपया तिरिमयूजु मंगललक्ष्मी सिलाई नाप जाना: बैकुण्ठ प्रसाद 
लाकौलपिंत सःता: यलय्‌ ज्याइवः यानागु थौं थें लुमंनि । 

मंकाः खलः यलया दबू छे दनेगु क्रमय्‌ पलिं चिइत त्याय्‌ कयाःसां पलिं 
चीगु अठोट, प्रतिज्ञा जितः यःगु स्वाभाव खः वयूकःया । 

जि शिक्षण पेशां लिपा ग्रामीण विकास/शहरी विकासया लंय्‌ वना म्हुतु 
चूलाकेत | वयूकः लेखा परीक्षण याना: कतःपिनिगु धुकू स्वयेगु/ निरीक्षण 
यायेगुलिइ लगे जुयादिल । 

आः वने वयूकःया च्वखं (निबन्ध) साहित्यय्‌ :- 

वयूकःया निबन्ध वस्तुपरक व आत्मपरकया ल्यू जीवनीया किच: नं 
किनाच्चंगु दु । बस्तुपरक निबन्ध धायेबलय्‌- उपन्यास, “भाषा- छगू विवेचना, 
'नेपालभाषाया छुं खं, “शान्ति क्षेत्र नेपाल, श्री शान्तिया लुमन्ति' 'नेपाःया 
साहित्य', 'च्वखं छत्वाः विवेचना ' नेवा: सु खः ?' व छे व यलया छें' खः | 

उपन्यास : उपन्यासया तत्वबारे वयूकलं बांलाक सैद्धान्तिक ज्ञान 
न्ह्यब्वयातःगु दु । थ्व ब्वनेबलय्‌ आःयापिंसं सैद्धान्तिक खं छुं हे मकासे च्वयाच्वंगु 
थें च्चनी | वयूकलं थन धयादी -उपन्यास मानव चत्रिरया किपा खः | 

भाषा- छगू विवेचना : नेवा: भाय्‌या हा व कचामचाबारे स्याचुगु लेख । 

नेपालभाषाया छुं खै : च्वयूया लेखया हे संक्षीप्त अंश | 

शान्ति क्षेत्र नेपाल : छगू चिन्तन | 

नेवाः सु खः ? - नेवाः समाज स्वनेगु आकांक्षा 

छँ व यलया छँ : थ्व वस्तुपरक निबन्ध व आत्मपरक निबन्धया फ्युजन 
खः, संयोजन खः | छेँया बयान यायां वयूकलं धयादी, “गन नुगः दइ, 
अन छे दइ ।' 'छें'यात यचुक म्हसीकेत वयूकलं धयादी “जीवन सुथांलाक 
न्ह्याकेत लः, फय्‌ व निभाः मदयेकं मगाः | अथेसां अधिक फय्‌ व अधिक 
निभालय्‌ जगत व जीवन न्हयाकेत तसक थाकु | तसक वा वइबलय्‌ लख 
तसक फय्‌ वइबलय्‌ फसं व तसक निभा: त्वइबलय्‌ निभाल सुरक्षित जुइत 
मनू जक मखु, वन्यजन्तु, चराचर व किटपतंग फुक्क फुक्क हे सीमाया 
किचलय्‌, पहाडया किचलय्‌ वा गुफाया दुने च्वनेगु याइ ।' थ्व अभिव्यक्तिइ 
मानव विकासया छुमां सुलाच्चंगु दुसा वयूकःया क्वातुगु वाक्य विन्यासया 
छुमां नं खः थ्व | 

निबन्धया बांकी अंशय्‌ वय्‌कलं कृष्ण देगःया २१ गू गजू स्वेनत योगदान 
याःगु यलया २१ गू त्वाःया महत्वपूर्ण विवरण बियातःगु दु । 

वय्‌क:या आत्मपरक निबन्धत खः - 'तुफि', 'पासायात पौ', 'थौं हडताल' 
व गजू. खः । 

१) तुफि : समाजय्‌ सफा यायेगु ज्या त्वःमफीगु खं थुकी दु छु छु 
सफा यायेगु ? आत्मपरकढंगं च्वयातःगु दु थ्व निबन्ध । 

२) पासायात पौ : थ्व निबन्धय्‌ पुंजी, श्रम, मेशीन व वस्तुया बयान यायां 
पूँजीपति वर्गयात अति महीपिं सर्पकथं नाला कयातःगु दु । 

३) थौं हडताल : वयूकःया छगू मेगु स्याच्चुगु निबन्ध/न्हूनिबन्ध खः - 
'थौं हडताल' | थुकी जित: यःगु ध्व: 'राजनीतिया नामय्‌ ध्यबा पानाः ध्यबा 
त्याकेगु छगू जू म्हितेगु कासा सिबाय्‌ मेगु छुं मखु ।' वयूकःया ३० दं/४० 
द॑ न्ह्यःया थ्व अभिव्यक्ति आः झन्‌ सत्य सावित जुया वयाच्चंगु दु । 

वयूकःया मेगु कवितां फूचाःगु वाक्य थ्व निबन्धय्‌ थथे दु -झ्याः ह्वतं 
दुहां वयाच्चंगु सुर्चःया जः थौं तसक थिनाच्चंगुया नापं जनताया सः मन्ह्यं 
मन्ह्यं दुहां वयाः क्वथा प्यखेरं अंगलय्‌ थक्कर ननं थ्वयाच्चन ।' 

४) गजू : थ्व निबन्ध नं न्हूकथं आत्मपरकढंगं न्ह्यानाच्वंगु दु । 

आः वने जीवनी सम्बन्धी निबन्धत | जीवनसम्बन्धी निबन्धय्‌ वयूकलं 
धर्मादित्य धर्माचार्य, रेवति रमानानन्द, शंकरबहादुर श्रेष्ठ व अमरमान 
जोशीया बारे च्चयादीगु दु । 

वयूकलं थःगु भूमिगत जीवनय्‌ बाबुराजा जोशी, सुदर्शन कारंजित नापलाइ । 
अथेहे काइला बाः (देवेन्द्रलाल) तुयूलाल रंजितकार, निर्मल लामा (रामु दाई), 
पासा सुवर्ण प्वाःस्या; रवि वैद्य, शम्भुराम अमात्य, कृष्णशरण चखुं पौस्षधर 
वज्राचार्य नापलाइ | अथे हे दिलबहादुर श्रेष्ठ, नागरिक आन्दोलनय्‌ जि नापं ज्या 
यानापिं श्याम श्रेष्ठ, डा. महेश मास्केपिं नं नापलाइ । 

जि येया साहित्यिक पासापिं श्यामदास कुमाः, अमीर ताम्राकार, अष्टमुनि 
गुभाजुपिं झसंग वंक यलय्‌ खनेदःवइ्‌ | 

मेगु जिं ओभरग्राउण्डय्‌ भाजु तुलसीलाल सिंहजुं पाटन ध्वाखाय्‌ 
नेपालभाषा व चाइनिज पत्रिकाया पस: तयाजूगु स्यू, ससिवा:' पत्रिका पिथनाः 
जिमिके लेख फ्वनीगु स्यू | वयूकः नेपालभाषाया विज्ञ जुयाः नेपालभाषा 
एमए शिक्षण विभागय्‌ लेक्चर जुयाः एमएया विद्यार्थीपिंत शिक्षण यानादीगु 
स्यू लिपा उगु विभागया प्रमुख नं जुयादीगु स्यू । थ्व सफू ब्वनाबलयूतिनि 
छगू मेगु रहस्य, मेगु ख्वा: खनेदत- अन्डरग्रान्ड (भूमिगत) जीवनया | 
वयूकः ला भूमिगत कम्युनिष्ट आन्दोलनया संवाहक खनि । नेपाल कम्युनिष्ट 
पार्टी चौंमया छम्ह सक्रिय कार्यकर्ता खनी । थुगु सफूया च्वमि भुवनेश्वर 
जोशीया ला वयूकः पथप्रदर्शक हे खनी । 





























- शाक्य सुरेन 


१८१ | भूवनेश्वर प्रसाद जोशी 


भुवनेश्वर जोशीया पुस्तावारी विवरण 


स्याजुदास जोशी 


स्यामोवददास विष्णुदास ्रीकुटीदास+मिनलक्ष्ी मुकुन्ददास नयसिंदास 
कर्णानंद दास+भी स्वांलक्षमी पुर्णानन्ददास मंगानन्ददास महेन्दसिंदास--मान्यलक्ष्मी कृणदास 


बलंददास तौढीक+जोशी चिधिकम भीमनारायण च्कुं जयनारायण-दास 


पु चण्याच्या क" ग हि न 


नाणयण--कृष्णलक्ष्मी कृण-मनलक्ष्मी दामोदर+लक्षमी माधव+जगतलक्षमी 
rN 





सिद्धिमान-धिर्जलक्ष्मी ऋदिमान+लक्षमीथकुं खाँ 


कृष्णलाल+मानकुमारी चतुरमान+गुण्यलक्ष्मी धनमानमिं विष्णुमाया भ्वानौदेवी चतुरलक्ष्मी स्वथ चतुरकुमारी खाहेँ 
ह्वा डा वी 





जर अर त म जल पता ल 


तुल्सीलाल रामलाल खगेशलाल भरतलाल+ गिषणुलाल शंकरलाल अनन्त लाल वेदकुमारी रामकुमारी नीनीचा 
मांकमारी बानकुमारी चीत्रलाल नानीबाबा इलाछँ पुंल 


त न न न << 


प्रसाद महेश्वप्रसाद+ चण्डीप्रसाद+ भक्तप्रसाद जोशी+ राममाया छायवाः 
मरुमयूजु / उदयपुर मयूजु मयूजु माइली चतुरमाया/भीममाया 


देवप्रसाद मिनमाया मोहनप्रसाद बिणुमाया गागीचा जीवमाया भोलाप्रसाद 
राममाया पुरुषोत्तम विष्णुमाया 


wv 
पप ५, क्य कु अ. क 


भुवनेश्वर उत्तम ईश्वर लक्षण सरस्वती लक्ष्मी 
सुशीला दिव्येशरी रोलीना जयश्री शिवहरी सुनिल 


नक 


भुमिका-भुमिनन्दन कर्माचार्य सितु + राजनमान श्रेष्ठ 


0 प्पु 


शुभेच्छा कर्माचार्य गुभनन्दन कर्माचार्य रियान्स मान श्रेष्ठ 











चीनया सूचाउ प्रान्तया सूचाउ मेडिकल कलेजया पुस्तकालय भवन । 

>.“ >. - ४ Pare ही 
रोटरी इन्टरनेशनल कऱ्फ्रेन्सय्‌ ब्वति कायेगु भारतया बम्बइ शहरया इन्डिया गेट न्ह्यःने। 
भवलय्‌ क्याम्बोडियाय्‌। 

दार्जिलिङ्ग भ्रमण 





भारतया मुम्बइ शहरय्‌। 

"वन 
ह” 

i’ ६ a हुँ ॥ 


थाइल्यान्डया राजधानी बैंककय्‌ जूगु इन्टरनेशनल पोल्ट्री कन्फरेन्सय्‌ ब्वति कायेगु श्‍्वलय्‌ जीवन 
अमात्य उर्मिला अमात्य व सुशीला जोशी लिसे। 


ROTARY LIS oF YALA 
४०१७६५ CLUB OF PATAN CURSARSYNARE 
= ॥ भर क Rr, or "फपफ TY 


Hoe 

रोटरी क्लब अफ पाटन दरबार स्क्वायरया डिष्ट्रिक रोटरी सेमिनारया भवलयू 

अबु मोहन प्रसाद व मां राममाया 





म्ह्यायूपि सितु (खवय्‌) व भूमिकाया दधुइ काय सुलभ । 

डा. मुकुन्द बहादुर श्रेष्ठ नायः जुयादीगु इलय्‌ जूगु सफू ब्वज्याया झूवलयू प्रेमबहादुर कसा; 
बैकुण्ठप्रसाद लाकौल लिसे मंका: खलःया जःपिं 





ब्वालाया ज्याभ्वलयू भाषाजवा: ज्यानबहादुर नेवाः 

नां : भुवनेश्वरप्रसाद जोशी 
अबु : मोहनप्रसाद जोशी 
मां : राममाया जोशी 
जहान : सुशीला जोशी 
बृन्हि : २०११ मसिर १४ 
शिक्षा : बि कम 

पेशा : लेखा परीक्षक 

